
Ühel ilusal hiliskevadisel õhtupoolikul hakkas kell Tunstalli kantsi katusel 
ebatavalisel ajal helisema. Lähedal ja kaugel, laanes ning jõeäärsetel põldudel jätsid 
inimesed oma toimingud sinnapaika ja ruttasid kellahelina suunas. Tunstalli külas aga 
seisis salk vaeseid talupoegi ja imestas, mispärast rahvast kokku aetakse. 

Tol ajajärgul, kuningas Henry VI 1 valitsemise .ajal, nägi Tunstalli küla peaaegu 
samasugune välja nagu tänapäevalgi. Umbes paarkümmend tammepuust nikerdistega 
rikkalikult ilustatud maja seisis laialipaisatuna pikas haljas orus, mille põhjas voolas 
Jõgi. Oru põhjas 

läks maantee üle silla, tõusis teisel kaldal nõlvakust üles ja kadus laane serva, 
viies kantsi juurde ja sealt edasi Holywoodi kloostrisse. Küla keskel seisis jugapuude' 
vahel kirik. Mõlemal pool jõge ehtisid nõlvakuid rohelised jalakad ja haljendav 
tammik, mis piirasid vaatevälja. 

Otse silla juures seisis väikesel künkal kivirist. Sinna oligi salk kogunenud — 
pool tosinat naist ja pikk mehevolask, kel oli seljas punakaspruun hame. Nad arutasid, 
mida see kellahelin pidi tähendama. Pool tundi enne seda oli kiirkäskjalg läinud läbi 
küla ja joonud sadulas istudes kruusi õlut, söandamata oma kiire ülesande pärast 
hobuse seljast mahagi tulla. Mehel polnud siiski endalgi aimu sellest, mis seisis ees. 


8 Jugapuud — liik okaspuid. 


Ta viis ainult pitseeritud kirja sir Daniel Brackleylt sir Oliver Oatesile, preestrile, 
kelle hoole all oli kants peremehe äraolekul. 

Nüüd oli aga eemalt kuulda hobuse kabjaplaginat. Varsti tuligi metsaserval 
nähtavale noor master * Richard Shelton, sir Danieli hoolealune, ja ratsutas üle kõmi- 
seva silla. Tema peaks vähemalt teadma! Ja nad tervitasid noormeest ning palusid 
teda seletada, mis on juhtunud. Richard tõmbas ratsmed päris hea meelega pingule. Ta 
oli päikesest pruuniks põlenud hallisilmne nooruk, veel mitte kaheksateistkümne 
aastanegi. Seljas oli tal musta sametkraega hirvenahkne vammus, peas roheline 
kapuuts. Terasest vibupüss rippus tal üle õla. Tuli välja, et kiirkäskjalg oli toonud 
tähtsaid uudiseid. Oli oodata lahingut. Sir Daniel oli saatnud sõna igale mehele, kes 
suutis pingutada vibu voi kanda taprit, et kõik läheksid isanda suure meelepaha 
ähvardusel“ tuule-kiirusel Kettleysse. Kelle poolel nad pidid aga võitlema ja kust 
kandist lahingut oli oodata, sellest polnud Dickil” aimugi. Sir Oliver pidi ise varsti 
tulema ja Bennet Hatch korraldas parajasti sõjavarustust, sest tema see oligi, kes pidi 
sõjasalka juhtima. 

«See on selle hea maa ots,» ütles keegi naine. «Kui parunid on sõjas, peab 
maarahvas juurikaid sööma.» 

«Ei,» ütles Dick, «iga mees, kes tuleb kaasa, peab saama päevas kuus penni, 
amburid aga kaksteist.» 

«Kui nad ellu jäävad, võib see küll nii olla,» vastas naine, «aga kuidas siis on, kui 
nad surma saavad, kulla noorhärra?» 

«Neil ei saa paremat surma ollagi, kui langeda oma tõelise isanda eest,» ütles 
Dick. 

«Mul pole mingit tõelist isandat,» ütles mees hamega, «Mina käisin 
Walsinghamide alla. Nii oli meil kõigiga, kes me elasime Brierly tee ääres siit 
allapoole, kuni kaks aastat tagasi tuli Candlemas. Ja nüüd ma pean astuma välja koos 
Brackleyga! See oli seadus, mis niimoodi tegi ja kas te nimetate seda tõeliseks? Aga 
nüüd, mis puutub sir Danieli ja mis puutub sir Oliveri — too tunneb rohkem seadust 
kui ausust — siis pole mul ainustki tõelist isandat peale vaese kuninga Harry * 
Kuuenda, jumal õnnistagu teda! Mul pole teist isandat peale tolle vaese süütu, kes ei 
oska teha vahet oma parema ja pahema käe vahel.» 

«Sul on kuri keel, sõber,» vastas Dick, «kui sa siunad oma head isandat samades 
laimujuttudes, mis käivad ka minu käskija, kuninga pihta. Aga pühakud olgu kiidetud! 
Kuningas Harry on tulnud jälle mõistuse juurde ja laseb koik asjad rahulikult ära 
korraldada. Mis puutub aga sir Danielisse, siis tema selja taga oled sa vahva mees 
küll. Ma ei taha siiski olla kellegi keelekandja ja nüüd peaks aitama.» 

«Ma ei ütle teile ühtki halba sõna, master Richard,» kostis talumees. «Te olete 
alles poisike, aga kui te sirgute meheks, siis te leiate, et teie kukkur on tühi. Ma ei ütle 
enam midagi, kuid pühakud aidaku sir Danieli naabreid ja Püha Neitsi kaitsku tema 
hoolealuseid!» 

«Clipsby,» ütles Richard, «sa räägid sõnu, mida minu au ei luba pealt kuulata. Sir 
Daniel on minu hea isand ja hooldaja.» 

«Noh, hüva, kas te ei seletaks siis mulle ühe mõistatuse ära?» andis Clipsby 
vastuseks. «Kelle poolt on sir Daniel?» 


= Master — isand; noorhärra. 
+ Dick — lühendus Richardist. 
5 Jugapuud — liik okaspuid. 


«Ma ei tea,» ütles Dick veidi punastades, sest tema eestkostja oli tolleaegsete 
tülide ajal järjest pooli vahetanud ja iga säärane üleminek oli tema varandust mõne- 
võrra suurendanud. 

1 Harry — teisend nimest Henry. 

«Just nii! Ei teie ega keegi teine ei tea seda,» vastas Clipsby, «sest ta on tõepoolest 
niisugune mees, kes heidab magama lankasterina, tõuseb üles aga jorgina '.» 

Samal hetkel kõmas sild hobuseraudade all, salk pöördus ümber ja nägi, et Bennet 
Hatch ratsutas nelja üle silla. See oli pruunikspõlenud näoga hallijuukseline mees, 
kellel oli raske käsi ja vali ilme. Ta oli relvastatud mõõga ja piigiga, peas oli tal 
teraskiiver, seljas nahk-vammus. Bennet Hatch oli siin kandis suur mees ja sir Danieli 
parem käsi nii sõja kui ka rahu ajal. Sel ajal oli ta oma isanda huvides sadakonna 
beilifiks *. 

«Clipsby!» hüüdis ta. «Otsekohe kantsi ja saada kõik teised vedelvorstid 
sinnasamasse. Bowyer annab sulle vammuse ja kiivri. Me peame ratsutama ära enne 
õhtu-kella °. Pea meeles, et see, kes tuleb viimasena surnu-värava” juurde, saab sir 
Danielilt paraja palga. Pea seda hästi meeles! Ma tean, et sa oled mees, kellest pole 
mingit kasu. Nance,» lisas ta ühe naise poole pöördudes, «kas vana Appleyard on ülal 
külas?» 

«Võin teile kinnitada,» vastas naine, «et ta on kindlasti põllul.» 

Nii läkski salk laiali ja kuna Clipsby sammus aeglaselt üle silla, ratsutasid Bennet 
ja noor Shelton koos mööda teed üles, läbi küla ja kirikust veel edasi. 

«Sa saad nüüd näha, missugune see vana kiusupunn on,» ütles Bennet. «Ta 
kulutab torisemiseks ja Harry Viiendast latramiseks rohkem aega, kui mees vajab 
hobuse rautamiseks. Ja kõik seepärast, et ta on käinud Prantsuse sõdades!» 

Maja, mille poole nad suundusid, oli külas viimane ja seisis teistest eraldi sirelite 
keskel. Maja ümbritses kolmest küljest lage aas, ulatudes nõlvakut mööda üles kuni 
metsaservani. 

Hatch ronis hobuse seljast maha, viskas ratsmed üle tara ja sammus alla põllule, 


' Lancasteri ja Yorki dünastia võitlesid Rooside sõjas võimu pärast. 
Väiksemad feodaalid liitusid oma isikliku kasu huvides kord ühe, kord 
teise poolega, vastavalt sellele, kumb oli parajasti ülekaalus. 


Dick tihedalt kannul. Vana sõdur oli põlvini kapsaste sees ja kaevas maad, lauldes 
vahetevahel käriseva häälega mõnda laulukatkendit. Ta oli üleni nahkriideis, ainult 
tema kapuuts ja krae olid mustast friisriidestl ning punase paelaga kinni seotud. 
Vanamehe nägu oli nii värvuselt kui ka kurdude poolest nagu kreeka pähkli koor, kuid 
tema vanad hallid silmad vaatasid veel teraselt ja nägemine polnud nõrgenenud. Võib- 
olla, et ta oli kurt, võib aga ka olla, et ta ei pidanud vanale Agincourti ammukütile? 
sobivaks niisugusele rahurikkumisele mingit tähelepanu osutada, kuid ei häirekella 


5 Bailiff (beilif) — kuningavõimu esindaja sadakonnas, s. t. krahvkonna ühes alljaotuses Inglismaal. Tegeles 
kohtu-, sõja- ja haldusasjadega. 

° Öhtukell — tulede kustutamise signaal. 

7 Surnuvärav — surnuaia katusega või kabeliga värav. 

Š Bailiff (beilif) — kuningavõimu esindaja sadakonnas, s. t. krahvkonna ühes alljaotuses Inglismaal. Tegeles 
kohtu-, sõja- ja haldusasjadega. 


pahur helin ega ka Benneti ja noormehe lähenemine ei paistnud teda põrmugi häirivat. 
Ta jätkas kangekaelselt kaevamist ja alustas läbilõikavalt peenikese hädise häälega: 

Mu kallis leedi, kui ma olen rännakul, las ilmub minu pärast pisar silma sul ... 

«Nick Appleyard,» ütles Hatch, «sir Oliver tervitab sind ja käsib sind otsekohe 
kantsi minna ning juhtimise enda kätte võtta.» 

Vanamees vaatas üles. 

«Jumal hoidku teid, noored härrad!» ütles ta irvitades. «Ja kuhu läheb master 
Hatch?» 

«Master Hatch peab minema ära Kettleysse koigi meestega, keda me suudame 
panna sadulasse,» vastas Bennet. «Paistab nii, et seal seisab ees taplus ja minu isand 
ootab toetust.» 

«Ah tõesti!» vastas Appleyard. «Ja keda te kavatsete mulle meeskonnaks jätta?» 

«Ma jätan sulle kuus tublit meest ja sir Oliveri pealekauba,» kostis Hatch. 

«Sellega ei hoia kantsi käes,» ütles Appleyard. «Sellest arvust .ei piisa. Oleks 
tarvis kolm tosinat, et seda ülesannet täita.» 

1 Friisriie — plüüšitaoline riie, mille pinna moodustavad lahti-lõikamata lõnga- 
aasad. 

2 Agincourti ammukütt — 25. okt. 1415 toimus prantsuse küla Agincourti 
juures lahing, milles inglased võitsid prantslasi. Otsustavaks jõuks lahingus olid 
inglise ammukütid. 

«Noh, seepärast me tulimegi sinu juurde, vana iriseja!» vastas teine. «Kes muu 
peale sinu suudaks säärases kantsis sellise garnisoniga midagi ära teha!» 

«Tõesti! Kui king hakkab pigistama, tulevad vanad kotad meelde!» vastas Nick. 
«Teie hulgas pole ainustki meest, kes oskaks hobuse seljas istuda või taprit käes 
hoida. Mis puutub aga vibulaskmisse, siis Püha Miikael hoidku teid. Kui vana Harry 
Viies oleks jälle tagasi, seisaks ta teie ees ja laseks teid enda pihta lasta, veerand penni 
lask!» 

«Noh, Nick! On olemas mõningaid, kes oskavad veel päris hästi vibu pingutada,» 
ütles Bennet. 

«Hästi vibu pingutada!» hüüdis Appleyard. «Jah! Aga kes laseks mul ühe hea 
lasu? Seal läheb juba silma tarvis ja ka pead õlgade vahel. Nüüd aga ütle, mida sa 
võiksid nimetada kaugeks lasuks, Bennet Hatch?» 

«Hüva,» ütles Bennet ümber vaadates. «Siit metsa lasta oleks kauge.» 

«Tõepoolest, see oleks kaunis pikk maa,» ütles vanamees, pöördudes üle õla 
vaatama, tõstis siis käe silmadele varjuks ja jäi üksisilmi metsa poole vahtima. 

«Noh, mis sa vahid?» küsis Bennet itsitades. «Kas sa näed seal Harry Viiendat?» 

Vana sõjamees vaatas vaikides üha üles nõlvaku poole. Päike heitis lauskadele 
aasadele ohtrat valgust, mõned valged lambad hulkusid rohtu näsides ringi ja peale 
kauge kellaplärina oli kõik vaikne. 

«Mis seal on, Appleyard?» küsis Dick. 

«Mis? Linnud muidugi!» ütles Appleyard. 

Tõepoolest, ühes kohas ulatus laaneserv keelena alla aasa sisse ja lõppes paari 
ilusa halja jalakaga, mis olid umbes noolelennu kaugusel sellest kohast põllul, kus nad 
seisid. Linnud lendlesid nende puude kohal ilmses segaduses edasi-tagasi. 

«Mis nende lindudega siis on?» ütles Bennet. 

«Ah, master Bennet!» vastas Appleyard. «Sa pead end ise sõjaasjanduses targaks 
meheks! Linnud on head valvurid. Metsarikastes kohtades on nad lahingus esimestes 
ridades. Kuulake siis! Kui me asuksime siia laagrisse, võiksid seal varitseda 
vibukütid, et saada meist haisu ninna ja siia me jääksimegi, mitte midagi targemat.» 

«Kuidas nii, sa vana kiusupunn,» ütles Hatch. «Kuni Kettleyni ei või meie 
lähikonnas olla ühtki hinge peale sir Danieli meeste. Sa oled siin niisama julge kui 
Londoni kindlusetomnis, aga katsud mõne vindi või varblasega inimesele hirmu nahka 
ajada.» 

«Mida ma veel ei kuule!» irvitas Appleyard. «Kui palju sulisid annaksid oma 
mõlemad kärbitud kõrvad ! selle eest ära, et meie pihta lasta! Püha Miikael, mees! 
Nad vihkavad meid nagu kaht tõhku.». 

«Noh, tõtt öelda vihkavad nad sir Danieli,» vastas Hatch veidi tõsisemalt. 

«Jah, nad vihkavad sir Danieli ja nad vihkavad iga meest, kes teda teenib,» ütles 
Appieyard, «ja esimeses vihkamisvalus vihkavad nad Bennet Hatchi ja vana 
Nicholast, ammukütti. Vaadake, kui seal metsa serval seisaks mõni turske poiss ja 
sina ning mina oleksime talle näha nagu peo peal, nagu me praegu Püha Jüri nimel 
seisamegi, mis sa arvad, kumma pihta ta laseks?» 

«Vean kihla, et sinu pihta,» vastas Hatch. 

«Panen oma ülekuue sinu nahkrihma vastu välja, et see oleksid sina!» hüüdis vana 
ambur. «Sina põletasid maha Grimstone'i, Bennet, nad ei anna sulle seda kunagi 
andeks, master. Ja mis puutub minusse, siis jumal andku, et ma oleksin varsti paremas 
kohas ja väljaspool nooleulatust, jaa, ja väljaspool suurtüki laskekaugust ja väljaspool 
kõikide nende kurjade kavatsuste mõju. Ma olen vana mees ja liigun kiiresti kodu 
poole, kus voodi on juba valmis. Sinuga on aga nii, Bennet, et sa pead siia maha 
jääma, kui sa ise julged, ja kui sa jõuad minu aastatesse, ilma et sind oleks üles 
poodud, on vana pesueht inglise vaim surnud.» 

«Sa oled kõige õelam tobu Tunstalli laanes,» vastas Hatch, keda need ähvardused 
olid nähtavasti ärritanud. «Võta oma relvad, enne kui sir Oliver tuleb, ja jäta mõneks 
ajaks latramine. Kui sa oleksid Harry Viiendaga nii palju juttu ajanud, oleksid tä 
kõrvad olnud taskutest rikkamad.» 

Nool vihises läbi õhu nagu hiiglasuur herilane. See 


1 Kärbitud korvad — kurjategijate märkimiseks lõigati nende kõrvu. 

tabas vana Appleyardi abaluude vahele ja tungis temast otse läbi. Vanamees 
kukkus näoli kapsaste vahele. Hatch tegi hüppe, tuues kuuldavale katkendliku 
karjatuse, laskus siis veelgi rohkem kummargile ja pistis jooksma, et pääseda maja 
varju. Vahepeal oli Dick Shelton ühe sireli taha maha viskunud, ammu õlga pannud ja 
pingule tõmmanud ning sihtis sinna kohta metsa serval, kuhu vanamees oli hoolega 
vaadanud. 

Ainuski puuleht ei liikunud. Lambad näsisid rahulikult rohtu, linnud olid rahule 
jäänud. Kuid vanamees lamas seal otseti maas, küünrapikkune nool seljas püsti ja seal 
olid ka Hatch maja varjus ning Dick, kes küürutas sireli taga ja oli valmis laskma. 

«Kas sa näed midagi?» hüüdis Hatch. 

«Ükski oks ei liigu,» ütles Dick. 

«Ma arvan, et see oleks häbiväärne, kui me jätaksime ta niiviisi pikali maha,» 
ütles Bennet, astudes kõhkleval sammul jälle ettepoole. Ta nägu oli kahvatu. «Pea 
metsa hästi silmas, master Shelton, pea teravasti silmas. Pühakud andku meile andeks! 
See oli täpne lask!» 

Bennet tõstis vana ammuküti oma põlvedele. Ta polnud veel surnud, tema 
näolihased tõmblesid ja tema silmad avanesid ning sulgusid masinlikult. Appleyardi 
näol oli jube, ebameeldiv ilme, nagu ikka inimesel, kes kannatab valu. 


«Kas sa kuuled mind, vana Nick?» küsis Hatch. «On sul mingit viimast soovi, 
enne kui sa lahkud, vana vennas?» 

«Kiskuge nool välja, ja las ma suren Neitsi Maarja nimel!» hingeldas Appleyard. 
«Mul on vana Inglismaaga vist kõik läbi. Kiskuge nool välja!» 

«Master Dick,» ütles Bennet, «tule siia ja tõmba seda noolt tugevasti. See vaene 
patune tahaks hea meelega surra.» 

Dick pani vibupüssi maha, haaras noolest kõvasti kinni ja kiskus selle välja. 
Haavast purskas verd. Vana ambur ajas end pooleldi jalule, kutsus veel kord jumalat 
appi ja kukkus siis surnult maha. Hatch oli põlvili kapsaste vahel ja palvetas agaralt 
lahkuva hinge õnnistuse eest. Aga isegi siis, kui ta palvetas, oli selgesti märgata, et ta 
mõtted viibisid mujal ja ta pidas kogu aeg seda 

metsatukka silmas, kust lask oli tulnud. Kui ta oli lõpetanud, ajas ta end jälle 
jalule, tõmbas soomustatud kinda käest ja pühkis oma kahvatut nägu, mis oli hirmu 
tõttu üleni higine. 

«Jaa,» ütles ta, «nüüd on kord minu käes.» 

«Kes seda tegi, Bennet?» küsis Richard, hoides noolt ikka veel pihus. 

«Ainult pühakud teavad seda,» ütles Hatch. «Siin on tublisti oma kolm tosinat 
ristiinimest, keda meie, see on tema ja mina, oleme nende kodudest ja maatükkidelt 
minema kihutanud. See vaene iriseja on selle lasu ära teeninud ega võta võib-olla 
kaua aega, kuni mina ka enda oma kätte saan. Sir Daniel kihutab liiga valusasti.» 

«See on veider nool,» ütles poiss, silmitsedes surmatoovat eset oma pihus. 

«Tõepoolest, ausõna!» hüüdis Bennet. «Must ja mustade sulgedega. Tõesõna, see 
on paha nool! Öeldakse ju, et must värv tähendab matuseid. Ja siia on vist mõned 
sõnad kirjutatud. Pühi veri ära. Mis siin lugeda on?» 

«Appulyairdile Jon Heakstegia poolt,» luges Shelton. «Mida see peaks 
tähendama?» 

«Noh, see ei meeldi mulle sugugi,» vastas läänimees pead raputades. «John 
Heakstegija! See on kelmi varjunimi nende jaoks, kes maailmas ümber hulguvad! Aga 
miks me seisame siin ja oleme neile märklauaks? Võta tal põlvist kinni, tubli master 
Shelton, kuna mina tõstan teda õlgadest, ja viime ta tema oma majja. See on vaesele 
sir Oliverile kõvaks löögiks. Ta muutub näost valgeks nagu paber ja hakkab palveid 
jahvatama nagu tatraveski.» 

Nad tõstsid vana amburi üles ja tassisid ta kahe vahel majja, kus ta oli üksinduses 
elanud. Seal nad panid ta lugupidamisest voodikoti vastu põrandale pikali ja katsusid 
niihästi kui said vanamehe liikmeid sirgu tõmmata ning õieti seada. 

Appleyardi maja oli puhas ja tühjavõitu. Toas oli sinise tekiga voodi, kapp, suur 
kirst, paar kokkupandavat tooli, hingedega laud koldenurgas, seina! aga rippus vana 
sõduri relvastus, mis koosnes vibudest ja raudrüüst. Hatch hakkas uudishimulikult 
ringi vaatama. 

«Nickil oli raha,» ütles ta. «Tal võis olla kõrvale 

pandud oma viis-kuuskümmend naela. Ma sooviksin, et saaksin tuua sellesse 
asjasse selgust! Kui sa kaotad vana sõbra, siis on kõige paremaks lohutuseks, kui sa 
saad talt midagi pärida. Näed, see ongi tema kirst. Ma veaksin julgesti kihla, et seal 
sees on vakatäis kulda. Ta oli agar kõike kokku kraapima ja veel agaram seda hoidma, 
see vana ambur Appleyard. Nüüd aga puhaku ta hing jumala rahus! Ligi 
kaheksakümmend aastat oli ta alatasa liikvel, ja alati saama peal väljas, kuid nüüd on 


ta ristseliti maas, see vana riiukukk, ega tunne enam millestki puudust, ja kui ta 
varandus läheb mõne hea sõbra kätte, oleks tal taevas minu arust palju lõbusam.» 

«Tule, Hatch,» ütles Dick, «pea tema tardunud silmadest lugu. Kas sa siis tõesti 
rööviks inimese tema surnukeha juuresolekul paljaks? No siis ta tõuseks küll veel 
üles!» 

Hatch lõi mitu korda risti ette, kuid selleks ajaks oli tema loomulik ilme tagasi 
tulnud ja teda ei saanud enam nii kergesti mingi kavatsuse täideviimisest tagasi hoida. 
Kirstul oleks halvasti läinud, kui värav poleks kriiksunud. Seejärel läks maja uks lahti 
ja laskis sisse tüseda, pikakasvulise, näost punetava mustade silmadega mehe. Ta oli 
ligi viiekümne aastane, kandis vaimuliku musta talaari ja sürpliisi” 

«Appleyard,» lausus uustulnuk, kui ta sisse astus, kuid jäi järsku vait. «Ave Maria 
10» hüüdis ta. «Pühakud olgu meile kilbiks! Mis nali see on?» 

«Halb nali Appleyardiga, sir preester,» vastas Hatch täis elurõõmu. «Lastud maha 
oma maja ukse ees ja põleb just praegu puhastustule väravate juures. Ja kui jutud 
vastavad tõele, ei ole tal seal puudust ei soojusest ega valgusest.» 

Sir Oliver komberdas ühe kokkupandava tooli juurde ja istus sellele, ise näost 
kaame ja kahvatu. 

«See on jumala karistus! Oh, kui suur löök!» nuuksus vaimulik ja vuristas maha 
kolm palvet. 

Hatch võttis vahepeal hardalt kiivri ära ja laskus põlvili. 

«Nii, Bennet,» ütles preester veidi toibudes, «ja kes see võiks olla? Missugune 
vaenlane on seda teinud?» 

«Siin. on nool, sir Oliver. Näete, sellele on sõnad peale kirjutatud,» ütles Dick. 
«Tõepoolest,» hüüdis preester, «siin on nurjatu käsi mängus. John Heakstegija! 
See on ehtne lollardite'' sõna. Ja veel musta värvi nagu mingi paha märk! Härrad, see 

salakaval nool ei meeldi mulle. Kuid meil oleks praegu tähtsam nõu pidada. Kes see 
peaks olema? Mõtle järele, Bennet. Kes see võiks olla nii paljude nurjatute 
pahasoovijate hulgast, kes julges nii jultunult meie vastu välja astuda? Simnel? Ma 
pean seda väga küsitavaks. Walsinghamid? Ei, need pole nii alla käinud. Nad arvavad 
veel, et seadus on nende poolt, kui ajad muutuvad. Siis oli veel Simon Malmesbury. 
Mida sa arvad, Bennet?» 

«Mida te arvate, sir, Ellis Duckworthist?» ütles Hatch. 

«Ei, Bennet, mitte kunagi. Ei, mitte tema,» ütles preester. «Ükski vastuhakkamine 
ei tule kunagi altpoolt, Bennet, selles on kõik mõistlikud kroonikakirjutajad ühel 
arvamisel. Mäss rändab alati ülalt alla, ja kui Dick, Torn ning Harry haaravad oma 
taprid, siis vaadake alati teraselt järele, missugune lääniisand sellest kasu saab. Kuna 
sir Daniel on jälle ühinenud kuninganna pooldajatega, on ta Yorki lääniisandatega 
vaenujalal. Sealt tulebki see löök, Bennet, millisel moel, seda ma pean veel järele 
uurima, kuid seal peitub selle segaduse põhjus.» 

«See ei meeldi teile kindlasti, sir Oliver,» ütles Bennet, «kuid assid on sel maal nii 
kuumaks läinud, et ma tundsin juba ammu tule haisu. Ka see vaene patune Appleyard 


? Talaar ja sürpliis — katoliku vaimuliku riietusesemed. 

"° Ave Maria (Ole tervitatud Maria) — katoliiklaste palve. 

'! Lollardid — nn. vaesed preestrid ehk rahvajutlustajad Inglismaal, kes jutlustasid 
Inglise kiriku reformeerija, John Wiclifi õpetust, mis oli suunatud katoliku kiriku 
vastu. Vaeste preestrite jutlustes kõlas ka feodaalidevastaseid noote. 


märkas seda. Ja siis, teie loal, inimesed tunnevad südames meie kõigi vastu nii suurt 
jälestust, et nende üleskihutamiseks pole vaja ei Yorki ega Lancasterit. Kuulake minu 
otsekohest arvamist: teie, kes te olete kirikumees, ja sir Daniel, kes purjetab iga 
tuulega, — te olete paljude inimeste varanduse ära võtnud, päris mit- 

meid peksnud ja oksa tõmmanud. Teilt päritakse selle kohta aru. Ma ei tea, kuidas, 
kuid lõpuks on teil seaduse ees alati tuline õigus ja te arvate, et sellega kõik klapib. 
Aga lubage mul öelda, sir Oliver, et inimene, kelle te olete paljaks röövinud ja läbi 
peksnud, läheb sellest ainult vihasemaks ja ühel ilusal päeval, kui must kurat on 
läheduses, astub ta oma vibuga välja ja kihutab teil jarditäie 1 noolt läbi sisikonna.» 

«Ei, Bennet, sa oled valel teel. Bennet, sa peaksid olema rõõmus, et su viga 
parandatakse,» ütles sir Oliver. «Sa oled üks vaterdis, Bennet, üks laterdaja ja loba- 
mokk. Sinu suu ulatub kõrvadest kaugemale. Paranda ennast, Bennet, paranda 
ennast!» 

«Hüva, ma ei lausu enam sõnagi. Võtke seda nii, nagu heaks arvate,» ütles 
läänimees. 

Preester tõusis nüüd toolilt üles ja võttis kirjutuskaps-list, mis tal kaelas rippus, 
vahatüki ja küünla, tulekivi ja raua. Nende esemetega pitseeris ta kinni kirstu ja kapi, 
milles olid sir Danieli relvad. Hatch vaatas seda kõike nukralt pealt. Siis hakkas kogu 
seltskond veidi arglikult liikuma, et pääseda majast välja ja jõuda hob usteni. 

«Meil oleks juba aeg teel olla, sir Oliver,» ütles Hatch, hoides preestri sadula 
jalust, kui see ronis hobuse selga. 

«Jaa, Bennet, kuid nüüd on olukord muutunud,» vastas preester. «Nüüd pole enam 
Appleyardi, kes juhataks garnisoni. Rahu tema põrmule! Ma jätan sinu siia, Bennet. 
Mul peab olema tubli mees, kellele ma võin toetuda sellel mustade noolte ajal. «Nool, 
mis lendab päeva ajal ...» ütleb evangeelium. Mul pole konteksti meeles. Noh, ma 
olen laisk preester, ma olen liiga süvenenud inimeste asjadesse. Hüva, ratsutame 
edasi, master Hatch. Talupojad peaksid olema nüüd juba kiriku juures.» 

Nii nad ratsutasid edasi teed mööda alla. Tuul oli neil tagant ja puhus preestri 
mantlisaba üles. Kui nad edasi liikusid, hakkasid pilved nende taga tõusma ja varjasid 
loojuva päikese. Mehed sõitsid mööda kolmest eraldi asuvast majast, millega 
Tunstalli küla peale hakkas, jõudsid välja käänakule ja nägid endi ees kirikut. Küm- 
me-kaksteist 

maja ümbritsesid seda eestpoolt tiheda kobarana, tagapool aga ulatus surnuaed 
heinamaa sisse. Surnuvärava juurde oli kogunenud ligi paarkümmend meest. Mõned 
istusid sadulas, teised seisid maas hobuste kõrval. Nad kandsid mitmesuguseid relvi ja 
ka hobune oli igaühel isesugune. Mõned olid relvastatud odade, teised taprite, 
kolmandad ambudega. Mõned istusid tööhobuste seljas, kes olid veel künnivao 
mudaga koos. Siin olid ju kõik need, kes olid selle maanurga meestest järele jäänud. 
Paremad mehed ja tõeline sõjavarustus olid juba koos sir Danieliga lahinguväljal. 

«Me pole halvasti teinud, kiidetud olgu Holywoodi rist! Sir Daniel on kindlasti 
väga rahul,» märkis preester, lugedes salga mõttes üle. 

«Kes seal kõnnib? Seis, kui sa oled õige inimene!» hüüdis Bennet. 

Oli näha, kuidas keegi mees lipsas jugapuude vahelt läbi surnuaia. Selle käskluse 
peale loobus ta katseist end varjata ja pistis avalikult metsa poole punuma. Mehed 
värava juures, kes polnud võõra juuresolekust seni teadlikud, virgusid ja pudenesid 
laiali. Need, kes olid hobuse seljast maha tulnud, hakkasid sadulasse ronima, teised 
ratsutasid mehele järele, kuid nad pidid ümber pühitsetud maatüki ringi sõitma ja oli 


selge, et nende saiak pääseb minema. Hatch ajas hobuse täiest kõrist vandudes heki 
juurde, et sellest üle hüpata, kuid loom tõrkus ja viskas ratsaniku tolmu sisse siruli 
maha. Kuigi mees oli silmapilk jälle püsti ja haaras ratsmed pihku, oli aega kaduma 
läinud ja põgenik oli yõitnud liiga suure edumaa, et oleks jäänud mingit lootust tema 
kinnivõtmiseks. 

Dick Shelton oli kõigist targem. Selle asemel, et alustada asjatut tagaajamist, oli ta 
kahmanud seljast ammu, tõmmanud selle vinna ning pannud noole nöörile, ja nüüd, 
kui teised olid tagaajamisest loobunud, pöördus ta Benneti poole ja küsis, kas ta peaks 
laskma. 

«Lase, lase!» karjus preester metsikus verejanus. 

«Anna talle pihta, master Dick,» ütles Bennet. «Too ta mul alla nagu küps õun.» 

Põgenikku eraldasid nüüd pääsemisest vaid mõned hüpped, kuid sealpool 
heinamaa otsas tõusis maapind 

järsku kõrgemale jia mees jooksis sellevõrra aeglasemalt. Saabuva öö hämaruses 
ja jooksja ebaühtlast liikumist arvestades polnud see kerge märklaud. Kui Dick sihtis, 
valdas teda teatud kahjutunne ning ta soovis peaaegu, et ta laseks mööda. Nool tormas 
minema. 

Mees komistas ja kukkus ning Hatch ja jälitajad tõstsid suurt rõõmukisa. Kuid nad 
müüsid nahka enne, kui karu oli käes. Mees kukkus ainult kergelt. Ta oli kärmesti 
jälle jalul, pöördus ümber, lehvitas väljakutsuvalt mütsi ja oli järgmisel hetkel puude 
vahele kadunud. 

«Katk olgu temaga!» karjus Bennet. «Tal on varga päkad. Püha Banbury nina 
juures, see mees jaksab joosta! Kuid sa riivasid teda, master Shelton. Ta varastas su 
noole, ärgu toogu see talle onne. Ma ei kadesta teda selle pärast.» 

«Nii, nii, kuid mis oli tal kiriku juures tegemist?» küsis sir Oliver. «Ma kardan 
väga, et siin on juhtunud midagi halba. Clipsby, kulla mees, tule hobuse seljast maha 
ja otshpuude vahed põhjalikult läbi.» 

Clipsby polnudki kaua ära, varsti tuli ta juba tagasi, kaasas mingi paber. 

«See kirjatükk oli kiriku ukse külge löödud,» ütles ta, ulatades paberi vaimulikule. 
«Ma ei leidnud muud midagi, sir vaimulik.» 

«Püha Kiriku võimu nimel!» hüüdis sir Oliver. «See lõhnab juba väga pühaduse 
teotuse järele. Teha nalja kuningale või mõisnikule — hea küll! Aga et iga rohelises 
vammuses .argpüks taob kooriukse külge pabereid,.;. ei, see lõhnab väga pühaduse 
teotuse järele, väga ... ja mehed on põlenud väiksemate asjade pärast. Aga mis on 
siia kirjutatud? On juba pimedaks läinud. Kulla master Richard, sul on noored silmad. 
Palun loe mulle see lipakas ette.» 

Dick Shelton võttis paberi oma kätte ja luges valjusti ette. See sisaldas mõne rea 
väga kohmakaid, jämedaid ja vigaselt kirjutatud vemmalvärsse, mis olid isegi vaevalt 
riimis. Veidi parandatuna näevad nad välja sellised: 

«Tupes on mul neli musta noolt, 

nemad nüüd piavad selle eest oolt, 

et võtta mult mured ja vaevad, 

mis praegugi koormaks mul kaelas. 

Üks nool on läinud. Ta ästi tabas 

ja vana Appulyairdi auda rabas. 

Teine Bennet Hatchi kohata tahab, 


Rooma-katoliku kiriku inkvisitsiooni tavaliseks hukkamisvahen-diks oli tuleriit. Inglismaal tegutses 
inkvisitsioonikohus võitluses “ lollardite vastu. 


seda, kes Grimstone'i põletas maha. 

Kolmas igatseb sir Oliveri, 

kelle kätel on sir Sheltoni veri. 

Neljas sir Danieli rinda ootab 

ja sinna jõuda loodab. 

Meil kõigil piab olema vibu vinnas, 

et mustad nooled saaks lendu minna, 

üks iga musta südamesse. 

Nüüd eitke maha palvetesse, 

sest lõpp teil tõesti varsti käes! 

Rohelise Laane Jon Heakstegia ja 

tema lõbus vennaskond. 

Muuseas, meil on veel nooli ja lad kanebiköit teiste tele meeste jaoks.» 

«No nüüd on alles lugu! Häda ligimesearmastusele ia kristlikule armule!» hüüdis 
sir Oliver kaeblikult. «Härrad, see on kuri maailm ja muutub iga päevaga ikka 
kurjemaks. Ma vannun Holywoodi risti nimel, et ma olen sellele tublile rüütlile häda 
tegemises nii teo kui ka kavatsuse mõttes süütu nagu ristimata laps. Ka ei lõigatud 
tema kõri läbi, selles suhtes on nad samuti eksinud. Usaldusväärsed tunnistajad, kes 
võiksid seda tõendada, on veel elus.» 

«Sellest jutust pole kasu, sir vaimulik,» ütles Bennet. «See pole kohane jutt.» 

«Ei, master Bennet, mitte nii. Ära topi oma nina igale poole, kulla Bennet,» vastas 
preester. «Ma teen oma süütuse veel selgeks. Ma ei taha oma vaest elu mitte 
mingisugustel põhjustel eksituse tõttu kaotada. Ma kutsun kõiki inimesi tõendama, et 
sellest süüst olen ma puhas. Ma polnud isegi kantsis. Mind saadeti enne kella üheksat 
õhtul ülesandega välja.» 

«Sir Oliver,» segas Hatch vahele, «kuna teile ei meeldi seda jutlust katkestada, 
tahan ma teised abinõud tarvitusele võtta. Goffe puhu sadulasse.» 

Ja sel ajal, kui kõlas sarvehääl, ajas Bennet oma hobuse ärevusse sattunud preestri 
kõrvale ning sosistas talle midagi ägedalt kõrva. 

Dick Shelton nägi, kuidas preestri silmad pöördusid hetkeks jahmunult tema 
poole. Tal oli põhjust järelemõtlemiseks, sest see sir Harry Shelton oli tema oma 
lihane isa. Kuid ta ei lausunud sõnagi ja tema näol ei liikunud ainuski lihas. 

Hatch ja sir Oliver arutasid veidi aega oma muutunud seisukorda. Nad otsustasid 
omavahel, et kümme meest jäetakse varuks, mitte ainult selleks, et kantsi garnisoni 
moodustada, vaid ka selleks, et preestrit läbi meisa saaia. Kuna Bennet pidi maha 
jääma, anti täienduse juhatamine vahepeal master Sheltoni kätte. Seal polnudki tõesti 
mingit valikut. Mehed olid mühakad, loiud ja sõjas oskamatud. Dick aga oli mitte 
üksnes populaarne, vaid oma aastate kohta ka väga otsusekindel ja väärikas. Kuigi ta 
oli oma noorpõlve selles harimatus maanurgas mööda saatnud, oli sir Oliver poisile 
tublisti kirjatarkust õpetanud ja Hatch ise oli näidanud talle, kuidas relvi käsitseda 
ning õpetanud talle ka algelisemaid lahingu juhtimise põhimõtteid. Bennet oli olnud 
alati lahke ja abivalmis. Ta oli neid mehi, kes on halastamatud nagu surm nende 
vastu, keda nimetatakse vaenlasteks, oma sõprade vastu oli ta aga vääramatult ustav ja 
heatahtlik. Sel ajal kui sir Oliver läks järgmisse majja, et kirjutada oma kiire, oivalise 
ilukirjaga isandale, sir Daniel Brack-leyle ettekannet viimastest sündmustest, tuü 
Bennet oma õpilase juurde, et soovida talle tema ettevõttes edu. 

«Sa pead minema pikemat teed, master Shelton,» ütles ta, «silla kaudu ringi, kui 
sul elu armas! Saada moni ustav mees viiskümmend sammu ette, et see tõmbaks lasud 
enda peale ja mine tasa edasi, kuni oled metsast välja jõudnud. Kui need lurjused 


tungivad sulle kallale, ratsuta kõigest väest. Seisma jäädes ei saavuta sa midagi. Ja 
mine kogu aeg edasi, ära keera enam tagasi, kui sul elu armas, master Shelton, sest 
Tunstallist ei maksa abi loota, seda pea meeles. Ja kuna sa lähed nüüd 

suurtesse lahingutesse, mida peetakse kuninga pärast, mina aga elan siin edasi 
äärmises hädaohus ja pühakud üksi võivad kinnitada, kas me saame veel edaspidi 
kokku, annan ma sulle nüüd, kus sa ära ratsutad, viimast korda nõu. Pea sir Danieli 
silmas. Ta pole kindel inimene. Ära usalda ka seda preestrinolki liiga palju. Ta ei 
kavatse kurja, kuid teeb teiste tahtmist mööda. Ta on sir Danieli tööriist! Katsu saada 
endale hea isand seal, kuhu sa lähed ja muretse endale võimukaid sõpru, pea seda 
meeles! Ja mõtle mõnikord Issameie ajal ka Bennet Hatchi peale. On suuremaidki 
lurjuseid liikvel, kui Bennet. Niisiis, head reisi!» 

«Ja taevas hoidku sind, Bennet!» vastas Dick. «Sa olid mulle heaks sõbraks, seda 
ütlen ma alati.» 

«Tead sa, master,» ütles Hatch teatud kimbatuses, «kui see Heakstegija peaks 
läkitama minusse noole, siis võiksid panna välja kuldmarga ehk võib-olla naela minu 
vaese hinge heaks, sest mul läheb puhastustules vist räbalasti.» 

«Sinu tahtmine sündigu, Bennet,» vastas Dick. «Aga milline rõõm, mees, kui me 
kohtume jälle kuskil, kus suj läheb tarvis rohkem olut kui missasid.» 

«Pühakud andku, et see oleks nii, master Dick!» vastas teine. «Kuid sir Oliver 
tulebki juba. Kui ta oleks vibupüssi juures niisama kärme kui sule kasutamisel, saaks 
temast vahva sõjamees.» 

Sir Oliver andis Dickile pitseeritud paki pealkirjaga: «Minu tõelisele, auväärsele 
isandale, rüütel sir Daniel Brackleyle olgu see kiiresti edasi antud.» 

Dick pani paki vammuse põue, andis käskluse ja sõitis külateed mööda üles lääne 
poole. 


ESIMENE RAAMAT 


KAKS POISSI 


I PEATÜKK «PÄIKESE» KÕRTSIS KETTLEYS 


Sel ööl asusid sir Daniel ja tema mehed Kettleys ja selle ümbruses. Nad olid 
soojades korterites ja neil oli kõva valve väljas. Tunstalli rüütel oli aga neid mehi, kes 
ei puhanud kunagi, kui oli tegemist raha muretsemisega. Isegi praegu, kui tal oli ees 
seiklus, mis pidi tooma talle kullakoti või kerjakepi, oli ta tund aega pärast keskööd 
ärkvel, et pigistada vaeseid naabreid. Ta oli neid inimesi, kes sahkerdas vaieldavates 
pärandusküsimustes. Tema mood oli osta ära kõige ebatõenäoliseni nõudleja ja suruda 
kuninga lähikonnas olevate suurte lääniisan-date ees pugedes selle kasuks läbi 
ebaõiged otsused. Kui säärane tee oli aga liiga kaudne, haaras ta vaidluse all oleva 
mõisa relvajõul oma valdusse ja toetus oma mõjule ning sir Oliveri osavusele seaduse 
küsimustes, et hoida käes seda, mille ta oli ära napsanud. Kettley oli üks sääraseid 
paiku. Mõis oli sattunud tema küünte vahele alles üsna hiljuti. Ta kohtas ikka veel 
elanike vastupanu ja rahulolematute heidutamiseks oligi ta oma sõjaväe seda teed 
kaudu viinud. 

Kella kahe paiku hommikul istus sir Daniel kõrtsitoas hästi tule lähedal, sest sel 
tunnil oli Kettley rabade keskel külm. Tema küünarnuki juures seisis pottel 2 vürtsi- 
tatud õlut. Sir Daniel oli ära võtnud näovarjuga kiivri ja istus sooja veripunasesse 
mantlisse mähitult, toetades käele oma kitsa tõmmu näoga kiilaspead. 

Toa tagumises osas oli umbes tosin tema meest. Mõned neist seisid ukse juures 
valvel, teised magasid pinkidel. Veidi lähemal lebas keegi kahe-kolmeteistkümne 
aastane poiss mantlisse mähitult põrandal. «Päikese» peremees seisis suure mehe ees 
püsti. 

«Nüüd aga pane tähele, kulla peremees,» ütles sir Daniel. «Täida ainult minu 
korraldusi ja ma olen sulle alati heaks isandaks. Mul peavad olema tähtsamatel 
ääremaadel head mehed ja ma tahan saada Adam-a-More'i kantsi peakomandandiks. 
Hoolitse selle eest! Kui valitakse teised mehed, ei too see sulle mingit kasu. Ennemini 
võib kukkuda nii välja, et see toob sulle kõvasti kahju. Nende jaoks, kes maksid 
Walsinghamile renti, võtan ma parajad abinõud tarvitusele. Teiste hulgas ka sinu 
jaoks, kulla peremees.» 

«Hea rüütel,» ütles peremees, «ma tahan vanduda Holywoodi risti nimel, et ma 
maksin Walsinghamile ainult sunniviisil. Ei, vahva rüütel, ma ei salli neid lurjuseid 
Walsinghame. Nad olid vaesed nagu kirikurotid, vahva rüütel. Antagu mulle 
niisugune suur isand nagu teie. Tõepoolest, küsige naabrite käest järele, ma olen 
kindlalt Brackley poolt.» 

«Võib-olla,» ütles sir Daniel kuivalt. «Siis sa pead maksma kahekordselt.» 

Kõrtsmik tegi hirmsa grimassi. Polnud parata, sest see oli halb õnn, mis sel 
metsikul ajal võis igale rentnikule osaks saada ja ta oli vahest rõõmuski, et pääses nii 
kergesti. 

«Selden, too see poiss siia!» karjus rüütel. 

Üks kaaskondlastest talutaski sinna vaese, orjalikult alandliku vanamehe, kes oli 
näost valge nagu lina ja värises üleni soopalavikus. 

«Noh, sir», ütles sir Daniel, «mis su nimi on?» 

Pottel — inglise mahumoot, umbes kaks ja veerand liitrit. 


«Kui teie kõrgeausus lubab,» vastas mees, «siis minu nimi on Condall, Condall 
Shorebyst, teie kõrgeaususe teenistuses.» 

«Ma olen kuulnud, et sinust räägitakse halba,» vastas rüütel. «Sa tegeled 
äraandmisega, lurjus. Sa maksad oma maarenti viletsalt, sind kahtlustatakse väga 
paljude surmas. Kuidas on, mees, kas sa oled nii häbematu? Aga mina teen su 
tümaks.» 

«Minu kõrgeauline ja lugupeetud isand,» hüüdis mees, «siin on mingi segapuder, 
ärge pange pahaks. Ma pole muud kui lihtne vaene mees ega ole kellelegi liiga 
teinud.» 

«Alamšeriff rääkis nimelt sinust kõige halvemat,» 

lausus rüütel. ««Võtke see Tyndal Shorebyst kinni,» ütles ta.» 

«Condall, minu hea isand, Condall on minu vaese nimi,» ütles õnnetu mees. 

«Condall või Tyndal, see on üks kama kõik,» vastas sir Daniel külmalt, «sest 
tõesõna, sa oled praegu siin ja ma kahtlen hirmsasti sinu aususes. Kui sa tahad oma 
kaela päästa, siis kirjuta mulle kähku kohustus kahekümne naela peale.» 

«Kahekümne naela peale, minu hea isand!» hüüdis Condall. «See on ju viimane 
hullumeelsus! Kogu minu varandus ei ulatu seitsmekümne šillinginigi.» 

«Condall või Tyndal,» vastas sir Daniel irvitades. «Ma võtan vastutuse selle 
kaotuse pärast enda peale. Pane kakskümmend kirja ja kui ma olen kõik tagasi 
saanud, mis võimalik, tahan ma sulle heaks isandaks olla ja kõik muu andeks anda.» 

«Oh häda, minu hea isand, seda ei saa. Ma ei oska kirjutada,» ütles Condall. 

«Kas sa näed!» imestas rüütel. «Siin ei ole siis enam mingit abi. Ma oleksin sulle 
siiski meelsasti armu heitnud, kui minu südametunnistus selle all ei kannataks. 
Selden, vii see vana kiusupunn vaikselt lähema jalaka juurde ja tõmba ta mul õrnalt 
kaelapidi oksa, nii et ma võiksin teda näha, kui ma mööda ratsutan. Head reisi, hea 
isand Condall, kallis isand Tyndal, sul on paradiisi sõiduga suur rutt taga, head reisi 
siis!» 

«Ei, minu ülihea isand,» vastas Condall, sundides oma näole alandliku naeratuse, 
«kui te olete nii käskiv, nagu teile õieti sobibki, siis ma tahan ka ise kogu oma kehva 
oskusega teie käsu järgi talitada.» 

«Sõber,» lausus sir Daniel, «sa kirjutad nüüd nelikümmend. Pea suu! Sa oled liiga 
kaval, et seitsmekümne šillingiga end ülal pidada. Selden, vaata, et ta kirjutaks selle 
summa mulle viisakalt üles ja otsi tunnistajad nagu kord ja kohus.» 

Ja sir Daniel, kes oli väga lõbus rüütel, kellest lõbusamat Inglismaal polnudki, 
rüüpas sõõmu vürtsitatud õlut ja nõjatus naerdes seljatoele. 

Vahepeal hakkas poiss põrandal end liigutama, tõusis peagi istukile ja vaatas 
kabuhirmus ringi. 

«Siia!» ütles sir Daniel ja kui teine tema käsu peale üles tõusis ning aegamööda 
tema poole astus, kallutas rüütel end tagasi ja naeris laginal. «Ristilöödu nime juures, 
täitsa eht poiss!» hüüdis ta. 

Poiss läks vihast punaseks, tema tumedais silmis vaikus vihkav pilk. Kuna ta 
seisis nüüd püsti, oli tema vanust raskem kindlaks määrata. Näost paistis ta veidi 
vanem, kuid tema nahk oli pehme nagu väikesel lapsel. Tal olid ebatavaliselt õrnad 
liikmed ja kehaehitus ning ta kõnnak oli pisut kohmakas. 

«Te kutsusite mind, sir Daniel,» ütles ta. «Kas see oli selleks, et minu õnnetuse üle 
irvitada?» 


«No lase ometi naerda,» ütles rüütel. «Kulla piripill, lase nüüd naerda, ma palun 
sind. Kui sa saaksid ennast ise näha, oleksid sa esimene, kes naeraks, minu sona selle 
peale.» 

«Hüva,» hüüdis poiss õhetades. «Te vastutate selle eest siis, kui te annate vastust 
oma teistegi kuritegude eest. Naerge pealegi, nii kaua kui te veel saate!» 

«Ei, kuule, kallis sugulane,» vastas sir Daniel veidi tõsisemalt, «ära arva, et ma 
sind pilkan muidu kui lõbu pärast, nagu sugulaste ja heade sõprade vahel ikka. Ma 
korraldan sulle tuhandenaelalise abielu, oota nüüd! ... ja hellitan sind lõpmatult. Ma 
tõin su tõepoolest jõhkralt ära, sest praegusel ajal ei saagi teisiti, kuid nüüdsest peale 
tahan ma sind hea meelega kaitsta ja rõõmuga teenida. Sa pead saama mrs. 
Sheltoniks, leedi Shelto-niks, minu ausõna, sest sellest poisist tõotab tulla tore mees. 
Pst! Siirast naeru ei maksa sul karta, see ajab kurva meele minema. Need, kes 
naeravad, pole lurjused, kallis sugulane. Kulla peremees, kata nüüd minu sugulasele, 
master Johnile laud. Võta istet, südameke, ja söö!» 

«Ei,» ütles master John, «ma ei võta leivaraasugi. Kuna te sunnite mind seda pattu 
tegema, siis ma paastun oma hingeõnnistuse pärast. Aga kulla peremees, ma palun, 
kas te oleksite nii lahke ja tooksite mulle kruusi puhast vett. Ma oleksin teie lahkuse 
eest tõesti suurt tänu võlgu.» 

«Sa saad loa abieluks, mis sa räägid!» hüüdis rüütel. «Ja ausõna, sind võetakse 
korralikult pihile. Nüüd aga rahustu ja söö!» 

Poiss oli aga kangekaelne, jõi kruusitäie vett, mähkis end jälle tihedalt mantlisse, 
istus kaugemasse nurka ja vajus mõttesse. 

Tunni või kahe pärast tõusis külas kära. Vahimehed hõikasid üksteist vastastikku, 
relvad tärisesid, oli kuulda kabjaplaginat. Siis rivistus mingi ratsasalk kõrtsi ukse ette 
üles ja Richard Shelton ilmus lävele, üleni porine. 

«Olge tervitatud, sir Daniel,» ütles ta. 

«Mis? Dickie Shelton!» hüüdis rüütel ja kui Dicki nime mainiti, vaatas teine poiss 
uudishimulikult üles. «Mida teeb Bennet Hatch?» 

«Sir rüütel, palun heitke pilk sellele saadetisele sir Oliverilt, kus kõik asjad on 
täielikult kirja pandud,» vastas Richard ja võttis välja preestri kirja. «Ja peale selle 
palun teid veel — oleks parem, kui te läheksite kõige suurema kiiruga Risinghami, 
sest teel siia me sattusime kokku ühe mehega, kes kihutas metsikult, et kirju edasi 
toimetada, ja temalt me kuulsime, et lord Risingham on täbaras olukorras ning tunneb 
teist suurt puudust.» 

«Kuidas sa ütlesid? Täbaras olukorras?» kostis rüütel. «Ei, siis me katsume parem 
kiiremini maha istuda, kulla Richard. Selle järgi, kuidas need asjad selles vaeses Ing- 
lise riigis arenevad, peab ütlema, et kes aeglasemalt sõuab, see kaugemale jõuab. 
Öeldakse, et üks tunnikene tukkumist toob eluks ajaks hukkumist, kuid see on pigem 
see tegutsemisiha, mis mehi hävitab. Pea seda meeles, Dick. Las ma siiski esiteks 
vaatan, mis elajaid sa oled kaasa toonud. Selden, üks tõrvik siia, ukse juurde!» 

Ja sir Daniel sammus välja külatänavale ning vaatas tõrviku punakal valgusel oma 
uue väesalga üle. Ta oli halb naaber ja halb isand, kuid need mehed, kes tema lipu all 
sõjas ratsutasid, armastasid teda väejuhina. Tema energia, tema üldtuntud vahvus, 
tema hoolitsemine sõdurite mõnususe eest, isegi tema toores pilge olid meelepärased 
neile vahvatele vammustes ja kiivrites kehkenpüksidele. 

«Ristilöödu nimel!» karjus ta. «Mis närused koerad need siis ometi on? Mõned on 
siin kõverad nagu vibud, teised kõhetud kui odavarred. Sõbrad, ma võin teile armu 
heita, te saate ratsutada lahingus esimestes ridades. Pange tähele seda vana võrukaela 
musta-valgekirjul 

hobusel! Kaheaastane lammas sea seljas ratsa näeks rohkem sõduri moodi välja. 
Ahaa, Clipsby! Kas see oled sina, vana rott? Sina oled mees, kelle ma kaotaksin kerge 
südamega. Sina lähed mul kõige ees ja vammusele saab sulle maalitud härjasilm, et 
amburitel oleks kergem sihtida. Sina, mehike, pead mulle teed näitama.» 

«Ma tahan teile näidata kõiki teid, sir Daniel, peale selle, mis näitab, kuidas pooli 
vahetada,» vastas Clipsby südilt. 

Sir Daniel puhkes laginal naerma. 

«No mis siis, hästi öeldud!» hüüdis ta. «Sul on terav keel suus, sunnik! Ma tahan 
sulle nende lõbusate sõnade pärast andeks anda. Selden, vaata, et kõik saaksid süüa, 
mehed ja lojused!» 

Rüütel läks tagasi kõrtsi. 

«Noh, sõber Dick,» ütles ta, «kuku vihtuma. Siin on head õlut ja peekonit. Söö, 
kuni ma loen.» 

Sir Daniel tegi kirja lahti ja kui ta lugema hakkas, tõmbus ta kulm kortsu. Kui ta 
oli kirja läbi lugenud, istus ta veidi aega mõtiskledes. Siis vaatas ta oma hoolealusele 
teravalt otsa. 

«Dick,» ütles ta, «oled sa neid viletsaid värsse näinud?» 

Poiss vastas jaatavalt. 

«Siin on sinu isa nimi sees,» jätkas rüütel, «ja keegi hull vaim süüdistab meie 
vaest irisejat preestrit selles, et ta olevat su isa maha löönud.» 

«Ta salgas ju seda, nii kuidas võis,» vastas Dick. 

«Salgas?> küsis rüütel väga järsult. «Ära pane teda . tähele. Ta suu ei seisa kinni. 
Ta lobiseb nagu varblane. Üks päev, kui ma saan mahti, Dick, tahan ma sulle neid 
asju ise põhjalikult seletada. Kedagi Duckworthi süüdistati selles kunagi ägedalt, kuid 
ajad olid segased ja õigust ei saanud kuskilt.» 

«See juhtus kantsis?» söandas Dick põksuval südamel küsida. 

«See juhtus kantsi ja Holywoodi vahel,» vastas sir Daniel rahulikult, kuid ta heitis 
Dicki näole salaja pilgu, mis oli tulvil kahtlust. «Ja nüüd,» lisas rüütel, «söö kiiremini, 
sest sa pead minema tagasi Tunstalli ja viima sinna minu poolt mõned read.» 

Dicki nägu venis pikaks. 

«Palun, sir Daniel,» hüüdis ta, «saatke keegi nendest võrukaeltest. Ma palun 
tõesti, et te laseksite mind lahingusse. Ma vannun, et ma oskan võidelda.» 

«Ma ei kahtle selles sugugi,» vastas sir Daniel kirjutama istudes, «aga siin, Dick, 
pole mingit kuulsust võita. Ma peatun Kettleys, kuni mul on sõjast kindlad teated ja 
sõidan siis minema, et võitjaga ühineda. Ära hurjuta mind arguse pärast, Dick, see 
pole muud, kui tarkus,, sest see vaene riik on nii mässudest vintsutatud, ja kuninga 
nimi Vahetab nii sageli omanikku, et keegi ei või homse peale kindel olla. Joodikud ja 
kõlupead topivad oma nina vahele, kuid lord Hea Nõu istub kõrval ja ootab.» 

Nende sõnadega pööras sir Daniel Dickile selja ja hakkas pika laua kaugemas 
otsas kirja kirjutama, endal suu viltu, sest see juhtum musta noolega tegi talle kõvasti 
peavalu. 

Vahepeal jätkas noor Shelton hea isuga einetamist, kuni ta korraga tundis kellegi 
puudutust vastu kätt ja väga mahe hääl sosistas talle kõrva: 

«Ärge andke sellest kuidagiviisi märku, ma palun teid väga,» ütles hääl, «kuid 
juhatage mulle halastusest kõige otsemat teed Holywoodi. Anun teid, hea poiss, 
tundke kaasa vaesele hingele, kes on hädas ja suures õnnetuses, ning juhatage mind 
niipalju, et ma jõuaksin kindlasse kohta.» 


«Minge seda teed, mis läheb tuuleveskist mööda,» vastas Dick samal toonil. «See 
viib teid Till Ferryni. Sealt küsige edasi.» 

Ja ilma, et ta oleks pead pööranud, hakkas ta jälle sööma. Silmanurgast piiludes 
märkas ta aga, et noor poiss, keda kutsuti master Johniks, hiilis salaja ruumist välja. 

«Kuidas,» arutas Dick, «ta on niisama noor kui mina. Ta hüüab mind heaks 
poisiks? Kui ma oleksin teadnud, ma oleksin lasknud selle kelmi enne oksa tõmmata, 
kui oleksin talle teed juhatanud. Olgu peale, kui ta läheb üle soo, võin ma talle järele 
jõuda ja ta kõrvad tuliseks teha.» 

Pool tundi hiljem andis sir Daniel Dickile kirja ja käskis tal kantsi kihutada. 
Umbes pool tundi pärast Dicki lahkumist tuli jälle sõnumitooja suure kiiruga lord 
Risinghami juurest. 

«Sir Daniel,» ütles käskjalg, «te jääte suurest aust ilma, ausõna. Võitlus algas 
uuesti täna hommikul enne koitu ja me peksime nende eelväe puruks.ning lõime 
nende parema tiiva segamini. Ainult keskpaik peab vastu. Kui meil oleksid teie 
puhanud mehed, me paiskaksime nad kõik jõkke. Mis, sir rüütel, kas te tahate 
viimaseks jääda? See ei sobiks teie hea kuulsusega.» 

«Ei,» hüüdis rüütel, «ma kavatsesin just praegu teele asuda. Selden, puhu pasunat. 
Sir, ma tulen silmapilk teiega koos. Pole kaht tundigi sest ajast, kui suurem osa minu 
vägedest saabus, sir käskjalg. Mida te siis tahate? Kannustamine on hea toit, kuid 
tapab hobuse siiski ära. Kähku, poisid!» 

Samal ajal kõlas läbi hommikuõhu rõõmus pasuna-hääl. Igalt poolt voolas sir 
Danieli mehi peatänavale kokku ja nad rivistusid kõrtsi ees üles. Nad olid maganud, 
relvad käepärast, hobused sadulas, ja kümne minuti pärast seisis sada korralikult 
varustatud ja hästi distsiplineeritud ratsameest ja amburit ülesrivistatult, valmis 
tegutsema. Suurem osa oli sir Danieli tumepunast ja sinist värvi mundris, mis andis 
nende rivile toredama välimuse. Paremini relvastatud mehed ratsutasid ees, ja kaugel 
taga, kolonni lõpus, tuli eelmisel ööl saabunud kurb täiendus. Sir Daniel silmitses 
sõdurite ridu uhkusega. 

«Need on poisid, kes aetavad teid hädast välja,» ütles ta. 

«Nad on tõesti toredad mehed,» vastas sõnumitooja. «See ainult suurendab minu 
kurbust, et te pole varem teele asunud.» 

«Olgu pealegi,» ütles rüütel, «mida te veel soovite? Peo algus ja võitluse lõpp, sir 
käskjalg!» ja ta vinnas end sadulasse. «Kuidas, mis see on?» hüüdis ta. «John! 
Joanna! Püha ristilöödu nime juures, kus ta on? Peremees, kus see tüdruk on?» 

«Mis tüdruk, sir Daniel?» hüüdis kõrtsmik. «Ei, sir, ma pole mingit tüdrukut 
näinud.» 

«Poissi siis, vana narr!» karjus rüütel. «Kas sa ei saanud aru, et see oli plika? 
Tüdruk tumepunases mantlis, see, kes rikkus paastu veega, tobu. Kus ta on?» 

«Tõesti, pühakud õnnistagu meid! Te kutsusite teda master Johniks,» ütles 
peremees. «Hüva, ma ei mõelnud midagi paha. Ta on läinud. Ma nägin seda poissi ... 
seda tüdrukut ... ma nägin teda tallis tubli tund aega tagasi. Ta pani halli hobust 
sadulasse.» 

«Ristilöödu nime juures,» karjus sir Daniel, «plika oli mulle väärt viissada naela ja 
veel enamgi!» 

«Sir rüütel,» märkis käskjalg kibedalt, «sel ajal, kui te möirgate siin oma viiesaja 
naela pärast, võidetakse ja kaotatakse mujal Inglise kuningriiki.» 

«See on hästi öeldud,» vastas sir Daniel. «Selden, astu kuue vibupüssimehega 
välja ja püüa see tüdruk mul kinni. Maksku, mis maksab, aga kui ma tagasi tulen, siis 


pean ta kantsist eest leidma. Vastutad selle eest oma peaga. Ja nüüd, sir käskjalg, 
asume teele.» 

Väesalk ratsutas parajas traavis minema. Selden ja tema kuus meest aga jäid maha 
Kettley tänavale koos uudishimulikult jõllitavate külaelanikega. 


II PEATÜKK SOOS 


See oli peaaegu kella kuue ajal sel maihommikul, kui Dick hakkas koduteel üle 
soo ratsutama. Taevas oli üleni sinine, värske tuul puhus tugevasti ja lakkamatult, tuu- 
leveski tiivad keerlesid ja soo oli üleni täis pajusid, mille oksad lainetasid ning 
valendasid nagu viljapold. Dick oli olnud kogu öö sadulas, kuid ta tuju oli hea, tervis 
korras ning ta ratsutas lõbusalt edasi. 

Rada laskus ikka madalamale ja madalamale sohu, kuni ta kaotas silmist kõik 
teetähised peale Kettley tuuleveski, mis jäi temast tahapoole künkale, ja Tunstalli 
laane kõige kõrgema tipu, mis asus kaugel eespool. Mõlemal pool olid suured õitsva 
pilliroo ja pajude väljad, laukavesi lainetas tuule käes ja äraandlikud sma- 
ragdrohelised mülkad ahvatlesid reisijat eksiteele. 

Teerada viis peaaegu otsejoones läbi soo. See oli juba väga vana. Teeraja aluse 
olid ehitanud Rooma sõjaväed. Aegade jooksul oli suur osa teest vajunud ja roiskuv 
soovesi oli selle paiguti mitmesaja jardi ulatuses üle ujutanud. 

Umbes miil maad Kettleyst eemal jõudis Dick ühe niisuguse lohuni tasases 
teetammis, kus pilliroog ja pajud kasvasid siin-seal väikeste saarekestena ja varjasid 
vaadet. Nõgu oli pealegi pikem kui harilikult. See oli niisugune koht, kus iga võõras 
võis kergesti teelt eksida ja Dick tuletas nagu mingi murepistega meelde poissi, kel- 
lele ta oli nii ebamääraselt teed juhatanud. Mis puutub temasse endasse, siis piisas 
ühest pilgust seljataha, kus keerlevad veskitiivad mustendasid taevasina taustal, ja 
teisest ettepoole, kõrge Tunstalli laane suunas, kui tal oli kurss küllalt kindlalt käes ja 
ta ratsutas otse edasi nii kindlalt nagu mööda maanteed, kusjuures vesi ulatus 
hobusele põlvini. 

Poolel teel üle nõo, kui ta oli juba märganud, et teisel pool ääres tõuseb teerada 
kõrgemale ja muutub kuivemaks, kuulis ta paremalt poolt kõva solistamist ja nägi 
halli hobust, kes oli vajunud maoni mutta ja rabeles veel kramplikult edasi. Vaene 
loom oleks nagu aimanud, et abi on lähedal ja hakkas otsekohe läbilõikavalt hirnuma. 
Hobune pööritas verd täis valgunud, hirmust hullunud silmi, ja kui ta mülkas 
püherdas, tõusid nõelavate putukate parved üles ja sumisesid ta ümber õhus. 

«Oh häda!» mõtles Dick. «Kas vaene poiss on tõesti hukkunud? Seal on tema 
hobune, sest see on kindlasti tema vahva hall. E1, seltsimees, kui sa mind nii haledalt 
appi karjud, siis tahan ma teha kõik, mis inimese võimuses, et sind aidata. Sul ei 
tarvitse seal lamada, et toll-haaval uppuda.» 

Ja ta seadis vibupüssi valmis ning saatis noole läbi looma pea. 

Pärast seda karmi halastustegu ratsutas Dick veidi murelikult edasi ja vaatas 
teraselt ringi, kas tema õnnetust eelkäijast pole mingit märki. 

«Ma soovin, et ma oleksin talle rohkem teed seletanud,» mõtles ta, «sest ma 
kardan, et ta on neis mülkais ära eksinud.» 

Just siis, kui ta seda mõtet edasi heietas, hüüdis kellegi hääl teetammi kõrvalt tema 
nime ja kui Dick vaatas üle õla, nägi ta, kuidas poisi nägu piilus pilliroopuhmast välja. 


«Kas see oled sina?» ütles ta ratsmeid pingule tõmmates. «Sa oled nii pilliroo 
vahele ära kadunud, et ma oleksin sinust mööda läinud. Ma nägin, et su hobune oli 
sohu vajunud ja päästsin ta surmaheitlusest. Ausõna, kui sa oleksid olnud armulikuni 
ratsanik, oleksid sa seda ise teinud. Aga tule oma peidupaigast välja. Siin pole kedagi, 
kes sind tüütaks.» 

«Ei, hea poiss, mul pole mingisuguseid relvi ega oskaks ma neid kasutada, kui 
mul neid ka oleks,» vastas teine, astudes välja teerajale. 

«Miks sa kutsud mind poisiks?» hüüdis Dick. «Ma arvan, et me oleme mõlemad 
ühevanused.» 

«Hea master Shelton,» ütles teine. «Palun andke mulle andeks. Mul pole tulnud 
mõttessegi teid solvata. Ma paluksin ennemini kõigest südamest, et te oleksite minu 
vastu lahke ja heasoovlik, sest ma pole kunagi nii täbarasse seisukorda sattunud — ma 
olen kaotanud tee, jäin ilma mantlist ja oma vaesest hobusest. Olla varustatud 
ratsapiitsa ja kannustega, kuid ilma hobuseta, kelle selga võiks istuda! Ja eelkõige,» 
lisas ta, silmitsedes nukralt oma riideid, «eelkõige olla nii armetult määrdunud!» 

«Hah,» hüüdis Dick, «kas sul on siis midagi märjakssaamise vastu? Haavast 
voolanud veri ja teetolm on mehele ehteks.» 

«Ei, mulle meeldib ta siiski rohkem ilma eheteta,» tähendas poiss. «Aga ma palun 
teid, mida ma peaksin ette võtma? Palun teid, hea master Richard, aidake mind hea 
nõuga. Kui ma ei jõua õnnelikult Holywoodi, olen ma kadunud.» 

«Ei,» ütles Dick hobuse seljast maha tulles, «ma tahan anda sulle rohkemgi kui 
nõu. Võta minu hobune, ma mõtlen veidi aega joosta ja kui ma olen väsinud, siis 
vahetame jälle, nii et me mõlemad võiksime niiviisi joostes ja ratsutades kiiremini 
edasi jõuda.» 

Nii pandigi vahetus toime ja nad läksid edasi nii kiiresti, kui nad söandasid mööda 
ebatasast teetammi liikuda. Dick hoidis kätt teise põlvel. 

34 

«Kuidas sa ütlesid oma nime olevat?» päris ta. 

«Kutsuge mind John Matchamiks,» vastas poiss. 

«Ja mis asi ajab sind Holywoodi?» jätkas Dick. 

«Ma otsin pelgupaika mehe eest, kes tahab minu kallal vägivalda tarvitada,» tuli 
vastuseks. «Hea Holywoodi abt on nõrkade kindel tugi.» 

«Ja kuidas sattusid sa kokku sir Danieliga, master Matcham?» jätkas Dick. 

«Ah,» hüüdis teine, «vägivalla tarvitamise tagajärjel! Ta viis mu vägisi mu oma 
kodust ära, pani mulle need riided selga ja ratsutas minuga, kuni mu süda läks pahaks. 
Ta mõnitas mind, kuni ma suutsin vaid nutta ja kui mõned minu sõbrad meid taga 
ajasid, kavatsedes mind päästa, pani ta mind enda taha sadulasse, et ma oleksin talle 
nende laskude eest kilbiks! Ma sain isegi paremast jalast haavata ja suudan liikuda 
ainult longates. E1, kord peab tulema päev meie arvete õiendamiseks. Ta peab selle 
kõige eest karistust kandmal» 

«Kas sa laseksid arkebuusiga' kuu pihta?» ütles Dick. «Ta cn vapper rüütel ja tal 
on raudne käsi. Kui ta aimaks, et ma aitasin sind põgenema või olin selles osaline, 
läheks mul räbalasti.» 

«Oh, vaene poiss,» vastas teine, «ma tean seda, et te olete tema hoolealune. 
Sedasama olen ka mina või vähemalt ta räägib nii, muidu ta poleks mu naitmise 
õigust ostnud ... ma ei tea mitte täpselt, kuid on olemas mõni asjaolu, mida ta saab 
kasutada, et sundida mind järele andma.» 

«Jälle poiss!» ütles Dick. 

«Ah nii, kas ma kutsun teid siis edaspidi tüdrukuks, kulla Richard?» küsis 
Matcham. 


«Mitte kunagi ei tohi minu kohta tüdruku sõna kasutada,» vastas Dick. «Ma olen 
kogu nende kambast alatiseks lahti öelnud.» 

«Te räägite nagu poisike,» ütles teine. «Te mõtlete neile rohkem, kui te välja 
näitate.» 

«Mina mitte,» lausus Dick südilt. «Nad ei tule mulle 


' Arkebuus — käsitulirelv, mida kasutati XIV —XVI s Esialgu olid nad üsna 
rasked ning toetusid laskmisel erilisele harkjalale, hiljem hakati valmistama ka 


kergemaid arkebuuse. 

meeldegi. Võtku neid katk, ütlen ma! Mulle pole muud tarvis.kui jahti pidada ja 
sõdida ja pidutseda ja elada koos lõbusate metsameestega. Ma pole kunagi kuulnud 
ühestki tüdrukust, kellest oleks mingit kasu olnud, välja arvatud üksainus tüdruk ja 
see vaene tulehark põletati ära selle eest, et oli nõid ja kandis mehe riideid, selle 
asemel, et oma loomulikke rõivaid kanda.» 

Master Matcham lõi endale ägedalt risti ette ja näis palvetavat. 

«Mis sa teed?» päris Dick. 

«Ma palvetan tema hinge eest,» vastas teine veidi ärevalt. 

«Ühe nõia hinge eest?» hüüdis Dick. «Aga olgu pealegi, palveta tema eest ja 
kuula: ta oli parim plika Euroopas see Joan of Arc'*'. Vana ambur Appleyard jooksis 
tüdruku eest, nagu oleks see Mahoun olnud. Ta ise rääkis. Tõesti, see oli vahva 
plika.» 

«Hüva, aga kulla master Richard,» jätkas Matcham, «kui te tüdrukuid nii vähe 
sallite, siis te pole kellegi õige mees, sest jumal tegi inimesed meelega kahte sugu ja 
tõi maailma tõelise armastuse, et see oleks mehele lootuseks ja naisele lohutuseks.» 

«Hah!» ütles Dick. «Sa oled tita, kui sa muud ei oskagi kui naistest rääkida. Ja kui 
sa arvad, et ma pole õige mees, siis roni maha tee peale ja ma tahan kas rusikate ja 
mõõgaga või vibu ja noolega sinu naha peal tõendada, et ma olen meessoost.» 

«Ei, ma ei oska võidelda,» ütles Matcham agaralt. «Ma ei kavatsenud teid teragi 
solvata. Ma tegin seda nalja pärast. Ja kui ma räägin naistest, siis on see seepärast, et 
ma kuulsin, et teie pidavat abielluma.» 

«Mina abielluma!» hüüatas Dick. «No mina kuulen sellest küll esimest korda. Ja 
kellega ma pidin siis abielluma?» 

«Kellegi Joan Sedleyga,» vastas Matcham punastades. «See oli sir Danieli tegu. 
Ta kavatseb mõlemalt poolt raha teha. Ja uskuge mind, ma olen kuulnud, et vaene 

tüdruk nutab selle partii pärast silmad peast. Paistab, et ta on teiega ühel arvamisel 
või on peigmees talle muidu vastumeelt.» 

«Noh, tead, abielu on nagu surm, see jõuab kord kõigile kätte,» ütles Dick 
alistuvalt. «Ja ta nuttis silmad peast? Palun väga, näed siis, kui mõtlematud need 
tüdrukud on — haletseda ennast veel enne, kui ta on mind üldse näinud! Kas mina 
haletsen ennast? Mina mitte! Kui mul tuleb abielluda, siis ma abiellun kuivade 
silmadega. Aga kui sa tunned teda, siis ütle, palun, mis nägu ta on? Ilus või inetu? Ja 
kas ta on riiakas või kena inimene?» 


141 Joan of Are — õige on Jeanne d'Arc (Orleansi neitsi). Jeanne d'Arc elas 1412—1431. Võitles 100-aastases 
sõjas inglaste vastu, juhatades prantslaste vägesid. Hiljem anti inglastele välja, kes põletasid ta tuleriidal kui 
ketseri ja jumalateotaja. 


«Mis tähtsust sel on?» ütles Matcham. «Kui sa pead abielluma, siis sul ei jää 
muud üle, kui naine võtta. Mida tähendab siin ilus või inetu? Need on tühised asjad. 
Te pole piimahabe, master Richard, te abiellute igal juhul pisaratki valamata.» 

«See on hästi öeldud,» vastas Shelton. «Ma ei hooli sest põrmugi.» 

«Teie naine saab endale nähtavasti hea isanda,» ütles Matcham. 

«Ta saab niisuguse, millise taevas on talle määranud,» vastas Dick. «Ma arvan, et 
on nii halvemaid kui ka paremaid mehi.» 

«Ah, vaene tüdruk!» hüüdis teine. 

«Mispärast siis vaene?» küsis Dick. 

«Abielluda puust mehega!» vastas tema kaaslane. «Kaitsku saatus mind puust 
mehe eest!» 

«Ma arvan, et ma olen tõepoolest puust,» ütles Dick, «kui ma kõmbin jala, aga 
sina ratsutad mu hobuse seljas. Kuid ma arvan, et see on siiski hea puu.» 

«Kulla Dick, andke mulle andeks,» hüüdis teine. «Tõesti, te olete kõige parema 
südamega mees kogu Inglismaal. Ma tegin ainult nalja. Andke mulle nüüd andeks, 
kallis Dick.» 

«Ei, mitte mingisuguseid rumalaid sõnu,» vastas Dick, kel oli oma kaaslase 
soojadest sõnadest veidi piinlik. «Kellelegi pole paha tehtud. Ma pole hellatundeline, 
kiidetud olgu pühakud!» 

Tuul, mis puhus kogu aeg selja tagant, kui nad edasi liikusid, kandis neile sel 
hetkel kõrvu sir Danieli meeste pasuna läbitungiva heli. 

«Kuula!» ütles Dick. «Seal puhutakse pasunat.» 

«Ah,» ütles Matcham, «nad on minu põgenemise avastanud ja nüüd mul pole 
hobust!» Poiss muutus näost surnukahvatuks. 

«Ei noh, mis asja!» vastas Dick. «Sa oled kaugele ette jõudnud ja me oleme parve 
lähedal. Ja see olen minu arvates mina, kes on hobuseta.» 

«Oh, õnnetust, mind võetakse kinni!» hüüdis põgenik. «Dick, armas Dick, palun 
aidake mind kas või natukenegi!» 

«Mis sul siis nüüd viga on?» ütles Dick. «Ma arvan, et on küllalt selge, et ma sind 
aitan. Kuid mul on nii jõuetust sellist kahju. Ja nüüd kuule, John Matcham, kui John 
Matcham on su nimi, et mina, Richard Shelton, saadan sind, olgu mis on ja tulgu mis 
tuleb, tervena Holywoodi. Pühakud saatku mind hukka, kui ma oma lubadust ei täida. 
Tule, võta ometi süda rindu, sir Argpüks. Tee läheb siin paremaks, anna hobusele 
kannuseid. Aja kiiremini! Kiiremini! Ei, ära pane mind tähelegi. Ma võin joosta nagu 
hirv.» 

Hobune laskis laia traavi ja Dick jooksis kergejalgselt kõrval. Niiviisi läbisid nad 
ülejäänud osa teest ja jõudsid parvevahi hüti lähedal välja jõe kaldale. 


III PEATÜKK PARV SOOS 


Tilli jõgi oli lai aeglase vooluga veekogu, mille savine vesi immitses välja soost. 
Selles paigas lookles ta mitmekümne väikese pajupuudega kaetud soise saarekese 
vahelt läbi. 

See oli räpane jõgi, kuid sel rõõmsal päikesepaistelisel hommikul muutus kõik 
ilusaks. Tuul ja saarmad tekitasid veepinnale lugematuid säbarlainekesi ja päikese- 
valgus peegeldus sinakalt säravate hajuvil valgus-täppidena. 

Üks jõeharu ulatus teerajani ja otse kaldanõlvaku all kükitas mugavalt parvevahi 
hütt. See oli tehtud vitstest ja savist ning katusel haljendas rohi. 

Dick läks ukse juurde ja avas selle. Hütis lamas parvevaht räpasel pruunikal 
mantlil siruli maas ja värises. Ta oli suur, kuid kõhn mehekolakas ja vabises 
soopalavikus. 

«Hei, master Shelton,» ütles ta, «kas te tulite parve pärast? Halvad ajad, halvad 
ajad! Katsuge ise läbi ajada. Mingisugune jõuk hulgub siin ringi. Parem keerake 
jalapealt ringi ja katsuge silla kaudu minna.» 

«Ei, aeg ei oota,» vastas Dick. «Aeg lendab, Hugh Ferryman. Mul on tuline kiire.» 

«Jonnakas mees!» vastas parvevaht end üles ajades. «Kui te jõuate terve nahaga 
kantsi, olete õnnega koos, kuid ma ei räägi enam midagi.» Ja siis märkas ta 
Matchami: «Kes see on?» küsis ta ja jäi silmi pilutades onni lävele seisma. 

«See on minu sugulane, master Matcham,» vastas Dick. 

«Tere päevast, kulla parvevaht,» ütles Matcham, kes oli sadulast maha roninud ja 
tuli nüüd lähemale, hobune ratsmeidpidi järel. «Lükka oma paat vette, ma palun sind. 
Meil on hirmus kiire.» 

Kõhetu parvevaht jõllitas poisile ikka veel otsa. 

«Missa nimel!» hüüdis ta lõpuks ja pahvatas täiest kõrist naerma. 

Matcham punastas kõrvuni ja võpatas. Dick aga pani käe vihaselt selle mühaka 
õlale. 

«Mis see peab tähendama, mats?» hüüdis ta. «Hakka tööga peale ja jäta pilkamine 
endast paremate hooleks.» 

Hugh Ferryman tegi paadi torisedes lahti ja tõukas selle veidi sügavamasse vette. 
Siis talutas Dick hobuse sisse ja Matcham tuli järele. 

«Te olete ilmatu peenikese kerega, master,» ütles Hugh täie suuga irvitades, 
«kuidagi nagu vale mudeli järgi tehtud. E1, master Shelton, ma kuulan teie sõna,» lisas 
ta aerude juurde asudes. «Ka kassil on lubatud kuninga otsa vaadata. Ma heitsin vaid 
silmanurgast lühikese pilgu master Matchami poole.» 

«Mitte üht sõna enam, kuuled!» ütles Dick. «Hakka aga peale.» 

Selleks ajaks olid nad jõudnud harujõe suudmesse ja nende ees avanes vaade 
mööda jõge üles- ning allapoole. Jõgi oli täis saari. Savikaldad varisesid, pajud 
tukkusid, 

pilliroog õõtsus ja saarmad sukeldusid ning piiksusid. Selles veelabürindis polnud 
inimesest märkigi. 

«Master,» ütles parvevaht, hoides paati ühe aeruga paigal. «Mul on kindel tunne, 
et John Fenne on sellel saarel. Ta kannab minu teada hirmsat viha kõigi sir Danieli 
meeste vastu. Mis oleks, kui ma keeraksin vastu voolu ülespoole ja paneksin teid 
maale noolelennu kaugusel teisel ipool rada? Parem, kui te ei segaks end John Fenne'i 
asjadesse.» 

«Või nii? Kas ta on siis sellest jõugust?» küsis Dick. 

«Ei tea, see on saladus,» ütles Hugh. «Ma sõuaksin siiski vastu voolu üles, Dick. 
Kuidas oleks, kui master Matcham saaks ühe noole?» ja ta naeris jälle. 

«Olgu pealegi, Hugh,» vastas Dick. 

«Kuulake siis,» jätkas Hugh. «Kui see juba nii peab olema, siis võtke oma amb 
seljast. Nii... Tõmmake ta vinna — hästi, nüüd pange nool peale. Ja nüüd hoidke seda 
nii ja vaadake mulle vihaselt otsa.» 

«Mis see tähendab?» küsis Dick 

«Noh, master, kui ma viin teid siit vargsi üle, siis see peab sündima sunniviisil või 
hirmuga,» vastas parvevaht, «sest muidu, kui John Fenne saab sellest haisu ninna, 
oleks ta arvatavasti minu kõige ohtlikum naaber.» 


«Kas need matsid on siis nii taltsutamatud?» päris Dick. «Kas nad käsutavad sir 
Danieli parve?» 

«Noh,» sosistas parvevaht silma pilgutades. «Pange tähele! Sir Danielile tehakse 
lõpp peale. Tema aeg on läbi. Talle tehakse lõpp peale. Tst!» Ja ta kummardus aerude 
kohale. 

Nad sõudsid tükk maad mööda jõge ülespoole, sõitsid ümber ühe saare otsa ja 
triivisid tasa piki vastaskalda äärset kitsast jõeharu allapoole. Siin hoidis Hugh paati 
keset voolu. 

«Ma pean teid siin pajude vahel kaldale panema,» ütles ta. 

«Siin pole ainustki teerada, vaid ainult pajusoo ja mülkad,» vastas Dick. 

«Master Shelton,» vastas Hugh. «Ma ei julge teid enam allapoole viia. Seekord 
teie endi pärast. Ta jälgib minu paati, vibu vinnas. Kõik, kes lähevad mööda'a on sir 
Danieliga heades suhetes, laseb ta maha nagu jänesed. 

Ma kuulsin, kuidas ta vandus seda ristilöödu nimel. Ja kui ma poleks teid tundnud 
vanast ajast, jah, ja teadnud, et olete nii suursuguste inimeste hulgast, ma oleksin 
lasknud teil edasi minna. Aga vana tutvuse pärast ja seepärast, et teil on kaasas see 
mängukann, kes ei kõlba haavade ja sõjaasjanduse jaoks, riskeerisin ma oma peaga, et 
teid üle viia. Olge rahul, rohkem ma ei või, minu hinge lunastuse nimel!» 

Hugh rääkis veel, rõhudes aerudele, kui pajude vahelt saarelt kostis vali hüüd, 
millele järgnesid helid, nagu oleks suur ja tugev mees hingeldades läbi metsa teed 
rajanud. 

«Susi söögu!» hüüdis Hugh. «Ta oli kogu see aeg ülemisel saarel.» Ta rebis 
aerudega otse kalda poole. «Ähvardage mind vibuga, kallis Dick, ähvardage mind 
sellega nii, et oleks näha,» lisas ta. «Ma katsusin teie nahka päästa, nüüd päästke teie 
minu oma.» 

Paat jooksis raginal tihedasse pajuvõsastikku. Kahvatu, kuid kindlameelne ja 
vilgas Matcham jooksis Dicki märguande peale mööda pinki edasi ja hüppas kaldale. 
Dick võttis hobusel ratsmeist ja kavatses järgneda, kuid kas see tuli nüüd looma 
suurest kerest või padriku tihedusest, kuid kumbki ei pääsenud edasi. Hobune hirnus 
ja trampis ning paat, mis õõtsus ühes neelukohas, kõikus metsikult üles ja alla. 

«See ei või olla, Hugh. Siin pole maabumiskoht,» hüüdis Dick, kuid ta võitles 
kangekaelse tihniku ja ehmunud loomaga vapralt edasi. 

Keegi pikk mees ilmus saare kaldal nähtavale, suur vibupüss käes. Dick nägi teda 
hetkeks silmanurgast, kui mees tõmbas vibu suure jõupingutusega vinna, nägu 
kiirustamisest punane. 

«Kes seal sõidab?» hüüdis ta. «Hugh, kes seal sõidab?» 

«See on master Shelton, John,» vastas parvevaht. 

«Seiske, Dick Shelton!» lõugas mees saarel. «Teile ei ehta midagi, vannun 
ristilöödu nime juures. Seiske! Mine eest, Hugh Ferryman!» 

Dick andis talle pilkava vastuse. 

«Noh, siis tuleb teil minna jalgsi,» vastas mees ja laskis noole lendu. 

Nool tabas looma ja see hakkas surmaheitluses hirmunult 

pekslema, paat läks ümber ja järgmisel hetkel rabelesid kõik jõe neelukohtades. 

Kui Dick kerkis pinnale, oli ta jardi kaugusel kaldast ja enne, kui ta silmad 
hakkasid seletama, oli ta käsi haaranud kinni mingist kõvast ja tugevast asjast, mis 
hakkas teda otsekohe edasi tõmbama. See oli ratsapiits. Matcham oli roninud vee 
kohale ulatuvale pajuoksale ja torganud talle kepi parajal ajal pihku. 


«Missa nimel!» hüüdis Dick, kui teda oli kaldale aidatud. «Tähendab, et ma 
võlgnen sulle elu? Ma ujun nagu suurtükikuul.» Ja ta pöördus otsekohe saare poole. 

Keset jõge ujus Hugh Ferryman ümberläinud paadil, kuna John Fenne, kes oli 
halvasti õnnestunud lasu pärast raevu sattunud, karjus talle, et ta kiirustaks. 

«Kähku, Jack,» ütles Shelton, «paneme plehku! Enne, kui Hugh jaksab paadi üle 
tirida või mõlemad jõuavad selle õieti seada, võime me olla juba väljaspool kuulde- 
kaugust.» 

Täiendades oma sõnu eeskuju andmisega hakkaski ta jooksma, põigeldes pajude 
vahelt läbi ja hüpates soistes kohtades mättalt mättale. Tal polnud aega vaadata, kuhu 
ta jooksis. Kõik, mida ta võis teha, oli keerata selg jõe poole ja anda jalgadele valu. 

Peagi hakkas maapind siiski tõusma, mis näitas talle, et ta oli ikkagi õigel teel, ja 
varsti pärast seda jõudsid nad välja kõvale murunõlvakule, kus pajude hulgas kasvas 
ka juba jalakaid. 

Matcham, kes oli jäänud kaugele taha ja vedas end vaevaga järele, viskus siin 
siruli maha. 

«Jätke mind, Dick,» hüüdis ta hingeldades. «Ma ei jõua enam.» 

Dick pöördus ümber ja tuli tagasi sinna, kus ta kaaslane lamas. 

«Sind maha jätta! Jack!» hüüdis ta. «Ei, see oleks juba alatu temp, kui sina oled 
riskeerinud sellega, et saada pihta, kukkuda vette ja isegi uppuda, et minu elu päästa. 
Tõepoolest, uppuda, sest miks ma ei kiskunud sind endaga koos sisse, seda teavad 
ainult pühakud.» 

«Noh,» ütles Matcham, «ma oleksin meid mõlemaid ära päästnud, kallis Dick, 
sest ma oskan ujuda.» 

«Kas sa tõesti oskad?» imestas Dick pärani silmi. See 

oli ainuke mehelik oskus, milleni tema võimed ei küündinud. Nende asjade 
hulgas, mida ta imetles, oli ujumine võrreldes mehe tapmisega üksikvõitluses 
järgmisel kohal. «Ja-jaa,» lausus ta, «see on õppetund, mida ükski mees ei tohiks 
põlata. Ma lubasin, et hoolitsen sinu eest kuni Holywoodini, kuid ristilöödu nimel, 
Jack, sa oled rohkem suuteline minu eest hoolitsema.» 

«Hea küll, Dick, me oleme nüüd sõbrad,» ütles Matcham. 

«Ma pole sinu vaenlane kunagi olnudki,» vastas Dick. «Sa oled omamoodi vahva 
poiss, kuid teisest küljest veidi piimahabeme moodi ka. Ma pole sinusugust tänini 
üldse kohanud. Aga palun sind, katsu end kokku võtta. Siin pole koht lobisemiseks.» 

«Mu jalg teeb koledasti valu,» ütles Matcham. 

«Ah, ma olin su jala päris ära unustanud,» vastas Dick. «Hea küll, me peame 
sellevõrra tasem edasi liikuma. Ma sooviksin, et ma teaksin täpselt, kus me praegu 
oleme. Ma olen tee täiesti kaotanud, kuid võib-olla, et see on ka parem. Kui nad 
valvavad parve, siis peavad nad nähtavasti ka teed silmas. Ma tahaksin, et sir Daniel 
oleks mõne tosina mehega tagasi, siis pühiks ta need lurjused laiali nagu tuul lehed. 
Lähme, Jack, toetu minu õlale, sa vaene viripill. Noh, sa pole küll kuigi pikk. Kui 
vana sa oled, kihlveo mõttes? Kaksteist? ...» 

«Ei, ma olen kuusteist,» ütles Matcham. 

«Sa oled siis pikkuses kehvasti kasvanud,» vastas Dick. «Aga võta mu käest 
kinni. Me läheme aegamööda, ära karda. Ma võlgnen sulle elu, Jack, ja ma pean 
kõike hästi meeles, nii head kui ka paha.» 

Nad hakkasid mööda nõlvakut üles minema. 

«Varem või hiljem peame me teele välja jõudma,» jätkas Dick, «ja siis hakkame 
uue jõuga pihta. Missa nimel, sul on alles peenike käsi, Jack. Kui mul oleks säärane 


käsi nagu sul, ma peaksin seda häbiks. Tead sa,» jätkas ta äkki naeru kihistades, «ma 
vannun missa nimel, et Hugh Ferryman pidas sind tüdrukuks.» 

«Ei või olla!» hüüdis teine üleni punastades. 

«See oli siiski nii, veame kihla!» hüüdis Dick. «Ei maksa talle eriti pahaks panna. 
Sa näed välja rohkem tüdruku kui mehe moodi ja ma ütlen sulle veel enam — 

poisi kohta oled sa veider sell, kuid plikana oleksid sa päris kena, oleksid jah. 
Tüdruku kohta oleksid sa meeldiva välimusega.» 

«Hüva,» ütles Matcham, «sa tead väga hästi, et ma pole tüdruk.» 

«Jah, ma tean seda. Ma tegin ainult nalja,» ütles Dick. «Küllap sa oled ikkagi 
meheks sündinud, Jack. Ja veel missuguseks löömameheks! Hakkad andma vägevaid 
lööke. Aga tead mis, Jack, huvitav, kes meist enne rüütliks lüüakse, kas sina või 
mina? Sest rüütliks pean ma saama või ma suren. «Sir Richard Shelton, rüütel», see 
kõlab uhkelt. Aga «Sir John Matcham» ei kõla ka halvasti.» 

«Dick, palun sind, oota nii kaua, kuni ma joon,» ütles teine, jäädes peatuma kohal, 
kus väike selge allikas vuli-ses nõlvakust väikesesse kivise põhjaga lohku, mis polnud 
taskust suurem. «Ja siis ... oh, Dick, kui ma saaksin midagi süüa! Ma olen nii näljane, 
et mul on süda paha.» 

«Miks sa, lollpea, siis Kettleys ei söönud?» päris Dick. 

«Ma olin andnud tõotuse ... see oli patuasi, millesse mind oli kistud,» kogeles 
Matcham, «aga praegu sööksin ma hea isuga kasvõi kuiva leiba.» 

«Istu siis maha ja söö,» ütles Dick, «kuna mina lähen veidi ette teed luurama.» Ta 
võttis vöö küljest pauna, kus oli leiba ning kuivatatud sealiha, ja kui Matcham asus 
suure isuga toidu kallale, kadus Dick kaugemale puude vahele. 

Vähe maad eemal langes maapind järsku madalamale ja väike oja immitses 
kuivanud lehtede vahelt, taamal aga kasvasid puud jälle lopsakamalt, kuid harvemalt 
ja tamm ning pöök hakkasid paju ning jalakat välja tõrjuma. Tuule lakkamatu sahin 
lehtedes summutas Richardi sammud tammetõrudel. Kõrvadele oli see sama hea kui 
kuupaisteta öö nägemisele. Kõigest sellest hoolimata läks Dick edasi ettevaatlikult, 
lipsates ühe suure tüve juurest teise juurde ja vaadates kogu aeg teraselt ümber. Äkki 
vilksatas emahirv nagu vari tema eest läbi ja kadus metsa alla. Dick jäi seisma, tundes 
pettumust, et ei saa kasutada soodsat juhust. See osa metsast oli kindlasti maha jäetud, 
aga nüüd, kui siit oli mööda jooksnud 

vaene hirv, oli see loom nagu sõnumiviija, kelle ta oleks pidanud ette saatma, et 
oma tulekust teatada. Selle asemel, et edasi minna, pööras Dick kõrvale kõige 
kõrgema puu juurde ja hakkas selle otsa ronima. 

Ta oli õnnega koos. Tamm, mille otsa ta oli roninud, oli selles metsanurgas üks 
kõrgemaid ja ulatus oma naabreist vabalt poolteise sülla võrra kõrgemale. Kui Dick 
oli roninud kõige kõrgemale harule ja end selle vastu surunud, õõtsudes tugevas 
tuules, nii et see pani pea pööritama, nägi ta enda taga kogu lausikut sood kuni 
Kettleyni. Tilli jõgi voolas metsaga kaetud saare-keste vahel ja otse tema ees lookles 
maantee hele riba läbi metsa. Paat oli keeratud õigesse asendisse ja oli praegu veel 
poolel teel parve peatuskohta. Peale selle polnud kuskil ainustki hinge, samuti ei 
liikunud midagi peale tuule. Ta kavatses just alla tulla ja heitis veel viimase pilgu üle 
maastiku, kui ta silm sattus liikuvate punktide ahelikule umbes soo keskel. Oli selgesti 
näha, kuidas väike salk inimesi tuli mööda looklevat rada ja veel kaunis kiirel 
sammul. Kõik see tegi talle natuke muret, kui ta ronis jalgadega tüve ümbert kinni 
hoides kiiruga puu otsast alla ja läks läbi metsa oma seltsimehe juurde. 


IV PEATÜKK METSAMEESTE SELTSKOND 


Matcham oli hästi välja puhanud ja jõudu kogunud ning mõlemad poisid läksid 
kiiresti läbi metsa ülejäänud osa, taga kihutatud sellest, mida Dick oli näinud. Nad- 
jõudsid õnnelikult üle maantee ja hakkasid minema üles Tunstalli laande, kus 
maapind tõusis kõrgemale. Puud kasvasid siin ikka rohkem ja rohkem saludena, mille 
vahel olid liivased, astelpõõsastega kaetud nõmmelapid, kus kasvasid harvad 
jugapuud. Maapind muutus järjest ebatasasemaks ja oli üleni küngaste ning lohkudega 
kaetud. Iga sammuga, mille võrra nad kõrgemale tõusid, puhus tuul ikka 
läbilõikavamalt ja puud paindusid tuuleiilide käes nagu õngeridvad. 

Nad olid jõudnud parajasti mingile lagendikule, kui 

Dick viskus äkki murakate vahele kõhuli maha ja hakkas pikkamööda tagasi 
puudesalu varju roomama. Matcham sattus täielikku segadusse, sest ta ei näinud 
säärase põgenemise põhjust, kuid matkis siiski oma kaaslase teguviisi, ja 'alles siis, 
kui nad olid jõudnud tihniku varju, keeras ta ümber ja palus Dickilt seletust. 

Vastuse asemel näitas Dick sõrmega ettepoole. 

Lagendiku teises otsas kasvas kuusk, mis ulatus kõrgele üle ümbritseva metsa. 
Selle tume, sakiline oksastik eraldus selgelt taeva taustal. Umbes viiekümne jala 
kõrguseni kasvas jäme tüvi sirgelt kui sammas taeva poole. Siis harunes puu kaheks 
jämedaks oksaks ja seal harude vahel seisis keegi rohelises kuues mees nagu madrus 
mastikorvis ning luuras ümbrust. Päike helkis tema juustel. Ta varjas ühe käega silmi, 
et kaugemale vaadata, ja pööras pead masinavärgi korrapärasusega ühelt poolt teisele 
poole. 

Poisid vahetasid pilke. 

«Katsume vasakule poole minna,» ütles Dick. «Me oleksime peaaegu rumalasti 
sisse kukkunud, Jack.» 

Kümne minuti pärast sattusid nad tallatud rajale. 

«See on metsanurk, mida ma ei tunne,» tähendas Dick. «Kuhu see rada peaks 
viima?» 

«Proovime siiski edasi minna,» ütles Matcham. 

Mõni jard kaugemal tõusis rada mäeseljaku harjale ja laskus järsult alla 
karikakujulisse nõkku. Nõo põhjas paistsid paksust õitsvate viirpuude tihnikust paar- 
kolm katuseta otsakiilu, mis näisid olevat mustaks põlenud. Üksik kõrge korsten 
tähistas maja rasusid. 

«Mis see võiks olla?» sosistas Matcham. 

«Missa nimel, ma ei tea seda,» vastas Dick. «Minu nõu on täiesti otsas. Läheme 
õige ettevaatlikult edasi.» 

Põksuvate südametega laskusid nad viirpuude vahelt alla. Siin-seal sattusid nad 
märkidele, mis kõnelesid sellest, et alles hiljuti oli seda maad haritud. Viljapuud ja 
köögiviljataimed kasvasid tihnikus metsikult, päikesekell oli kukkunud rohu sisse. 
Paistis, et nad" sammusid läbi kunagise aia. Veel veidi edasi, ja nad jõudsid välja 
maja varemete juurde. 

See oli olnud päris korralik suur maja ja kants. Maja ümber oli kaevatud sügav 
veeta kraav, kuid praegu oli 

46 

see kive täis varisenud ja sarikapuu oli kukkunud risti üle kraavi. Kaks kaugemat 
seina seisid veel püsti ja päike paistis läbi nende tühjade aknaavade, kuid ülejäänud 
osa hoonest oli maha varisenud, moodustades suure tahmunud rusuhunniku. Varemete 
sisemuses olid seinapragudes tärganud juba mõned rohelised taimed. 


«Mulle tuleb nüüd meelde,» sosistas Dick, «see peab olema Grimstone. Seda 
pidas keegi Simon Malmesbury. Sir Daniel oli tema hukatus. See oli Bennet Hatch, 
kes põletas selle maja maha. Sellest on nüüd viis aastat tagasi. Tõesõna, sellest on 
kahju, sest see oli ilus maja.» 

AII lohus, kus tuul ei puhunud, oli niihästi soe kui ka vaikne ja Matcham võttis 
Dicki käsivarrest kinni, tõstes sõrme hoiatavalt üles. «Tasa!» ütles ta. 

Siis rikkus vaikust mingi veider hääl. See kordus kaks korda, enne kui nad 
taipasid, mis see oli. Keegi suur mees köhis hääle puhtaks ja. samal hetkel hakkaski 
kellegi kähisev, kõlatu hääl laulma: 

Siis ilmus metsameeste kuningas ja karjus: 

«Mis teete, mehed, siin, ses suure laane varjus?» 

Ja Gamelyn siis tõusis püsti päi ja uhkus rinnas: 

«Me laanes elame, sest keelatud meil olla linnas!» 

Laulja jäi vait, järgnes raua kõlksatus ja siis vaikus. 

Mõlemad poisid vaatasid teineteisele otsa. Kes ta ka ei olnud, see nende 
nähtamatu naaber, kuid ta oli otse teisel pool varemeid. Äkki tõusis veri Matchamile 
näkku. Järgmisel hetkel oli ta sarikat mööda üle kraavi läinud ja ronis ettevaatlikult 
suure prahivirna otsa, mis täitis katuseta maja sisemuse. Dick oleks teda tagasi 
hoidnud, kui ta oleks jõudnud, nüüd oli ta aga meeleldi nõus teisele järele minema. 

Otse varemete nurgas oli kaks sarikat risti pealistikku kukkunud ja nende alla oli 
jäänud vaba ruum, mis polnud suurem kui kirikupink. Poisid pugesid tasa sinna peitu. 
Nad olid seal täielikult varjatud ja seinas olevast laskeavast avanes nende ees vaade 
teisele poole maja. 

Poisid piilusid läbi ava ja jäid hirmust keeletuks. Nad olid hädaohtlikus olukorras. 
Taganeda oli võimatu, nad julgesid vaevalt hingatagi. Just kraavi serval, mitte kau- 
gemal kui kolmkümmend jalga sellest kohast, kus nad 

47 

küürutasid, podises ja auras leegitseval tulel malmpada. Otse tule ääres seisis 
kummargil pikk, punase näoga, peksasaanud välimusega mees. Paremas käes oli tal 
raudlusikas, vöö küljes rippusid aga sarv ja koletu puss. Mehe hoiakust võis näha, et 
ta kuulatas, otsekui oleks ta kõrv tabanud mõne heli, kui nad varemetes ronisid. Ilm- 
selt tema oligi see laulja. Ta oli nähtavasti lusikaga leent liigutanud, kui mõni 
ettevaatamatu samm risuhunnikul oli ta kõrvu häirinud. Veidi eemal magas pikali 
maas teine mees, mähitud pruuni mantlisse; ta näo kohal lendles liblikas. Kõik see 
toimus karikakardest valgel lagendikul. Muruplatsi kaugemal serval rippusid õitsva 
viirpuu küljes vibu, noolekimp ja pool hirve. 

Varsti lõtvus mehe tähelepanelik hoiak, ta tõstis lusika suu juurde, maitses selle 
sisu, noogutas ja hakkas jälle leent liigutama ning laulma. 

Me laanes elame, sest keelatud meil olla linnas! 

laulis ta kraaksuval häälel, jätkates laulu sealt, kus ta oli selle pooleli jätnud. 

Oo isand, me ei kõnni laanes seks, et paha teha! Kas see on patt, kui saagiks 
langeb vahel kuningate hirve keha? 

Laulmise ajal võttis ta vahetevahel veel mõne lusikatäie leent, puhus sellele peale 
ja maitses seda täiesti vilunud koka ilmega. Viimaks jõudis ta nähtavasti otsusele, et 
toit on valmis, sest ta võttis vöö küljest sarve ja puhus seda kolm korda erinevates 
helikõrgustes. 

Teine mees ärkas üles, keeras end teisele küljele, ajas liblika minema ja vaatas 
ümber. 

«Kuidas on, vennas?» küsis ta. «Lõuna?» 


«Jah, lakkekrants,» vastas kokk, «lõuna on see küll ja pealegi veel kuiv lõuna ilma 
õlle ja leivata. Kuid metsas on praegu üldse vähe lõbu. Oli aeg, millal tubli mees võis 
siin elada nagu piiskopimütsiga abt, välja arvatud vihma ja hallade ajal; ta sai õlut ja 
veini mõlemat niipalju kui süda soovis. Kuid praegu on meestel vaim surnud ja see 
John Heakstegija, jumal hoidku ja kaitsku meid, pole muud, kui täissöönud tolvan, 
kellega võiks vareseid hirmutada.» 

«Ei,» kostis teine, «sinu mõtted on söömise ja joomise küljes liiga kinni, 
Lawless'. Oota veidi, küll tuleb veel aeg.» 

«Kuule,» lausus kokk, «ma olen oodanud seda head aega sellest ajast peale, kui 
ma olin nii pikuke. Ma olen olnud frantsisklane, ma olen olnud kuninga ammukiütt, 
ma olen olnud laevamees ja purjetanud soolastel meredel ja ma olen olnud metsas ka 
varem, tõesõna, ja lasknud kuninga hirvi. Mis sest kasu? Mitte midagi! Parem oleksin 
kloostris olnud. John Abbot'° aitab rohkem kui John Heakstegija. Püha Neitsi nimel, 
sealt nad tulevadki.» 

Üksteise järel lonkisid pikad tursked ipoisid muruplatsile. Igaüks võttis kohale 
saabudes välja noa ja sarvest peekri, tõstis endale pajast leent ja istus murule sööma 
nad olid varustatud ja relvastatud väga mitut moodi. Mõned olid roostekarva hamedes 
ja peale noa ning vana vibu neil muud relvastust polnudki. Teised olid metsameeste 
hiilguse tipul — üleni linkolni rohelises17 — nii vammus kui kapuuts olid sellest 
materjalist, peened paabulinnu sulgedega nooled vöö vahel, sarv rihmaga üle õla, 
mõõk ja pistoda küljel. Nad saabusid näljast vaiksetena, urisesid vaevalt tervitusekski 
ja hakkasid kohe söömisega pihta. 

Võis olla kogunenud juba paarkümmend meest, kui siitsamast viirpuude alt kostis 
mahasurutud rõõmuhüü-deid ja otsekohe seejärel tuli viis-kuus metsameest kan- 
deraamiga tihnikust välja muruplatsile. Nende ees sammus autoriteetse ilmega tugev 
pikakasvuline mees. Juuksed olid tal juba veidi halliks tõmbunud, nägu pruun nagu 
suitsusink. Tal oli amb seljas ja läikiv kuldioda käes. 

«Poisid!» hüüdis ta. «Te olete kõik tublid mehed ja minu toredad, lustakad sõbrad. 
Olete tükk aega kuiva kõriga pidanud olema ja elu polnud teil kuigi lahe. Aga mida 
ma olen alati rääkinud? Oodake kannatlikult, kuni õnn pöörab näo teie poole, ta teeb 
seda kiiresti. Ja 

ennäe! Siin ongi tema esimene vili, nimelt see vägev märjuke — õlu!» 

Järgnes kiitev ümin, kui kandjad panid kanderaami maha ja tõid nähtavale päris 
mahuka vaadi. 

«Ja nüüd tehke kähku, poisid,» jätkais mees. «Töö ootab. Just praegu peab 
käputäis ambureid parve juurde jõudma. Neil on seljas punast ja sinist värvi riided. 
Nad on meile märklauaks — nad saavad kõik noolt maitsta, ükski mees neist ei tohi 
läbi selle metsa pääseda. Poisid, meid on ju siin oma viiskümmend kanget meest, 
igale mehele on aga äärmist ülekohut tehtud. Mõned on maast, teised sõpradest ilma 
jäänud, kolmandad on lindpriiks kuulutatud — kõik on kannatada saanud. Kes on 
seda kurja teinud? Sir Daniel, ristilöödu nimel! Kas ta peab siis sellest kasu saama? 
Kas ta peab istuma mõnusalt meie kodudes? Kas ta peab harima meie põlde? Kas ta 


15 Lawless — lindprii (inglise k.) 
18 Abbot — abt (inglise keeles); niisiis — kirikult võib oodata rohkem abi kui metsameestelt. 
' Linkolni roheline — Lincolnis valmistatud kalevi värv. 


peab imema üdi kondist, mille ta on meilt ära röövinud? Ma ei usu seda. Ta saab 
seaduselt tuge, ta tuleb neis asjades võitjaks, kuid on siiski üks asi, milles ta peale ei 
jää... Mul on siin vöö vahel kiri, mis saab temast võitu, kui pühakud tabavad.» 

Kokk Lawlessil oli selleks ajaks juba teine sarvetäis õlut hakkamas. Ta tõstis selle 
üles, nagu tahaks ta rääkija terviseks juua. 

«Master Ellis,» ütles ta, «sa oled kättemaksu poolt. Hüva, see on sinu moodi. Aga 
sinu vaene metsavend, kel pole kunagi olnud maid, mida kaotada, ega sõpru, kellele 
mõelda, peab selles asjas silmas pigem oma kehva osa — kasu. Ta unistab 
meelsamini kuldnooblist'* ja kruusist kanaariveinist kui kogu kättemaksust 
puhastustules.» 

«Lawless,» vastas teine, «kui sir Daniel tahab jõuda kantsi, peab ta läbi laane 
minema. Me teeme talle selle läbisõidu kallimaks kui mõne lahingu, vennas. Kui ta on 
sattunud väljapääsmatusse olukorda selle näruse käputäie meestega, kes meie käest 
pääsevad, kui kõik tema vägevad sõbrad on langenud ja minema jooksnud ega ole 
kedagi, kes tuleks talle appi, siis me piirame selle vana rebase sisse ja tema langus 
tuleb hirmus. See on rasvane jäär, sellest jätkub lõunasöögiks meile kõigile.» 

«Jah,» kostis Lawlesis, «ma olen varemgi palju sääraseid lõunasööke söönud, kuid 
nende valmistamine on palav töö, kulla master Ellis. Ja mida me vahepeal teeme? Me 
teeme musti nooli, me kirjutame värsse ja me joome selget külma vett, seda vastikut 
jooki.» 

«Sul pole õigus, Will Lawless. Hallide Vendadel toidukambri lõhn on sul veel 
ninas. Ahnus on sinu hukatus,» lausus Ellis. «Me võtsime Appleyardilt kakskümmend 
naela. Möödunud ööl me võtsime sõnumitoojalt seitse marka. Päev varem saime 
kaupmehelt viiskümmend marka.» 

«Ja täna,» ütles üks meestest, «pidasin ma kinni paksu indulgentsiate 2 müüja, kes 
ratsutas nobedasti Holywoodi poole. Siin on tema rahapung.» 

Ellis luges selle sisu üle. 

«Sada šillingit!» torises ta. «Lollpea! Tal oli sandaalis rohkem või oli see krae 
vahele pistetud. Sa oled justkui väike laps, Tom Cuckow. Lasksid suure kala 
minema.» 

Sellest hoolimata pistis. Ellis punga ükskõikselt tasku. Ta seisis kuldioda najale 
toetudes ja silmitses ülejäänud mehi. Need istusid ümberringi kuidas juhtus, sõid 
ahnelt metslooma lihast keedetud suppi ja uhasid ohtralt õlut peale. See oli hea päev, 
nad olid õnnega koos, kuid toimetused ootasid ja nad kiirustasid söömisega. Need, kes 
olid varem tulnud, olid jõudnud selleks ajaks juba söönuks saada. Mõned heitsid 
rohule pikali ja vajusid nagu kuningboad otsekohe unne, teised ajasid omavahel juttu 
või vaatasid relvi üle ja üks neist, kes oli eriti heas tujus, hakkas õllesarve õieli hoides 
laulma: 

On vaba mees siin metsa sees, 

kui käes on suveaeg. 

On rahu ja vaikus siin õndsamais paigus 

ja toiduks põdrapraed. 

Kui saabub kord tali, nii külm ja vali, 

siis metsast lahkub mees. 

Kui hangedes loodus, me puhkame kodus 

ja istume kolde ees. 


18 18 Kuldnoobel (laevnoobel) — vanaaegne inglise kuldmünt (6 
šillingit 8 penni) 


1 Hallid Vennad — frantsiskaani munkade hüüdnimi. 

2. Indulegentsia — patulunastustäht. 

Kogu see aeg olid mõlemad poisid peidus olnud ja pealt kuulanud, ainult Richard 
oli vibupüssi vabastanud ja hoidis ühes käes valmis haaki või tõmbekonksu, mida ta 
kasutas ammu vinnatõmbamiseks. Muidu ei julgenud nad liigutadagi ja see metsaelu 
stseen oli arenenud nende silme ees nagu teatrilaval. Kuid nüüd juhtus midagi 
imelikku. Pikk korsten, mis ulatus kõrgele üle muude varemete, seisis otse nende 
peidupaiga ääres. Ohus kostis vihin, siis hele plaksatus ja purunenud noole tükke 
pudenes neile pähe. Ülalt metsast oli keegi noolega korstna tipu pihta lasknud. Võib- 
olla, et see oli sama valvur, keda nad olid kuuse otsas valvepostil näinud. 

Matcham ei suutnud tagasi hoida väikest karjatust, mille ta kohe summutas ja 
isegi Dick võpatas üllatusest ning pillas tomberaua maha. Meestele murul oli see nool 
aga oodatud signaaliks. Nad olid kõik korraga jalul, tõmbasid vöörihmad koomale, 
proovisid Vibunööre, lasksid mõõgad ja pistodad tupes lõdvemale. Ellis tõstis käe 
üles, tema näole oli tekkinud äkki metsikut energiat väljendav ilme, pruunistunud 
näos välkusid silmavalged. 

«Poisid,» ütles ta, «kohad on teil teada. Ärge laske ainsalgi hingel minema 
pääseda. Appleyard oli ainult isu tegemiseks enne söömaaega, kuid nüüd me istume 
lauda. Mul on kolm meest, kelle eest ma tahan karmilt kätte maksta. Need on Harry 
Shelton, Simon Malmes-bury ja ...» ta lõi vastu oma laia rinda, «ja Ellis Duckworth, 
missa nimel!» 

Veel üks mees tuli läbi astelpõõsaste, nägu kiirustamisest punane. 

«See pole sir Daniel!» ähkis ta. «Neid pole rohkem kui seitse meest. Kas nool on 
olnud?» 

«Just praegu tabas korstnat,» vastas Ellis. 

«Neetud katk!» hüüdis sõnumitooja. «Mulle paistiski, et ma kuulsin selle vihinat. 
Ja ma lähen ilma lõunasöögita!» 

Minuti jooksul olid «Musta Noole» mehed kõik varemeis maja lähedusest 
kadunud. Mõned läksid joostes, teised kiiresti kõndides, vastavalt sellele, kas kellegi 
varitsuspaik oli kaugemal või lähemal. Ainult pada ja lõke, mis põles nüüd tasase 
leegiga, ja pool tapetud hirve viirpuu oksa küljes tõendasid, et mehed olid seal olnud. 


V PEATÜKK VERINE JAHT 


Poisid lamasid tasa, kuni viimane jalaastumine oli kadunud tuulde. Siis ajasid nad 
end suure vaevaga sirgu, sest nad olid ebaloomulikust asendist kangeks jäänud, 
ronisid üle rusuhunnikute ja läksid mööda sarikat jälle teisele poole kraavi. Matcham 
oli konksu üles tõstnud ja läks ees, Dick järgnes kangelt, amb käsivarrel. 

«Ja nüüd edasi Holywoodi!» ütles Matcham. 

«Holywoodi!» hüüdis Dick. «Kui tublid mehed lähevad surma? Mina küll mitte! 
Ma näeksin sind ennem pooduna, Jack.» 

«Sa mõtled mind maha jätta, eks?» küsis Matcham. 

«Jah, ausõna!» hüüdis Dick. «Kui ma ei jõua neid poisse hoiatada, tahan nra 
minna koos nendega surma. Mis! Kas sa tahaksid, et ma jätan maha oma mehed, kelle 
hulgas ma olen elanud? Ma ei usu seda. Anna mu konks siia.» 

Kuid Matchamil ei tulnud seda mõttessegi. 

«Dick,» ütles ta, «sa vandusid pühakute nimel, et saadad mind tervena 
Holywoodi. Kas sa siis vandusid valet? Kas tahad mu maha jätta, valevanduja?» 


«Ei, ma andsin vande kõige paremat soovides,» vastas Dick. «Ma mõtlesin seda 
ka niimoodi, kuid nüüd ... Aga kuule, Jack, tule minuga kaasa. Lase ma ainult hoiatan 
neid mehi ja kui olukord sunnib, võtan nendega koos lahingu vastu, siis saab kõik 
varsti klaariks ja ma tahan jälle edasi Holywoodi tulla ning oma vande lunastada.» 

«Sa ainult mõnitad mind,» lausus Matcham. «Need mehed, kellele sa appi lähed, 
on samad, kes ajavad mind taga, et mind hukatusse saata.» 

Dick kratsis kukalt. 

«Ma ei saa sinna midagi parata, Jack,» ütles ta. «Siin ei aita miski abi. Mida sa 
õieti tahad? Sul ei ole eriti midagi karta, need on aga teel surma. Surma!» lisas ta. 
«Mõtle sellele. Miks, põrgu päralt, pead sa mind siin kinni? Anna konks siia! Püha 
Jüri, kas nad peavad kõik surema?» 

«Richard Shelton,» lausus Matcham, vaadates talle otse näkku. «Sa tahad siis sir 
Danieliga kampa lüüa? Kas 

sul pole kõrvu peas? Kas sa ei kuulnud, mida see Ellis ütles? Või ei tähenda sinu 
enda õilis veri ja sinu isa veri, kelle need mehed tapsid, sulle mitte midagi? «Harry 
Shelton,» ütles see mees ja sir Harry Shelton oli sinu isa niisama kindlasti nagu päike 
paistab taevas.» 

«Mida sa tahad?» hüüdis Dick jälle. «Kas sa tahad, et ma usuksin vargaid?» 

«Ei, ma olen seda ka varem kuulnud,» vastas Matcham. «Jutud käivad ringi, et see 
oli sir Daniel, kes ta ära tappis. Ta tappis su isa vande all, ta valas süütut verd oma- 
enda majas. Taevas tunneb muret, et selle eest kätte maksta, aga sina — selle mehe 
poeg — sina kõnnid ringi, et mõrtsukale kaasa tunda ja teda kaitsta!» 

«Jack!» hüüdis poiss. «Ma ei tea. See võib nii olla, kust mina tean. Aga kuule 
nüüd: see mees on mu üles kasvatanud ja mind toitnud, tema meestega olen ma koos 
jahil käinud ja mänginud ning jätta neid hädaohuhetkel üksi — oh, mees, kui ma nii 
teeksin, siis poleks mul enam kübetki au. Ei, Jack, sa ei nõuaks mult seda, sa ei 
sooviks, et ma oleksin alatu.» 

«Aga sinu isa, Dick?» küsis Matcham veidi kõheldes. «Sinu isa? Ja sinu vanne 
minule? Sa kutsusid pühakuid tunnistajaks.» 

«Minu isa?» kordas Shelton. «Ei, tema oleks lasknud mind minna. Kui sir Daniel 
tema tappis, siis see käsi siin tapab sir Danieli, kui tund tuleb, kuid ma ei taha teda ega 
tema mehi hädas maha jätta. Ja mis puutub minu vandesse, kulla Jack, siis sa pead 
mind praegu sellest vabastama. Paljude meeste elu pärast, kes pole sulle häda teinud 
ja minu au pärast pead sa mind sellest vabastama.» 

«Mina, Dick? Mitte kunagi!» vastas Matcham. «Kui sa jätad mu maha, oled sa 
valet vandunud ja ma kuulutan seda kõigile.» 

«Mu veri läheb keema,» ütles Dick. «Anna konks siial Anna see siia!» 

«Ei mõtlegi,» lausus Matcham. «Ma päästan su vastu su oma tahtmist.» 

«Sa ei anna?» karjus Dick. «Ma näitan sulle!» 

«Katsu,» ütles teine. 

Nad seisid, vaadates teineteisele silma, mõlemad valmis 

hüppeks. Siis Dick hüppas ja kuigi Matcham keeras silmapilk ümber ning pistis 
jooksma, jõudis 'teine talle paari hüppega järele, konks väänati tal pihust välja, ta 
paisati toorelt maha ja Dick seisis tema kohal vihast punasena, käed ähvardavalt 
rusikas. Matcham lebas seal, kuhu ta oli kukkunud, ninali rohus, ilma et ta oleks 
mõelnudki vastu hakata. 

Dick tõmbas ammu vinna. 


«Ma sind õpetan!» karjus ta raevunult. «Vandusin või mitte, sa võid minna, pagan 
võtku!» 

Ja ta keeras ümber ning pistis jooksma. Matcham oli otsekohe jalul ja hakkas talle 
järele jooksma. 

«Mida sa tahad?» karjus Dick seisma jäädes. «Miks sa mulle järele tuled? Käi 
minema!» 

«Ma tulen sulle järele, kui see mulle meeldib,» ütles Matcham. «Ma võin selles 
metsas vabalt liikuda.» 

«Mine tagasi Püha Neitsi nimel!» vastas Dick ambu kõrgemale tõstes. 

«Sa oled alles vahva poiss!» kostis Matcham. «Lase!» 

Dick laskis relva nagu mingis segaduses alla vajuda. 

«Kuula ometi,» ütles ta, «sa oled teinud mulle küllalt paha. Mine minema. Mine 
ilusti oma teed või muidu ma pean sind tahes-tahtmata selleks koguni sundima.» 

«Hüva,» lausus Matcham jonnakalt. «Sa oled tugevam. Tee, mida tahad. Ma tulen 
sulle ikkagi järele, kui sa just ei sunni mind maha jääma.» 

Dick oli peaaegu endast väljas. Tal ei olnud südant nii kaitsetut olevust lüüa ja ta 
ei leidnud mingit muud teed, kuidas sellest ebasoovitavast ja nagu ta hakkas arvama 
— Võib-olla isegi truudusetust kaaslasest lahti saada.» 

«Ma arvan, et sa oled hull peast,» hüüdis ta. «Rumal poiss, ma ruttan praegu sinu 
vaenlaste juurde. Ma lähen sinna nii kiiresti kui jalad võtavad.» 

«Ükskõik, Dick,» vastas Matcham. «Kui sina pead surema, tahan mina samuti 
surra. Ma lähen meelsamini sinuga vangi, kui ilma sinuta vabalt minema.» 

«Tead,» kostis teine. «Ma ei kannata enam seda lobisemist. Tule mulle järele, kui 
sa pead, aga kui sa kavatsed mind reeta, on sul sellest vähe kasu, pea seda meeles. 
Mõtle selle üle järele.» 

Öelnud seda, andis Dick jälle jalgadele valu, hoidudes 

tihniku serva ja vaadates kogu aeg vilkalt ringi. Kiirel sammul tormas ta põõsastes 
ragistades orust välja ja jõudis jälle harvemasse metsatukka. Vasakul pool tuli 
nähtavale kõrgem koht, mis oli kaetud astelpõõsastega. Küngast kroonisid tumedad 
kuuseladvad. 

«Sealt ma pean nägema,» mõtles ta ja pistis üle lageda nõmme künka poole 
jooksma. 

Ta oli ainult mõne jardi edasi jõudnud, kui Matcham puudutas teda käsivarrest ja 
näitas eemale. Künkast ida pool oli maapind madalam ja seal kulges teisele poole 
midagi orutaolist. Kanarbik polnud veel õitsema hakanud, kogu maapind oli 
roostekarva nagu puhastamata kilp ja siin-seal kasvas mõni üksik jugapuu. Dick nägi, 
kuidas kümmekond rohelist vammust läks üksteise kannul nõlvast üles. Nende ees 
sammus Ellis Duckworth isiklikult, keda võis tema kuldioda järgi hästi ära tunda. Nad 
jõudsid üksteise järel künka tippu, paistsid hetkeks taeva taustal ja laskusid siis jälle 
teisele poole alla, kuni viimane mees oli kadunud. Dick silmitses Matchamit lahkema 
pilguga. 

«Sa oled siis mulle truu, Jack?» küsis ta. «Ma mõtlesin, et sa oled teisest 
kambast.» 

Matcham hakkas nuuksuma. 

«Mis nali see on!» hüüdis Dick. «Pühakud peaksid meid nüüd küll nägema! Mis 
sa vesistad?» 

«Sa tegid mulle haiget,» nuuksus Matcham. «Sa tegid mulle haiget, kui sa mu 
maha lükkasid. Sa oled argpüks, et sa oma jõudu kurjasti tarvitad.» 


«See on alles rumal jutt,» ütles Dick jämedalt. «Sul polnud mingit õigust minu 
konksu peale, master John. Oleksin teinud õieti, kui oleksin su läbi nüpeldanud. Kui 
sa tuled minuga kaasa, pead sa mu sõna kuulama, nii et tule, lähme.» 

Matcham mõtles juba peaaegu maha jääda, kuid nähes, et Dick jooksis jälle täie 
hooga künka poole, nii et tal polnud aega üle õlagi vaadata, muutis Matcham meelt ja 
hakkas omakorda jooksma. Maapind oli aga väga konarlik ja järsk. Dick oli juba 
kaugele ette jooksnud ja tal olid igal juhul kergemad jalad. Ta oli ammu künka tippu 
jõudnud1 kuuskede vahelt läbi roomanud ja ennast paksus astelpõõsa puhmas sisse 
seadnud, kui Matcham 

hirvena hingeldades tema juurde jõudis ja sõnatult tema kõrvale maha heitis. 

AII laia oru põhjas lookles väike rada Tunstalli külast alla parve juurde. Tee oli 
kõvasti tallatud ja silmale hästi nähtav. Ühes kohas ääristasid seda lagendikud, teisal 
ulatus laas otse tee äärde välja, iga saja jardi järel läks tee mõnest heast varitsuskohast 
mööda. Kaugel allpool helkis päike seitsmel teraskiivril ja aeg-ajalt võis seal, kus 
puud harvemaks jäid, näha Seldenit ja tema mehi kiiresti mööda teerada edasi 
ratsutamas, ikka veel sir Danieli ülesande peal väljas. Tuul oli natuke vaibunud, kuid 
sabistas veel lõbusalt puudes, j,a kui Apple-yard oleks olnud seal, oleks ta võib-olla 
lindude erutatud olekut hoiatusena võtnud. 

«Pane nüüd tähele,» sosistas Dick. «Nad võiksid olla juba õnnelikult metsas. 
Nende pääsemine seisab edasiminekus. Aga kas sa näed seda suurt lagendikku, mis 
meie ees laiub ja kus need mõnikümmend puud moodustavad keskel otsekui saare? 
Seal oleks neil julge olla. Kui nad peaksid õnnelikult kas või ainult nii kaugele 
jõudma, tahan ma neid kuidagiviisi hoiatada. Kuid mu süda aimab halba. Neid on 
ainult seitse nii suure hulga vastu ja neil on kaasas vaid ammud. Suured vibupüssid, 
Jack, on alati kõigest ette.» 

Vahepeal ronis Selden oma meestega mööda rada ülespoole ja jõudis iga hetkega 
ikka lähemale. Neil polnud hädaohust aimugi. Kord jäid nad siiski peatuma, kogune- 
sid kokku ja näisid millegi peale näitavat ning kuulatavat. Kuid see, mis oli nende 
tähelepanu köitnud, oli midagi kauget teisel pool lagendikku — kumisev suur- 
tükimürin, mida tuul aeg-ajalt siia kandis ja mis kõneles suurest lahingust. Selle üle 
maksis kindlasti järele mõelda, sest kui suurte kahurite mürin kostis niiviisi Tunstalli 
laande, pidi võitlus olema tingimata ida poole kandunud ja lahing oli sir Danielile 
ning tumeda roosi lordidele palavaks muutunud. 

Varsti aga hakkas väike salk jälle edasi liikuma ja jõudis teeosale, mis läks üle 
täiesti lageda nõmme. Üksainus puuderiba ulaitus kuni teeni välja. Nad olid parajasti 
sinnamaani jõudnud, kui õhus vaikus nool. Ühel mehel paiskusid käed õieli, tema 
hobune ajas end tagumistele 

jalgadele püsti ja mõlemad kukkusid ning rabelesid hunnikus maas. Isegi sinna, 
kus poisid lamasid, oli kuulda meeste häälte kõma, kui nad kisendasid. Nad nägid, 
kuidas ehmunud hobused trampisid ja varsti, kui salk näis esimesest üllatusest 
toibuvat, hakkas üks meestest sadulast maha ronima. Teine nool põikas kuskilt 
kaugemalt suures kaares läbi õhu ja veel üks ratsanik langes surnult maha. Mehel, kes 
sadulast alla tuli, pääsesid ratsmed käest lahti ja tema hobune pistis nelja jooksma, 
vedades teda jalgupidi mööda teed järele. Mees põrkas vastu kive ja põgenev hobune 
peksis teda kapjadega. Ülejäänud neli, kes jäid veel sadulasse, paiskusid otsekohe 
laiali. Üks keeras ümber ja ratsutas kriiskavalt karjudes parve poole. Teised kolm 
kihutasid rõivaste lehvides, ratsmed lõdval, galopis Tunstalli maanteed mööda üles. 
Igast metsatukast, millest nad mööda ratsutasid, vihises neile järele nool. Varsti 


kukkus üks hobune, kuid ratsanik kargas jalule ja jooksis seltsimeestele järele, kuni 
teine lask tegi talle lõpu. Teine mees kukkus, siis veel üks hobune. Kogu salgast oli 
kõigest üks mees järel ja seegi jalgsi, ainult kolme ratsanikuta hobuse kabjaplagin 
kadus kiiresti kaugusse. 

Kogu selle aja jooksul polnud ükski ründaja end silmapilgukski näidanud. Siin- 
seal tee ääres väänles vigastatud hobune või mees surmaheitluses, kuld ükski halastav 
vaenlane ei tulnud varjupaigast välja, et neid piinast päästa. 

Ainuke ellujäänu seisis hämmeldunult keset maanteed oma surnud sõjaratsu 
kõrval. Ta oli tulnud üle selle suure puudesaluga lagendiku, mida Dick oli näidanud. 
Ta polnud vist viitsada jardigi eemal sellest kohast, kus poisid peidus lamasid ja nad 
nägid teda selgesti: mees vaatas surmaootuses siia-sinna. Kuid ei tulnud midagi ja ta 
võttis südame rindu, tegi äkki ammu lahti ja tõmbas selle vinna. Samal hetkel tundis 
Dick mehes tema liigutuste järgi ära Seldeni. 

Selle vastupanukatse peale puhkes peidikutes igal pool ümberringi naerulagin. 
Siin oli varitsuspaiku kõige tihedamalt, nii et vähemalt paarkümmend meest ühines 
selle julma ja ebakohase lõbususega. Siis põikas üks nool üle Seldeni õla ja ta kargas 
kõrvale ning jooksis 

natuke tagasi. Teine nool tungis tema kanna juures värisedes maasse. Ta otsis 
varju. Kolmas nool paiskus välja otse tema näo suunas ja kukkus ta nina alla maha. Ja 
siis kordus naer valjemini, paisudes ja kajades vastu mitmetest tihnikutest. 

Oli selge, et kallaletungijad ainult õrritasid teda, nagu mehed ärritasid noil aegadel 
vihale vaest sõnni või nagu kass mängib veel praegugi hiirega. Ootamatu kokkupõrge 
oli õnnelikult läbi. Kaugemal tee peal korjas üks rohelises vammuses mees juba 
rahulikult nooli kokku ja nüüd korraldasid nad õelas rõõmus endile vaatemängu oma 
kaaspatuse piinade arvel. 

Selden hakkas aru saama. Ta tõi kuuldavale vihakisa, tõstis ammu õlga ja saatis 
ühe noole huupi metsa. Onn oli tema poolt, sest vastuseks tuli nõrk karjatus. Siis vis- 
kas ta relva maha ja hakkas peaaegu otse Dicki ning Matchami suunas mööda 
lagendikku ülespoole jooksma. 

«Musta Noole» mehed hakkasid nüüd tõsiselt laskma. Sellest ei tulnud aga enam 
õieti midagi välja. Nad olid juhuse mööda lasknud. Enamik neist pidi laskma nüüd 
vastu päikest ja Selden jooksis mõlemale poole kõrvale põigates, et sihtimist segada ja 
takistada. Lagendikku mööda ülespoole joostes oli tal õnnestunud nende kavatsusi 
kõige paremini nurja ajada. Peale seik, kelle ta oli äsja tapnud või haavanud, polnud 
kõrgemal enam ainustki kütti valvepostil. Varsti oli ilmne, et metsameeste plaanid 
olid segi aetud. Kuuldus kolmekordne vile, siis vilistati veel kaks korda. Sellele 
vastati teisest metsatukast. Mõlemal pool oli mets varsti tulvil kära, nagu oleksid 
inimesed mööda metsaalust tormanud. Segadusse sattunud hirv jooksis välja 
lagendikule, seisis hetke kolmel jalal, nina püsti, ja sööstis siis jälle tihnikusse. 

Selden jooksis ikka veel põigeldes. Nooled lendasid talle ühtelugu järele, kuid 
läksid ikka mööda. Nüüd paistis juba nii, nagu võiks ta pääseda. Dick oli vibu vinna 
tõmmanud ja oli valmis teda toetama. Isegi Matcham oli oma huvid unustanud ja 
asunud südames vaese põgeniku poolele. Mõlemad poisid õhetasid ja värisesid 
kannatamatusest. 

Selden oli neist vähem kui viiekümne jardi kaugusel, 

kui üks nool tabas teda ja ta kukkus maha. Ta oli samal silmapilgul küll uuesti 
püsti, kuid nüüd jooksis ta vaarades ja keeras nagu pime õigest suunast kõrvale. 

Dick kargas jalule ja lehvitas talle. 


«Siia!» karjus ta. «Seda teed! Siin on abi! Noh, jookse ometi, mees, jookse!» 

Just sel hetkel tabas teine nool Seldenit õlga, turvistiku rõngaste vahele, tungis 
läbi vammuse ja rabas ta jalapealt maha. 

«Oh, vaene mees!» hüüdis Matcham käsi muljudes. 

Ja Dick seisis künkal kivistunult — hea märk laskmiseks. 

Kümme ühe vastu, et ta oleks viivitamatult maha lastud, sest metsamehed olid 
enda peale maruvihased ja üllatunud ootamatusest, et Dick ilmus nähtavale nende 
selja taga, kuid samal hetkel kostis metsatukast poistele hämmastavalt lähedalt 
mürisev hääl, Ellis Duckworthi hääl. 

«Pidage!» müristas ta. «Mitte lasta! Võtke ta elusalt kinni! See on noor Shelton, 
Harry poeg.» 

Otsekohe seejärel kõlas mitmekordne läbilõikav vile, kaugemal korrati seda 
uuesti. Paistis, et vile oli John Heakstegija sõjapasun, mille abil ta tegi oma korraldu- 
sed teatavaks. 

«No küll on õnnetus!» hüüdis Dick. «Me oleme kadunud. Kähku, Jack, tule 
kähku!» 

Ja poisid pöörasid ümber ning jooksid tagasi läbi künka tipul kasvava harva 
männituka. 


VI PEATÜKK PÄEVA LÕPU POOLE 


Neil oli tõesti viimane aeg jooksma pista. «Musta Noole» mehed tormasid igast 
küljest künka poole. Mõned, kes olid paremad jooksjad või kellel oli ees lage maa, 
olid teistest kaugele ette jõudnud ja eesmärgile juba väga lähedal. Teised, kes jooksid 
mööda orge, olid paremale ja vasakule laiali valgunud ning haarasid poisse mõlemalt 
tiivalt ümber. 

Dick sööstis lähemasse varjatud kohta. See oli kõrge tammik, kus jalgealune oli 
kõva ja puude all ei kasvanud põõsaid. Kuna tammik oli künka nõlval ja nende tee 
viis nõlvakut mööda alla, jõudsid nad kaunis kiiresti edasi. Järgnes tükk lagedat maad, 
mida Dick vältis, hoidudes vasakule. Kui paar minutit hiljem kerkis teele ette 
samasugune takistus, läksid poisid edasi samas suunas. Niiviisi tuligi välja, et poisid 
hoidusid ühtelugu vasakule ja lähenesid järjest maanteele ning jõele, millest nad olid 
tund või kaks enne seda üle tulnud, enamik jälitajaid kaldus aga teisele poole ja 
jooksis Tunstalli suunas. 

Poisid peatusid, et hinge tõmmata. Polnud kuulda ainustki heli, mis oleks 
kõnelnud jälitamisest. Dick pani kõrva vastu maad, kuid hoolimata sellest polnud 
midagi kuulda peale tuule, mis mühistas puudes, nii et oli raske kindlaks teha, kas 
keegi neile järgnes. 

«Edasi!» hüüdis Dick ja nii väsinud, kui nad ka olid, kusjuures Matcham lonkas 
pealegi vigastatud jalga, võtsid nad end siiski kokku ja lippasid jälle künkast alla. 

Kolm minutit hiljem rajasid nad endale teed läbi madala igihalja padriku. Kõrgel 
pea kohal moodustasid suured puud oma kroonidega ühtlase lehtkatuse. See 
metsatukk oli justkui kõrge sammastega katedraal ja välja arvatud astelpõõsad, mille 
sees poisid rabelesid, oli metsaalune hõre ning tasase muruga kaetud. 

Teisel pool salu ääres tungisid nad läbi põõsastiku viimase serva ja ekslesid siis 
metsaaluses hämaruses jälle edasi. 

«Seis!» karjus kellegi hääl. 


Seal, hiiglasuurte puutüvede vahel, vähem kui viiskümmend jalga eespool, 
märkasid nad rohelises vammuses tüsedat selli, kes jooksmisest ägedasti lõõtsutas. 
Mees tõmbas noole silmapilk kuni teravikuni vinna ja sihtis nende pihta. Matcham jäi 
karjatades seisma, kuid Dick jooksis metsamehele peatumata otsa, tõmmates jooksu 
peal pistoda välja. Kas teine oli selle metsiku rünnaku hulljulgusest jahmunud või 
takistasid teda korraldused, mis olid talle antud, kuid ta ei lasknud, vaid seisis kõhel- 
des ja enne kui tal oli mahti toibuda, kargas Dick ta kõri kallale ja virutas ta tagurpidi 
murule maha. Nool lendas ühele ja vibu valjult tinisedes teisele poole. Relvituks 

tehtud metsamees haaras kallaletungijast kõvasti kinni, kuid pistoda vaikus ja 
laskus kaks korda alla. Kuuldus ägamist, siis tõusis Dick jälle jalule ja mees lebas 
liikumatult maas, süda läbi torgatud. 

«Edasi!» ütles Dick ja nad pistsid uuesj$ liduma, Dick ees, Matcham jalgu 
lohistades järel. Õigust öelda ei liikunud nad enam kuigi kiiresti edasi, ehkki nad 
joostes meeleheitlikult lihaseid pingutasid ja õhku ahmisid nagu kalad. Matchamil 
olid teravad pisted rinnus ja tema silme ees virvendas, mis puutub aga Dickisse, siis 
tema jalad olid rasked nagu tina. Nad jätkasid jooksmist siiski endise vaprusega. 

Varsti jõudsid nad metsatuka servale. See lõppes järsku, ja seal, mõni jard 
eespool, oli Risinghamist Shorebysse viiv maantee, mis kulges sel kohal kahe ühtlase 
puudemüüri vahel. 

Seda nähes jäi Dick seisma ja niipea, kui ta lakkas jooksmast, tabas ta kõrv segast 
kära, mis kiiresti valjemaks muutus. Esialgu sarnanes see väga tugeva tuuleiiliga, kuid 
varsti muutus kära selgemaks ja võis aru saada, et see on tuhatnelja jooksvate hobuste 
kabjaplagin. Samas sööstiski käänaku tagant välja terve trobikond ratsasõdureid, 
kihutas poiste eest mööda ja oli silmapilkselt jälle kadunud. Nad ratsutasid otsekui elu 
eest, täiesti läbisegamini.. Mõned neist olid haavatud. Kõrval galopeerisid veriste 
sadulatega ja ratsanikuta hobused. Need mehed olid ilmselt suurest lahingust tulnud 
põgenikud. 

Ratsanike möödumisel tekkinud kära hakkas vaevalt Shoreby poole kaduma, kui 
nende jälgedes kõlas uute kapjade plagin ja veel üks väejooksik kappas mööda teed 
allapoole. Seekord oli see üksik ratsanik ja toreda turvistiku järgi otsustades kõrgest 
seisusest inimene. Tihedalt tema kannul järgnes mitu voorivankrit, mis põgenesid 
ebaühtlases galopis. Ajajad vemmeldasid hobuseid justkui oleks neil elu kaalul. Need 
pidid olema juba varahommikul plagama pannud, kuid nende argus ei pidanud neid 
päästma. Parajasti enne seda, kui nad said sinna, kus seisid imestunud poisid, jõudis 
keegi mõlkitaotud turvistikus ja nähtavasti metsikust raevust enesevalitsuse kaotanud 
mees vankritele järele ja hakkas sõitjaid mõõ- 

gaga raiuma. Mõned hüppasid oma kohtadelt maha ja kadusid metsa, teised, kes 
vankrile jäid, raius ta mõõgaga surnuks, sõimates neid kogu aeg argpüksteks, ja seda 
häälega, mida võis vaevalt inimlikuks nimetada. 

Kogu see aeg oli kaugusest kostev kära järjest suurenenud. Tuul kandis kõrvu 
vankrite kolinat, hobuste kabjaplaginat, inimeste karjeid. Kõik kokku oli see üks 
segane kära ja oli selge, et terve korratult taganev sõjavägi valgus otsekui mingi 
üleujutuse laine mööda teed allapoole. 

Dick seisis süngelt. Ta oli kavatsenud minna mööda maanteed, kuni see käänab 
Holywoodi poole, ja nüüd pidi ta oma plaani muutma. Eelkõige viis ta tuju alla aga 
asjaolu, et ta oli ära tundnud krahv Risinghami värvid ja teadis nüüd, et lahing oli 
lõppenud Lancasteri roosile kurvalt. Kas sir Daniel oli nendega ühinenud ja oli praegu 


põgenike hulgas ning laostunud? Või oli ta jooksnud Yorgi poole üle ja kaotanud oma 
au? See oli vastik valik. 

«Tule,» ütles ta karmilt, pööras kannal ümber ja hakkas läbi metsatuka edasi 
sammuma, Matcham longates taga. 

Mõni aeg tungisid nad vaikides läbi metsa. Aeg muutus juba hiliseks. Päike vajus 
madalamale lagendiku kohal teisel pool Kettleyd, puuladvad poiste peade kohal 
õhetasid kuldselt, varjud aga olid hakanud muutuma tumedamaks ja öine jahedus 
võttis maad. 

«Kui meil oleks midagi süüa!» hüüdis Dick äkki seisma jäädes. 

Matcham istus maha ja hakkas nutma. 

«Oma õhtusöögi pärast sa nutad, aga kui oli tarvis meeste elu päästa, oli su süda 
kõva küll,» ütles Dick põlglikult. «Sinu südametunnistusel on seitse elu, master John. 
Ma ei andesta seda sulle kunagi.» 

«Südametunnistusel?» kordas Matcham ägedalt üles vaadates. «Minul! Aga sinu 
pistodal on inimese punane veri. Ja mispärast sa selle vaese hinge ära tapsid? Ta 
tõmbas noole vinna, kuid ei lasknud seda lendu, ta hoidis sind oma pihus ja säästis su 
elu. Tappa mees, kes end ei kaitse, on niisama julge tegu kui lüüa maha kassipoeg.» 

Dick jäi keeletuks. 

«Ma lõin ta ausalt surnuks. Ma jooksin tema vibu ees talle kallale.» 

«See oli argpükslik löök,» vastas Matcham. «Sa pole muud, kui paljas mats ja 
löömamees, master Dick. Sa oskad ainult oma ülekaalu kurjasti tarvitada. Las tuieb 
mõni tugevam mees, siis saame näha, kuidas sa tema jalge ees lömitad! Sa ei hooli 
kättemaksust ega oma isa surmast, mis on tasumata, ja tema vaesest hingest, mis 
nõuab õigust. Aga kui su kätte satub mõni väeti tüdruk, kellel puudub osavus ning 
jõud ja kes aitab sind hädas, siis läheb tal halvasti.» 

Dick oli liiga vihane, et märgata sõna «tüdruk». 

«Jumala eest, vaat see on alles uudis!» hüüdis ta. «Igast kahest inimesest on üks 
alati tugevam. Parem mees virutab halvema maha ja tollele on see paras. Master 
Matcham, sa oled teeninud ära nahatäie oma halva ülalpidamise ja tänamatuse eest 
minu vastu ja mida sa oled ära teeninud, seda sa pead ka saama.» 

Ja Dick, kes säilitas ka kõige vihasemas tujus veel näilise meelerahu, hakkas 
rihmapannalt lahti tegema. 

«See saab sulle õhtusöögiks,» ütles ta vihaselt. 

Matchami pisarad ei voolanud enam. Ta oli näost valge nagu lumi, kuid vaatas 
Dickile ainiti otsa ega liigutanud sõrmeotsagi. Dick astus sammu lähemale ja keerutas 
rihma. Siis ta jäi seisma, hämmeldunud oma kaaslase suurtest silmadest ja kitsast, 
väsinud näost. Tema südikus hakkas kahanema. 

«Ütle vähemalt, et sul polnud õigus,» ütles ta jõuetult. 

«Ei,» lausus Matcham, «mul oli õigus. Tule, julmur. Ma lonkan, ma olen väsinud, 
ma ei hakka vastu, ma pole sulle kunagi haiget teinud. Tule ja peksa mind, argpüks!» 

Dick tõstis selle viimase väljakutse peale rihma üles, kuid Matcham võpatas ja 
tõmbus nii julma karistuse ootel kössi, et Dickil polnud siiski jälle südant oma 
kavatsust teoks teha. Rihm vajus alla ja Dick oli kahevahel, tundes end rumalana. 

«Tulgu katk sulle kaela, viripill!» ütles ta. «Kui sa oled juba kätest nii jõuetu, siis 
seda rangemalt peaksid sa oma keelt valvama. Aga ma lasen end ennem oksa tõm- 

65 

mata, kui hakkan sind peksma,» ja ta pani rihma jälle vööle. «Peksta ma sind ei 
taha,» jätkas ta, «aga sulle andeks anda — mitte kunagi! Ma ei tunne sind, sa olid mu 
isanda vaenlane, ma laenasin sulle oma hobuse, sa oled söönud minu toitu, sa oled 


nimetanud mind puust inimeseks, argpüksiks ja löömameheks. Ei, missa nimel, mõõt 
on täis ja ajab ülegi. Ma arvan, et on väga mõnus nõrk olla. Sa võid teha kõige 
halvemat, kuid keegi ei tohi sind siiski karistada. Sa võid varastada mehe relvad ära 
just siis, kui tal neid vaja on, kuid mees ei tohi siiski oma asju tagasi võtta. Sa oled 
nõrk, toepoolest! Järelikult, kui keegi tungib piigiga sulle kallale ja karjub, et ta on 
nork, pead sa laskma tal end läbi torgata. Päh! Puha rumalus!» 

«Ja siiski sa ei peksa mind,» vastas Matcham. 

«Olgu peale,» ütles Dick. «Olgu peale. Ma tahan sind õpetada. Ma arvan, et sind 
on halvasti kasvatatud, kuid sul on siiski eeldusi vahel ka head teha ja peale kõige 
muu sa tõmbasid mind jõest välja. Tõesti, ma olin selle juba ära unustanud. Ma olen 
niisama tänamatu kui sinagi. Aga tule nüüd, läheme edasi. Kui me tahame öösel või 
siis varahommikul Holywoodi jõuda, oleks meil parem kähku teele asuda.» 

Aga kuigi Dick oli kõneldes oma hariliku hea tuju tagasi saanud, ei olnud 
Matcham talle midagi andestanud. Dicki ägedus, mälestus metsamehest, kelle ta oli 
surnuks löönud, eelkõige.aga pilt tõstetud rihmast olid asjad, mida ei saanud nii 
kergesti unustada. 

«Ma tahan tänada sind viisakuse pärast,» ütles Matcham, «aga tegelikult, kulla 
master Shelton, otsiksin ma oma teed meelsamini üksi. Mets on siin suur ja lai ja ma 
palun sind, las kumbki meist läheb oma teed. Ma võlgnen sulle ühe lõunasöögi ja 
õppetunni. Ela hästi!» 

«Noh,» hüüdis Dick, «kui see on sinu tahtmine, siis olgu. Ja katk tulgu sulle 
kaela!» 

Poisid hakkasid kumbki ise suunas liikuma ega vaadanud üldse, kuhu nad läksid. 
Mõlema mõtted tegelesid ainult tüliga. Dick polnud aga jõudnud veel kümmetki 
sammu astuda, kui hüüti tema nime ja Matcham tuli talle joostes järele. 

«Dick,» lausus ta, «pole viisakas nii külmalt lahku 

minna. Siin on mu käsi koos südamliku tänuga kõige selle eest, mis sa oled minu 
heaks teinud mitte viisakuse pärast, vaid südamest. Ela hästi!» 

«Hüva, poiss,» vastas Dick, võttes pakutud käe vastu, «soovin sulle edu, kui sul 
üldse peaks edu olema. Aga ma kahtlen selles väga. Sa oled liiga ninatark.» 

Niiviisi läksid nad teist korda lahku ja seekord jooksis Dick Matchamile järele. 

«Kuule,» ütles ta, «võta minu amb. Sa ei peaks relvastamatuit minema.» 

«Amb?>» ütles Matcham. «Ei, poiss, mul pole jõudu seda vinna tõmmata ega oska 
ma sellega sihtida. Sellest poleks mulle mingit abi, kallis poiss. Aga ma tänan sind 
sellegipoolest.» 

Nüüd oli juba öö saabunud ja nad ei seletanud puude all enam teineteise nägu. 

«Ma mõtlen, et ma tulen veidi maad sinuga kaasa,» lausus Dick. «Öö on pime. Ma 
lahkuksin sinust meelsamini siis, kui sul rada vähemalt käes on. Mu süda aimab, et sa 
eksid kindlasti ära.» 

Ta ei lausunud enam sõnagi ja hakkas edasi sammuma ning teine tuli talle jälle 
järele. Pimedus muutus üha tihedamaks, ainult siin-seal lagedamates kohtades nägid 
nad väikesi tähti täis tikitud taevast. Kauguses oli ikka veel nõrgalt kuulda Lancasteri 
sõjaväe liikumise kära, kuid iga sammuga jäi see järjest kaugemale maha. 

Kui nad olid pool tundi vaikides edasi liikunud, tulid nad välja laiale 
nommelagendikule, mis kumas tähtede valguses. Lagendik oli kaetud säsiste 
sõnajalgadega ja jugapuutukkadega, mis kasvasid seal nagu saared. Siin nad jäid 
viivuks seisma ja vaatasid teineteisele otsa. 

«Sa oled väsinud?» küsis Dick. 

«Jah, ma olen nii väsinud,» vastas Matcham, «et ma võiksin maha heita ja surra.» 


«Ma kuulen oja vulinat,» lausus Dick. «Lähme veel nii palju edasi, sest mul on 
kole janu.» 

Maapind läks vähehaaval madalamaks ja nõo põhjas leidsid nad toepoolest 
väikese vuliseva oja, mis voolas pajude vahel. Siin nad heitsid koos kaldale kõhuli, 
küünitasid end veepinna kohale, milles peegeldusid tähed, ja jõid oma janu täis. 

«Dick,» ütles Matcham, «ma ei suuda enam edasi minna.» 

«Kui me alla tulime, nägin ma üht lohku,» lausus Dick. «Heidame sinna pikali ja 
magame.» 

«Jah, ma olen kogu hingest nõus!» hüüdis Matcham. 

Awk oli liivane ja kuiv. Ühes nurgas kasvas muraka-puhmas, moodustades väikese 
varju, ja siia heitsidki mõlemad poisid, hoidudes soojuse pärast hästi teineteise ligi. 
Tüli oli neil täiesti ununenud. Varsti laskuski uni nagu pilv nende peale ja nad 
puhkasid rahulikult tähtede all kastesel maal. 


VII PEATÜKK KAPUUTSIGA PEA 

Nad ärkasid aovalgel. Linnud ei laulnud veel täiel häälel, vaid siristasid siin-seal 
puude otsas. Päike polnud tõusnud, kuid idataevas oli toredatest värvidest vöödiline. 
Ülepingutatutena ja pooleldi näljastena lebasid nad liikumatult, neid oli vallanud 
mõnus rammestus. Ja kui nad niiviisi lamasid, kostis äkki kellahelin nende kõrvu. 

«Kell!» ütles Dick end istukile ajades. «Kas me tõesti võime olla nii lähedal 
Holywoodile?» 

Veidi hiljem helises kell jälle, kuid seekord natuke lähemal ja sellest hetkest peale 
tilises ta hommiku-vaikuses üha lähenedes kogu aeg katkendlikult edasi. 

«Noh, mis see peaks tähendama?» lausus Dick, kes oli nüüd täiesti ärkvel. 

«Keegi kõnnib seal,» vastas Matcham, «ja kell heliseb iga kord, kui ta ennast 
liigutab.» 

«Ma olen sellega täiesti päri,» nõustus Dick. «Aga mispärast? Mida ta teeb 
Tunstalli laanes, Jack? Naera minu üle, kui tahad,» lisas ta, «kuid mulle ei meeldi see 
kumisev kõla.» 

«Sellel on tõesti mingi kurb toon juures,» ütles Matcham värisedes. «Kui päike ei 
peaks tõusma .. .» 

Kuid just sel hetkel kiirendas kellakandja sammu, kell hakkas helisema pidevalt ja 
rutates, siis järgnes üksainus metsik plärin ja seejärel mõni aeg vaikust. 

«Kellakandja oleks justkui jooksnud ühe issameie aja ja siis üle oja karanud,» 
tähendas Dick. 

«Ja nüüd hakkab ta jälle rahulikumalt edasi sammuma,» lisas Matcham. 

«Ei, ei, sugugi mitte nii rahulikult, Jack,» vastas Dick. «See mees seal kõnnib 
päris kiiresti. Ta kardab vist oma elu pärast või on mingi kiire asja peal väljas. Kas sa 
ei kuule, kui kähku helin läheneb?» 

«See on nüüd otse meie juures,» ütles Matcham. 

Nad olid parajasti nõo serval ja kuna nõgu ise asetses veidi kõrgemal kohal, 
avanes neil siit vaade suuremale osale lagendikust kuni paksu metsani, mis seda 
piiras. 

Väga selges ja kahvatus päevavalguses nägid nad heledat jalgraja riba, mis lookles 
astelpõõsaste vahel. See oli mõnisada jardi nõost eemal ja ulatus kahele poole üle 
kogu lagendiku, itta ja läände. Raja suuna järgi otsustas Dick, et see viib enam-vähem 
otse kantsi juurde. 


Sel silmapilgul ilmus rajal nähtavale mingi valge kogu, kes astus metsaservast 
välja. Kogu jäi viivuks seisma ja näis ümber vaatavat, siis hakkas ta aeglasel sammul 
ja peaaegu kahekorra küürus üle nõmme lähemale tulema. Kell kolksatas igal 
sammul. Kujul polnud nägu. Pead varjas valge kapuuts, millele polnud isegi 
silmaauke sisse lõigatud. Kui olevus edasi liikus, näis ta kepiga teed kompavat. Poisse 
haaras hirm, külm surmahirm. 

«Pidalitõbine!» ütles Dick kähedalt. 

«Tema puudutus on surm,» lausus Matcham. «Pistame jooksu.» 

«Mitte nii,» vastas Dick. «Kas sa ei näe? Ta on ju täitsa pime. Tal on teejuhiks 
kepp. Lamame parem vagusi, tuul puhub raja poole ja ta läheb mööda ega tee meile 
midagi. Oh, vaene hing, meil peaks temast pigem kahju olema!» 

«Mul on temast kahju siis, kui ta on juba möödas,» vastas Matcham. 

Pime pidalitõbine oli nüüd umbes poolel teel nende juurde. Parajasti tõusis päike 
ning paistis otse tema varjatud näkku. Ta oli olnud pikk mees, enne kui jälk haigus oli 
ta murdnud ja isegi praegu kõndis ta hoogsal 

sammul. Kella nukker helin, kepi toksimine, silmaaukudeta vari tema näo ees ja 
teadmine, et ta polnud mõistetud mitte üksnes surma ja kannatama, vaid et ta oli ka 
igaveseks kaasinimeste seast eemaldatud, täitis poiste südamed õudusega. Iga samm, 
mis ta lähemale astus, näis kahandavat poiste julgust ja jõudu. 

Kui pidalitõbine jõudis nõo kohale, jäi ta seisma ning keeras näo otse poiste poole. 

«Maria kaitsku mind! Ta näeb meid!» ütles Matcham aralt. 

«Kuss!» sosistas Dick. «Ta kuulatab ainult. Ta on pime, lollpea!» 

Pidalitõbine kas vaatas või kuulatas tõepoolest mõne sekundi. Siis hakkas ta uuesti 
edasi liikuma, kuid jäi varsti jälle seisma, pööras end veel kord ümber ja näis 
üksisilmi poisse vahtivat. Isegi Dick muutus näost surnukahvatuks ja sulges silmad 
nagu nakatuks ta paljast pilgust. Varsti aga helises kell jälle ja seekord läks 
pidalitõbine kõhklemarta üle väikese nõmme ja kadus metsa varju. 

«Ta nägi meid,» ütles Matcham. «Ma võin seda vanduda!» 

«Päh!» vastas Dick, kogunud pisut julgust. «Ta ainult kuulis meid. Ta oli hirmu 
täis, vaene hing. Kui sa oleksid pime ja kõnniksid igaveses öös, võpataksid ka sina iga 
kord, kui mõni oks praksub või lind piiksatab.» 

«Dick, kallis Dick, ta nägi meid,» kordas Matcham. «Kui keegi inimene kuulatab, 
siis ta ei tee nii, nagu see mees. Ta teeb teisiti, Dick. See oli nägemine, mitte kuul- 
mine. Ta kavatseb paha. Kuula, kas ta kell pole mitte peatunud?» 

Nii see oligi. Kell ei helisenud enam. 

«Ei,» ütles Dick, «see ei meeldi mulle. Ei,» hüüdis ta uuesti, «see ei meeldi mulle 
põrmugi. Mida see võib tähendada? Läki, missa nimel!» 

«Ta läks ida suunas,» lisas Matcham. «Kallis Dick, lähme otse läände. Ma ei saa 
enne kergelt hingata, kui ma ei liigu sellele pidalitõbisele risti vastupidises suunas.» 

«Jack, sa oled liiga arg,» vastas Dick. «Me läheme otse Holywoodi poole, või 
vähemalt nii otse, kui ma oskan sind juhtida ja see jääb just põhja poole.» 

Nad kargasid silmapilk jalule, läksid kivilt kivile astudes üle oja ja hakkasid 
mööda vastaskallast üles metsaserva poole minema. See kallas oli järsem kui teine. 
Maapind muutus ebatasaseks, see oli täis kühme ja lõhke. Puud kasvasid üksikult või 
salkadena. Muutus raskeks teed leida ja poisid ekslesid veidi ringi. Pealegi olid nad 
eilsest pingutusest ja näljast kurnatud ning liikusid vaid vaevaliselt edasi, vedades 
liivas jalgu järele. 


Jõudes varsti ühe künka tippu, märkasid nad umbes sada jalga eespool 
pidalitõbist. Ta läks mööda lohku risti üle nende liikumissuuna. Pidalitõbise kell oli 
vakka, tema kepp ei kõpsinud enam maad ja ta läks nägija inimese kiiruse ning 
enesekindlate sammudega otse edasi. Järgmisel silmapilgul oli ta kadunud väikesesse 
tihnikusse. 

Niipea, kui poisid teda märkasid, viskusid nad astelpõõsa taha maha ja lamasid 
seal õudusest rahatuna. 

«Ta jälitab meid kindlasti,» ütles Dick, «kindlasti. Ta hoidis kellatila käes, kas 
nägid? Et kell ei heliseks. Aidaku ja juhatagu meid nüüd pühakud, sest mul pole jõudu 
katkuga võidelda!» 

«Mida ta teeb?» hüüdis Matcham. «Mida ta tahab? Kes on enne midagi 
sellesarnast kuulnud, et pidalitõbine ajab puhtast õelusest õnnetuid taga? Kas tal pole 
kell just selleks otstarbeks, et inimesed saaksid temast eemale hoiduda? Dick, selle 
taga on midagi muud.» 

«Ah, ükskõik,» ägas Dick. «Jõud on minust kadunud. Mu jalad on nagu savist. 
Olgu pühakud mulle abiks!» 

«Kas sa mõtled seal 'tegevusetult lebada?» hüüdis Matcham. «Lähme tagasi 
lagendikule. Me oleme seal paremas olukorras. Ta ei saa meile märkamatult ligi 
hiilida.» 

«Mina mitte,» ütles Dick. «Minu tund on tulnud ja vahest ta läheb meist mööda.» 

«Tõmba siis ometi oma vibu vinna!» hüüdis teine. «Mis, kas tahad olla mees?» 

Dick lõi risti ette. «Kas sa tahad mind panna pidalitõbise pihta laskma?» küsis ta. 
«Selleks mu käsi ei tõuse. Ei, ei,» lisas ta, «ei, ei, las' olla! Tervete meestega olen ma 
küll valmis võitlema, mitte aga vaimude ja 

pidalitõbistega. Kumb see on, ma ei tea. Aga olgu ta see või teine, taevas kaitsku 
meid!» 

«Noh,» lausus Matcham, «kui see peaks olema mehe julgus, siis on mees küll üks 
väeti olevus! Aga kui sa ei taha midagi teha, siis surume end tihedasti maa ligi.» 

Seejärel kostis üksainus, katkendlik kellatilin. 

«Tila on tal käest lahti pääsenud,» sosistas Matcham. «Pühakud! Kui lähedal ta 
on!» 

Kuid Dick ei vastanud sõnagi, hambad peaaegu plaksusid tal suus. 

Varsti nägid nad põõsaste vahelt valget riidetükki välkumas, seejärel pistis 
pidalitõbine pea puutüve tagant välja ja näis üksikasjaliselt ümbrust uurivat, enne kui 
ta jälle tagasi tõmbus. Nende pingul meeltele näis kogu põõsastik olevat tulvil sahinat 
ja okste praksumist ning nad kuulsid teineteise südameid peksvat. 

Äkki kargas pidalitõbine samas lähedal kisades lagendikule ja jooksis otse poiste 
poole. Nad karjatasid valjusti, läksid lahku ja hakkasid jooksma kumbki ise suunas. 
Nende kole vaenlane aga tormas Matchamile järele, jõudis talle kiiresti kannule ja 
võttis ta peaaegu silmapilk kinni. Poiss kiljatas üheainsa korra, mis kajas kaugele üle 
metsa, tegi üheainsa krampliku katse vastu panna, siis ta liikmed lõtvusid ja ta vajus 
jõuetult oma vangistaja käte vahele. 

Dick kuulis karjatust ja keeras ümber. Ta nägi, kuidas Matcham kukkus ja samal 
hetkel elustusid tema vaim ja jõud uuesti. Kaastunnet ja viha väljendava hüüdega tegi 
ta arbaleti 19 lahti ja tõmbas selle vinna, aga enne, kui ta sai mahti lasta, tõstis 
pidalitõbine käe üles. 


9 Arbalett — vinnatõmbamise mehhanismiga vibupüss. 


«Ära lase, Dickon!» hüüdis tuttav hääl. «Pea kinni, hullumeelne vigurivänt! Kas 
sa ei tunne sõpra ära?» 

Pannud seejärel Matchami murule, päästis ta kapuutsi näo eest lahti ja paljastas sir 
Daniel Brackley näojooned. 

«Sir Daniel!» hüüdis Dick. 

«Jah, missa nimel, sir Daniel!» vastas rüütel. «Kas sa tahtsid oma hooldaja pihta 
lasta, võrukael? Kuid siin on see .. .» ent ta jättis pooleli ja küsis Matchami peale 
näidates: «Kuidas sa teda kutsud, Dick?» 

«Noh,» ütles Dick, «mina kutsun teda master Matchamiks. Kas teie ei tunne teda? 
Ta ütles, et te teda tunnete!» 

«Jah,» vastas sir Daniel, «ma tunnen seda poissi,» ja ta kihistas naerda. «Kuid ta 
on minestanud ja tõesõna, tal polnud erilist põhjust nõrkeda. Hei, Dick, kas ma ajasin 
teile surmahirmu nahka?» 

«Te tegite seda tõesti, sir Daniel,» ütles Dick ja ohkas möödunu paljast 
meeldetuletamisest. «Ei, sir, kui lugupidamist teie vastu mitte arvesse võtta, oleksin 
ma sama hea meelega saatanale endale vastu astunud ja, tõtt öelda, värisen ma veel 
praegugi üleni. Aga mis pani teid säärast maskeraadi tegema, sir?» 

Sir Danieli otsaesine tõmbus äkki vihast pilve. 

«Mis mind pani?» kordas ta. «Tegid hästi, et tuletasid seda mulle meelde. Mis 
pani? Ma hiilisin oma viletsa elu pärast mööda omaenda Tunstalli metsa, Dick! Meil 
läks lahingus halvasti. Me jõudsime sinna vaid selleks, et lasta end taganejate hulgas 
maha nottida. Kus mu tublid sõdurid kõik võiksid olla? Dick, missa nimel, seda ma ei 
tea! Meid notiti maha, kahurikuulid langesid rahena meie hulka. Sellest ajast peale, 
kui ma nägin kolme oma sõdurit langevat, pole ma kohanud ainustki minu värvides 
meest. Mis puutub minusse, siis jõudsin õnnelikult Shorebysse ja kuna ma ei 
unustanud «Musta Noolt», siis ma muretsesin endale selle rüü ja kella ning tulin 
mööda rada tasakesi kantsi poole. Pole olemas ainustki moondrõivastust, mida saaks 
sellega võrrelda. Selle kella tilisemine peletab kõige südikamagi lindprii siin laanes 
eemale. Nad lähevad kõik näost valgeks, kui nad seda kuulevad. Viimaks jõudsin sinu 
ja Matchami juurde. Ma võisin läbi selle kapuutsi vaid väga kehvasti näha ega olnud 
kindel, kas see oled sina ja peamiselt olin ma üsna mitmel põhjusel imestunud, kui 
leidsin teid koos. Pealegi kartsin ma paljastada end lagendikul, kus ma pidin 
sammuma aeglaselt ja kopsima kepiga maad. Aga vaata,» lisas ta, «see vaene viripill 
hakkab vähehaaval elumärke avaldama. Veidi head kanaariveini kosutaks ta südant.» 

Rüütel tõi pika rüü alt esile kõhuka pudeli ja hakkas hõõruma nõrkenu meelekohti 
ning niisutama ta huuli. 

Poiss tuli järk-järgult meelemärkusele ja hakkas ähmaseid silmi vidutama, 
vaadates ühe otsast teise otsa. 

«Tead nalja, Jaok,» ütles Dick, «see polnudki kellegi pidalitõbine. See oli sir 
Daniel. Vaata!» 

«Võta siit üks hea lonks,» lausus rüütel. «See annab sulle mehisust. Seejärel annan 
ma teile mõlemale süüa ja läheme kõik kolmekesi Tunstalli poole edasi. Sest tead, 
Diok,» jätkas ta leiba ja liha murule asetades, «ma tunnistan sulle puhtast südamest, et 
mind tüütab hirmsasti olla kindlalt nelja seina vahel. Sellest ajast peale, kui ma 
esimest korda hobuse selga istusin, pole ma nii rängalt vahele jäänud. Oht jääda ilma 
elust, maast ja peatoidusest, ning tagatipuks veel kõik need metsahulkurid, kes 
kiusavad mind taga. Kuid ma pole veel läbi. Mõned poisid leiavad mul tee koju. 
Hatchil on kümme meest, Seldenil kuus. Küll sa näed, varsti oleme me jälle tugevad 


ja kui ma saaksin vaid osta endale rahu tõesti õnnelikult Yorgi lordilt, kes pole oma 
edu millegagi ära teeninud, noh siis, Dick, saame me jälle inimesteks ega tarvitse 
enam jala käia!» 

Niiviisi rääkides kallas rüütel endale sarve kanaari-veini täis ja tõstis selle siis 
sõnatult oma hoolealuse terviseks. 

«Selden,» kogeles Dick, «Selden .. .» ja jäi jälle vait. 

Sir Daniel pani veini puudutamata kõrvale. 

«Mis!» karjus ta muutunud häälega. «Selden? Räägi! Mis on Seldeniga?» 

Dick jutustas talle kogeldes loo varitsemisest ja veresaunast. 

Rüütel kuulas vaikides, aga mida enam ta kuulas, seda kramplikumaks moondus 
ta nägu vihast ja kurbusest. 

«Pane nüüd tähele!» hüüdis ta. «Oma parema käe juures vannun ma, et maksan 
neile selle eest kätte. Kui see peaks mul luhta minema, kui ma ei peaks mitte dga 
hinge eest kümne mehe verd valama, siis langegu see käsi mu keha küljest ära! Ma 
murdsin selle Duckworthi nagu pilpa pooleks, ma tegin ta kerjuseks ta oma ukse taha, 
ma põletasin katuse tema pea kohal ära, ma ajasin ta tema maalt minema ja nüüd tuleb 
ta tagasi, et mulle vastu hakata. Noh, tead, Duckworth, seekord läheb sul alles 
räbalast!!» 

Sir Daniel oli viivu vait, ainult ta näomusklid tõmblesid. 

«Sööge,» hüüdis ta äkki, «ja sina siin,» lisas ta Matc-hamile, «annad mulle vande, 
et järgned mulle otse kantsi.» 

«Ma annan tagatiseks oma au,» vastas Matcham. 

«Mida ma teen su auga?» hüüdis rüütel. «Vannu mulle oma ema heaolu nimel!» 

Matcham andis nõutud vande ja sir Daniel seadis jälle kapuutsi üle näo ning pani 
kella ja kepi valmis. Rüütli nägemine jälle selles kohutavas moondriietuses elustas 
teatud määral tema mõlema kaaslase õudu. Rüütel oli aga varsti jalul. 

«Sööge kähku!» ütles ta, «ja järgnege mulle vagusasti minu majja.» 

Nende sõnadega sammus ta jälle metsa ja varsti pärast seda hakkas kell helisema, 
lugedes tema samme, ja.mõlemad poisid istusid puutumatu toidu juures ning kuulasid, 
kuidas helin kadus ülesmäge kaugusse. 

«Sa lähed niisiis Tunstalli?» päris Dick. 

«Jah, seda küll,» ütles Matcham» «Kui häda sunnib! Ma olen sir Danieli selja taga 
vahvam kui tema silme all.» 

Nad sõid kiiresti ja asusid teele, minnes mööda rada, mis viis läbi mäeküljel 
kasvava metsa hõredama osa, kus keset haljast muru kasvasid harvad pöökpuud ja 
linnud ning oravad lõid okstel lusti. Kaks tundi hiljem hakkasid nad mööda teist külge 
alla laskuma ja nägid läbi puulatvade enda ees juba Tunstalli kantsi punaseid müüre ja 
katuseid. 

«Siin sa pead lahkuma oma sõbrast Jackist, keda sa ei saa enam näha, Dick,» ütles 
Matcham seisma jäädes. «Noh, Dick, anna talle andeks, mida ta tegi pahasti, nagu ta 
annab sulle omakorda lahkelt ja rõõmsalt andeks.» 

«Aga mispärast nii?» küsis Dick. «Kui me läheme mõlemad Tunstalli, siis ma 
usun, et näen sind jälle ja veel päris sageli.» 

«Sa ei näe enam kunagi vaest Jack Matchami, kes oli nii kartlik ja tülikas ning 
tõmbas su siiski jõest välja,» vastas teine. «Sa ei näe teda enam, Dick, minu ausõna.» 
Ta sirutas käed välja ja poisid suudlesid ning kallistasid 

teineteist. «Ja tead sa mis, Dick,» jätkas Matcham, «minu süda aimab halba. Sa 
saad nüüd näha uut sir Danieli, sest siiani on kõik ta käes äärmiselt hästi läinud ja õnn 


on temaga kaasas käinud. Aga nüüd, millal tema saatus on talle koormaks ja ta 
riskeerib oma eluga, arvan ma, et ta on meile mõlemale halvaks isandaks. Ta võib olla 
lahingus vapper, kuid tal on valelikud silmad; tema silmis on hirm, Dick, ja hirm on 
niisama toores kui hunt. Me läheme sellesse majja sisse ja juhtigu Püha Maria meid 
siit jälle väljal» 

Nii nad läksidki vaikides allamäge edasi ja jõudsid viimaks sir Danieli 
metsakantsi ette välja. See seisis seal madalana ja süngena, samblast plekilisena, 
nurkades ümmargused tornid. Kantsi ümbritses vesiroose täis kasvanud veekraav. 
Parajasti siis, kui nad nähtavale ilmusid, läksid väravad lahti, sild lasti alla ja sir 
Daniel ise koos Hatchi ning preestriga seisis seal, valmis neid vastu võtma. 


TEINE RAAMAT KANTS 


I PEATÜKK DICK ESITAB KÜSIMUSI 


Kants polnud konarlikust metsateest kaugel. Väliselt oli see massiivne punasest 
kivist risttahukas. Seda kaitses igast nurgast üks ümmargune torn, milles olid vibu- 
laske avad, ülalt olid nad aga sakilised. Kantsi sisemuses oli kitsas õu. Kraavist, mis 
oli umbes kaksteist jalga lai, viis üle üksainus tõstesild. Kraavi varustati sügava kanali 
kaudu veega metsas asuvast tiigist. Kogu ulatuses oli kraav kahe lõunapoolse torni 
kontrolli all. Arvesse võtmata paari kõrget ja tiheda lehestikuga puud, mis olid jäetud 
kasvama poole vibulasu kaugusel müüridest, oli kants kaitse suhtes soodsas asendis. 

Õues nägi Dick osa meeskonnast, kes tegeles kaitseks ettevalmistumisega ja 
arutas süngelt piiramise võimalusi. Mõned tegid nooli, teised teritasid mõõku, mida 
polnud ammu kasutatud, aga isegi siis, kui nad töötasid, vangu-tasid nad päid. 

Kaksteist meest sir Danieli väesalgast olid lahingust pääsenud, läbi metsa 
kadalippu jooksnud ja elusalt kantsi jõudnud. Neist tosinast mehest olid küll kolm 
tõsiselt haavatud, kaks olid saanud haavata Risinghamis, sõjaväe korratul 
põgenemisel, üks laanes John Heakstegija osavate laskurite käe läbi. Siiski suurenes 
see tosin, kaasa arvatud Hatch, sir Daniel ja noor Shelton, garnisoni koosseisu 
kahekümne kahe teovõimelise meheni. Ja kogu aeg võis saabuda uusi mehi. Hädaoht 
ei seisnud niisiis mitte meeste puuduses. 


See oli hirm «Musta Noole» ees, mis rõhus meeskonna meeli. Oma avalike 
vaenlaste vastu Yorgi parteist tundsid nad tollel väga muutlikul ajal vaid põgusat 
huvi. «Maailm võib muutuda jälle, enne kui häda tuleb,» nagu inimesed noil päevil 
rääkisid. Aga'nende naabrid metsas 

panid neid värisema. Sir Daniel polnud nende ainuke vihaobjekt. Tema mehed, 
teades, et neid ei saa keegi karistada, olid end kõikjal toorelt ülal pidanud. Karmid 
korraldused olid karmilt täide viidud. Selles väikeses salgas, kes praegu õues juttu 
ajas, polnud ainustki meest, kes poleks olnud süüdi mõnes metsikus vägivallateos. Ja 
nüüd, kus sõjaõnn oli sir Danielile selja pööranud, polnud ta enam võimeline oma 
käsilasi kaitsma. Mõni tund kestnud lahingu tulemusena, millest paljud neist polnud 
osagi võtnud, olid nad saanud kõik karista-tavaiks riigireetjaiks, väljaspool seaduse 
kaitset, kokkukuivanud salk viletsas kindluses, mida saadi vaevalt kaitsta ja mis oli 
igast küljest nende ohvrite õiglasele vihale avatud. Polnud puudust ka kohutavatest 
ettekujutustest selle kohta, mis neid võis oodata. 

Kantsi väravate juurde oli tulnud õhtu ja öö jooksul hirmust hirnudes mitte vähem 
kui seitse ratsanikuta hobust. Kaks olid Seldeni salgast, viis kuulusid nendele 
meestele, kes olid koos sir Danieliga sõjaväljale sõitnud. Viimasena tuli veidi aega 
enne koitu vaarudes kraavikaldale keegi odamees, kes oli kolmest noolest läbi lastud. 
Tema hing lahkus parajasti siis, kui nad teda sisse kandsid, kuid nende sõnade järgi, 
mida ta surmaheitluses lausus, pidi ta olema viimane, kes oli mingist suurest 
meestesalgast järele jäänud. 

Isegi Hatchi päikesest pruunistunud naha alt paistis hirmukahvatus ja kui ta oli 
Dicki kõrvale viinud ning Seldeni saatusest teada saanud, vajus ta kivipingile ja lausa 
nuttis. Oue päikesepaistelises nurgas järidel ja ukselävedel istuvad mehed vahtisid 
teda imestuse ja ärevusega, kuid keegi ei söandanud tema meeleliigutuse põhjuse üle 
järele pärida. 

«Jah, master Shelton,» ütles Hatch viimaks, «tõesti, aga mida mina ütlesin? Me 
kaome kõik. Selden oli omaette mees, ta oli mulle nagu vennaks. Noh, tema oli teine, 
kes läks. Hüva, me läheme neile kõik järele! Sest mida see nende neetud värss ütles? 
— «Üks iga musta südamesse.» Kas see pole mitte nii läinudki? Appleyard, Selden, 
Smith ja vana Humphrey on otsa saanud ning seal lamab vaene John Carter, see vaene 
patune, hüüdes preestri järele.» 

Dick kuulatas. Madalast aknast otse selle koha lähedalt, kus nad juttu ajasid, 
kostsid talle kõrvu ägamine ja ümin. 

«Kas ta lamab seal?» küsis poiss. 

«Jah, teise väravavahi kambris,» vastas Hatch. «Me ei saanud teda enam 
kaugemale tassida, hing oli tal niidiga kaelas. Kui me teda tõstsime, oli ta igal sammul 
minemas. Aga nüüd ma arvan, et see on hing, mis kannatab. Ta karjub alatasa preestri 
järele, aga ma ei tea, miks sir Oliver ikka veel ei tule. See oleks alles pikk pihtimine, 
kuid vaene Appleyard ja.vaene Selden ei saanud sedagi.» 

Dick kummardus akna kohale ja vaatas sisse. Väike kong oli madal ja pime, kuid 
ta silm seletas haavatud sõdurit, kes lamas ägades õlgkotil. 

«Carter, vaene sõber, kuidas sul läheb?» küsis ta. 

«Master Shelton,» vastas mees äreva sosinaga, «taeva pärast, tooge mulle preester. 
Oh, mul on kiire, ma olen täiesti auklikuks lastud, minu haavad on surmavad. Te ei 
saa minu heaks enam midagi muud teha. See on viimane teene. Rutake minu vaese 
hinge pärast nagu ustav aumees, sest see asi on mu südametunnistusel ja kisub mind 
sügavusse!» 


Ta ägas ja Dick kuulis, kuidas ta kas valu või hirmu pärast hambaid krigistas. 

Just sel hetkel ilmus halli lävele sir Daniel. Tal oli mingi kiri peos. 

«Poisid,» ütles ta, «me oleme saanud lüüa, meid on segi paisatud, mispärast seda 
siis salata? See paneb meid ainult kiiremini jälle sadulasse istuma. See vana Harry 
Kuues on kõige alatuma asjaga hakkama saanud. Peseme siis oma käed temast 
puhtaks. Mul on keegi sõber, kes ratsutab hertsogi, lord Wensleydale'i kõrval. Noh, 
ma kirjutasin oma sõbrale, palusin tema armulist lördlikku kõrgust ja pakkusin talle 
suurt vastutasu mineviku eest ja küllaldase julgeoleku eest tulevikus. Ei tarvitse 
kahelda, et ta võtab meid meeleldi kuulda. Palve ilma kingitusteta on nagu laul ilma 
muusikata. Ma külvan ta lubadustega üle, poisid, ma ei ole nendega kitsi. Mis siis veel 
puudub? Noh, see on suur asi, mispärast ma peaksin teid petma? See on suur ja raske 
asi — on vaja nimelt sõnumiviijat, kes toimetaks teadaande kohale. 

Te teate, et metsad on paksult täis mehi, kes meile paha soovivad. Kiirus on 
hädatarvilik, kuid kavaluse ja ettevaatuseta on kõik null. Kes siit salgast siis võtab 
selle kirja, viib lord Wensleydale'ile ja toob mulle tagasi vastuse?» 

Otsekohe tõusis püsti keegi mees. 

«Mina, kui teil midagi selle vastu pole,» lausus ta. «Ma võin isegi oma naha 
mängu panna.» 

«Ei, Dicky Bowyer, see ei lähe,» vastas rüütel, «see ei meeldi mulle. Sa oled küll 
kaval, aga mitte kärme. Sa oled alati olnud üks venivillem.» 

«Kui nii, sir Daniel, siis siin olen mina,» hüüdis keegi teine. 

«Pühakud hoidku!» ütles rüütel. «Sa oled kiire mees, kuid mitte kaval. Sa satuksid 
mul otsemat teed John Heakstegija laagrisse. Ma tänan teid mõlemaid teie suure 
vahvuse eest, aga tõesõna, see ei lähe.» 

Seejärel pakkus ennast Hatch, kuid talle öeldi samuti ära. 

«Mul on sind siin tarvis, kulla Bennet. Sa oled ju mu parem käsi,» vastas rüütel. 
Siis astus mitu meest korraga ette ja sir Daniel valis neist viimaks ühe välja ning andis 
kirja talle kätte. 

«Noh,» ütles ta, «me oleneme kõik sinu väledusest ja suurimast ettevaatlikkusest. 
Too mulle oodatud vastus ja enne, kui kolm nädalat on möödas, olen ma oma metsa 
puhtaks teinud neist hulgustest, kes kelgivad meie nina ees. Aga pane hästi tähele, 
Throgmorton, see pole lihtne ülesanne. Sa pead öö varjul edasi hiilima, sa pead 
minema nagu rebane ja kuidas sul tuleks Tilli jõest üle minna, seda ma ei tea, igatahes 
mitte silla kaudu ega parvega.» 

«Ma oskan ujuda,» vastas Throgmorton. «Ma jõuan õnnelikult kohale, ärge 
kartke.» 

«Hüva, sõber, otsi nüüd toidukamber üles,» lausus sir Daniel. «Kõigepealt ujud sa 
pähkelpruunis õlles.» Ja nende sõnadega pöördus ta tagasi halli. 

«Sir Daniel räägib tarku sõnu,» ütles Hatch üle õla Dickile. «Näed, seal, kus nii 
mõnigi väiksem mees oleks asjalugu ilustanud, räägib ta oma meestele kõik otse välja. 
Siin peitub hädaoht, ütleb ta, aga siin on meil raskusi ja ta teeb veel seda öeldes nalja. 
Tõesti, Püha 

Barbara nime juures, ta on sündinud pealik! Kõik mehed said veidi julgust juurde. 
Vaata, kuidas nad kõik jälle tööle hakkavad.» 

See sir Danieli kiitmine tõi poisi ühele mõttele. 

«Bennet,» ütles ta, «kuidas mu isa otsa sai?» 

«Ära küsi seda minult,» vastas Hatch. «Mul polnud sellega pistmist ega teadnud 
ma sellest ka midagi. Veel enam, master Dick, selles asjas pean ma oma suu kinni. 


Sest tead mis, kui jutt on inimese oma tegudest, siis seal võib ta rääkida, aga 
kuulujuttude ja rahvajuttude kohta see ei käi. Küsi sir Oliverilt ... Jah, või Carterilt, 
kui tahad, mitte minult.» 

Ja Hatch läks ringkäiku tegema, jättes Dicki mõtisklema. 

«Mispärast ta ei taha mulle rääkida?» arutas poiss. «Ja miks ta nimetas Carterit? 
Carter ... Jah, Carter on* siis ka vist sellesse segatud.» 

Ta läks majja ja sammunud veidi mööda kiviplaatidega kaetud võlvitud koridori, 
jõudis selle kongi ukseni; kus vigastatud mees ägades lamas. Tema tulekul muutus 
Carter järsku elavamaks. 

«Kas tõite preestri?» küsis ta. 

«Veel mitte,» vastas Dick. «Sul on mulle esiteks veel paar sõna öelda. Kuidas sai 
minu isa, Harry Shelton, otsa?» 

Mehe nägu muutus silmapilkselt. 

«Ma ei tea,» kostis ta jonnakalt. 

«Noh, sa tead väga hästi,» lausus Dick. «Ära katsu kõrvale põigelda.» 

«Ma ütlesin teile, et ma ei tea,» kordas Carter. 

«Siis sa pead surema pihtimata,» ütles Dick. «Siin ma olen ja siia ma jään. Ükski 
preester ei tule su lähedale, ole kindel. Sest mis kasu oleks patukahetsemisest, kui sa 
ei mõtlegi heaks teha ülekohut, milles sa ise oled osaline olnud? Ja ilma 
patukahetsuseta pole pihtimine muud kui narritemp.» 

«Te ei mõtle seda, mida te räägite, master Dick,» lausus Carter rahulikult. «Pole 
ilus surijat ähvardada ja see ei sobi teile õigust öelda sugugi. Ja kiitust toob see tegu 
teile vähe, kasu aga veel vähem. Jääge, kui see teile meeldib. Te mõistate mu hinge 
hukka — teada ei pea te 

aga saama mitte midagi! See on minu viimane sõna.» Ja haavatu keeras teise 
külje. 

Dick oli nüüd tõtt öelda mõtlematult rääkinud ja tal oli häbi, et oli teist 
ähvardanud. Ta tegi siiski veel ühe katse. 

«Carter,» ütles ta, «ära saa minust valesti aru. Ma tean, et sa olid ainult tööriistaks 
teiste käes. Talupoeg peab oma isanda sõna kuulama. Ma ei suhtuks säärasesse 
inimesse liiga karmilt. Kuid ma olen hakanud mitmelt poolt kuulma, et see suur 
kohustus, maksta kätte minu isa eest, lasub minu noorusel ja teadmatusel. Palun sind, 
kulla Carter, unusta minu ähvardused ja aita mind puhtast heatahtlikkusest ning ausast 
kahetsustundest paari sõnagagi.» 

Haavatud mees lamas vaikides ja kuidas Dick ka ei proovinud, ei saanud ta temalt 
enam ainustki sõna välja pigistada. 

«Hüva,» ütles Dick, «ma lähen kutsun sulle nüüd preestri, nagu sa soovisid, sest 
kuigi sa oleksid minu või 'mu omaste ees süüdi, ei tahaks mina meelega kellegi 'ees 
süüdi olla, kõige vähem sellise inimese ees, kes asub oma viimasele teekonnale.» 

Vana sõjamees kuulas teda jälle sõna lausumata ja sõrme liigutamata ning oli isegi 
oiged maha surunud ja kui Dick ümber keeras ning ruumist lahkus, täitis teda imetlus 
säärase karmi meelekindluse üle. 

«Ja siiski, mis kasu on mõttetust vaprusest?» arutas ta. «Kui ta käed oleksid olnud 
puhtad, oleks ta rääkinud. Tema vaikimine andis saladuse välja veel paremini kui 
sõnad. Ei, tõendused lausa ujutavad mind igalt poolt üle. Sir Daniel, tema või ta 
mehed on seda teinud.» 

Dick jäi kivikoridoris raske südamega seisma. Kas sel fcunnil, sir Danieli õnne 
loojangul, millal «Musta Noole» amburid teda piirasid ja võidukad jorklased olid ta 
lindpriiks kuulutanud, pidi ka Dick tõstma oma käe mehe vastu, kes oli teda toitnud ja 


kasvatanud, kes oli teda tõesti karmilt karistanud, kuid tema noorust siiski väsimatult 
kaitsnud? Kui see nii läheks, oleks see julm. 

«Andku taevas, et ta oleks süütu!» ütles ta. 

Siis kõlasid kiviplaatidel sammud ja sir Oliver tuli väärikalt poisi poole. 

84 

«Keegi nõuab teid tungivalt taga,» ütles Dick. 

«Olen teel sinna, kulla Richard,» lausus preester. «See on see vaene Carter. Oh 
häda, talle ei aita enam mingisugune arstiabi.» 

«Tema hing on siiski haigem kui tema keha,» vastas Dick. 

«Kas sa nägid teda?» küsis sir Oliver silmanähtavalt võpatades. 

«Ma tulengi parajasti tema juurest,» kostis Dick. «Mis ta ütles, mis ta ütles?» 
sähvas preester erakordsel agarusega. 

«Ta ainult hüüdis järjest haledamalt teie järele, sir Oliver. Oleks parem minna 
kiiremini, sest tema vigastus on tõsine,» vastas poiss. 

«Lähen otse tema juurde,» tuli vastuseks. «Olgu peale, meil on kõigil oma patud. 
Meile kõigile saabub kord ots, kulla Richard.» 

«Jah, sir, ja oleks hea, kui see tuleks ausalt,» kostis Dick. 

Preester vaatas maha ja kiirustas hääletult õnnistades edasi. 

«Tema ka!» mõtles Dick. «Tema, kes on mulle vagadust õpetanud! Ah, mis 
maailm see on, kus kõik, kes minu eest hoolitsevad, on minu isa surmas veresüüdla- 
sed! Kättemaks? Oh häda, kui õnnetu saatus mul on, et ma pean oma sõpradele kätte 
maksma!» 

See mõte tuletas talle meelde Matchamit. Ta naeratas oma veidrat kaaslast 
meenutades ja arutas, kus too võiks olla. Sellest hetkest peale, kui nad olid koos kantsi 
väravate juurde tulnud, oli noorem poiss kadunud ja Dick igatses temaga vahetada 
paar Sõna. 

Umbes tund aega hiljem, kui sir Oliver oli missa kuidagiviisi kiiruga maha 
vuristanud, kogunes kogu salkkond halli lõunale. See oli pikk, madal ruum, mille 
põrandale oli maha laotatud rohelist luga, seintel rippusid vaibad, millel olid kujutatud 
metsikud mehed ja nuuskivad verekoerad. Siin-seal rippusid piigid, vibud ja kilbid.. 
Suures kaminas leegitses tuli. Seinte ääres olid vaipadega kaetud pingid ja keset 
ruumi seisis rikkalikult kaetud laud, mis ootas lõunatajate saabumist. Ei sir Daniel ega 
tema leedi ei näidanud nägugi. Sir Oliver ise puudus 

samuti ja ka siin ei kõneldud Matchamist sõnagi. Dick sattus ärevusse, 
meenutades oma kaaslase nukrameelseid ennustusi ja arutas iseeneses, kas talle ei 
olnud selles majas midagi halba juhtunud. 

Pärast lõunat leidis ta üles Goody Hatchi, kes ruttas leedi Brackley juurde. 

«Goody, palun sind,» ütles Dick, «kus on master Matcham? Ma nägin, et sa läksid 
temaga koos sisse, kui me saabusime.» 

Vana naine naeris laginal. 

«Oh, master Dick,» lausus ta, «on teil alles head, terased silmad peas!» Ja naeris 
jälle. 

«Aga kus ta siiski on?» päris Dick uuesti. 

«Te ei näe teda enam kunagi,» vastas naine, «mitte kunagi. See on kindel.» 

«Kui ma ei näe,» kostis poiss, «siis ma tahan teada, mispärast. Ta ei tulnud siia 
oma vabal tahtel. Mina olen siin tema parim kaitsja ja ma tahan näha, et teda õiglaselt 
koheldakse. Siin on liiga palju saladusi ja see mäng hakkab mind juba tüütama!» 


Sel ajal kui Dick rääkis, langes raske käsi talle õlale. See oli Bennet Hatch, kes oli 
märkamatult tema selja taha tulnud. Pöidlaliigutusega saatis läänimees oma naise 
minema. 

«Sõber Dick,» ütles ta, niipea kui nad olid üksi, «kas sa oled peast täiesti 
põrunud? Kui sa ei jäta teatud asju rahule, võiksid olla parem soolasel merel kui siin, 
Tuns-talli kantsis. Sa oled küsitlenud mind, sa oled õrritanud Carterit, hirmutanud 
oma vihjetega seda va preestriloru. Pea ennast targemini ülal, lollpea, ja ka praegu, 
millal sir Daniel sind kutsub, tee ometi mahedam nägu ette. Sind küsitletakse 
põhjalikult. Vaata ette, mida sa vastad.» 

«Hatch,» vastas Dick, «see kõik lõhnab kangesti süüdlase südametunnistuse 
järele.» 

«Kui sa ei saa targemaks, lõhnab sul varsti vere järele,» kostis Bennet. «Ma ainult 
hoiatan sind. Siin tulebki keegi sind kutsuma.» 

Just sel hetkel tuli tõepoolest keegi käskjalg üle õue, et viia Dicki sir Danieli 
juurde. 

II PEATÜKK KAKS VANNET 


Sir Daniel oli hallis. Ta sammus seal Dicki tulekut oodates tule ees vihaselt edasi- 
tagasi. Peale sir Oliveri polnud kedagi läheduses, too aga istus peenetundeliselt 
tagapool, pomisedes ja lehitsedes oma missaraamatut. 

«Te saatsite mulle järele, sir Daniel?» küsis noor Shelton. 

«Ma saatsin sulle tõesti järele,» vastas rüütel, «sest mis jutud ulatuvad minu 
kõrvu? Kas ma olen olnud sulle nii karm eestkostja, et sa ruttad minust halba uskuma? 
Või kui sa näed mind praegusel hetkel natuke täbaras olukorras, kas sa mõtled minu 
kambast lahku lüüa? Missa nimel, sinu isa polnud säärane mees! Neid, kes olid talle 
lähedased, aitas ta kasvõi läbi tule ja vee. Sina, Dick, oled aga pühapäevasõber ja näid 
praegu ihaldavat oma aukohustusest lahti saada.» 

«Lubage, sir Daniel, mitte selles pole asi,» lausus Dick kindlalt. «Ma olen tänulik 
ja ustav, kus tänulikkus ja ustavus on vajalikud. Ja enne, kui edasi räägime, tänan teid 
ja sir Oliveri. Teil mõlemal on minu vastu suured nõudmised, kellelgi ei või neid 
rohkem olla ning ma oleksin alatu koer, kui ma need unustaksin.» 

«See on hea,» ütles sir Daniel ja lisas siis äkki vihastudes: «Tänulikkus ja ustavus 
on sõnad, Dick Shelton, kuid mina pean silmas tegusid. Mis abi on mul tänulikkusest, 
mis kasu ustavusest praegusel hädaohutunnil, millal minu nimi on rüvetatud, minu 
maad läinud, kui see mets on täis mehi, kes janunevad minu hukatuse järele? Mul on 
järele jäänud ainult väike salk mehi; on see tänulik või ustav nende südameid oma 
salakavala sosistamisega mürgitada? Säästa mind säärasest tänulikkusest. Aga tule 
omadega lagedale, mida sa õieti soovid? Räägi, me oleme valmis vastama. Kui sul on 
midagi minu vastu, astu ette ja lao välja.» 

«Sir,» vastas Dick, «minu isa langes, kui ma olin veel laps. Mulle on puutunud 
kõrvu, et ta löödi alatult maha. Ma olen kuulnud — sest ma ei mõtle seda varjata —, 
et teie käsi oli selles hukkamises mängus. Ja ma ei jää oma südames tõesti enne rahule 
ega ole ka täiesti kindel, et 

ma teid aitan, kuni mul pole nende kahtluste suhtes selget pilti.» 

Sir Daniel istus madalale pingile. Ta haaras lõua pihku ja vaatas Dickile ainiti 
otsa. 

«Ja sa arvad, et ma oleksin selle mehe poja eestkostjaks, kelle ma olen 
mõrvanud?» küsis ta. 


«Jah,» ütles Dick, «andke mulle andeks, kui ma vastan matslikult, aga te teate 
tõesti üsna hästi, et eestkostjaks olemine on tulutoov amet, eks ole? Kas te pole koik 
need aastad minu sissetulekutest mõnu tundnud ja minu mehi juhtinud? Kas te ei 
kavatse peale selle veel sõlmida minu abielu? Ma ei tea, mida see võiks väärt olla, 
kuid midagi ta ikka maksab. Andke mulle jälle andeks, aga kui te olite küllalt alatu, et 
inimest usalduse sildi all tappa, siis on siin arvatavasti piisavalt põhjusi, et panna teid 
vähemaid alatusi korda saatma.» 

«Kui ma olin sinu aastates poiss,» vastas sir Daniel karmilt, «polnud mul sugugi 
niisugust kahtlustamise kommet. Ja sir Oliver,» lisas ta, «miks peaks tema, preester, 
olema selles loos süüdi?» lisas ta. 

«Ei, sir Daniel,» ütles Dick, «aga kuhu isand käsib minna, sinna koer läheb. On 
üldiselt teada, et see preester on ainult tööriistaks teie käes. Ma räägin täiesti vabalt, 
praegu pole aeg viisakusteks. Ma tahaksin, et mulle vastataks samuti, nagu minagi 
räägin. Ma pole aga ainustki vastust saanud! Te esitate vaid veel rohkem küsimusi. 
Ma soovitan teil olla ettevaatlik, sir Daniel, sest sel teel te mitte ei hajuta, vaid ainult 
ohutate minu kahtlusi.» 

«Ma tahan sulle ausalt vastata, master Richard,» ütles rüütel. «Kui ma teeksin näo, 
et sa pole mind vihale ärritanud, poleks ma kellegi aus mees. Aga ma tahan olla 
õiglane isegi vihas. Tule minu juurde nende sõnadega, kui sa oled täiskasvanud ja 
meheks sirgunud ja ma pole enam sinu eestkostja ega nii abitu, sest ma mõistan neid 
sõnu haavamisena. Tule siis minu juurde ja ma vastan sulle nagu kord ja kohus — 
annan sulle vastu vahtimist. Kuni sinnamaani on sul kaks teed: kas neelata need 
solvamised alla ja sõdida vahepeal mehe ees kes on sind toitnud ja sinu lapsepõlve 
eest võidelnud, või — uks on avatud, mets on minu vaenlasi täis, mine!» 

Ägedus, millega ta neid sõnu lausus, pilgud, mis neid saatsid, panid Dicki 
vaaruma, kuid ta ei saanud jätta märkamata, et ta polnud saanud vastust. 

«Ma ei igatse midagi nii tõsiselt, sir Daniel, kui teid uskuda,» vastas ta. 
«Kinnitage mulle, et teil pole sellega midagi pistmist.» 

«Kas minu ausõnast piisab sulle, Dick?» päris rüütel. 

«Piisaks küll,» kostis poiss. 

«Ma annan sulle selle,» vastas sir Daniel. «Minu hinge igavese õndsuse juures, 
kuna mul tuleb vastutada oma tegude eest tulevases elus, minu ausõna, et mu käsi 
polnud sinu isa surma juures mängus ega olnud mul sellega midagi tegemist.» 

Ta sirutas käe välja ja Dick haaras sellest õhinal kinni. Kumbki neist ei märganud 
preestrit, kes oli end selle pühaliku valevande lausumisel õuduse ja südame- 
tunnistusepiinaga heideldes pooleldi üles ajanud. 

«Ah,» hüüdis Dick. «Te peate oma suuremeelsuses suutma mulle andeks anda! 
Ma olin tõesti mats, et teid kahtlustasin. Kuid siin on mu käsi selle peale, ma ei mõtle 
enam kahtlustada.» 

«Jah, Dick,» vastas sir Daniel, «sulle on andeks antud. Sa ei tunne maailma ega 
selle õelat iseloomu.» 

«Mind tuleb selles süüdistada seda enam, et need kelmid ei vihjanud mitte otse 
teile, vaid sir Oliverile,» lisas Dick. 

Rääkides keeras ta end preestri poole ja jäi viimase sõna pealt vait. See pikk 
priske, kehakas, uhke olemisega mees oli nii öelda kokku langenud. Värv oli tal näost 
kadunud, tema liikmed lõtvunud, tema huuled kogelesid palveid ja nüüd, kui Dicki 
silmad olid äkki temasse kiindunud, karjatas ta nagu mõni metsloom valjusti ja peitis 
näo käte vahele. 


Sir Daniel oli kahe sammuga tema kõrval ja raputas preestrit metsikult õlast. 
Samal hetkel ärkasid Dicki kahtlused uuesti. 

«Noh,» ütles ta, «sir Oliver võiks samuti vanduda. See oli tema, keda süüdistati.» 

«Ta peab vanduma,» ütles rüütel. 

Sir Oliver vehkis sõnatult kätega. 

«Jah, missa nimel! Kuid te peate vanduma!» karjus 

sir Daniel maruvihaselt. «Siin, selle raamatu peal peate te vanduma,» jätkas ta, 
tõstes üles missaraamatu, mis oli maha kukkunud. «Mis! Te panete mindki 
kahtlustama Vanduge, ütlen ma teile, vanduge!» 

Preester polnud siiski veel võimeline rääkima. Tema hirm sir Danieli ees ja hirm 
valevandumise pärast olid peaaegu võrdsed ja lämmatasid teda. 

Just sel hetkel raksatas nool läbi halli kõrge värvilise akna, tungis keset pikka 
lauda ja jäi sellesse võbisedes seisma. 

Sir Oliver vajus valju karjatusega nõrkenult lugadele maha, kuna rüütel tormas 
õue ja mööda lühemat keerdtreppi üles vallile, Dick tema kannul. Valvurid olid kõik 
elevil. Päike paistis rahulikult rohelistele puid täis tikitud murulappidele ja metsaga 
kaetud küngastele laanes, mis varjasid väljavaadet. Piirajaist polnud mingit märki. 

«Kust see nool tuli?» päris rüütel. 

«Tollest metsatukast seal, sir Daniel,» vastas üks valvur. 

Rüütel seisis vähe aega mõtteis. Seejärel pöördus ta Dicki poole. «Dick,» ütles ta, 
«pea neid mehi silmas, ma jätan nad sinu hoolde. Mis puutub preestrisse, siis ta peab 
end puhtaks pesema või ma tahan teada, milles asi on. Ma hakkangi juba peaaegu sinu 
kahtlusi jagama. Ta peab vanduma, usu mind, või me näitame, et ta on süüdi.» 

Dick vastas veidi jahedalt ja rüütel heitis talle läbitungiva pilgu ning läks 
kiirustades halli tagasi. Eelkõige otsisid ta silmad noolt. See oli esimene must nool, 
mida ta nägi ja kui ta seda igast küljest vaatas, äratas selle tume värv temas teatud 
kartust. Jälle oli sinna midagi peale kirjutatud, nimelt kaks sõna: «Koopasse aetud». 

«Ah,» pahvatas ta, «nad teavad siis, et ma olen kodus. Koopasse aetud! Jah, kuid 
nende hulgas pole ühtki säärast koera, kes suudaks mind välja tuhnida.» 

Sir Oliver oli meelemärkusele tulnud ja ajas end parajasti jalule. 

«Oh häda, sir Daniel!» ägas ta. «Te olete vandunud hirmsa vande. Te olete 
igaveseks hukka mõistetud.» 

«Jah,» vastas rüütel, «ma olen andnud tõesti vande, sina lollpea, aga sina ise pead 
andma veel koledama 

vande. See peab sündima õnnistatud Holywoodi risti nimel. Pea seda meeles ja 
mõtle sõnad valmis. See tuleb vanduda täna õhtul.» 

«Peaks taevas teid ometi valgustama!» lausus preester. «Peaks taevas pöörama 
teie südame sellelt ülekohtult kõrvale!» 

«Kuula nüüd, minu hea isa,» ütles sir Daniel, «kui see on vagaduse pärast, siis ei 
ütle ma midagi. Sa oled hilja peale hakanud, muud midagi. Aga kui sul on kindel 
tahtmine tarkust üles näidata, siis kuula mind. See poiss hakkab mind tüütama nagu 
herilane. Mul on teda tarvis, sest ma müüksin ta naitmise õiguse ära. Aga ma ütlen 
sulle nii selgelt, kui vähegi võimalik, et kui ta tülitab mind edasi, peab ta oma isale 
järele minema. Ma annan praegu korralduse, et talle antaks teine kamber kabeli peal. 
Kui sa suudad tõestada oma süütust korraliku, usaldatava vandega ja veendunud 
näoga, on hea. Poiss jääb veidikeseks rahule ja ma mõtlen teda säästa. Kui sa aga 
kogeled või tagasi põrkad või muul viisil vandumise ajal kõhkled, ei usu ta sind ja 
missa nimel, ta peab surema. Mõtle nüüd selle üle järele.» 


«Kamber kabeli peal!» ahmis preester. 

«Täpselt seesama,» vastas rüütel. «Nii et, kui soovid teda päästa, siis päästa ja kui 
ei soovi, siis mine ära ja jäta mind rahule! Sest kui ma oleksin kärme mees, oleksin 
ma juba oma mõõga sulle sinu väljakannatamatu arguse ja lolluse pärast keresse 
virutanud. Oled sa valinud? Räägi!» 

«Ma olen valinud,» ütles preester. «Taevas andku mulle andeks, ma tahan teha 
pattu hea pärast. Ma vannun poisi pärast.» 

«Nii on kõige parem,» ütles sir Daniel. «Saada talle siis kähku järele. Sa saad 
temaga üksinda kokku, kuid ma pean teid silmas. Ma olen siin paneelitaguses ruu- 
mis.» 

Rüütel tõstis seinavaiba üles ja laskis selle enda järel jälle alla langeda. Oli kuulda 
vedru klõpsatust, siis järgnes trepiastmete naksumine. 

Sir Oliver, kes oli nüüd üksi jäetud, heitis argliku pilgu üles vaibaga kaetud 
seinale ja lõi iga uue hirmu ja kahetsusehoo juures risti ette. 

«Ei, kui ta on kabelitoas, siis maksku see kas või mu hinge, ma pean poisi 
päästma,» pomises preester. 

Kolm minutit hiljem leidis Dick, kelle teine käskjalg oli kohale kutsunud, sir 
Oliveri otsustavana ja kahvatuna hallis laua ääres seismas. 

«Richard Shelton,» ütles ta, «sa nõudsid mult vannet. Ma võiksin kurta, ma 
võiksin keelduda, kuid ma tunnen sulle kaasa mineviku pärast ja ma tahan rahuldada 
isegi selle nõudmise, mille sa oled esitanud. Püha Holywoodi risti juures, ma ei 
tapnud sinu isa.» 

«Sir Oliver,» vastas Dick, «alguses, kui me lugesime John Heakstegija kirja, olin 
ma selles veendunud. Aga lubage, et ma esitan teile kaks küsimust. Te ei tapnud teda, 
selge. Aga kas teie. käsi polnud seal mängus?» 

«Ei,» ütles sir Oliver. Samal ajal hakkas ta grimasse tegema ja suu ning 
kulmudega märku andma, otsekui tahaks ta kedagi hoiatada, kuid ei ju'ge häält teha. 

Dick silmitses teda imestunult, pööras siis ümber ja vaatas tühjas hallis ringi. 

«Mida te teete?» päris ta. 

«Mis? Mitte midagi,» vastas preester kiiruga endist ilmet tehes. «Ma ei tee 
midagi. Ma ainult kannatan. Ma olen haige. Ma ... ma... palun sind, Dick, ma pean 
minema. Püha Holywoodi risti nimel, ma olen nii vägivalla tarvitamises kui reetmises 
täiesti süütu. Rahusta ennast, kulla poiss. Ela hästi!» 

Ja ta kadus ruumist erakordse kiirusega. 

Dick jäi nagu kinninaelutatult kohale, tema pilgud rändasid ruumis ringi. Poisi 
näol peegeldus segu mitmesugustest tunnetest — imestusest, kahtlusest, kahtlustusest 
ja lõbususest. Sedamööda, kuidas asjad talle selgemaks said, muutus kahtlus järk- 
järgult tugevamaks ja temas süvenes kindel teadmine, et tuleb oodata kõige pahemat. 
Ta tõstis pea üles ja võpatas seejuures järsku. Kõrgel ülal seinal oli vaipa kootud 
metsiku küti kuju. Kütt hoidis ühe käega sarve suu juures, teisega aga vibutas jämedat 
oda. Nägu oli tal tõmmu, sest ta pidi kujutama aafriklast. 

Siin oligi see miski, mis pani Dick Sheltoni võpatama. 

Päike oli halli akendelt kõrvale pöördunud, samal ajal oli tuli suures koldes 
leegitsema löönud ja heitis lakke ja 

seinakatetele vilkuvat valgust. Selles valguses oli musta küti kuju talle valge 
silmalauga pilgutanud. 


Ta vaatas ainiti kuju silma. Valgus peegeldus sellelt nagu pärlilt. See oli niiske, 
see oli elav. Jälle sulgus valge silmalaug sekundi murdosa jooksul ja järgmisel hetkel 
oli ta kadunud. 

Siin ei võinud olla eksitust. Elav silm, mis oli vaadanud teda läbi seinakattes oleva 
augu, oli kadunud. Tule-valgus ei helkinud enam peegeldaval pinnal. 

Ja samal silmapilgul, taipas Dick, kui hirmsas olukorras ta viibis. Hatchi hoiatus, 
preestri tummad märguanded ja see silm, mis oli teda ülalt seinalt silmitsenud, 
põimusid tema ajus kokku. Ta nägi, et teda oli proovile pandud, et ta oli veel kord 
oma kahtlusi reetnud ja et kui ei sünni mingi ime, on ta kadunud. 

«Kui mul ei õnnestu sellest majast minema pääseda, olen ma surnud mees,» arutas 
ta. «Ja see vaene Matcham samuti ... Millisesse lohepessa ma olen ta küll toonud!» 

Dick mõtles veel, kui keegi tuli rutuga sisse ja käskis tal tulla appi viima ta relvi, 
riideid ja paari-kolme raamatut uude kambrisse. 

«Uude kambrisse?» kordas Dick. «Mispärast nii? Missugusesse kambrisse?» 

«Sinna, mis asetseb kabeli peal,» vastas käskjalg. 

«See on kaua aega tühi seisnud,» ütles Dick mõtlikult. «Mis laadi ruum see on?» 

«Noh, ilus tuba,» kostis mees. «Kuid siiski,» ta tasandas häält, «räägitakse, et seal 
kummitab.» 

«Kummitab?» kordas Dick judisedes. «Ma pole sellest kuulnud. Noh, on alles 
lugu. Ja kes siis?» 

Käskjalg vaatas teda ja ütles siis tasase sosinaga: «Püha Johni kiriku teener. Nad 
panid ta sinna üheks ööks magama ja hommikul — viuh! — oli ta läinud. Räägitakse, 
et kurat olevat ta ära viinud. Võib veel öelda, et ta olevat eelmisel õhtul hilja joonud.» 

Dick järgnes mehele tumedate eelaimustega. 

III PEATÜKK TUBA KABELI PEAL 


Vallidelt ei märgatud enam midagi. Päike rändas lääne poole ja vajus viimaks 
looja, kuid Tunstalli kantsi läheduses ei ilmunud kõigi nende agarate valvurite pilkude 
ees nähtavale ühtki elusolendit. 

Kui öö oli lõpuks täiesti käes, viidi Throgmorton ühte tuppa, mis ulatus üle 
kraavinurga. Ta lasti siit äärmise ettevaatusega alla. Lühikest aega oli kuulda tema 
ujumisest tekkivat solinat, seejärel võis näha, kuidas tume kogu ronis pajuokste juures 
kaldale ja roomas mööda rohtu minema. Sir Daniel ja Hatch seisid seal umbes pool 
tundi ja teritasid kõrvu, kuid kõik jäi vakka. Kuller oli õnnelikult minema pääsenud. 

Sir Danieli laup muutus siledamaks. Ta pöördus Hatchi poole. 

«Bennet,» ütles ta, «sa näed ise, et see John Heakstegija pole midagi rohkem kui 
ainult inimene. Ta magab. Me teeme talle kergesti lõpu, küll näed!» 

Kogu pärastlõuna ja õhtupooliku käsutati Dicki siia ja sinna, üks korraldus järgnes 
teisele, kuni ta oli nende ülesannete arvust ja kiirusest täiesti segane. Kogu selle aja 
jooksul polnud ta sir Oliveri enam näinud ega teadnud Matchamist midagi, kuid 
preester ja noor poiss püsisid tal siiski kogu aeg meeles. Tema peamine eesmärk oli 
nüüd põgeneda Tunstalli kantsist nii kiiresti kui võimalik, kuid enne minekut tahtis ta 
mõlemaga siiski paar sõna rääkida. 

Viimaks ronis ta, lamp käes, oma uude tuppa. See oli suur, madal ja natuke pime 
ruum. Aken oli kraavi poole ja kuigi see oli väga kõrgel, oli ta tugevasti võretatud. 
Voodi oli luksuslik — ühe udusulgedest ja teise lavend-list padjaga ning punase 
kootud roosimustrilise voodivai-baga. Seinte ääres olid ümberringi aina lukkude ja 
kramplukkudega varustatud kapid, mis olid varjatud tumedavärvilistest seinavaipadest 
katetega. Dick tegi ringkäigu, tõstes vaipu üles, koputades paneelidele ja proovides 


asjatult kappe avada. Ta veendus, et uks oli tugev ja riiv kõva. Seejärel pani ta lambi 
seina küljes olevale alusele ja vaatas veel kord ringi. 

Mis põhjusel anti talle see kamber? See oli suurem ja ilusam kui tema oma. Kas 
siin võis mõni lõks peidus olla? Oli siin mõni salajane sissekäik? Kas siin tõesti 
kummitas? Dickil käisid külmajudinad üle selja. 

Otse tema pea kohal tallas ühe valvuri raske saabas tinakatust. AIl teadis ta olevat 
kabeli võlvitud lae ja kabeli kõrval oli hall. Hallis on kindlasti mingi salakäik. Seda 
tõendas silm, mis oli teda läbi seinavaiba vahtinud. Kas see polnud rohkem kui 
tõenäoline, et käik ulatus kabelisse ja kui nii, siis kas ei pääsenud sealt ka tema tuppa? 

Dick tundis, et magamine oleks säärases kohas hulljulge tegu. Ta pani relvad 
käepärast ja seadis end sisse ukse taga nurgas. Kui kavatsetakse paha, siis ta müüks 
oma elu kallilt. 

Paljude jalgade astumine, tunnimehe hõige ja parool kõlasid tema pea kohal vallil. 
Oli valve vahetus. 

Ja just sel hetkel kostis kambri ukse juurest kraapimist, see muutus veidi 
tugevamaks, seejärel oli kuulda sosinat: 

«Dick, Dick, see olen mina!» 

Dick jooksis ukse juurde, tõmbas riivi eest ära ja laskis sisse Matchami. Poiss oli 
näost kahvatu ja hoidis ühes käes lampi, teises paljastatud pistoda. 

«Pane uks kinni!» sosistas ta. «Kähku, Dick! See maja on salakuulajaid täis. Ma 
kuulen nende samme järgnemas mulle koridorides, ma kuulen neid hingamas seina- 
vaiba taga.» 

«Hea küll, rahune,» vastas Dick, «uks on kinni. Me oleme praegu julged, kui 
nende müüride vahel saab üldse julge olla. Aga mul on hea meel, et sind näen. Missa 
nimel, poiss, ma mõtlesin, et sa jõudsid plagama panna. Kus sa peidus olid?» 

«Sel pole tähtsust,» vastas Matcham. «Kuna me oleme kokku saanud, siis pole sel 
tähtsust. Aga Dick, kas su silmad on lahti? Kas nad on sulle homsetest plaanidest 
kõnelnud?» 

«Ei,» vastas Dick. «Mida nad homme teevad?» 

«Ma ei tea, kas homme või täna öösel,» ütles teine, «kuid lähemal ajal kavatsevad 
nad su elu kallale kippuda, Dick. Mul on selle kohta tõend. Ma kuulsin neid 

sosistamas, jah, see on sama hea kui nad oleksid mulle rääkinud.» 

«Ah tõesti,» kostis Dick, «on see nii? Ma mõtlesin sedasama.» 

Ja ta jutustas viimaks teisele, mis oli päeva jooksul juhtunud. 

Kui see oli tehtud, tõusis Matcham püsti ja hakkas omakorda tuba uurima. 

«Ei, mingit sissepääsu pole näha,» ütles ta, «kuid see on täiesti kindel, et sissepääs 
peab olema. Dick, ma tahan jääda sinu juurde. Kui sa pead surema, tahan ma surra 
sinuga koos. Ja ma võin aidata — vaata! Ma varastasin pistoda ja teen kõik, mida ma 
suudan. Ja muuseas, kui sa tead mingit väljapääsu, mõnda välja-tungiväravat, mida 
me suudaksime lahti teha, või akent, mille kaudu me saaksime alla laskuda, tahan ma 
kõige rõõmsama meelega astuda vastu igasugusele ohule, et sinuga põgeneda.» 

«Jack,» ütles Dick, «missa nimel, Jack, sa oled kõige parem hing ja kõige ustavam 
ning vapram inimene Inglismaal! Anna mulle käsi, Jack!» 

Ja ta haaras sõnatult teise käest kinni. 

«Ma räägin sulle midagi,» jätkas ta. «On olemas aken, mille kaudu kuller alla 
laskus. Köis peaks olema veel kambris. See on väike lootus.» 

«Tss!» ütles Matcham. 


Mõlemad teritasid kõrvu. Põranda alt oli kuulda mingit häält. See jäi vait ja algas 
siis uuesti. 

«Keegi kõnnib alumises ruumis,» sosistas Matcham. 

«Ei, all pole mingit ruumi,» vastas Dick. «Me oleme kabeli peal! See on minu 
mõrtsukas saiakäigus. Olgu peale, las ta tuleb, tal läheb halvasti!» Ja ta kiristas 
hambaid. 

«Puhume tuled surnuks,» ütles teine. «Võib-olla, et ta reedab ennast.» 

Nad kustutasid mõlemad lambid ära ja lamasid surmvaikselt. Sammud all olid 
väga pehmed, kuid selgesti kuulda. Mitu korda tulid nad lähemale ja läksid jälle ära, 
siis oli kuulda võtme valju kriginat lukuaugus, sellele järgnes pikk vaikus. 

Varsti algasid sammud uuesti ja siis ilmus äkki toa 

kaugemas nurgas seinalaudade vahel nähtavale valgus-riba. See läks laiemaks. 
Luuk kerkis, lastes sisse valgus-joa. Nad võisid näha tugevat kätt, mis tõukas luuki 
ülespoole ja Dick tõstis ammu kõrgemale, oodates, millal pea nähtavale ilmub. 

Kuid nüüd tuli midagi vahele. Kantsi kaugemast nurgast hakkasid kostma hüüded, 
esiteks üks, seejärel mitu häält, karjudes kellegi nime. See kära ilmselt segas 
mõrtsukat, sest luuk lasti tasakesi oma kohale tagasi ja sammud pöördusid kiirustades 
ümber, läksid otse poiste alt läbi ja kadusid kaugusse. 

Nüüd võis hetke hinge tõmmata. Dick hingas sügavasti ja hakkas alles praegu 
terasemalt kuulama kära, mis oli kallaletungi seganud ja mis hakkas nüüd pigem 
suurenema kui vähenema. Igal pool kantsis oli kuulda jooksusamme. Uksed avanesid 
ja paugatasid kinni ja üle kogu selle askelduse kostis sir Danieli hääl, mis hüüdis kogu 
aeg: «Joanna!» 

«Joanna!» kordas Dick. «Kes see põrguline peaks ometi olema? Siin pole mingit 
Joannat ega ole kunagi olnud. Mida see tähendab?» 

Matcham oli vait. Ta näis olevat eemale tõmbunud. Kuid aknast paistsid sisse 
ainult kahvatud tähed ja toa kaugemas otsas, kus istusid poisid, oli pimedus täielik. 

«Jack,» ütles Dick, «ma ei tea, kus sa terve päeva olid. Kas sa ei näinud seda 
Joannat?» 

«Ei,» vastas Matcham, «ma ei näinud teda.» 

«Ega kuulnud ka temast kõneldavat?>» jätkas ta. 

Sammud tulid lähemale. Sir Daniel hüüdis kantsi õues ikka veel möirates Joanna 
nime. 

«Kas sa ei ole midagi temast kuulnud?» kordas Dick. 

«Olen küll,» ütles Matcham. 

«Kuidas su hääl väriseb! Mis sul viga on?» küsis Dick. «See Joanna on' lihtsalt 
suurepärane õnn, see tõmbab nende tähelepanu meist eemale.» 

«Dick,» hüüdis Matcham, «ma olen kadunud, me oleme mõlemad kadunud! 
Põgeneme, seni kui meil on aega. Nad ei jää enne rahule, kui nad on mu leidnud. Või 
tead sa mis? Lase mind minna, kuni nad mu kätte saavad, jõuad sa põgeneda. Lase 
mind minna, Dick, kallis Dick, lase mind välja!» 

Tüdruk kobas riivi järele, kui Dick viimaks taipas. 

«Missa nimel!» hüüdis ta. «Sa pole kellegi Jack, sa oled Joanna Sedley! Sina 
oledki see tüdruk, kes poleks minuga abiellunud!» 

Tütarlaps jäi vait ja seisis vaikselt ning liikumatult. Dick oli samuti viivu vait ja 
hakkas siis jälle rääkima. 

«Joanna,» ütles ta, «sa oled minu elu päästnud ja mina sinu oma, me oleme näinud 
verd voolamas ja me oleme olnud sõbrad ning vaenlased, jah ... ja ma võtsin rihma, et 


sulle tuupi anda ja kogu see aeg ma mõtlesin, et sa oled poiss. Aga nüüd on surm 
mulle järele tulnud ja minu päevad on loetud, aga enne, kui ma suren, ma pean ütlema 
seda: sa oled kõige parem ja vahvam tüdruk taeva all ja kui ma ainult ellu jääksin, 
abielluksin ma sinuga rõõmuga. Ja kas ma elan või suren, ma armastan sind.» 

Tüdruk ei vastanud midagi. 

«Kuule,» ütles poiss, «räägi ometi, Jack! Kuule, ole hea tüdruk ja ütle, kas sa 
armastad mind?» 

«Oh, Dick,» hüüdis neiu, «kas ma oleksin muidu siin?» 

«Hüva, kuule siis,» jätkas Dick. «Kui me pääseksime ainult põgenema, me 
abiellume ja kui rae peame surema, siis me sureme ja sellel lool on lõpp. Kuid nüüd 
ütle mulle, kuidas sa mu kambri üles leidsid?» 

«Ma küsisin seda emand Hatchilt,» vastas neiu. 

«Hea küll, emand on kindel inimene, ta ei hakka sinu peale kaebama,» ütles Dick. 
«Meil on veel aega.» 

Otsekui tema sõnade ümberlükkamiseks tulid parajasti sel hetkel mööda koridori 
lähemale sammud ja kellegi rusikas hakkas toorelt uksele taguma. 

«Siia!» karjuti väljas. «Tehke lahti, master Dick, 

tehke lahti!» 

Dick ei liigatanudki ega lausunud ainustki sõna. 

«Kõik on läbi,» lausus tütarlaps ja pani käed ümber Dicki kaela. 

Üksteise järel kogunesid mehed ukse juurde troppi. Siis saabus sir Daniel ise 
kohale ja kära jäi äkki vait. 

«Dick,» hüüdis rüütel, «ära ole eesel. Seitse magajat oleksid ka juba ärkvel. Me 
teame, et tüdruk on seal sees. Tee ometi uks lahti, mees.» 

Dick oli jälle vait. 

«Uks maha!» ütles sir Daniel. Otsekohe tormasidki tema käsilased uksele jalgade 
ja rusikatega kallale. Kuigi uks oli tugev ja kõvasti riivis, oleks ta varsti järele andnud, 
kui õnn poleks veel kord vahele seganud. Üle löökide mürina oli kuulda valvuri 
karjet, sellele järgnes teine karje. Piki valle kajasid hüüded, millele vastasid hüüded 
metsast. Esimesel ärevuse hetkel näis, nagu püüaksid metsamehed kantsi 
tormijooksuga vallutada. Sir Daniel ja tema mehed loobusid silmapilk Dicki kambri 
ukse ründamisest ja ruttasid valle kaitsma. 

«Noh,» ütles Dick, «me oleme päästetud.» 

Ta haaras mõlema käega kinni suurest vanast sängist ja pingutas asjatult, et seda 
kohalt liigutada. 

«Aita mind, Jack. Kui sul elu armas, siis aita mind kõigest jõust!» hüüdis ta. 

Hiiglasliku jõupingutusega vedasid nad suure tamme-kolaka kahe vahel üle 
põranda ja lükkasid selle otsapidi vastu toa ust. 

«Sa teed asja ainult veel halvemaks,» lausus Joanna kurvalt. «Nüüd ta tuleb luugi 
kaudu sisse.» 

«Seda ta ei tee!» vastas Dick. «Ta ei julge oma saladust nii paljudele avaldada. 
Luugi kaudu me põgene-megi. Kuula! Rünnak on läbi. Ei, see polnudki rünnak.» 

See polnud tõesti kellegi rünnak. See, mis oli sir Danieli seganud, oli teise 
mahajäänute salga saabumine Risinghami kaotatud lahingust. Mehed olid kihutanud 
pimeduse katte all läbi vaenlase kadalipu, nad lasti suure värava kaudu sisse ja nüüd 
tulid nad õues hobuste trampimise ja rakmete ning relvade kõlina saatel sadulast 
maha. 

«Ta on iga silmapilk tagasi tulemas,» ütles Dick. «Luugi juurde!» 


Ta pani lambi põlema ja mõlemad läksid toa nurka. Lahtist pragu, mille vahelt 
veelgi valgus vilkus, polnud raske avastada,- ja võtnud oma vähesest relvastusest 
tugeva mõõga, torkas Dick selle sügavale prao vahele ja pressis kõigest jõust kaaludes 
käepidemele peale. Luuk liikus, tõusis veidi irvakile ja avanes viimaks täiesti. Noored 
haarasid sellest kinni ja lükkasid lahti. Tulid nähtavale mõned astmed, mis viisid alla. 
Astmete jalal oli põlev lamp, mille arvatav mõrtsukas oli sinna jätnud. 

«Mine nüüd ees ja võta lamp,» lausus Dick. «Mina panen luugi kinni ja tulen 
järele.» 

Nii nad läksidki teineteise järel alla ja parajasti kui Dick laskis luuki kinni vajuda, 
hakkasid hoobid jälle vastu uksetahvleid mürtsuma. 


IV PEATÜKK KÄIK 


Käik, millest Dick ja Joanna end praegu leidsid, oli kitsas, räpane ja lühike. Käigu 
teises otsas seisis mingi pooleldi lahtine uks. See oli kahtlemata sama uks, mida nad 
olid kuulnud lukust lahti keeratavat. Laest rippusid alla tihedad ämblikuvõrgud ja 
sillutatud põrand kajas õõnsalt ka kõige kergema jalaastumise all. 

Teisel pool ust jagunes käik kaheks täisnurgi asetsevaks haruks. Dick valis huupi 
ühe neist ja mõlemad kiirustasid kajavate sammudega mööda kabelilaes olevat 
õõnsust edasi. Võlvitud lae ülemine osa kumerdus lambi ähmases valguses nende 
peade kohal nagu vaalaskala selg. Siin-seal olid piilumisaugud, mida teisel pool seina 
varjasid karniisi nikerdised. Kui Dick vaatas läbi ühe augu alla, nägi ta plaatidega 
kaetud kabelipõrandat, altarit põlevate küünaldega ja selle ees sir Oliveri kuju, kes oli 
viskunud astmeile ja palvetas ülestõstetud kätega. 

Teises otsas astusid nad mõne astme võrra allapoole. Käik muutus kitsamaks. 
Ühel pool oli nüüd puusein, pragudest kuuldus inimeste jutukõminat ja oli näha nõrka 
valguskuma. Varsti jõudsid nad umbes mehe silmade kõrgusel asetseva ümmarguse 
auguni ja kui Dick läbi selle alla vaatas, nägi ta halli sisemust ja ligikaudu poolt 
tosinat vammuses meest, kes istusid isukalt juues ja hirvelihapirukaid hävitades laua 
ümber. Need olid kindlasti hiljutiste saabujate hulgast. 

«Siin ei aita enam midagi,» lausus Dick. «Katsume tagasi minna.» 

«Ei,» ütles Joanna, «võib-olla, et käik läheb edasi.» 

Ja ta tungis edasi. Mõni jard eespool aga lõppes käik 

madala astmestiku alguses ja oli selge, et nii kaua, kuni hall oli sõdurite valduses, 
oli põgenemine siit küljest võimatu. 

Nad tormasid nii kiiresti kui suutsid tuldud teed mööda tagasi ja hakkasid teist 
haru läbi uurima. See oli äärmiselt kitsas, vaevalt nii lai, et kehakas mees sealt läbi 
pääses, ja viis neid kogu aeg väikesi kaelamurdvaid treppe mööda üles ning alla, kuni 
isegi Dick oli kaotanud igasuguse, arusaamise oma asukohast. 

Lõpuks muutus käik veel kitsamaks ja ühtlasi ka madalamaks, trepp läks üha 
allapoole, müürid mõlemal pool muutusid niiskeks ja olid puudutades ligased. Kaugel 
eespool aga kuulsid nad rottide piiksumist ja krabis-tamist. 

«Me peame olema maa-alustes koobastes,» märkis Dick. 

«Ja ikka pole siin veel mingit väljapääsu,» lisas Joanna. 

«Ei, aga üks väljapääs peab siin ikka olema!» vastas Dick. 

Varsti jõudsid nad tõepoolest terava nurgani ja seal lõppes käik astmestikuga. 
Astmestiku ülemises otsas oli massiivne luugi taoline kiviplaat. Mõlemad toetasid sel- 
jad selle vastu. Plaat ei liikunud põrmugi. 


«Keegi hoiab seda kinni,» tähendas Joanna. 

«Ei või olla,» ütles Dick, «sest kui sel inimesel oleks ka kümne mehe jõud, peaks 
plaat ikkagi veidi järele andma. See aga paneb vastu nagu liikumatu kalju. Luugi peal 
on mingi raskus. Siin pole mingit väljapääsu ja tõesõna, Jack, me oleme siin nagu 
päris vangid, otsekui oleksid ahelad me jalgade ümber. Istu nüüd maha ja peame vähe 
nõu. Mõne aja pärast me keerame tagasi, võib-olla ei valva nad enam nii hoolsalt ja 
kes teab, ehk saame välja tungida ja õnne katsuda. Minu tagasihoidliku arvamise järgi 
oleme me niisama hästi kui läbi.» 

«Dick!» hüüdis neiu. «Oh seda õnnetut päeva, millal sa mind nägid! Mina olen 
see kõige õnnetum ja tänamatum tüdruk, kes on sind siia toonud.» 

«Mis nali see on?» vastas Dick. «See on kõik kirjutatud ja mis on kirjutatud, peab 
tahes-tahtmata sündima. Aga räägi mulle natuke, mis tüdruk sa oled ja kuidas sa 

sattusid sir Danieli meelevalda. See on parem, kui haletseda kas sind ennast või 
mind.» 

«Ma olen niisamuti nagu sinagi isata ja emata vaenelaps,» ütles Joanna, «ja minu 
ning järelikult ka sinu suureks õnnetuseks, Dick, olen ma hea partii. Minu eestkostja 
pidi olema lord Foxham, kuid nüüd tuleb välja, et sir Daniel ostis kuninga käest minu 
naitmise õiguse ja maksis selle eest kaunis kallist hinda. Nii ma siis olin, vaene laps, 
kahe suure ja rikka mehe vahel, kes võitlesid isekeskis õiguse pärast mind naita, ja 
mina olin alles lapsehoidja hoole all! Noh, ja siis muutusid ilma asjad, tuli uus 
kantsler ja sir Daniel ostis minu eestkostja õigused lord Foxhani eest ära. Seejärel 
muutus olukord jälle ja lord Foxham ostis minu naitmise õiguse sir Danieli eest ära ja 
sellest ajast peale kuni tänaseni on nende vahekord olnud halb. Lord Foxham aga 
hoidis mind kogu aeg oma meelevallas ja oli mulle heaks isandaks. Ja lõpuks ma 
pidin abielluma või saama ära müüdud, kuidas sulle rohkem meeldib. Lord Foxham 
pidi saama minu eest viissada naela. Hamley oli peigmehe nimi ja homme, Dick, 
kõigi päevade hulgast aastas just homme pidid olema kihlused. Kui poleks olnud 
tegemist sir Danieliga, oleks mind kindlasti laulatatud ja ma poleks sind kunagi 
näinud, Dick, armas Dick!» 

Siin võttis neiu poisi käe ja suudles seda üliarmsa veetlevusega, Dick aga tõmbas 
neiu käe oma huulte juurde ja tegi sedasama. 

«Nojah,» jätkas Joanna, «sir Daniel viis mind ootamatult aeda ja sundis mind 
panema selga need mehe-riided, mis on ühele naisele surmapatt, ja pealegi nad ei sobi 
mulle. Ta ratsutas minuga Kettleysse, nagu sa ise nägid, rääkides mulle, et ma pean 
sinuga abielluma, aga mina tegin oma südames kindla otsuse, et abiellun tema 
kiusteks Hamleyga.» 

«Ah!» hüüdis Dick. «Niisiis sa armastasid seda Hamleyd?» 

«Ei,» vastas Joanna, «ma ei armastanud. Ma ainult vihkasin sir Danieli. Ja siis sa 
aitasid mind, Dick, ja olid tõesti lahke ning väga julge ja minu süda kaldus minu oma 
tahtest hoolimata sinu poole. Nüüd aga abielluksin ma sinuga väga hea meelega, kui 
me seda ainult 

kuidagiviisi saaksime. Ja kui ka karm saatus ei lase seda sündida, jääd sa mulle 
ikkagi armsaks. Nõnda kaua, kui mu süda tuksub, on ta sulle truu.» 

«Ja mina,» ütles Dick, «kes ma ei ole seni ühestki naisest põrmugi hoolinud, 
hakkasin sind armastama, kui ma arvasin, et sa oled poiss. Mul oli sinust kahju, ma ei 
teadnud isegi, miks. Kui ma hakkasin sulle rihma andma, ei tõusnud mu käsi kuidagi. 
Aga kui sa tunnistasid üles, et oled tüdruk, Jack — sest ma tahan sind ikka Jackiks 


hüüda —, oli mul selge, et sina oled just minu jaoks loodud. Kuule,» ütles ta juttu 
katkestades, «keegi tuleb!» 

Tõepoolest, vastukajavas käigus oligi nüüd kuulda rasket astumist ja rotid 
põgenesid jälle trobikonnas minema. 

Dick uuris oma asukohta. Järsk käänak andis talle paremuse. Ta võis nõndaviisi 
julgelt müüri varjust lasta. Aga oli selge, et tuli oli talle liiga lähedal, ja ta jooksis 
vähe maad edasi, pani lambi keset käiku maha, pöördus tagasi ning asus valvama. 

Varsti kerkis käigu kaugemas otsas nähtavale Benneti kogu. Ta näis olevat üksi ja 
ta hoidis käes põlevat tõrvikut, mis tegi temast veel parema märgi. 

«Seis, Bennet!» hüüdis ta. «Veel üks samm, ja sa oled surnud.» 

«Tähendab siin sa siis oledki,» vastas Hatch, piiludes ettepoole pimedusse. «Ma ei 
näe sind. Ahaa! Sa oled targasti teinud, Dick, sa oled pannud lambi enda ette. Tõe- 
sõna, kuigi see on tehtud selleks, et minu neetud keret läbi lasta, valmistab see mulle 
rõõmu, et oled minu õpetustest kasu saanud. Aga nüüd räägi, mida sa siin teed? Mis 
sa siit otsid? Miks sa tahad ühe vana, hea sõbra pihta lasta? Ja kas see noor aadlineiu 
on sul ka seal?» 

«Noh, Bennet, see olen mina, kes peaks küsima ja sina vastama,» kostis Dick. 
«Miks on minu elu niisuguses hädaohus? Mispärast tulevad mehed salaja mind voodis 
maha lööma? Miks ma pean praegu põgenema oma eestkostja kantsist ja minema 
jooksma sõprade eest, kelle hulgas ma olen elanud ja kellele ma pole kunagi liiga 
teinud?» 

«Master Dick, master Dick!» ütles Bennet. «Mida ma sulle rääkisin? Sa oled küll 
vahva, kuid kõige kohtlasem poiss, keda ma suudan ette kujutada.» 

«Hea küll,» vastas Dick, «ma näen, et sa tead kõik ja et ma olen lootusetult 
kadunud. See on hea. Siin ma olen ja siia ma ka jään. Las sir Daniel katsub mind siit 
välja saada, kui see tal korda läheb!» 

Hatch vaikis viivu. 

«Kuule,» alustas ta, «ma lähen tagasi sir Danieli juurde ja ütlen talle, kus sa oled 
ja mismoodi sa siin oled. sest ta saatis mind tõesti siia otsima. Mis puutub aga sinusse, 
siis kui sa pole loll, oled sa läinud, enne kui ma tagasi tulen.» 

«Läinud!» kordas Dick. «Ma oleksin juba ammu läinud, kui ma teaksin, kuidas 
seda teha. Ma ei jaksa luuki liigutada.» 

«Koba käega nurgas ja vaata, mida sa sealt leiad,» vastas Bennet. «Throgmortoni 
köis on ikka veel pruunis kambris. Ela hästi!» 

Ja Hatch keeras kannal ringi ning kadus jälle käigu käänaku taha. 

Dick võttis otsekohe oma lambi ja läks tagasi, et selle vihje järgi talitada. Luugi 
nurga juures oli müüris sügav õõnsus. Kui Dick käe sellesse auku pistis, leidis ta raud- 
kangi, mille ta hooga ülespoole tõukas. Järgnes kõlksa-tus ja kivitahvel nihkus oma 
kohalt. 

Väljapääs käigust oli avatud. Väikese jõupingutuse abil tõstsid nad luugi kergesti 
üles ja jõudsid välja võlvitud kambrisse. Ühest küljest võis kambrist pääseda õue, kus 
paar üleskeeratud käistega meest harjasid viimati saabunute hobuseid. Mõned müüri 
küljes olevatesse raudrõngastesse pistetud tõrvikud heitsid sellele tegevuspaigale 
vilkuvat valgust. 


V PEATÜKK KUIDAS DICK VAHETAS POOLI 


Dick puhus tule surnuks, et see ei ärataks tähelepanu, läks ees trepist üles ja 
mööda koridori edasi. Köis pruunis kambris oli seotud ebatavaliselt raske, vanaaegse 


voodi külge. Seda polnud veel lahti tehtud ja Dick tassis köiepuntra akna juurde ning 
hakkas seda aeglaselt ja 

ettevaatlikult alla ööpimedusse laskma. Joanna seisis kõrval, aga kui köis üha 
pikenes ja Dick laskis seda ikka veel järele, hakkas ääretu hirm tema tahtest võitu 
saama. 

«Dick,» ütles ta, «on see nii sügav? Võib-olla, et ma ei saa hakkama. Ma kukun 
vist tingimata, kallis Dick.» 

Neiu hakkas rääkima parajasti siis, kui oli käes nende ettevalmistuste kõige 
kriitilisem hetk. Dick võpatas. Ülejäänud osa köiepuntrast libises ta käte vahelt ja 
kukkus laksatades kraavi. Otsekohe hüüdis ülalt vallilt valvuri hääl: «Kes seal 
kõnnib?» 

«Neetud,» hüüdis Dick, «me oleme avastatud! Aga nüüd alla! Võta köis!» 

«Ma ei suuda,» hüüdis neiu tagasi kohkudes. 

«Kui sina ei suuda, siis mina ammugi mitte,» ütles Shelton. «Kuidas ma saan ilma 
sinuta üle kraavi ujuda? Kas sa jätad mu tõesti maha?» 

«Dick,» hingeldas Joanna, «ma ei suuda. Mu jõud on kadunud.» 

«Missa nimel, siis me oleme omadega tõesti läbi!» hüüdis Dick jalgu trampides, 
ent kuuldes seejärel samme, jooksis ta kambriukse juurde ja katsus seda kinni panna. 

Enne, kui ta jõudis riivi ette lükata, tõukasid tugevad käed ukse lahti. Dick võitles 
hetke, aga kui ta tundis, et tema jõud jääb alla, jooksis ta tagasi akna juurde. Peaaegu 
teadvusetu tüdruk oli vajunud aknaavauses müüri najale ja kui poiss katsus teda sülle 
võtta, oli ta keha lõtv ja tundetu. 

Samal hetkel haarasid mehed, kes olid ukse lahti pres-sinud, Dickist kinni. 
Esimese pistis ta ühe hoobiga surnuks, ja kui teised viivuks veidi korratult tagasi 
põrkasid, kasutas ta juhust, istus kaksiratsa aknalauale, haaras kahe käega köiest kinni 
ja laskis end alla libiseda. 

Köis oli sõlmiline, mis tegi laskumise kergemaks, kuid Dickil oli nõnda pöörane 
rutt ja säärastes võimlemis-harjutustes nii vähe kogemusi, et ta keerles õhus ringi 
nagu kurjategija kaagi otsas, loi kord pea vastu valli konarlikku müüritist, kord hõõrus 
käed vastu teravaid nurki marraskile. Tuul vuhises kõrvus, ta nägi pea kohal 

tähti ja nende peegelpilte all kraavis, kõik keerlesid nagu langenud lehed enne 
tormi. Ja siis pääsesid ta käed lahti ja ta kukkus ülepea jäisesse vette. 

Kui ta pinnale tuli, puutus ta käsi vastu köit, mis oli nüüd tema raskusest 
vabanedes kergemaks muutunud ja õõtsus ägedalt edasi-tagasi. Ülal pea kohal paistis 
punane kuma ja kui ta üles vaatas, nägi ta mitme tõrviku ja põlevate sütega täidetud 
tulenõu valgusel nägudega ääristatud valli piirjoont. Ta nägi, kuidas meeste silmad 
suundusid teda otsides ühele ja teisele poole, kuid ta oli liiga sügaval all, valgus ei 
ulatunud temani ja nad otsisid asjata. 

Nüüd märkas ta, et köis oli küllaltki pikk ja ta hakkas nii hästi, kui suutis, teise 
kraavikalda poole rabelema, hoides pead kogu aeg vee peal. Sel viisil jõudis ta üle 
poole kraavi, kallas oli tegelikult juba peaaegu käe ulatuses, kui köis hakkas teda oma 
raskusega tagasi kiskuma. Dick võttis kogu julguse kokku, laskis köie lahti ja tegi 
hüppe rippuvate pajuokste poole, mis olid samal õhtul juba sir Danieli käskjalal 
aidanud kaldale jõuda. Ta kadus vee alla, kerkis jälle üles, vajus teist korda vee alla, 
seejärel sai ta käsi kinni ühest oksast ja poiss vedas end välgukiirusel tihedatesse 
okstesse, klammerdus nende külge, ise tilkudes ja ähkides, taibates vaevalt, et 
põgenemine oli õnnestunud. 


Kõike seda saatis siiski suur veesolin, mis juhatas tema asukoha vallil valvavatele 
meestele kätte. Nooli lendas tema ümber pimedusse nõnda tihedalt nagu rahet. Äkki 
visati üks tõrvik alla, see lendas leegitsedes kiiresti läbi õhu ja põrkas vastu 
kaldaserva, kus ta põles edasi suure leegiga ja valgustas ümbrust nagu lõkketuli. Siis 
— Dickile näis, et see kestab oma tubli tunni — libises tõrvik allapoole, sulpsatas 
vette ja oli silmapilk kustunud. 

Tõrvik oli täitnud oma otstarbe. Küttidel oli olnud küllalt aega, et märgata paju ja 
selle okste vahel peidus olevat Dicki ja kuigi poiss hüppas otsekohe kallast mööda 
üles ning jooksis elu eest, polnud ta siiski küllalt kärmas, et laskude eest pääseda. Üks 
nool tabas teda õlga, teine riivas pead. 

Haavadest tekkiv valu andis talle tiivad ja vaevalt oli ta üles tasasele maale 
jõudnud, kui ta sööstis veelgi 

kiiremini edasi joostes otse pimedusse enda ees, pööramata vähimatki tähelepanu 
põgenemissuunale. 

Mõne sammu vältel lendasid nooled talle veel järele, kuid varsti laskmine lõppes 
ja kui ta jäi viimaks peatuma ning vaatas tagasi, oli ta kantsist juba tükk maad eemal, 
kuigi ta võis veel näha tõrvikuid, mis liikusid kindluse vallidel edasi-tagasi. 

Ta toetus puu najale, tilkudes verest ja veest, muhkudes, haavatud ja üksi. Sellest 
hoolimata oli ta oma elu seks korraks päästnud, ja kuigi Joanna jäi maha sir Danieli 
võimusesse, ei süüdistanud Dick end selle õnnetuse pärast, mida ta polnud suuteline 
takistama ega uskunud ta ka tüdrukule endale sellest mingeid saatuslikke tagajärgi. Sir 
Daniel oli toores, kuid ta ei kavatsenud arvatavasti olla toores noore aadlineiu vastu, 
kellel oli teisigi kaitsjaid, kes olid võimelised ja valmis teda selle eest vastutusele 
võtma. Tõenäolisem oli, et ta kiirustab tüdruku naitmisega mõnele oma sõbrale. 

«Hüva,» arutas Dick, «selle ajaga leian ma abinõu, et seda äraandjal alistada, sest 
ma arvan, missa nimel, et nüüd olen ma vabastatud igasugusest tänulikkusest ja 
kohustusest, ja kui sõda on avalik, on igaühel ühepalju väljavaateid võita.» 

Vahepeal oli ta aga siin täbaras olukorras. 

Natuke maad eemal murdis ta endale teed läbi metsa, aga mida sa ikka teed, kui 
haavad valutavad, öö on pime ja meel äärmiselt rahutu ning segane. Varsti oli ta või- 
metu nii õiget teed leidma kui ka läbi tiheda metsaaluse edasi rühkima ja ta istus 
viimaks kergendustundega maha ning toetas selja vastu puud. 

Kui ta ärkas mingist une ja minestuse vahelisest seisundist, oli ööpimedus 
hakanud aovalgusele maad andma. Kerge jahe tuuleõhk sahistas puude okstes. Dick 
istus üksisilmi enda ette vahtides, olles pooleldi ärkvel. Äkki märkas ta midagi 
tumedat, mis kõlkus umbes saja jardi kaugusel ta ees puu okstes edasi-tagasi. 
Suurenev päevavalgus ja tema enda meelte selginemine võimaldasid tal aru saada, mis 
see oli. See oli keegi mees, kes kõlkus kõrge tamme oksa küljes. Tema pea oli 
vajunud rinnale, kuid iga tugevama tuuleiili puhul keerles tema keha 

aina ringi, jalad ja käed aga tolknesid küljes nagu mõned naljakad mänguasjad. 

Dick ajas end jalule ja läks taarudes ning puutüvede najale toetudes sellele süngele 
kogule lähemale. 

Oks oli umbes kakskümmend jalga üle maapinna ja hukkajad olid tõmmanud selle 
vaese mehe nii kõrgele üles, et tema saapad kõikusid kaugel väljaspool Dicki käte 
ulatust, ja kuna mehel oli kapuuts tõmmatud üle näo, polnud võimalik teda ära tunda. 

Dick vaatas vasakule ja paremale poole ringi ja märkas viimaks, et nööri teine ots 
oli seotud väikese viirpuu tüve külge, mis kasvas tamme uhke oksastiku all ja oli üleni 


õites. Pistodaga, mis oli talle tema relvadest ainukesena järelejäänud, lõikas noor 
Shelton nööri katki, ja korjus kukkus otsekohe tumeda mütsatusega hunnikusse maha. 

Dick tõstis kapuutsi üles. See oli Throgmorton, sir Danieli käskjalg. Ta polnud 
oma ülesandega kuigi kaugele jõudnud. Mingi paberitükk, mis oli nähtavasti «Musta 
Noole» meestel kahe silma vahele jäänud, paistis otsapidi mehe põuest. Dick tõmbas 
paberi välja ja leidis, et see oli sir Danieli kiri lord Wensleydale'ile. 

«No-noh,» mõtles ta, «kui olukorrad jälle muutuvad, võib mul siin olla vajalik 
abinõu sir Danieli häbistamiseks, jah, ja võib-olla ka tapalavale viimiseks.» 

Ja ta toppis paberi endale põue, luges surnu juures palve ja asus jälle teele läbi 
metsa. 

Tema väsimus ja nõrkus suurenesid, tema kõrvad kumisesid, ta samm oli vaaruv, 
ta kaotas vahetevahel meelemärkuse — verekaotus oli teda niivõrd kurnanud. Ta 
kaldus õigelt teelt kahtlemata mitu korda kõrvale, kuid tuli viimaks päris Tunstalli 
küla lähedal siiski maanteele välja. 

Kellegi karm hääl käskis tal seisma jääda. 

«Seisma?» kordas Dick. «Missa nimel, kuid ma olen peaaegu ümber kukkumas.» 

Ta talitaski oma sõnade kohaselt ja kukkus täies pikkuses teele maha. 

Kaks meest tulid tihnikust välja. Mõlemad olid rohelistes metsamehe vammustes, 
suure vibupüssi ja noole-tupe ning lühikese mõõgaga. 

«Tead, Lawless,» ütles noorem, «see on noor Shelton.» 

«Või nii, no see sõnum oleks John Heakstegijale vajalik nagu õhk,» kostis teine. 
«Kuigi, ausõna, ta on olnud lahingus. Tema skalp on siit lõhki. See on läinud talle 
maksma kindlasti mitu head untsi verd.» 

«Ja siin,» lisas Greensheve, «on tal õlas auk, mis peab tal olema kõvasti kipitanud. 
Kes seda on teinud, mis sa arvad? Kui see on keegi meie omadest, siis palveta gu 
ainult. Ellis annab talle lühikese armuaja ja pika köie.» 

«Tõstame selle jõmpsika üles,» ütles Lawless. «Vinna ta mulle selga.» 

Ja siis, kui Dick oli tõstetud talle õlale ja ta oli tõmmanud poisi käed endal ümber 
kaela ning haaranud tast kõvasti kinni, lisas endine frantsisklane: «Jää sa siia valvesse, 
vend Greensheve. Ma lähen temaga ise edasi.» 

Greensheve läkski tee äärde oma varitsuskohta tagasi ja Lawless kõmpis vilistades 
künkast alla, ikka veel elutu Dick mugavalt seljas. 

Päike tõusis, kui ta tuli metsaservast välja ja nägi Tunstalli küla maju, mis olid 
vastas asetseval künkal korratult laiali. Kõik näis olevat vaikne, kuid otse silla juures 
oli mõlemal pool teed kümmekonnast amburist koosnev tugev valvetõke. Niipea kui 
nad märkasid Law-lessi tema koormaga, tekkis nende hulgas liikumine ja nad panid 
nagu valvsad tunnimehed kunagi nooled nöörile. 

«Kes sealt tuleb?» hõikas pealik. 

«Will Lawless, risti nimel! Sa tunned mind niisama hästi kui oma viit sõrme,» 
vastas Lawless põlglikult. 

«Ütle märgusõna, Lawless,» kostis teine. 

«Noh, taevas valgustagu sinu mõistust, sa igavene tobu,» vastas Lawless. «Kas ma 
ise ei öelnud sulle selle sõna? Kuid te olete kõik sellest sõdurite mängimisest 
põrunuks läinud. Kui ma olen metsas, siis olgu ka metsa kombed, ja minu sõna selle 
agaruse peale on: «Põrgusse kõige selle sõduri-mängimisega!» 

«Lawless, sa näitad ainult halba eeskuju. Ütle märgusõna, rumal narr,» lausus 
valvetõkke pealik. 

«Ja kui ma olen selle unustanud?» küsis teine. 

«Kui sa oled unustanud, kuigi ma tean, et sa seda ei 

ole, siis kärutan ma missa nimel noole su suurde keresse,» vastas esimene. 

. «Noh, kui sa ei saa naljast aru,» ütles Lawless, «siis vota oma sõna: «Duckworth 
ja Shelton» on märgusõna ja siin on selgituseks Shelton mu seljas, viin ta praegu 
Duckworthi juurde.» 

«Võid minna, Lawless,» lausus valvur. 

«Ja kus on John?» küsis frantsisklane. 

«Tal on vastuvõtt, missa nimel, ja ta kogub renti, nagu oleks ta selleks sündinud!» 
hüüdis keegi salgast. 

Nõnda see oligi. Kui Lawless jõudis üles külakõrtsi juurde, leidis ta sealt sir 
Danieli rentnikest ümbritsetud Ellis Duckworthi, kes kogus oma vahvate amburite 
salga õiguse nimel rahulikult rendimakse ja andis nende vastu kirjutatud 
vastuvotutähti. Rentnike nägudest võis selgesti näha, kui vähe see toiming neile 
meeldis, sest nad väitsid täiesti õieti, et neil tuleb lihtsalt kaks korda renti maksta. 

Niipea, kui Ellis kuulis, kelle Lawless oli toonud, laskis ta ülejäänud rentnikud 
laiali minna ja juhtis Dicki kõiki huvi ja kartuse märke avaldades kõrtsi tagakamb- 
risse. Siin vaadati poisi vigastused järele ja toibutati lihtsate vahenditega 
meelemärkusele. 

«Kallis poiss,» ütles Ellis tema' kätt surudes, «sa oled sõbra hoole all, kes 
armastas sinu isa ja armastab tema pärast ka sind. Puhka pisut aega rahulikult, sest sa 
oled natuke nõrk. Pärast sa pead jutustama mulle oma loo ja me kahekesi leiame selle 
kõige vastu rohu.» 

Veidi hiljem, päeval, kui Dick oli mõnusast unest ärganud, tundis ta end ikka veel 
väga nõrgana, kuid ta pea oli selgem ja enesetunne parem. Ellis tuli tagasi, istus Dicki 
aseme servale ja palus teda Dicki isa nimel jutustada, mis asjaoludel ta oli Tunstalli 
kantsist põgenenud. Duckworthi tugevas kehaehituses, tema ausas, pruunistunud näos, 
tema selgetes ja terastes silmades oli midagi, mis õhutas Dicki tema sõna kuulama, ja 
poiss jutustas talle algusest lõpuni oma kahe päeva seiklused. 

«Hüva,» ütles Ellis, kui poiss oli lõpetanud, «kas sa näed nüüd, Dick Shelton, 
mida lahked pühakud on sinu heaks teinud, päästes mitte üksnes sind nii paljudest 
surmaohtudest, vaid tuues su ka minu juurde, inimese 

juurde, kel pole suuremat soovi, kui sinu isa poega aidata. Ole mulle ainult ustav 
— ma näengi, et sa oled ustav — ja me teeme sellele valelikule reeturile kahe peale 
lõpu.» 

«Kas te tahate kantsi rünnata?» küsis Dick. 

«Ma oleksin tõesti hull peast, kui ma seda mõtleksin,» vastas Ellis. «Tal on liiga 
palju jõudu, tema mehed kogunevad tema juurde. Need, kes lipsasid möödunud ööl 
minu käest minema, ja, missa nimel, jõudsid kantsi sinu jaoks nii sobival ajal, need on 
ta päästnud. Ei, Dick, vastupidi, sina ja mina ja meie vahvad vibumehed peame kõik 
kiiresti sellest laanest kaduma ja jätma sir Danieli rahule.» 

«Mu süda tunneb Jacki pärast muret,» ütles poiss. 

«Jacki pärast,» kordas Duckworth. «Oh, ma mõistan, plika pärast! Noh, Dick, ma 
tõotan sulle, et niipea kui mingist abiellumisest kuulda on, hakkame me kohe tegut- 
sema. Seniks, või kuni aeg on käes, kaome me kõik ära otsekui varjud hommikul. Sir 
Daniel vaatab itta ja läände ega näe ühtki vaenlast, ta hakkab arvama, missa nimel, et 
on pisut und näinud ja ärkas nüüd oma voodis. Meie neli silma, Dick, jälgivad teda 
aga igal sammul ja meie neli kätt — aidaku meid seejuures pühakute vägi! — suruvad 
selle äraandja põrmu!» 


Kaks päeva hiljem oli sir Danieli garnison kasvanud nii võimsaks, et ta julges 
väljatungi teha ja rühkis mõnekümne mehe eesotsas vastupanu leidmata kuni Tunstalli 
külani. Ainsatki noolt ei lennanud, ainsatki inimest ei liikunud tihnikus, silda ei 
valvatud enam — see seisis igale tulijale lahti, ja kui sir Daniel sealt üle sõitis, nägi ta 
külaelanikke arglikult uste vahelt vaatavat. 

Varsti võttis üks neist südame rindu, astus esile ja andis rüütlile ülialandlike 
tervituste saatel mingi kirja üle. 

Sir Danieli nägu tumenes, kui ta selle sisu luges. See kõlas järgmiselt: 

«Kõige äraandlikumale ja tooremale džentelmenile, sir Daniel Brackleyle, rüütlile, 
need read: 

Ma leidsin, et te olete olnud esimesest silmapilgust peale truudusetu ja lahkusetu. 
Minu isa veri on teie kätel. Las olla, seda ei saa ära pesta. Ma hoolitsen selle eest, et te 
saate ühel päeval hukka, nõnda palju annan ma teile teada. Ja edasi annan ma teile 
teada, et kui te katsute aadlineidu, minu käskijannat Joan Sedleyd kellelegi teisele 
mehele panna, tuleb hoop väga kähku, sest ma olen kindla vandega tõotanud teda ise 
naiseks võtta. Esimene samm selles asjas oleks esimene samm haua poole. 

Ric. Shelton.» 


KOLMAS RAAMAT 


LORD FOXHAM 


I PEATÜKK MAJA MERE ÄÄRES 


Mitu kuud oli möödunud sellest ajast, kui Richard Shelton oma eestkostja käest 
põgenes. Inglismaale olid need sündmusrikkad kuud. Lancasteri partei, mis oli juba 
hukkumise lävel, tõstis veel kord pead. Jorkistid said lüüa ja aeti laiali, nende juht 
tapeti lahinguväljal. Eespool jutustatud sündmustele järgnenud talvel paistis isegi 


väga lühikest aega, nagu oleks Lancasteri dünastia saanud lõpuks võidu oma vaenlaste 
üle. 

Väike Shoreby linn Tilli jõe ääres oli tulvil ümbruskonnas elavaid Lancasteri 
aadlimehi. Krahv Risingham oli seal kolmesaja ja lord Shoreby kahesaja täies relvas- 
tuses sõduriga. Sir Daniel ise, kes oli jälle soosingus ja maade võõrandamise teel veel 
kord rikkaks saamas, peatus rohkem kui poolesaja mehega omaenda majas 
peatänaval. Ajad olid tõesti muutunud! 

Oli kottpime, lõikavalt külm õhtu jaanuari esimesel nädalal tugeva pakase ja kõva 
tuulega. Enne hommikut võis enam kui tõenäoliselt oodata lumesadu. 

Mingis kõrvaltänavas sadama lähedal istus ühes hämaras õllepoes kolm-neli 
meest, juues õlut ja süües kiiresti valmistatud munarooga. Need olid kõik tublid, 
tugevad, karastatud poisid, kõva käe ja julge pilguga, ja kuigi nad kandsid lihtsaid 
kuubi nagu künnimehed maalt, oleks isegi purjus sõdur enne mitu korda järele 
mõelnud, enne kui oleks säärase seltskonnaga riidu otsinud. 

Veidi eemal istus suure tule ääres noorem mees, veel peaaegu poiss, kes oli 
riietatud umbes sama moodi, kuigi tema välimuse järgi polnud raske märgata, et ta oli 
kõrgemast soost ja oleks võinud kanda mõõka, kui aeg oleks olnud kohane. 

«Ei,» ütles üks laua ääres istuvatest meestest, see ei meeldi mulle. See toob ainult 
halba. See pole kellegi 

Sir Daniel ja tema kuus meest olid juba linna servale jõudnud. 


koht lõbusate poiste jaoks. Lõbus poiss armastab lagedat maad, head varjupaika ja 
üksikuid vaenlasi, siin me oleme aga linnamüüride vahele suletud, vaenlastest 
ümbritsetud ja kõige lõpuks vaadake, kas enne hommikut ei hakka veel lund sadama.» 

«See on kõik master Sheltoni pärast,» ütles teine, näidates peaga tule ees istuva 
poisi poole. 

«Ma olen valmis master Sheltoni heaks palju tegema,» vastas esimene, «kuid 
sattuda võlla kelle pärast tahes — ei, vennad, sellega ma pole nõus!» 

Kõrtsiuks avanes, veel üks mees tuli kärmesti sisse ja läks tule ääres istuva 
noormehe juurde. 

«Master Shelton,» ütles ta, «sir Daniel asub teele paari tõrvikukandja ja nelja 
amburiga.» 

Dick (sest see oligi meie noor sõber) tõusis otsekohe püsti. 

«Lawless,» lausus ta, «sa võtad John Capperi valvekorra üle. Greensheve, tule 
mulle järele. Capper, juhata meid edasi. Seekord me jälitame teda, mingu ta kas või 
Yorki.» 

Järgmisel hetkel olid nad väljas pimedal tänaval ja Capper, sama mees, kes 
viimasena oli tulnud, näitas sinnapoole, kus veidi maad eemal leegitsesid tuules kaks 
tõrvikut. 

Linn oli juba sügavas unes, tänavail ei liikunud ainustki inimest ja polnud midagi 
lihtsamat, kui sellele seltskonnale märkamatult järgneda. Kaks tõrvikukand-jat läks 
ees, neile järgnes üksik mees, kelle pikk mantel lehvis tuules, kõige taga sammus neli 
amburit, igaühel amb käsivarrel. Nad liikusid edasi kiirel sammul, põigates läbi 
kitsaste kõverate tänavate ja hoidudes rohkem ranna poole. 

«Kas ta on igal ööl selles suunas läinud?» küsis Dick sosinal. 

«See on kolmas öö, master Shelton,» vastas Capper, «ja ikka samal kellaajal ja 
sama väikese saatjaskonnaga, otsekui oleks tal mingi salajane siht.» 

Sir Daniel ja tema kuus meest olid juba linna servale jõudnud. Shoreby linn 
asetses lagedal maal ja kuigi seal viibivad Lancasteri lordid hoidsid peateid tugeva 
valve all, oli siiski võimalik märkamatult linna tulla või 

sealt lahkuda iga väiksema tänava kaudu või üle lageda maa. 

Kitsas tänav, mida mööda sir Daniel oli läinud, lõppes äkki. Rüütli ees avanes 
konarlik kõrgem maa-ala ja ühelt poolt oli kuulda murdlainete kohinat. Läheduses 
polnud ühtki valvurit ega olnud selles linnaosas ka ainustki tuld. 

Dick ja tema kaks lindpriid liikusid jälitatavaile pisut lähemale ja kui nad jõudsid 
majade vahelt välja ning võisid mõlemale poole natuke kaugemale näha, märkasid 
nad varsti veel üht tõrvikut, mis lähenes teisest suunast. 

«Hei,» ütles Dick, «siin lõhnab äraandmise järgi.» 

Vahepeal oli sir Daniel seisma jäänud. Tõrvikud torgati otsapidi liiva sisse ja 
mehed heitsid maha, nagu ootaksid nad teise salga saabumist. 

See jõudis päris kiiresti lähemale. Salk koosnes ainult neljast mehest: paar 
amburit, kannupoiss tõrvikuga ja nende keskel mantlisse mähitud härrasmees. 

«Olete see teie, milord?» hüüdis sir Daniel. 

«Jah, see olen mina ja kui ustavaid rüütleid on kunagi proovile pandud, siis olen 
mina üks neist,» vastas teise salga juht, «sest kes ei astuks vastu pigem hiiglastele, 
nõidadele või paganatele, kui viibiks säärase läbilõikava külma käes?» 

«Milord,» kostis sir Daniel, «seda enam on kaunitar tänuvõlglane teie ees, ärge 
selles kahelge. Aga kas me ei astuks edasi, sest mida kiiremini te minu kaupa näete, 
seda varem me saame mõlemad koju.» 


«Aga miks te neiut siin hoiate, kulla rüütel?» päris teine. «Kui ta on nii noor ja nii 
ilus ja nii rikas, miks te ei too teda välja kosilaste sekka? Te leiaksite talle varsti hea 
partii ega oleks mingit vajadust külmetada sõrmi ja riskeerida nooletabamustega, 
hulkudes säärasel ebakohasel aastaajal pimeduses ringi.» 

«Ma olen teile rääkinud, milord,» kostis sir Daniel, «et see põhjus puudutab ainult 
mind ja ma ei pea otstarbekohaseks seda pikemalt selgitada. Piisab, kui ma ütlen, et 
kui te olete oma vanast semust Daniel Brackleyst tüdinenud, siis teatate igal pool 
avalikult, et kavatsete Joanna Sedleyga abielluda, ja ma annan teile sõna, et olete 
temast varsti lahti. Te leiate ta kuskilt, nool seljas.» 

Vahepeal kõndisid mõlemad härrasmehed ruttu edasi, sammusid üle kõrgendiku, 
kolm tõrvikut liikusid nende ees viltu vastu tuult, paisates laiali suitsupilvi ja tule- 
keeli. Lõpus tulid kuus amburit. 

Tihedalt nende kannul järgnes Dick. Ta polnud sellest jutuajamisest muidugi 
sõnagi kuulnud, kuid teises kõnelejas oli ta ära tundnud vana lord Shoreby enda, halva 
kuulsusega mehe, keda isegi sir Daniel eelistas avalikult hukka mõista. 

Varsti jõudsid nad ranna äärde välja. Õhus oli tunda soola lõhna, lainete kohin 
tugevnes ja siinsamas, suures müüriga ümbritsetud aias, seisis väike kahekorruseline 
maja tallide ja teiste kõrvalhoonetega. 

Kõige esimene tõrvikukandja keeras müüriukse lukust lahti ja kui kogu seltskond 
oli aeda läinud, sulges ta ukse jälle ja lukustas selle seestpoolt. 

Dickile ja tema meestele oli edasine jälitamine niiviisi võimatuks tehtud, kui nad 
ei kavatsenud ronida üle müüri ja panna kaela silmusesse. 

Nad istusid astelpõõsaste puhmasse ja ootasid. Tõrvikute punane kuma liikus 
müüri taga edasi-tagasi, siia ja sinna, otsekui teeksid tõrvikukandjad aias ühtelugu 
ringkäiku. 

Kakskümmend minutit möödus, seejärel tuli kogu seltskond jälle välja 
kõrgendikule ja sir Daniel ning parun läksid pärast põhjalikku jumalagajätmist lahku, 
asudes kumbki oma meeste ja tõrvikutega koduteele. 

Niipea kui nende sammud olid tuule mühinasse kadunud, ajas Dick end jalule nii 
ruttu kui võis, sest ta oli külmast kange ja ta liikmed valutasid. 

«Capper, pane selg toeks alla,» ütles ta. 

Kõik kolm läksid edasi müüri äärde. Capper laskus küüru, Dick hüppas tema 
õlgadele ja ronis ülemisele kivip laadile. 

«Tead, Greensheve,» sosistas Dick, «tule mulle siia üles järele, heida kõhuli maha, 
et sind vähem näha oleks ja ole iga hetk valmis mulle appi tulema, kui ma teisel pool 
sisse kukun.» 

Nende sõnadega hüppas ta aeda. 

Kõikjal oli pilkane pimedus, majast ei paistnud ainsatki valguskiirt. Tuul vingus 
kõrvulukustavalt armetute põõsaste vahel ja murdlained peksid vastu kallast, mingeid 

muid hääli polnud kuulda. Dick sammus ettevaatlikult edasi, komistades põõsaste 
vahel ja kobades kätega teed. Peagi kõneles kruusa krigin jalge all, et ta oli sattunud 
aiateele. 

Siin jäi ta seisma, võttis välja ammu pika kuue alt, kuhu see oli peidetud, seadis 
selle silmapilk tegutsemiseks valmis ja hakkas suurema otsustavuse ja kindlustundega 
edasi minema. Rada viis ta otse hoonete rühma juurde. 

Kõik näis olevat haletsusväärselt rusudes. Maja aknad olid lagunenud luukidega 
kinni pandud, tallid olid lahti ja tühjad, lakas polnud heinakõrtki, salves ainsatki vilja- 
tera. Igaüks oleks arvanud, et see paik on maha jäetud, kuid Dickil oli küllaltki 


põhjust teisiti mõelda. Ta jätkas uurimist, käies läbi kõrvalhooned ja katsudes järele 
kõik aknad. Viimaks jõudis ta välja maja merepoolsele küljele ja seal — seal põles 
ülemises aknas tõesti nõrk tuli. 

Ta astus pisut tagasi, kuni arvas, et võis näha mingi varju liikumist toa seinal. Siis 
tuli talle meelde, et tallis oli ta kobav käsi puudutanud redelit, ja ta läks kiiruga tagasi 
seda tooma. Redel oli väga lühike, aga kui ta seisis ülemisel pulgal, ulatusid ta käed 
siiski akna raud-varbani ja neist kinni haarates vinnas ta end koike jõudu kokku võttes 
üles, kuni ta pilgule avanes täielik ülevaade ruumi sisemusest. 

Sees oli kaks inimest. Esimeses tundis ta kohe ära emand Hatchi. Teine — ilus 
kõrgekasvuline ja väärikas noor leedi pikas, tikitud kleidis. Kas see võis olla Joanna 
Sedley, Jack, tema vana kaaslane metsast, keda ta oli tahtnud rihmaga karistada? 

Ta laskus veidi hämmastunult jälle redeli ülemisele pulgale. Dick polnud mõelnud 
oma armastatust kunagi kui kõrgemast olevusest ja teda haaras otsekohe alaväärsuse 
tunne. Kuid tal polnud mõtlemiseks kuigi palju aega. Tasane «tsstb kostis siitsamast 
kõrvalt ja ta kiirustas redelilt allatulemisega. 

«Kes seal on?» sosistas ta. 

«Greensheve,» tuli sama ettevaatlikul toonil vastuseks. 

«Mida sa tahad?» küsis Dick. 

«Maja valvatakse, master Shelton,» vastas lindprii. 

«Me pole ainukesed, kes seda valvavad, sest isegi siis, kui lamasin kõhuli müüril, 
nägin ma mehi pimeduses hiilimas ja kuulsin, kuidas nad üksteisele tasa vilistasid.» 

«Tõesõna,» ütles Dick, «asi läheb huvitavaks! Kas need polnud mitte sir Danieli 
mehed?» 

«Ei, sir, seda nad ei olnud,» kostis Greensheve, «sest' kui mul üldse on silmad 
peas, kannab iga sell nende hulgast mütsi küljes valget märki, midagi tumedaruudu- 
list.» 

«Tumedaruudulist?» kordas Dick. «Ausõna, see on märk, mida ma ei tunne. See 
pole ükski siinse maanurga märkidest. Hea küll, olgu pealegi, lipsame siit aiast välja 
nii vaikselt kui võimalik; sest kaitseks oleme me siin halvas asendis. Pole mingit 
kahtlust, et majas on sir Danieli mehe.d, ja kahe tule vahele jääda on kõige närusem 
asi. Võta see redel, ma pean jätma ta sinna, kust ma ta leidsin.» 

Nad panid redeli jälle talli ja läksid kobamisi tagasi sinna, kust nad olid aeda 
tulnud. 

Capper oli asunud Greensheve'i kohale müüri ülemisel plaadil, ulatas neile käe ja 
tõmbas nad teineteise järel üles. 

Mehed kargasid teisele poole jälle ettevaatlikult ja vaikselt maha ega julgenud 
rääkidagi, enne kui olid tagasi jõudnud endisesse varitsuspaika astelpõõsastes. 

«Aga nüüd, John Capper, ütles Dick, «tagasi Shore-bysse nii kiiresti, nagu oleks 
sul elu mängus. Too otsekohe koik mehed siia, keda sa saad kokku ajada. Kohtumine 
tuleb siin, aga kui mehed on laiali ja päev hakkab tõusma, enne kui nad koos on, võiks 
see koht olla natuke kaugemal tagapool, seal, kust linna sisse pääseb. Greensheve ja 
mina jääme siia valvama. Tee kiiresti, John Capper, ja pühakud aidaku sind kohale 
jõuda! Ja nüüd, Greensheve,» jätkas ta, niipea kui Capper oli lahkunud, «teeme sinuga 
koos õige suure ringi ümber aia. Ma tahaksin meeleldi näha, kas su silmad sind ei 
petnud.» 

Hoidudes müürist hästi eemale ja kasutades iga küngast ning nõgu, käisid nad 
midagi märkamata kaks külge läbi. Kolmandas küljes oli aiamüür ehitatud otse ranna 
äärde ja kui nad tahtsid hoiduda tarvilikus kauguses, pidid nad natuke maad allapoole 
liivale minema. 

Kuigi tõusuvesi oli veel kaunis kaugel, olid murdlained niivõrd kõrged ja liivane 
rand sedavõrd lame, et iga kord, kui laine murdus, voogas vesi vahutades üle selle 
maa-ala ning Dick ja Greensheve tegid selle osa oma uurimiskäigust läbi kord 
pahkluuni, kord põlvini Põhjamere jäises soolases vees kahlate,s. 

Äkki paistis suhteliselt heledama müüri taustal ähmase hiina joonisena inimese 
kuju, kes andis mõlema käega ägedalt märku. Kui ta oli jälle maha heitnud, tõusis 
natuke kaugemal üles teine ja kordas sedasama märguannet. Niiviisi käis see kätega 
vehkimine nagu tumm märgusõna ringi ümber sissepiiratud aia. 

«Neil on tugev valve,» sosistas Dick. 

«Lähme parem maale, kulla master,» kostis Greensheve. «Me seisame siin liiga 
lagedal, sest vaadake, kui laine murdub tugevasti ja vahutades meie taga, peavad nad 
meid vahu taustal hästi nägema.» 

«Sa räägid õigust,» vastas Dick, «läki kaldale, ja õige kähku!» 


II PEATÜKK KOKKUPÕRGE PIMEDUSES 


Mõlemad seiklejad läksid läbimärjana ja külmununa tagasi oma kohale 
astelpõõsastes. 

«Ma palun taevast, et Capper teeks hästi kiiresti,» ütles Dick. «Ma tõotan 
pühalikult Shoreby Pühale Mariale küünla, kui Capper õigeks ajaks tagasi jõuaks!» 

«Teil on kiire, master Dick?» küsis Greensheve. 

«Ah, kulla mees!» vastas Dick. «Selles majas viibib ju leedi, keda ma armastan! 
Ja kes need peaksid olema, kes teda. öösi salaja varitsevad? Kindlasti vaenlased!» 

«Hea küll,» kostis Greensheve, «kui John tuleb kähku, anname neile korraliku 
õppetunni. Neid pole siin müüri ümber rohkem kui mõnikümmend meest, ma järeldan 
seda nende valvurite asetusest, ja kui võtta nõnda, nagu nad praegu nii hõredalt 
lamavad, siis ajaksid paarkümmend meest nad nagu varblased laiali. Ja siis veel, mas- 
ter Dick, kui ta on juba sir Danieli võimuses, ei teeks see enam põrmugi kahju, kui ta 
vahetaks selle vangistuse vastu kellegi teise juures. Kes need peaksid olema? 

124 

«Ma kahtlustan kangesti lord Shorebyd,» lausus Dick. «Millal nad tulid?» 

«Nad hakkasid tulema umbes samal ajal, kui te üle müüri läksite, master Dick,» 
sõnas Greensheve. «Ma polnud seal minutitki lamanud, kui ma märkasin esimest 
lurjust ümber nurga roomavat.» 

Viimane valgus oli väikeses majas kustunud juba siis, kui nad murdlainete 
uhtevees kahlasid, ja polnud võimalik ennustada, millal ümber aiamüüri luuravad 
mehed võiksid rünnaku ette võtta. Kahest pahest eelistas Dick väiksemat. Ta pidas 
paremaks, et Joanna jääks sir Danieli hoole alla, selle asemel et sattuda lord Shoreby 
küünte vahele, ja otsustas, et kui maja rünnatakse, tuleb ta kohe piiratutele appi. 

Aeg aga veeres, kuid ikka polnud mingit liikumist märgata. Iga veerand tunni 
tagant käis seesama märguanne ümber aiamüüri, otsekui sooviks pealik veenduda 
oma laiali asuvate kaaslaste valvsuses, kuid igas muus suhtes valitses väikese maja 
ümbruses segamatu rahu. 

Varsti hakkas Dicki abivägi saabuma. Oli alles õhtustpoolt ööd, kui juba tema 
kõrval põõsastikus kükitas ligi paarkümmend meest. 

Ta jagas mehed kahte ossa, võttis väiksema salga juhtimise enda peale ja usaldas 
suurema Greensheve'i hoolde. 

«Noh, Kit,» lausus ta viimasele, «vii oma mehed lähema aianurga juurde rannale. 
Paiguta nad kindlatele kohtadele ja oota, kuni kuuled mind teisest küljest kallale 
tungivat. Ma tahaksingi meelsasti kindlaks teha, mis mehed need merepoolses küljes 


on, sest seal on nende juht. Ülejäänud pistavad jooksu, las jooksevad pealegi. Ja siis, 
poisid, ärgu keegi noolt vinna tõmmaku, nendega vigastate ainult sõpru. Võtke teras 
appi ja jäägegi selle juurde, ja kui me peale jääme, luban ma igale mehele teie eest 
kuldnoobli, kui saan oma mõisa kätte.» 

Allakäinud inimeste, varaste, mõrtsukate ja laostunud talumeeste kirjust 
kollektsioonist, keda Duckworth oli kättemaksu eesmärgil kokku kogunud, olid kõige 
julgemad ja sõjas kogenumad mehed vabatahtlikult Richard Sheltonile järgnenud. Sir 
Danieli käikude järele valvamine Shoreby linnas oli neid algusest peale tüüdanud 

ja hiljuti olid nad päris valjusti nurisema hakanud ning ähvardanud laiali minna. 
Ägeda kokkupõrke ja võimaliku saagi väljavaade taastas nende hea tuju ja nad val- 
mistusid rõõmsalt lahinguks. 

Pikad kuued kõrvale visatud, ilmusid mehed kohale, mõned lihtsates rohelistes 
vammustes, teised tugevates nahast jakkides. Kapuutside all kandsid paljud mütse, 
mis olid raudplaatidega tugevamaks tehtud ja oma ründerelvadega — mõõkade, 
pistodade, mõne tugeva kuldi-oda ja tosina läikiva hellebardiga oleksid nad võinud 
isegi regulaarsete feodaalvägedega lahingusse astuda. Vibud, nooled ja kuued olid 
peidetud põõsastikku ja mõlemad salgad asusid otsustavalt teele. 

Kui Dick oli jõudnud teisele poole maja, asetas ta oma kuus meest umbes 
kakskümmend jardi aiamüürist eemal ahelikku ja asus ise mõni samm ettepoole. 
Seejärel langesid kõik korraga karjudes vaenlastele kallale. 

Vaenlased lamasid harvade vahedega ja olid külmast kanged. Ootamatusest 
rabatult kargasid nad totralt jalule ja jäid kõheldes seisma. Enne kui nad said mahti 
julgust koguda või kallaletungijate arvust ja südikusest vähemalt ettekujutustki saada, 
kostis teiselt poolt maja ja aeda nende kõrvu samasugune võitlushüüe. Seepeale 
andsid nad endid saatuse hoolde ja pistsid jooksu. 

Sel viisil piiras kaks väikest «Musta Noole» salka aia-müüri merepoolse osa sisse 
ja võttis ühe osa võõraid nii öelda kahe tule vahele, kuna kogu ülejäänud osa jooksis 
elu eest mitmesse suunda laiali ja oli varsti pimedusse kadunud. 

Sellest hoolimata võitlus alles algas. Kuigi Dicki lindpriidel oli see paremus, et 
nad olid teisi üllatanud, oli neid arvult siiski tunduvalt vähem kui neid, keda nad olid 
sisse piiranud. Vahepeal oli alanud tõus, rand oli ahenenud kitsaks ribaks ja sellel 
märjal vööndil algaski murdlainete ja aiamüüri vahel pimeduses pöörane võitlus elu ja 
surma peale, mille tulemust oli raske ennustada. 

Võõrad olid hästi relvastatud, nad tungisid ründajatele sõnatult kallale ja lööming 
muutus reaks üksikuteks taplusteks. Dick, kes oli astunud lahingusse esimesena, oli 
ametis kolmega. Ühe rabas ta maha esimese löögiga, 

kuid teised kaks rõhusid ägedalt peale ja ta oli sunnitud nende pealetungi ees 
taganema. Üks neist kahest oli tohutu suur mees, kasvult peaaegu hiiglane. Ta oli rel- 
vastatud kahekäemoogaga, mida ta vibutas nagu vem-malt. Dick oli oma hellebardiga 
nii käe ulatuse kui relva pikkuse ja kaalu poolest oma vastase ees päris kaitseta ja kui 
ka teine mees oleks selles rünnakus ägedalt kaasa löönud, oleks poiss kahtlemata 
langenud. Teine mees jäi hetkeks peatuma, et pimeduses ümber piiluda ja lahingukära 
kuulata. 

Hiiglane arendas veel oma eduseisu ja Dick taganes tema eest jeelgi, varitsedes 
parajat juhust. Siis vaikus tohutu mõogatera ja langes alla, kuid poiss kargas kõrvale 
ja tormas kallale, raiudes hellebardiga küljetsi ülespoole. Kostis valuröögatus, ja enne 
kui haavatud mees jõudis tõsta hirmuäratava relva, lõi Dick veel kaks korda ja rabas 
ta jalust maha. 


Järgmisel hetkel oli ta juba võrdsematel tingimustel ametis teise jälitajaga. 
Seekord polnud kasvus enam suurt erinevust ja kuigi mees oli hellebardi vastu mõõga 
ning pistodaga võideldes ettevaatliku ja kiire vehklejana relvade poolest kindlas 
ülekaalus, tegi Dick selle suurema liikumisvõimega enam kui tasa. Kumbki ei saanud 
algul märgatavat ülekaalu, kuid vanem mees kasutas siiski märkamatult noorema 
ägedust, ajades teda kuhu soovis, ja Dick leidis varsti, et nad olid ületanud kogu 
kaldariba ja võitlesid üle põlve kobrutavas murdlainete vahus. Siin muutus tema 
ülekaal liikuvuses kasutuks. Dick avastas, et ta on enam-vähem oma vaenlase võimu- 
ses. Veel veidi aega, ja ta oli seljaga omaenda meeste poole ning nägi, et tema nobe ja 
osav vastane kavatseb teda ikka kaugemale ja kaugemale ajada. 

Dick kiristas hambaid. Ta otsustas võitluse otsekohe lõpetada, ja kui järgmine 
laine oli taandunud ning jätnud nad kuivale, sööstis ta edasi, tõrjus ühe löögi helle- 
bardiga tagasi ja kargas otse vastase kõri kallale. Mees kukkus tagurpidi maha, Dick 
ikka tema peal, ja uus laine, mis kiiresti eelmisele järgnes, mattis nad enda alla. 

Nad olid veel vees, kui Dick väänas pistoda teise käest välja ja tõusis võidukalt 
püsti. 

«Andke alla!» ütles ta. «Ma jätan teid ellu.» «Annan alla,» sõnas teine end põlvili 
ajades. «Te võitlete nagu noor mees ikka, uisapäisa ja tormakalt, kuid terve pühakute 
rea nimel, te võitlete siiski vapralt!» 

Dick pöördus tagasi kaldale. Võitlus möllas ööpimeduses ikka veel selgusetute 
tulemustega edasi. Üle lainete käheda kohina oli kuulda relvade tärinat, kõlasid valu- 
karjatused ja võitlushüüded. «Viige mind oma pealiku juurde, noormees,» lausus 
alistatud rüütel. «On aeg sellele veresaunale lõpp teha.» 

«Sir,» vastas Dick, «kuivõrd neil vapratel poistel üldse on pealik, siis see armetu 
džentelmen, kes teid kõnetab, ongi see mees.» 

«Siis hüüdke oma koerad tagasi, mina aga käsin oma närukaeltel seisma jääda,» 
kostis teine. 

Nooruki hiljutise vastase hääles ja käitumises oli midagi suursugust ja Dick heitis 
otsekohe kõik kahtlused reetmise suhtes kõrvale. 

«Pange relvad maha, mehed!» hüüdis võõras rüütel. «Ma andsin alla ellujätmise 
lubaduse peale.» 

Võõra hääletoonis kõlas vastuvaidlematu käsk ja võitluse lärm ning segadus 
lakkasid peaaegu silmapilkselt. 

«Lawless!» hüüdis Dick. «Oled sa terve?» «Jaa,» karjus Lawless, «elus ja terve.» 
«Pane latern põlema,» sõnas Dick. «Kas sir Daniel ei ole siin?» päris rüütel. «Sir 
Daniel?» kordas Dick kajana. «Noh, tõesõna, teda ma küll ei igatse. Mul läheks 
halvasti, kui ta siin oleks.» 

«Läheks halvasti, teil, tubli sir?» küsis teine. «Noh, tõesti, kui te pole sir Danieli 
kambast, siis ma tunnistan, et ma ei saa enam millestki aru. Mispärast te siis mu 
meestele kallale tungisite? Mis põhjusel, mu noor ja keevaline sõber? Mis pagana 
eesmärgil? Ja et teha küsitlemisele selge lõpp — missugusele tublile džentelmenile 
olen ma alistunud?» 

Aga enne, kui Dick jõudis vastata, hakkas pimeduses väga lähedal rääkima kellegi 
hääl. Dick võis näha rääkija musta-valge-kirjut märki ja aupaklikku tervitust, millega 
ta oma ülemust kõnetas. 

«Milord,» ütles ta, «kui need džentelmenid pole sir Danieli sõbrad, siis on tõesti 
kahju, et me läksime nendega vastamisi, kuid kümnekordselt rohkem saaksime kahju, 
kui nemad või meie siin veel viivitaksime. Kui valvurid majas pole surnud ega kurdid, 


kuulsid nad kindlasti veerand tundi tagasi meie madinat. Nad annavad otsekohe linna 
märku ja kui me minekuga ei kiirusta, võtab uus vaenlane arvatavasti meid mõlemaid 
kinni.» 

«Hawksleyl on õigus,» lisas lord. «Palun, mis te arvate, sir? Kuhu me peaksime 
marssima?» 

«Ei, milord,» sõnas Dick, «minu pärast minge, kuhu tahate. Ma hakkan peaaegu 
arvama, et meil on mõningat alust sõpruseks, ja kui see on tõesti nõnda, olen ma meie 
tutvust veidi jämedalt alustanud, kuid ei tahaks seda matsi moodi jätkata. Lähme siis 
parem nõndamoodi lahku, milord, et te ulatate mulle käe, teile sobival tunnil ja kohal 
aga püüame kohtuda ja kokku leppida.» 

«Te olete liiga kergeusklik, noormees,» ütles teine, «kuid seekord ei tarvitata teie 
usaldust kurjasti. Ma kohtun teiega päeva alguses Püha Mõrsja Risti juures. Tulge, 
poisid, läki!» 

Võõrad kadusid tegevuspaigalt kahtlase kiirusega, ja sel ajal, kui lindpriid asusid 
surnukehade paljaksröövimise meeldiva ülesande juurde, tegi Dick veel ühe ringkäigu 
ümber aiamüüri, et maja esikülge uurida. Katuse ülemises väikeses vaateavas märkas 
ta valgust. Kuna see pidi linnas sir Danieli maja tagumistest akendest tingimata näha 
olema, ei kahelnud ta, et see oligi märguanne, mida Hawksley kartis, ja et varsti 
saabuvad Tunstalli rüütli piigimehed tegevuspaigale. 

Dick pani kõrva vastu maad ja talle paistis, nagu oleks ta kuulnud linna poolt 
õõnsat, kõmisevat kära. Tagasi rannale läks ta juba kiirustades. Kuid töö oli juba 
lõpetatud, viimane surnukeha purupaljaks tehtud, relvad ära võetud ja neli meest 
kahlasid mere poole, et usaldada laip vetesügavuse hoolde. 

Mõni minut hiljem, kui Shoreby lähematest kitsastest tänavatest tungisid välja 
mõnikümmend ratsameest, rivistusid kiiruga üles ja kihutasid nelja minema, oli 
mereäärse maja lähikond täiesti vaikne ja maha jäetud. 

Vahepeal olid Dick ja tema mehed läinud tagasi õllepoodi «Sikk ja Torupillid», et 
näpistada enne hommikust kohtumist mõni tund magamisaega. 


III PEATÜKK PÜHA MÕRSJA RIST 


Püha Mõrsja Rist seisis Shorebyst natuke maad eemal Tunstalli laane serval. Kaks 
teed puutusid kokku — üks tuli läbi laane Holywoodist, teine oli seesama Rising- 
hami tee, mida mööda me nägime Lancasteri sõjaväe riismeid korratult põgenemas. 
Siin nad ühinesid ja läksid koos allamäge Shoreby poole. Teede ühinemiskohast veidi 
maad tagapool kroonis väikese künka tippu vanaaegne luitunud rist. 

Siia saabuski Dick hommikul kella seitsme paiku. Oli külm nagu harilikult. Maa 
oli härmatisest üleni hõbedaselt hall ja idas hakkas paljudes purpurpunase ja puna- 
kaskollase varjundeis koitma päev. 

Dick istus risti alumisele astmele, mähkis end hästi kuue sisse ja vaatas valvsalt 
igale poole ringi. Ta ei tarvitsenud kaua oodata. Holywoodi teed mööda tuli uhke 
sõjaratsu seljas sammu sõites keegi härrasmees väga toredas säravas turvistikus mille 
peal ta kandis haruldastest nahkadest mantlit. Kakskümmend jardi tagapool järgnes 
talle piigimeeste salk, need jäid aga peatuma, niipea kui kohtamispaik nähtavale tuli, 
ja karusnahkses mantlis härrasmees liikus edasi üksinda. 

Tema ülestõstetud näokate laskis paista väga käskiva ja väärika ilmega nägu, mis 
vastas tema rikkalikule rõivastusele ja relvastusele. Teatavas segaduses tõusis Dick 
risti astmelt püsti ja sammus nõlvakust alla, et oma vangile vastu minna. 


«Milord, tänan teid täpsuse eest,» ütles ta väga sügavalt kummardades. «Kas teie 
lordlik kõrgus suvatseks maha tulla?» 

«Olete te siin üksi, noormees?» päris teine. 

«Ma pole nii lihtsameelne,» vastas Dick, «ja kui olla 


1 Turvistik — soomusrüü. 

teie lordliku kõrgusega avameelne, siis mõlemal pool risti on mets täis minu 
ausaid mehi, kes ootavad seal, relvad hakkamas.» 

«Te olete targasti toiminud,» ütles lord. «See meeldib mulle isegi enam, kui teie 
käitumine möödunud ööl, millal te võitlesite pöörase julgusega ja rohkem nagu metsik 
saratseenlasest hull kui mõni kristlasest sõjamees. Kuid sel, kes on alla jäänud, ei sobi 
millegi üle kaevata.» 

«Te jäite tõesti alla, milord, kuna te niiviisi kukkusite,» kostis Dick, «aga kui 
lained poleks mind aidanud, oleksin mina olnud see, kel oleks halvemini läinud. Te 
suvatsesite jätta mulle oma pistodaga mitu märki, mida ma veel praegugi kannan. 
Lühidalt öeldes, ma arvan, milord, et selles pimesikumängus rannal oli kogu hädaoht, 
samuti ka kogu õnn minu poolel.» 

«Ma näen, te olete küllalt nutikas, et seda kergelt võtta,» lausus vooras, 

«Ei, milord, mitte nutikas,» sõnas Dick. «Ma ei taotle selles asjas endale mingeid 
eeliseid. Aga kui ma uue päeva valguses nägin, et niivõrd tubli rüütel on alistunud 
mitte üksnes minu relvadele, vaid õnnele ja pimedusele ja sellele murdlainetusele, — 
ja kui kergesti oleks lahing võinud minusugusel kogemusteta ja kohmakal sõduril 
teisiti minna, siis ... ärge pidage seda pentsikuks, milord, kui ma leian, et see võit on 
pagana vastik,» 

«Te räägite hästi,» ütles võõras. «Teie nimi?» 

«Minu nimi, kui te lubate, on Shelton,» vastas Dick. 

«Mind kutsutakse lord Foxhamiks,» lisas teine. 

«Teie lahkel loal, milord, te olete järelikult Inglismaa kõige kaunima neiu 
eestkostja,» lausus Dick, «ja mis puutub teie lunarahasse ning nende meeste 
lunarahasse, kes võeti rannal koos teiega vangi, siis ei ole meil tingimuste suhtes 
mingit kõhklust. Ma palun teid, milord, osutage mulle heatahtlikkust ja heldust, 
lubage mulle minu käskijanna, Joan Sedley käsi, teiselt poolt aga võtke vastu vabadus 
endale ja oma kaaslastele, ja kui te seda soovite, ka minu tänu ja teened, kuni ma 
elan.» 

«Aga kas te pole mitte sir Danieli eestkoste all? Mulle näib, et kui te olete Harry 
Sheltoni poeg, olen ma kuulnud niiviisi räägitavat,» ütles lord Foxham. 

«Kas te suvatseksite sadulast maha tulla? Ma jutustaksin teile meeleldi algusest 
lõpuni, kes ma olen, mis olukorras ma viibin ja miks ma olen oma nõudmistes nii 
julge. Anun teid, milord, istuge neile astmetele, kuulake mind lõpuni ja otsustage 
minu üle armulikult.» 

Nende sõnadega ulatas Dick lord Foxhamile käe, et aidata tal sadulast maha tulla, 
viis ta künkast üles risti juurde, pani ta samale kohale istuma, kus ta enne ise oli 
istunud, ja jutustas suursuguse vangi ees aupaklikult püsti seistes oma saatusest kuni 
eelmise õhtu sündmusteni. 

Lord Foxham kuulas tõsiselt ja kui Dick oli lõpetanud, ütles ta: «Master Shelton! 
Te olete kõige õnnelikum ja ühtlasi kõige õnnetum noor džentelmen, ent kui palju teil 
ka õnne on olnud, te olete selle kuhjaga ära teeninud, õnnetust aga pole te kuidagiviisi 
pälvinud. Ärge laske tujul langeda, sest te olete saanud sõbra, kel pole puudust ei 


võimust ega soosingust. Mis puutub teisse endasse, siis kuigi teie päritoluga inimesel 
ei sobi lindpriidega ühes kambas liikuda, pean ma tunnistama, et olete nii vapper kui 
ka lugupidamisväärne, väga hädaohtlik lahingus, väga peenekombeline rahulikus 
läbikäimises — noormees suurepärase iseloomu ja julge käitumisega. Mis puutub teie 
mõisatesse, siis ei saa te neid enne näha, kui ajad jälle muutuvad. Niikaua, kui võim 
on Lancasteri käes, kasutab sir Daniel neid oma valdustena. Minu hoolealuse suhtes 
on teine lugu. Ma olen lubanud ta juba varem ühele džentelmenile, minu perekonna 
sugulasele, kellelegi Hamleyle, see lubadus on juba vana ...» 

«Ah, milord, ja nüüd on sir Daniel lubanud ta lord Shorebyle,» segas Dick vahele. 
«Ja kuigi tema lubadus on alles värske, täidetakse see siiski tõenäoliselt kiiremini.» 

«See on sula tõsi,» vastas tema lordlik kõrgus.«Ja võttes pealegi arvesse, et ma 
olen teie vang, võlgnedes teile mitte midagi muud kui oma elu, ja et neiu on kahjuks 
teiste võimuses, olen ma tingimustega siiani nõus. Aidake mind oma tublide poistega 
m5 

«Milord,» hüüdis Dick, «need on needsamad lindpriid, kellega seltsimise eest te 
mind laidate.» 

«Olgu kes nad on, kuid nad oskavad vähemalt võidelda,» vastas lord Foxham. 
«Aidake mind siis, ja kui me kahe peale neiu tagasi saame, peab ta, minu rüütliau 
juures, teie naiseks saama!» 

Dick laskus oma vangi ette põlvili, kuid too hüppas ristilt kergelt alla, tõstis poisi 
üles ja kaisutas teda nagu oma poega. 

«Lähme,» lausus ta, «kui te tahate Joaniga abielluda, peame olema kärmed 
mehed.» 


IV PEATÜKK «HEA LOOTUS» 


Tund aega hiljem oli Dick tagasi «Kitses ja Torupillides», võttis hommikueinet ja 
kuulas käskjalgade ning valvurite ettekandeid. Duckworth oli ikka veel Shorebyst ära. 
Seda juhtus sageli, sest ta etendas maailmas mitmesuguseid osi, oli huvitatud 
paljudest asjadest ja juhtis mitut laadi ettevõtteid. Ta oli asutanud «Musta Noole» 
ühingu laostunud mehena, ihates kättemaksu ja raha, kuid need, kes teda paremini 
tundsid, arvasid siiski, et ta on suure Inglise kuningate troonile upitaja, Richardi, 
krahv Warwicki esindaja ja emissar 

Tema äraolekul langes tegevuse juhtimine Shorebys igatahes Richard Sheltoni 
õlgadele ja isegi kui noormees istus söögilauas, oli ta pea tulvil muresid ja tema nägu 
kaalutlemisest tõsine. Nad olid lord Foxhamiga omavahel otsustanud, et annavad sel 
õhtul julge löögi ja vabastavad Joanna toore jõuga. Raskusi oli siiski palju ja kui 
luurajad üksteise järel saabusid, tõi igaüks järjest ebameeldivamaid uudiseid. 

Eelmisel ööl toimunud kokkupõrge oli sir Danieli ärevile ajanud. Ta oli 
suurendanud meeskonda aias, kuid jäämata sellega rahule, oli ta paigutanud kõigisse 
läheduses asetsevatesse tänavatesse ratsamehi, et saada otsekohe sõna,,kui tekib mingi 
liikumine. Samal ajal seisid tema maja õues hobused sadulas ja hambuni relvastatud 
ratsamehed ootasid ainult märguannet. 


1 Emissär — erisaadik. 

Öist ettevõtet näis olevat ikka raskem ja raskem läbi viia, kuid äkki lõi Dieki nägu 
särama. ; «Lawless,» hüüdis ta, «sa olid kunagi laevamees, saad sa mulle ühe laeva 
varastada?» 


«Master Dick,» vastas Lawless, «kui te mind aitate, olen ma nõus isegi Yorgi 
toomkiriku tühjaks varastama.» 

Varsti pärast seda asusid mõlemad teele ja läksid alla sadamasse. See oli kaunis 
suur lauter liivaküngaste vahel, mida ümbritsesid kõrgendikud, vana risu ja lagunenud 
agulid. Palju tekiga laevu ja lahtisi paate oli seal ankrus või tõmmatud välja kaldale. 
Kestev halb ilm oli ajanud nad ulgumerelt sadamasse varjule. Karjana kihutavad 
mustad pilved ja külmad tuuleiilid, mis järgnesid üksteisele vahel kuiva lund puistates 
või paljaste tuulepuhangutena mööda tuisates, ei lubanud paremat ilma, vaid tõotasid 
pigem lähemas tulevikus veel kõvemat tormi. 

Enamik meremehi olid külma ja tuule pärast kaldale hiilinud ja möirgasid ning 
laulsid praegu rannaäärsetes kõrtsides. Palju laevu kiikus juba ankrus valveta, ja 
kuivõrd päev edasi venis ning ilm midagi paremat ei tõotanud, suurenes nende arv 
pidevalt. Mahajäetud laevadele ja eelkõige nendele laevadele, mis seisid kaugel 
väljas, pööraski Lawless tähelepanu, kuna Dick istus pooleldi liiva sisse mattunud 
ankrul, kuulates kord tormi metsikut, võimsat ja kurjakuulutavat ulgumist, kord 
laevameeste kähedat laulmist kuskil läheduses asuvas kõrtsis, ja unustas lord Foxhami 
lubadust rõõmuga meenutades peagi oma vahetu ümbruse ja mured. 

Puudutus vastu õlga äratas Dicki mõtteist. See oli Lawless. Ta näitas väikest 
laeva, mis seisis teistest natuke eraldi ja ainult veidi maad sadamasuust eemal, kus ta 
korrapäraselt ja sujuvalt rannale voogavate lainete harjal õõtsus. Sel hetkel langes 
talvepäikese kahvatu kuma veesõiduki tekile, tõstes laeva sünge pilverünka taustal 
esile ja selles hetkelises välgatuses märkas Dick paari meest, kes ajasid piki parrast 
edasi paati. 

«Vaadake sinna, sir,» ütles Lawless, «pange seda hästi tähele! See ongi laev, mida 
meil täna öösi tarvis läheb.» 

Varsti eemaldus paat laeva külje alt ja kaks meest sõudsid hoogsalt kalda poole, 
hoides nina kogu aeg vastu tuult. Lawless pöördus ühe logardi poole. 

«Mis ta nimi on?» küsis ta väikese laeva poole näidates. 

««Hea Lootus» Dartmouthist,» vastas logard. «Tema kapteniks on mees nimega 
Arblaster. Ta sõuab tolles paadis ninapoolse aeruga.» 

See oli kõik, mida Lawless tahtis. Ta tänas kähku meest ja läks ümber kaldaserva 
liivasesse lahesoppi, kuhu paat suundus. Ta võttis seal koha sisse ja niipea kui nad 
kuuldekauguses olid, paiskas ta «Hea Lootuse» meremeeste poole lendu sõnavalingu. 

«Mis! Vana Arblaster!» karjus ta. «Noh, sind võetakse hästi vastu, jah, vanamees, 
sind võetakse tõesti hästi vastu, ausõna! Ja see on «Hea Lootus»? Ah, ma tunnen ta 
kümne tuhande hulgast ära! Viisakas küna, kena paat! Jumal tule appi, vana, kas juua 
tahad? Ma olen oma varanduse kätte saanud, millest sa kindlasti mäletad kuulnud 
olevat. Ma olen nüüd rikas. Olen merel purjetamise maha jätnud. Praegu ma purjetan 
enamasti vürtsitatud õllel. Tule, mees, käsi sellepeale! Tule vana laeva-mehega 
jooma!» 

Kippar Arblaster, vanapoolne, pika näoga, tormidest vintsutatud mees, nuga 
punutud nööriga kaelas, oli kõnnaku, olemise ja kõige poolest nagu iga teinegi 
moodne meremees ja puikles ilmses hämmastuses ning umbusus vastu. Kuid sõna 
«varandus» ja teatud nokastanud inimese lihtsameelsus ning ladna olek, mida Lawless 
väga hästi teeskles, said kõik kokku tema kahtlustavast valvsusest võitu. Mehe 
näoilme muutus rahulikumaks, ta sirutas otsekohe lahtise kämbla välja ja kahmas 
lindprii käe kohutavasse haardesse. 

«Ei,» sõnas ta, «ma ei suuda sind meelde tuletada. Aga mis sest! Ma joon iga 
mehega, vanapoiss, ja samuti minu madrus Torn. Madrus Torn,» lisas ta oma kaaslast 


kõne-tades. «Siin on mu vana semu, kelle nimi ei tule mul meelde, kuid ta on kindlasti 
väga hea meremees. Lähme õige temaga ja ta kuivamaa sõbraga jooma.» 

Lawless läks ees ja varsti istusid nad mingis õllepoes, mis ei olnud nii täis kui 
teised sadama keskusele lähemal 

olevad kõrtsid, sest see oli uhiuus ja seisis üksikus lagedas kohas. See polnud 
muud kui puusara, rohkem tänapäeval metsakolgastes esinevate palkmajade taoline 
ehitus, sisustatud lihtsalt paari kapi ja hulga paljaste pinkidega, vaatide peal plangud, 
mis pidid täitma laudade aset. Keset ruumi leegitses randa uhutud puudest tehtud tuli, 
mis ajas välja paksu suitsu, selle ümber aga istusid poolsada vägevat kannutõstjat. 

«Noh, vaadake,» ütles Lawless, «siin on laevamehe rõõm — äge tuli ja hea kõva 
naps kaldal, kui väljas on närune ilm ja tormine meretuul ulub korstnas. «Hea 
Lootuse» terviseks! Purjetagu ta kergelt!» 

«Jah,» ütles kippar Arblaster, «paras ilm kaldal varjus olemiseks, tõesõna. Madrus 
Torn, mis sa selle kohta arvad? Vanapoiss, sa räägid hästi, kuigi ma ei suuda kuidagi 
su nime meelde tuletada, kuid sa räägid väga ilusti. Purjetagu «Hea Lootus» kergelt! 
Aamen!» 

«Sõber Dickon,» jätkas Lawless oma ülemust kõnetades, «sul on praegu mõned 
asjad käsil, kui ma ei eksi? Hea küll, palun sind, hakka neid jalamaid ajama, sest ma 
jään siia selle valitud seltskonnaga, kahe vana turske laevamehega, ja ma kinnitan, et 
kuni sa tagasi tuled, jäävad need vahvad poisid siia ootama ja joovad minuga kokku. 
Me pole maarotid, meie, vanad tursked tõrvaninad!» 

«See on hea plaan,» vastas kippar, «sa võid minna, poiss, sest ma tahan sinu heale 
sõbrale ja minu heale semule kuni õhtukelladeni seltsiks olla. Jah, tõesti, Püha Maria 
nimel, kuni päike jälle tõuseb! Sest vaata, kui mees on küllalt kaua merel olnud, 
imbub sool talle üdini keresse ja joogu ta siis kas või kaevu tühjaks, janu ei suuda ta 
kunagi kustutada.» 

Kõigist julgustatuna tõusis Dick nüüd püsti, jättis seltskonnaga jumalaga ja läks 
jälle välja tormi kätte, katsudes nii kiiresti kui sai «Kitse ja Torupillidesse» jõuda. Siit 
ta saatis lord Foxhamile sõna, et niipea kui algab öö, on nende käsutuses tugev laev 
merele minekuks. Seejärel võttis ta endaga kaasa paar lindpriid, kellel oli 
mereasjanduses mõningaid kogemusi, ja pöördus tagasi sadamasse väikese liivase 
lahesopi juures. 

«Hea Lootuse» paat asetses paljude teiste vahel, mille 

hulgast teda võis tema äärmiselt väikeste mõõtude ja kerge ehituse poolest ilma 
vaevata ära tunda. Pärast seda, kui Dick ja tema kaks meest olid oma kohtadele 
asunud ja hakkasid lahesopist välja lahtisesse sadamasse aerutama, õõtsus väike 
pähklikoor laineharjal üles ja alla ning kõikus iga tuulehoo käes nagu hakkaks ta 
tõepoolest iga minut vajuma. 

Nagu me oleme juba öelnud, oli «Hea Lootus» ankrus kaugel väljas, kus lainetus 
oli kõige tugevam. Mitme kaabeltau° kaugusel polnud ainsatki laeva. Need, mis 
seisid kõige ligemal, olid maha jäetud, ja kui paat laevale lähenes, algas veel tihe 
lumetuisk ning ilm läks äkki pimedaks, mis lindpriide toiminguid võimaliku luu- 
ramise eest veelgi enam varjas. Üks-kaks-kolm kargasid nad kõikuvale tekile ja paat 
jäi ahtrisse lainetele tantsima. «Hea Lootus» oli vallutatud. 

«See oli hea, vastupidav laev, ninas ja keskel tekiga kaetud, ahtris aga lahti. 
Laeval oli üks mast ja ta oli taa-geldatud osalt feluki”", osalt lüügri”° moodi. Paistis, et 


2% Kaabeltau — meresõidu pikkusühik. 
2! Felukk — rannasõidulaev Vahemerel. 


kippar Arblaster oli sooritanud suurepärase tehingu, sest laadungiruum oli täis 
prantsuse veini vaate ja väikeses kajutis Neitsi Maarja kuju kõrval, mis kõneles 
kapteni vagadusest, oli veekindla vaheseina küljes hulk lukustatud kirste ja kappe, mis 
näitasid, et kapten oli rikas ja hoolikas mees. 

Üks koer, kes oli sõiduki ainuke valdaja, haukus pööraselt ja lõi hambad 
kutsumata külaliste säärde, kuid jalahoop virutas ta varsti kajutisse ja koera õiglase 
pahameele peale pandi uks kinni. Lamp süüdati põlema ja kinnitati üles vantidesse, et 
laev oleks kaldalt selgesti näha. Laadungiruumis löödi ühel veinivaadil punn eest ära 
ja mehed tühjendasid õhtuse ettevõtte õnnestumiseks kruusi suurepärast gaskooni 
veini. Seejärel, kui üks lindpriidest hakkas vibu ja nooli valmis seadma ning valmistus 
laeva igasuguste sissetungijate vastu kaitsma, tõmbas teine paadi laeva külje alla, 
ronis üle parda ja hoidis all paati paigal, oodates Dicki. 

«Hüva, Jack, pea hästi valvet,» ütles noor komandör, 

valmistudes oma alamale järgnema. «Sa saad sellega päris hästi hakkama.» 

«Noh,» vastas Jack, «ma saan sellega tõesti väga hästi hakkama, kuni me siin 
seisame, aga kui me oleme 

selle viletsa laeva nina kord sadamast välja pistnud 

vaadake, kuidas ta väriseb! Jah, see vaene küna kuulis neid sõnu ja süda ütles tal 
tema tammepuust ribide vahel üles. Aga vaadake, master Dick, kui pimedaks läheb!» 

Pimedus oli tõepoolest hämmastav. Suured lained kerkisid üksteise järel 
pimedusest esile ja «Hea Lootus» ronis kord erksalt üles harjale, kord sukeldus jälle 
pea ees teisele poole alla. Peenikesed lumehelbed ja väikesed vahupritsmed lendasid 
õhus, piserdades teki üle ja tuul mängis nukralt taglases. 

«Tõesõna, ilm on halb,» lausus Dick. «Aga mispärast lasta tujul langeda! See pole 
muud kui tormihoog ja läheb varsti üle.» Hoolimata nendest sõnadest mõjusid kõle 
möll taevas ja tuule kaeblik ulgumine ning vingumine Dickisse siiski masendavalt ja 
kui ta ronis üle «Hea Lootuse» parda ning suundus kõigest jõust aerutades veel kord 
maabumiskohale, lõi ta vagalt risti ette ja palus taevast kanda hoolt kõigi nende 
hingede eest, kes pidid merel eluga riskeerima. 

Maabumiskohta lahesopis oli kogunenud juba umbes pool tosinat lindpriid. Paat 
jäeti nende käsutusse ja anti käsk viivitamatult laevale minna. 

Natuke kaugemal rannal leidis Dick lord Foxhami, kes otsis teda kiirustades taga. 
Lordi nägu varjas tume peakate ja tema (särav turvistik oli kaetud viletsa pika 
punakaspruuni mantliga. 

«Noor Shelton, mõtlete te siis tõesti merele minna?» küsis ta. 

«Milord,» vastas Richard, «nad valvavad maja igast küljest ratsameestega, häiret 
tõstmata ei pääse me sinna maa poolt ligi ja kui sir Daniel on meie ettevõttest kord 
juba teada saanud, ei suuda me seda ka siis edukalt lõpule viia, kui me tuule seljas 
ratsutaksime — vabandage mind selie ütluse pärast. Ei, kui me läheme merd kaudu 
ringi, riskeerime me muidugi loodusjõudude meelevalda sattumisega, aga selle kõik 
kaalub tugevasti üles võimalus oma eesmärgini jõuda ja neiu ära viia.» 

«Hea küll,» kostis lord Foxham, «minge ees. Ma järgnen teile teatud mõttes häbi 
pärast, sest ma tunnistan, et oleksin parema meelega voodis.» 

«Sel juhul siit,» ütles Dick. «Me läheme siia, et oma tüürimeest kaasa võtta.» 

Ja ta läks räpase õllepoeni, kus ta oli osale meestest kohtamise määranud. Mõned 
neist leidis ta väljas ukse ees ootamas, teised olid veidi julgemalt sisse trüginud ja 


2 Lüüger — rannasõidupurjekas. 


valides endale kohad võimalikult lähemale sinna, kus nad oma seltsimeest nägid, 
kogunesid tihedalt Lawlessi ning kahe laevamehe ümber. Segase näoilme ja uduste 
silmade järgi otsustades olid need mõõdukuse piirid ammu ületanud ja kui Richard 
sisse astus, lord Foxham tema kannul, alustasid kõik kolm tormi ulgumise saatel 
mingit vana haledat meremeeste laulu. 

Noor pealik heitis kiire pilgu üle kuuri. Tuld oli parajasti juurde pandud ja lõkkest 
tõusid paksud suitsupilved, nii et kaugematesse nurkadesse oli raske selgesti näha. 
Niipalju oli siiski ilmne, et lindpriid olid ülejäänud külalistega võrreldes suures 
arvulises ülekaalus. Jäänud selles suhtes rahule — juhuks, kui tema plaani teostamine 
peaks kuidagi ebaõnnestuma —, sammus Dick üle toa laua juurde ja asus jälle oma 
kohale pingil. 

«Hei,» karjus kippar, «kes sa oled?» 

«Tahaksin teiega väljas paar sõna kõnelda, master Arblaster,» vastas Dick, «ja 
seesama ongi, millest me rääkima hakkame.» Ta näitas kipparile lõkke kumas 
kuldnooblit. 

Laevamehe silmad lõid põlema, kuigi tal ei läinud veel korda meie kangelast ära 
tunda. 

«Jah, poiss,» ütles ta, «ma tulen teiega. Vanapoiss, ma olen silmapilk tagasi. Võta 
tublisti, vanamees!» Ja võttes Dicki käe alt kinni, et oma ebakindlale astumisele tuge 
leida, sammus ta õllepoe ukse poole. 

Niipea kui ta oli jõudnud üle läve, haaras temast kümme tugevat käsivart ja sidus 
ta kinni. Kaks minutit hiljem olid ta liikmed tugevasti kokku nööritud, kõva tropp 
suhu torgatud ja ta visati ülepeakaela kõrvalasuvasse heinaküüni. Varsti oli tema 
madrus Torn samuti kinni seotud, tema kõrvale visatud ja meestapaar jäeti sinna 
ööseks pentsikuid mõtteid hauduma. 

Kuna peitmise aeg oli nüüd möödas, koguti lord Foxhami kaaslased kokkulepitud 
märguande peale kokku, salk võttis julgelt oma valdusse nõnda palju paate, kui 
meeste arv nõudis, ja hakkas terve laevastikuna laeva taglases rippuva tule poole 
sõudma. Tükk aega enne seda, kui viimane mees oli «Hea Lootuse» tekile roninud, 
kõneles kaldalt kostev pöörane karjatus, et vähemalt osa meremehi oli oma paatide 
kadumise avastanud. 

Nüüd oli aga juba liiga hilja neid tagasi saada või kätte maksta. Umbes 
neljakümnest sõjamehest, kes olid praegu varastatud laevas üles rivistatud, olid 
kaheksa käinud merel ja võisid madruste osa mängida. Nende abiga tõmmati üks puri 
üles. Ankruköis lõigati katki. Lawless, kes taarus jalgel ja röökis ikka veel meremehe- 
laulude refrääne laulda, võttis pika tüüripinni pihku ja «Hea Lootus» kadus vilkalt 
ööpimedusse, vastu suurtele lainetele teisel pool sadamamuuli. 

Richard asus tuulapoolse peelestiku kõrval. Välja arvatud laeva enda latern ja 
mõned tuled Shoreby linnas, mis tuulealuses küljes juba tuhmusid, oli kõikjal pime 
nagu kotis. Ainult aeg-ajalt, kui «Hea Lootus» sööstis peadpööritavalt kõrgete lainete 
vahelisse orgu, murdus lainehari ja silmapilk tekkis suur lumivalgest vahust kosk, mis 
voolas hetk hiljem kiiluvette ja kadus. 

Paljud mehed lamasid pikali maas, hoidsid end kõvasti kinni ja palvetasid valjusti, 
veel rohkem mehi olid roomanud merehaigetena põhjaruumi, kus nad lebasid 
laadungi vahel siruli. Mis puutub aga Lawlessi äärmiselt metsikusse kätega 
vehkimisse ja üha kestvasse joobnud hooplemisse — ta röökis ja laulis ikka veel 
tüüripinni juures —, siis võis ka kõige sudimas südames tekil tärgata sõidu tulemuste 
suhtes näriv kahtlus. 


Lawless aga tüüris laeva nagu mingi loomusunni ajel läbi murdlainete, sattus 
suure liivakalda tuulealusesse külge, kus nad natuke maad vaikses vees edasi purjeta- 
sid, ja juhtis laeva varsti pärast seda lihtsa kivist muuli äärde, kus see kiiruga kinni 
seotuna pimedusse õõtsuma ning kiikuma jäi. 

V PEATÜKK «HEA LOOTUS» (järg) 


Muul polnud kaugel majast, kus asus Joanna. Nüüd jäi üle veel ainult mehed 
maale toimetada, maja tugeva salgaga ümber piirata, uks sisse lüüa ja vang minema 
viia. Nad võisid järelikult pidada «Hea Lootusega» kõik lõpetatuks, sest see oli 
toonud nad vaenlaste selja taha, ja kas nende peamine ettevõte siis õnnestub või läbi 
kukub, taganevad nad laane ja lord Foxhami vägede suunas, mis pakub rohkem 
lootust. 

Mehi randa toimetada polnud siiski kerge ülesanne, sest paljud olid olnud 
merehaiged, kõik olid üdini läbi külmanud, segadus ja korralagedus pardal olid 
löönud nende distsipliini kõikuma, laeva õõtsumine ja ööpimedus olid aga neid 
heidutanud. Nad tahtsid kõik korraga muulile tungida ja lord pidi mõõga omaenda 
kaaskond-laste vastu välja tõmbama ja neile ette kargama. Seda märatsemiskihku ei 
suudetud taltsutada ilma teatava kärata, mis oli praegusel juhtumil äärmiselt 
ebasoovitav. 

Pärast seda, kui kord oli mõningal määral taastatud, siirdus Dick mõne valitud 
mehega kõige ees kaldale. Rannas valitsev pimedus kerkis helkivate murdlainete 
kõrval esile nagu mingi tihke keha ja tormi ulgumine ning vihin summutasid 
igasuguse väiksema kära. 

Dick oli vaevalt muuli lõppu jõudnud, kui tuul vaibus viivuks ja talle näis, et 
kaldalt kuuldus hobuste kõmisevat trampimist ja relvade tärinat. Jättes oma kannul 
tulijad seisma, läks Dick üksi paar sammu edasi, käis isegi kõrgendikul ja veendus 
nüüd kindlasti, et võis eraldada meeste ja hobuste liikuvaid kogusid. Tema tuju kippus 
tugevasti langema. Kui nende vaenlased olid tõesti valvel, kui nad olid muuli 
kaldapoolse otsa sisse piiranud, olid tema ja lord Foxham sattunud täbarasse olukorda, 
kus oli väga raske end kaitsta — taga oli meri, mehed tunglesid pimeduses kitsal 
tammil. Ta tõi kuuldavale ettevaatliku vile — märguanne, mille suhtes nad olid enne 
kokku leppinud. 

See osutus signaaliks rohkemale, kui ta oleks osanud oodata. Silmapilk lendas läbi 
ööpimeduse huupi 

väljalastud nooltepilv ja mehi oli muulil niivõrd tihedalt hunnikus, et enam kui 
üks neist sai pihta ja nooltele vastasid karjed, mis väljendasid nii hirmu kui ka valu. 
Selle esimese laskmise ajal sai pihta ka lord Foxham. Hawksley kandis ta otsekohe 
tagasi pardale ja tema mehed võitlesid (kui nad üldse võitlesid) selle lühikese 
kokkupõrke ajal ilma juhita. Võib-olla, et see oligi selle õnnetuse peamine põhjus, mis 
nüüd kiiresti järgnes. 

Muuli kaldapoolses otsas pidas Dick käputäie meestega umbes minut aega vastu. 
Paar meest sai mõlemal poolel haavata, teras ristus terasega ja polnud veel vähimatki 
märki, et kumbki oleks ülekaalu saanud, kui tõus pööras end ainsa hetkega laevalt 
tulnud salga vastu. Keegi kisendas, et kõik on läbi. Meestel oli just säärane meeleolu, 
et nad võtsid ärevust tekitavaid nõuandeid kergesti kuulda. Seda appihüüdu toetati. 
«Pardale, poisid, kel elu armas!» karjus keegi teine. Kolmas suurendas selle 
paratamatu üleskutse argpüksi eksimatu loomusunniga üldiseks taganemiseks: «Meid 
on ära antud!» Ja üheainsa' hetkega tormas kogu see meestesumm vooga-tes ja 


tungeldes muuli mööda tagasi, keerates kaitsetud seljad tagaajajate poole ja lõhestades 
pimedust argpüksliku kisaga. 

Keegi argpüks tõukas laeva ahtri eemale, kuna teine hoidis seda veel ninast kinni. 
Põgenikud hüppasid kisendades üles ja tiriti pardale või kukkusid tagasi ja hukkusid 
vees. Mõned löödi tagaajajate poolt muulil maha. Paljud said laeva tekil kabuhirmus 
peatult rabeldes vigastada, kui üks mees kargas teise peale ja kolmas veel mõlemale 
otsa. Viimaks päästeti «Hea Lootuse» nina kas meelega või kogemata lahti ja alati 
valmis Lawless, kes oli paljaste lihaste jõudu appi võttes ja ohtralt ka külma terast 
kasutades jäänud kogu möllu ajal oma kohale tüüripinna juures, pani selle kohe õigele 
halsile. Laev hakkas mööda tormist merd jälle edasi liikuma, vee äravooluaugud 
nõretasid verest ja tekk oli hunnikus täis mehi, kes aelesid seal sirevil maas või 
rabelesid ööpimeduses. 

Seejärel pistis Lawless põueoda tuppe ja sõnas lähima naabri poole pöördudes: 
«Jätsin oma märgid nende argade klähvivate koerte külge.» 

Sel ajal, kui mehed kõik oma elu pärast karglesid ja rabelesid, ei märganud nad 
neid tooreid tõukeid ja teravaid torkeid, mille abil Lawless oli selles segaduses oma 
kohal püsinud. Aga võib-olla olid nad nakanud nii mõnestki asjast juba selgemini aru 
saama, või oli keegi tüürimehe sõnu pealt kuulanud. 

Paanikasse sattunud sõjavägi toibub pikkamisi, ja mehed, kes on end äsja 
argusega häbistanud, tormavad mõnikord otse vastupidisesse äärmusse, justkui 
tahaksid nad mälestuse oma süüst välja rookida. Nii oli see ka praegu. Needsamad 
mehed, kes olid relvad minema visanud ja keda oli jalgupidi «Hea Lootuse» pardale 
tiritud, hakkasid pealikute peale kisendama ja nõudma, et kedagi karistataks. 

See suurenev pahameel pöördus Lawlessi vastu. 

Selleks, et päris ulgumerele jõuda, oli vana lindprii «Hea Lootuse» nina mere 
poole keeranud. 

«Mis!» lõugas üks nurisejatest. «Ta viib meid mere poole!» 

«See on tõsi,» karjus teine, «jah, meid on kindlasti reedetud.» 

Ja nad hakkasid kõik kooris kisendama, et neid on ära antud ning käskisid 
Lawlessi kriiskaval häälel ja vastikute vannete saatel laeva ümber keerata ja nad 
kiiresti kaldale viia. Lawless hoidis hambaid kiristades laeva õigel kursil, juhtides 
«Head Lootust» läbi kohutavate lainete. Nende tühipaljale hirmutamisele, samuti 
nagu nende teotavatele ähvardustele keeldus ta purjus inimese väärikusega põlglikult 
vastamast. Rahulolematud nihkusid mastist veidi ahtri pool koomale ja oli ilmne, et 
nad «karjusid end julgemaks» nagu kodukuked. Varsti oleksid nad äärmiseks 
ülekohtuks jä tänamatuseks valmis olnud. Dick tahtis vahele segada ja hakkas redelist 
üles tulema, kuid keegi lindprii, kes oli samuti midagi meremehe taolist, jõudis ette. 

«Poisid,» alustas ta, «ma arvan, et te olete päris puupead, sest missa nimel, kui me 
tahame tagasi saada, peame enne ju ulgumerele pääsema, eks ole? Ja see vana 
Lawless . ..» 

Keegi lõi rääkijale vastu suud ja järgmisel silmapilgul oleks nagu kuiv õlekuhi 
leegitsema löönud — mees löödi 

maha, trambiti jalge alla ja tema argpükslike kaaslaste pistodad tegid talle lõpu 
peale. Selle peale tõusis Lawlessi viha ja ta veri lõi keema. 

«Tüürige ise,» möirgas ta vandudes ja laskis tüüripinni lahti, hoolimata oma teo 
tagajärgedest. 

«Hea Lootus» võbises parajasti laineharjal. Laev vajus peadpööritava kiirusega 
teisele poole alla. Otsekohe kerkis teine laine nagu suur must vall tema ees üles ja 


laev sukeldus ülepeakaela sellesse veemäkke. Rohekas vesi tormas mehe põlve 
kõrguselt vööritäävist ahtrini ületeki, piisad paiskusid mastist kõrgemale ja laev kerkis 
teisel pool jälle üles, kohutavalt, nõutult värisedes, otsekui surmavalt haavatud loom. 

Vesi viis kuus-seitse mässajat üle parda, mis aga puutub ülejäänutesse, siis kui nad 
jälle sõna suhu said, röökisad nad pühakute juures ja ulgusid, et Lawless tuleks tagasi 
ning võtaks tüüripinni pihku. 

Ka Lawless ei oodanud, kuni teda kaks korda kästakse. Tema õiglase 
pahameelepuhangu hirmus tagajärg oli teda lõplikult kainestanud. Ta teadis paremini 
kui keegi teine pardal, et «Hea Lootus» oleks läinud nende jalge all peaaegu kogu 
täiega põhja, ja selle järgi, kui laisalt laev jälle merele vastu pani, võis ta aimata, et 
hädaoht polnud veel põrmugi möödas. 

Dick, kelle see tõuge oli maha paisanud ja pooleldi ära uputanud, kahlas 
üleujutatud ahtris põlvini vees ja ronis tüürimehe kõrvale. 

«Lawless,» ütles ta, «me sõltume kõik sinust. Sa oled tõesti vahva, tasakaalukas ja 
laevade juhtimises osav mees. Ma panen kolm meest sinu julgeoleku järele valvama.» 

«Ilmaaegu, master Dick, ilmaaegu,» sõnas tüürimees, vahtides pinevalt enda ette 
pimedusse. «Me jõuame iga hetkega nendele leetseljakutele ikka lähemale, iga hetk 
käib meri järjest raskemalt meile peale ja mis kõikidesse nendesse vingujatesse 
puutub, siis on nad varsti kõik siruli. See on ju päris mõistatus, master, kuid see on 
tõsi, et siiamaani pole veel olnud halba meest, kes oleks olnud hea laevamees. Mitte 
keegi peale ausate ja julgete ei suuda sellisele loopimisele vastu pidada.» 

«Noh, Lawless,» ütles Dick naerdes, «see on eht laevamehe 

jutt ja sel pole rohkem mõtet kui tuule ulgumisel. Aga palun ütle, kuidas meil on? 
Kas oleme õigel kursil? Kas meie olukord on hea?» 

«Master Shelton,» vastas Lawless, «ma olen olnud frantsisklane — ma kiidan 
saatust selle eest, ja ambur, varas ning laevamees. Kõigi nende kuubede hulgast 
oleksin ma surnud kõige parema meelega frantsiskaani munga rüüs, nagu te isegi 
võite kergesti arvata, ja kolge vähem lusti on mul surra John Shipmani 1 tõrva-kuues. 
Seda muidugi kahel eriti heal põhjusel: esiteks seepärast, et surm võiks mehe siin äkki 
ära kutsuda, ja teiseks hirmu pärast, mida mulle teeb see suur soolane lämmatav mass 
ja segadik jalge all...» ja Lawless põrutas jalaga vastu tekki. «Sellest hoolimata,» 
jätkas ta, «olen ma meie Neitsile suure küünla võlgu, kui ma ei sure meremehe surma 
ja seda veel täna öösi.» 

«On's asi nii tõsine?» küsis Dick. 

«Asi.on tõesti tõsine,» kostis lindprii. «Kas te ei tunne, kui raskelt ja kohmakalt ta 
üle lainete liigub? Kas te ei kuule, kuidas vesi tema laadungiruumis loksub? Isegi 
praegu ei kuula ta enam rooli. Oodake, kuni ta on veidi sügavamalt sisse vajunud, ja 
ta läheb teie jalgade all põhja nagu kirves või triivib allatuult kaldale ja lendab 
pilbasteks.» 

«Sa räägid küllaltki julgelt,» sõnas Dick. «See ei kohuta siis sind?» 

«Noh, master,» vastas Lawless, «kui keegi on kunagi pidanud näruse meeskonna 
sadamasse toimetama, olen see mina — usust taganenud munk, varas ja kõik muu 
peale selle. Hüva, te võite panna imeks, kuid mu kerja-kotis on veel lootust, ja kui ma 
peaksin uppuma, tahan ma uppuda teraste silmade ja kindla käega, master Shelton.» 

1 Shiprnan — laevamees (inglise k.). 

Dick ei lausunud midagi, kuid ta oli imestunud, et vana hulkur on nii meelekindel, 
ja kartes mingit uut vägivalla-akti või reetmist, hakkas ta kolme ustavat meest otsima. 


Suurem osa mehi oli nüüd kadunud tekilt, mida veepritsmed kogu aeg üle külvasid ja 
kus nad polnud millegagi läbilõikava talvetuule eest kaitstud. Nad olid kogunenud 

selle asemel veinivaatide vahele laadungiruumi, mida valgustas kaks kiikuvat 
laternat. 

Mõned vähesed hoidsid siin ülal pillerkaarimeeleölu ja jõid üksteise terviseks 
ohtralt Arblasteri gaskooni veini. Kui aga «Hea Lootus» tormas edasi läbi vahutavate 
lainete, pildudes vahel vööri kõrgele õhku ja sukeldudes ahtriga sügavasse valgesse 
vahtu, vähenes nende lustakate tegelaste hulk iga hetkega ja iga rullumisega. Paljud 
istusid kõrval ja hoolitsesid oma vigastuste eest, enamik mehi olid aga juba haigena 
siruli maas ja ägasid kiiluruumis. 

Greensheve, Cuckow ja keegi noor poiss lord Foxhami omadest, keda Dick oli 
juba tema taibukuse ja vahvuse pärast tähele pannud, olid siiski veel võimelised aru 
saama ja meeleldi valmis käsku täitma. Dick saatis nad tüürimehe juurde ihukaitseks, 
ja heitnud veel viimase pilgu pimedale taevale ning merele, keeras ümber ning läks 
alla kajutisse, kuhu teenrid olid kandnud lord Foxhami. 


VI PEATÜKK «HEA LOOTUS» (lõpp) 


Haavatud paruni oigamine sulas ühte laevakoera ulgumisega. Kas peni tundis 
muret sõpradest eemaloleku pärast või haistis ta laeva vaevalises edasiliikumises 
tõesti mingit hädaohtu, kuid selle vaese looma ulgumine kostis nagu hädasignaal üle 
lainete ja tuule mühina ning ebausklikud mehed kuulsid neis häältes «Hea Lootuse» 
matusekella helinat. 

Lord Foxham oli pandud koisse karusnahkse mantli peale. Väike lamp põles 
ähmaselt Neitsi kuju ees vaheseina küljes ja Dick võis selle kumas näha vigastatud 
mehe kahvatut nägu ja aukuvajunud silmi. 

«Ma olen rängalt vigastatud,» ütles ta. «Tulge mulle lähemale, noor Shelton, olgu 
minu juures vähemalt ükski suursuguse päritoluga inimene, sest kui ma olen kõik 
elupäevad veetnud uhkuses ja rikkuses, on kurb, et ma pidin saama selle haava tühises 
kokkupõrkes ja surema mingis räpases külmas laevas merel, allakäinud; inimeste ja 
matside hulgas.» 

«Ei, milord,» lausus Dick, «ma palun pigem pühakuid selle eest, et te oma haavast 
paraneksite ja jõuaksite varsti tervena kaldale.» 

«Mis?» päris tema lordlik kõrgus. «Jõuaksin tervena kaldale? On see siis 
kahtlane?» 

«Laev liigub vaevaga edasi, meri on meie vastu ja käib rängalt peale,» vastas 
poiss, ja selle järgi, mida ma oskan teada saada oma mehelt, kes tüürib, on tõesti 
hästi, kui me kuiva jalaga maale saame.» 

«Haa!» ütles parun süngelt. «Niisiis peavad kõik hirmsad asjad minu hinge 
lahkumisega kaasas käima! Sir, paluge parem selle eest, et te elu oleks raske, aga 
surm kerge, selle asemel, et kogu elu läbi narrusi teha ja pillerkaaritada, viimasel 
tunnil aga ülepeakaela õnne-tustesse sattuda! Kuidas asi ka ei oleks, mul on midagi 
südamel, mida ei saa edasi lükata. Kas meil ei ole ainsatki preestrit pardal?» 

«Mitte ühtki,» vastas Dick. 

«Noh, räägime sel juhtumil minu ilmalikest huvidest,» jätkas lord Foxham. «Kui 
ma olen surnud, peate te olema mulle niisama hea sõber, nagu te olite mulle elu ajal 
viisakas vaenlane. Ma langen halval ajal nii minu enda, Inglismaa, kui ka nende 
suhtes, kes mind on usaldanud. Minu mehed toob kohale Hamley, seesama, kes on 


teie võistleja. Nad kohtuvad pikas majas Holywoodis. See sõrmus minu sõrmest 
tõendab, et te esitate minu korraldusi, peale selle kirjutan ma paberile paar sõna, mis 
käsivad Hamleyl loovutada tüdruk teile. Kas ita aga kuulab? Seda ma ei tea.» 

«Aga mis korraldused, milord?» päris Dick. 

«Ah,» lausus parun, «jah, — korraldused...» ja ta vaatas Dickile kõhklevalt otsa. 
«Olete te Yorgi või Lan-casteri poolt?» küsis ta viimaks. 

«Mul on häbi öelda,» vastas Dick, «et võin vaevalt selget vastust anda, kuid nii 
palju on minu arvates selge, et kuna ma tegutsen koos Ellis Duckworthiga, teenin ma 
Yorgi dünastiat. Olgu peale, kui see peab nii olema, kuulutan ma enda Yorgi 
pooldajaks.» 

«See on hea,» kostis teine. «See on väga hea. Sest tõepoolest, kui te oleksite 
öelnud, et olete Lancasteri poolt, poleks ma ilma peal teadnud, mida teha. Aga kui 

te olete Yorgi poolt, siis kuulake mind. Ma tulin siia ainult selleks, et valvata neid 
lorde Shorebys, kuna minu ülihea noor isand, Richard of Gloucester Ei kogub piisa- 
vaid jõudusid, et neile kallale tungida ja neid laiali ajada. Ma olen teinud endale 
ülestähendusi nende tugevuse kohta, mis valvkondi nad peavad ja kus nad paiknevad 
ning pidin need oma noorele isandale pühapäeval tund aega enne keskpäeva Püha 
Mõrsja Risti juures laane serval edasi andma. Ma ei saa arvatavasti sellele 
kohtamisele minna, kuid ma palun teid olla nii armastusväärne ja minu asemel sinna 
minna. Ja vaadake, et ei rõõm ega valu, ei torm, haavad ega katk ei takistaks-teid sel 
tunnil sellesse kohta ilmumast, sest siin on kaalul Inglismaa heaolu.» 

«Ma võtan selle täie teadlikkusega enda peale,» ütles Dick. «Kuivõrd see on minu 
võimuses, täidetakse teie ülesanne.» 

«See on hea,» ütles haavatud mees. «Minu isand hertsog annab teie korraldused 
edasi ja kui te innu ning heameelega tema sõna kuulate, olete tehtud mees. Hoidke 
seda lampi mu silmadele natuke lähemal, kuni ma kirjutan teile need sõnad paberile.» 

Ta kirjutas ühe tähe «oma auväärt sugulasele, sir John Hamleyle», ja siis teise, 
mille ta jättis ilma aadressita. 

«See on hertsogile,» sõnas ta. «Märgusõna on «Inglismaa ja Edward», vastus — 
«Inglismaa ja York.» «Ja Joanna, milord?» küsis Dick. 

«Noh, Joannat peate katsuma endale saada, kuidas ise oskate,» vastas parun. 
«Mõlemas kirjas olen ma öelnud, et teie olete minu valitud, aga te peate ta ise endale 
võitma, poiss. Mina olen püüdnud seda teha, nagu te praegugi näete ja olen oma elu 
kaotanud. Rohkem ei suuda ükski inimene.» 

Selle aja peale väsis haavatu juba väga ära. Dick pistis kallid paberid põue, palus 
teda rõõmsam olla ning jättis ta puhkama. 

Hakkas koitma külm ja sinetav päev. Tuiskas lund. «Hea Lootuse» tuulealuses 
küljes asus üsna lähedal rand, kus kaljused neemed vaheldusid liivaste lahtedega, kau- 
gemal sisemaa pool aga paistsid taeva taustal Tunstalli metsastunud künkatipud. Tuul 
ja lained olid mõlemad vaibunud, kuid laev oli sügavalt-vees ja tõusis vaevu 
laineharjale. 

Lawless oli ikka veel rooli juures. Selleks ajaks olid peaaegu kõik mehed juba 
tekile roomanud ja silmitsesid nüüd kaamete nägudega ebasõbralikku kallast. 

«Kas me läheme kaldale?» küsis Dick. 

«Jah,» ütles Lawless, «kui me enne põhja ei lähe.» 


2 Siin jutustatud sündmuste ajal ei saanud Richard Küürakas olla veel Gloucesteri hertsogiks ülendatud, kuid lugeja loal tuleb 
teda selguse mõttes nii nimetada. (Autori märkus). 


Just sel hetkel tõusis laev niivõrd jõuetult lainele vastu ja vesi loksus nõnda 
valjusti laadungiruumis, et Dick haaras tahtmatult tüürimehe käest kinni. 

«Missa nimel!» hüüdis ta, kui «Hea Lootuse» vöör jälle vahust nähtavale ilmus. 
«Tõesõna, ma arvasin, et vajume põhja. Mul langes süda juba saapasäärde.» 

Laeva keskosas olid Greensheve, Hawksley ja teised paremad mehed mõlemast 
salgast ametis teki lahtikangutamisega, et ehitada parve, ja nendega ühines ka Dick, 
töötades kõvasti, et mõtteid oma täbarast olukorrast eemale juhtida. Aga isegi kui ta 
nii töötas, tuletas iga vaese laeva vastu põrkav laine, iga loid rullamine, kui purjekas 
sinna-tänna keereldes veemägede vahel viskles, talle kohutava teravusega meelde, et 
surm on vahetus läheduses. 

Kui ta varsti pilgu töö pealt üles tõstis, nägi ta, et nad olid väga lähedal kõrgele 
maaninale, hävitavale ranna-kaljule, mille aluse vastu lained vahutades raskelt puru- 
nesid. Peaaegu püstloodis tõusis see teki kohale. Ülal ilmus nähtavale maja, mis 
kõrgendikku kroonis. 

Lained veeresid rõõmsalt maa poole, tõstsid «Hea Lootuse» oma vahutähnilistele 
õlgadele, kandsid teda tüürimehe tahtest hoolimata edasi ja paiskasid ta ühe 
silmapilgu jooksul tugeva tõukega liivale. Lained hakkasid poole masti kõrguselt 
laevast uuesti üle käima ja teda siia-sinna veeretama. Järgnes veel üks suur laine, mis 
tõstis laeva jälle üles ja kandis ta veel kaugemale maale. Siis tuli kolmas ja jättis ta 
hädaohtlikumatest 

murdlainetest kaugele, kalda lähedale liivaseljandikkti kulutuna seisma. 

«Noh, poisid,» karjus Lawless, «pühakud on meie eest tõepoolest hoolitsenud. 
Algab mõõn. Nüüd ei ole muud, kui istume maha ja joome kruusi veini ning enne 
poolt tundi võite te mul kõik kuivalt nagu silda mööda kaldale marssida.» 

Üks vaat löödi lahti, igaüks istus sinna, kus ta leidis varju lume ja veepritsmete 
eest, ja laevahuku läbiteinud salk laskis kruusil ringi käia, katsudes keha soojendada 
ja tuju taastada. 

Dick läks vahepeal tagasi lord Foxhami juurde, kes lamas täielikus nõutuses ja 
hirmus, kajuti põrand põlvekõrguselt veega üle ujutatud. Tema ainuke valgusallikas 
:— lamp — oli aga ägedast põrutusest purunenud ja kustunud. 

«Milord,» ütles noor Shelton, «ärge üldse kartke. Pühakud on ilmselt meie poolt, 
lained on heitnud meid kõrgele madalikule ja niipea kui meri on pisut alanenud, 
võime me omal jalal kaldale minna.» 

Möödus veel peaaegu tund, enne kui alanev vesi oli ' küllalt kaugele taandunud ja 
nad võisid hakata minema maale, mis paistis nende ees ähmaselt läbi tuiskava luule- 
liniku. 

Sealkandis, kust nende tee pidi läbi minema, oli mingi meestejõuk ühel künkal 
tropis koos, silmitsedes saabunute toiminguid umbusklikult. 

«Nad võiksid lähemale tulla ja meid natuke aidata,» tähendas Dick. 

«Noh, kui nad ei tule meie juurde, siis keerame ise nende poole,» ütles Hawksley. 
«Mida varem me korraliku tule ja kuiva aseme juurde jõuame, seda parem vaesele 
lordile.» 

Nad polnud aga künka suunas kuigi kaugele jõudnud, kui mehed tõusid ühel nõul 
äkki püsti ja läkitasid mere-hädalistele kaela hästisihitud noolterahe. 

«Tagasi, tagasi!» karjus tema lordlik kõrgus. «Taeva pärast, hoidke, et te neile 
vastu ei lase!» 

«Ei,» hüüdis Greensheve, kiskudes noole nahkvammuse seest välja. «Me pole 
säärases olukorras, et võidelda, see on kindel, sest me oleme läbimärjad, väsinud nagu 
koerad 

ja poolenisti ära külmanud, aga vana Inglismaa armastuse nimel, mis valu on neil 
lasta nii toorelt oma vaeste kaasmaalaste peale, kes on hädas?» 

«Nad peavad meid prantsuse mereröövliteks,» vastas lord Foxham. «Praegustel 
väga rasketel ja mandunud aegadel ei suuda me omaenda Inglismaa randu puutumata 
hoida, sest meie vanad vaenlased, keda me ajasime kunagi taga merel ja maal, uitavad 
nüüd ringi, kuidas heaks arvavad, röövides, tappes ja põletades. See on selle vaese 
maa kurb saatus ja häbiplekk. 

Mehed künkal silmitsesid neid teraselt, kui nad tulid jalgu järele vedades kaldalt 
üles ja läksid mahajäetud liivaküngaste vahel põigeldes sisemaa poole. Umbes miil 
maad tolknesid mehed koguni teekäijate sabas, valmis märguande peale väsinud ja 
rõhutud põgenike pihta uut noolteparve laskma. Alles siis, kui mehed viimaks kõvale 
maanteele olid jõudnud ja Dick neid seal rohkem sõjalisse korda hakkas seadma, 
kadusid Inglismaa ranmku valvsad kaitsjad vaikselt lumetuisku. Nad olid teinud, mida 
nad soovisid, nad olid kaitsnud oma kodusid ja talusid, oma perekondi ja kariloomi ja 
kui nende erahuvid olid sedaviisi kindlustatud, ei hoolinud keegi enam põrmugi 
sellest, kas prantslased mõne teise kihelkonna Inglise riigis tulle ja verre uputavad või 
mitte. 


NELJAS RAAMAT 
| PEATÜKK KOOBAS 


Koht, kus Dick oli maanteele välja jõudnud, polnud Hollywoodist kaugel ja mitte 
rohkem kui üheksa-kümme milli Shorebyst Tilli jõe ääres. Teinud kindlaks, et neid 
enam taga ei aeta, läksid mõlemad salgad siin lahku. Lord Foxhami kaaskondlased 
lahkusid, kandes haavalud isandat suure kloostri hubaste ja ohutute müüride poole, ja 
Dick nägi, kuidas nad läksid mööda looklevat rada ja kadusid sadava lume tiheda 
eesriide taha, jättes ta maha üksipäini, umbes tosina lindpriiga, tema vabatahtlikute 
salga riismetega. 

Mõned olid haavatud, viimane kui üks oli aga ebaõnne ja kauase külma käes 
viibimise pärast maruvihane, ja kuigi neil oli praegu liiga külm ja nad olid liiga 
näljased, et midagi enamat ette võtta, nurisesid nad ja heitsid pealikutele süngeid 
pilke. Dick jagas oma kukru sisu nende vahel ära, jätmata endale midagi, tänas neid 
vapruse eest, mida nad olid üles näidanud, kuigi ta oleks nendega dma südames 
meelsamini arguse pärast praganud. Kui ta oli oma pikaleveninud õnnetu seikluse 
tagajärgi sel kombel veidi leevendanud, saatis ta nad minema, et nad läheksid 
mitmekesi või paarikaupa kuidagiviisi «Kitse ja Torupillidesse» Sihorebys. 

Mis temasse endasse puutub, siis valis ta oma reisikaaslaseks Lawlessi, 
mõjutatuna sellest, mida ta oli «Hea Lootuse» pardal näinud. Lund sadas 
vahetpidamata ja ühtlase pimestava pilvena. Tuul oli vaibunud ja kogu maailm mattus 
tihedasse luulelinikusse. Kuna varitses suur oht teelt kõrvale eksida ja hangedes 
hukkuda, hoidus Lawless kaaslasest pool sammu ettepoole, kõndides pea maas, nagu 
jälgi ajav jahikoer, silmitses ta hoolega iga puud ja otsis teed justkui tüüriks ta laeva 
läbi ohtude. 

Läinud umbes miil maad sügavamale laande, jõudsid nad uhkete pahklike 
tammede alla, kuhu tuli kokku mitu teed. Isegi lumesajust varjatud vaateväljas pidi 
selle koha tingimata ära tundma ja Lawless tegigi seda ilmselt erilise rõõmuga. 


«Noh, master Richard,» ütles ta, «kui te ei pea end liiga uhkeks, et olla mehe 
külaliseks, kes pole hea kristlane ega ka päritolult džentelmeri, võin ma pakkuda teile 
kruusi veini ja hea lõkke, et üdi teie külmanud kontides üles sulatada.» 

«Mine ees, Will,» vastas Dick. «Kruus veini ja hea lõke! Tõesti, ma käiksin pika 
tee maha, et neid näha saada!» 

Lawless keeras raagus tammiku all teelt kõrvale, sammus natuke maad otsustavalt 
edasi ja jõudis mingi sügava õõnsuse või urka juurde, mis oli praegu pooleldi täis 
tuisanud. Augu serval kõikus suur lahtiste juurtega pöökpuu. Vana lindprii lükkas 
mõned põõsad kõrvale ja kadus üleni maa alla. 

Äge tormihoog oli pöögi pooleldi maast välja rebinud ja suure tüki maakamarat 
üles kiskunud. Selle alla oligi Lawless oma peidupaiga kaevanud. Juured olid talle 
sarikateks, maakamar katuseks, seinteks ja põrandaks aga emake maa. Nii lihtne kui 
see ka oli — tulest mustunud kolle ühes nurgas ja suur tammepuust, rauaga tugevasti 
üle löödud kirst teises nurgas, näitas nende esemete olemasolu juba esimesel pilgul, et 
tegemist on inimese koopa, mitte mõne tuhniva looma uruga. 

Kuigi lumi oli selle maa-aluse koopa suu täis tuisanud ja isegi põrandale 
pudenenud, oli õhk siin siiski palju soojem kui väljas, ja kui Lawless oli rauast 
sädemeid löönud ning kuivad astelpõõsa oksad hakkasid koldes pra-gisedes 
leegitsema, omandas see koht väliseltki mugava koduse ilme. 

Mõnusa rahuloluga ohates hoidis Lawless lohmakaid käsi tule kohal ja näis suitsu 
sisse hingavat. 

«Siin ongi see vana Lawlessi jäneseurg,» lausus ta. «Annaks taevas, et ükski 
hagijas siia ei satuks! Palju olen ma siin-seal ning sinnantänna hulkunud sellest ajast 
peale, kui ma neliteist aastat vanaks sain ja esimest korda kloostrist ära jooksin, võttes 
kaasa kirikuteenri 

kuldketi ja missaraamatu, mille ma nelja marga eest maha müüsin. Olen käinud 
Mglismaal ja Prantsusmaal ja Burgundias ja isegi Hispaanias palverännakul oma 
vaese hinge pärast. Ja merel, mis pole kellegi maa. Aga siin on minu kodu, master 
Shelton. See on minu kodukoht, see koobas maa sees. Sadagu vihma või puhugu tuul, 
olgu see aprill, millal kõik linnud laulavad ja õied minu voodi ümber maha kukuvad, 
või olgu see talv, kui ma istun üksinda oma vana hea kaaslase tule juures ja punarind- 
lepalind siristab metsas, siin on minu kirik ja turg, minu naine ja laps. Siia tulen ma 
alati tagasi ja see on see paik, kus ma tahaksin surra, kui pühakud lubavad.» 

«See on kahtlemata soe nurgake,» kostis Dick, «mugav ja hästi varjatud.» 

«Ta peabki olema,» vastas Lawless, «sest kui nad ta leiaksid, master Shelton, 
murraks see mu südame. Aga siin,» lisas ta jämedate sõrmedega liivast põrandat son- 
gides, «siin on mu veinikelder ja te peate saama plasku-täie suurepärast kanget jooki.» 

Tõepoolest, lühikest aega kaevanud, tõi ta esile suure, umbes galloni?“ 
mahutavusega nahkpudeli, mis oli peaaegu kolmveerandini täis väga joovastavat ja 
magusat veini, ja kui nad olid seltsimehelikult teineteise terviseks joonud ning oksi 
tulle juurde pannud, lõid leegid jälle lõkkele, mõlemad aga lebasid täies pikkuses 
siruli, sulades üles, aurates ja tundes jumalikku soojust. 

«Master Shelton,» tähendas lindprii, «teil on olnud viimase lühikese aja jooksul 
kaks äpardust ja te peate arvatavasti tüdrukust ilma jääma ... kas ma mõistan õieti?» 

«Õieti!» vastas Dick pead noogutades. 

«Noh, vaadake!» jätkas Lawless. «Kuulake siis ühe vana lollpea nõuannet, kes on 
iga asjaga tegemist teinud ja kõike lähedalt näinud. Te tegelete liiga palju teiste 

inimeste asjadega, master Dick. Te lähete välja Ellise ülesandel, kuid tema ihkab 
pigem sir Danieli surma. Te lähete välja lord Foxhami läkitusel — olgu peale, püha- 
kud kaitsku teda! Ta mõtleb kahtlemata head. Aga minge 

oma huvides, kulla Dick. Minge otse tüdruku juurde. Püüdke talle meeldida, et ta 
teid ei unustaks. Olge valmis ... ja kui juhus tuleb, siis tüdruk sadulakaarele ja 
minema!» 

«Jah, Lawless, .aga pole mingit kahtlust, et ta on praegu sir Danieli majas,» lausus 
Dick. «Sinna me siis lähemegi,» kostis lindprii. Dick jõllitas talle otsa. 

«Ma mõtlen seda tõsiselt,» noogutas Lawless, «ent kui teid on nii vähe usku ja te 
kahtlete iga sõna juures, siis vaadake siia!» 

Võtnud endal kaelast võtme, avas lindprii tammekirstu, tuhnis ja soris selle 
põhjalikult läbi, tuues seejärel nähtavale esiteks mungarüü, siis nöörist vöö ja lõpuks 
hiiglasuure puust roosikrantsi, mis oli küllalt raske, et seda relva eest arvestada. 

«Need on teie jaoks,» ütles ta. «Tõmmake selga!» 

Ja siis, kui Dick oli sellesse vaimulikku moondrõivasse riietunud, tõi Lawless 
välja mõned värvid ja pintsli ning jätkas ülisuure osavusega tema näo maskeerimist. 
Kulmud tegi ta paksemaks ja tõstis nad esile, vurrudele, mis olid alles vaevalt näha, 
osutas ta niisamasuguse teene, kuna aga mõni joon silmade ümber muutis noore 
munga ilmet ja suurendas tema näilist vanust. 

«Noh,» jätkas ta, «kui mina olen sedasama teinud, oleme nõnda kena mungapaar, 
kui veel iganes võib soovida. Me läheme julgelt sir Danieli majja ja meid võetakse 
seal Emakese Kiriku armastuse nimel külalislahkelt vastu.» 

«Aga kuidas ma saan sulle seda tasuda, kallis Lawless?» hüüdis poiss. 

«Häh, vennas!» vastas lindprii. «Ma ei tee midagi, mis mulle lõbu ei valmista. 
Ärge minu pärast muretsege. Missa nimel, ma olen nende hulgast, kes hoolitsevad ise 
enda eest. Kui mul on millestki puudus, mu poeg, siis ma küsin — mul on pikk keel ja 
hääl nagu kloostrikella helin, ja kus küsimine ei aita, seal ma harilikult võtan ise.» 

Vana kelm tegi naljaka grimassi ja kuigi Dickile ei meeldinud olla nii kahtlase 
isiku suure poolehoiu osaline, ei suutnud ta siiski lõbusale tujule vastu panna. 

Seejärel läks Lawless tagasi suure kirstu juurde ja oli 

varsti samuti moondatud, kuid Dick märkas imestusega, et ta peitis talaari alla 
kimbu musti nooli. 

«Mispärast sa seda teed? küsis poiss. «Misjaoks nooled, kui sa vibu kaasa ei 
võta?» 

«Noh,» vastas Lawless pealiskaudse tooniga, «seal, kuhu me minna kavatseme, 
lüüakse veel päid lõhki, kui mitte selgi, enne kui teie ja mina sealt võidukalt ja terve 
nahaga tulema pääseme. Ja kui keegi langeb, tahaksin ma, et see teeks meie 
vennaskonnale au. Must nool, master Dick, on meie kloostri pitsat, see näitab teile, 
kes on sedeli kirjutanud.» 

«Kui sa nii hoolikalt ette valmistud,» ütles Dick, «siis on mul siin mõned paberid, 
mida oleks parem maha jätta, kui lasta neid enda juurest leida — nii minu enda pärast 
kui ka nende huvides, kes on mind usaldanud. Kuhu ma võim nad peita, Will?» 

«Noh,» vastas Lawless, «raa lähen siit kaugemale metsa ja vilistan omaette kolm 
salmi mõnest laulust, vahepeal matke nad sinna, kuhu soovite ja tasandage liiv pealt 
siledaks.» 

«Mitte kunagi!» hüüdis Richard. «Ma usaldan sind, ,,mees. Ma oleksin tõepoolest 
alatu, kui ma sind ei usaldaks.» 


«Vennas, te olete veel laps,» vastas vana lindprii koopa lävele peatuma jäädes ja 
Dicki poole pöördudes. «Ma olen vana lahke südamega kristlane, mitte kunagi aga 
reetur ega oma naha hoidja, kui sõber on hädas. Aga rumal laps, ma olen ametilt, 
päritolult ja harjumuse poolest varas. Kui mu pudel oleks tühi ja suu kuiv, rööviksin 
ma teid paljaks, kallis laps, niisama kindlasti, kui ma teie vaimuandeid ja isikut 
armastan, austan ja imetlen. Kas seda saab veel selgemini öelda? Ei!» 

Ja ta kõmpis läbi põõsaste minema, lüües oma suurte sõrmedega nipsu. 

Dick, keda oli niiviisi üksi jäetud, imestas esiteks kaaslase vastuolulise iseloomu 
üle, võttis siis oma paberid, vaatas need uuesti läbi ja mattis maha. Ta jättis ainult ühe 
paberi kaasavõtmiseks välja, sest see ei kompromiteerinud tema sõpru mingil viisil, 
kuid võis talle . hädakorral sir Danieli vastu siiski kasuks olla. See oli rüütli enda kiri 
lord Wensleydale'ile, mis oli saadetud 

Throgmortoniga teele Risinghami juures saadud kaotusele järgnenud päeval, ja 
mille Dick käskjala laiba juurest leidis. 

Siis tallas Dick hõõguva tuha kinni, lahkus koopast ja ühines vana lindpriiga, kes 
seisis teda oodates raagus tammede all ja oli juba peaaegu üleni lumine. Mõlemad 
vaatasid teineteisele otsa ja hakkasid naerma, nõnda täielik ja kentsakas oli nende 
muundus. 

«Ma sooviksin siiski, et oleks suvi ja päike paistaks,» urises lindprii, «et ma 
võiksin ennast veepeeglis näha. Sir Danieli meeste hulgas võib olla palju neid, kes 
mind tunnevad, ja kui juhtub, et meid ära tuntakse, öeldakse teile paar lahket sõna, mu 
vend, mis aga minusse puutub, siis selle ajaga, mis kulub issameie lugemiseks, 
siputak-sin ma juba nööri otsas.» 

Nõnda hakkasid nad koos edasi astuma mööda Shoreby teed, mis selles paigas jäi 
laane serva, minnes vahetevahel üle lageda maa ja möödudes vaesema rahva majadest 
ning Väiketaludest. 

Varsti, kui üks neist nähtavale ilmus, Lawless peatus. 

«Vend Martin,» ütles ta täiesti võõra häälega, mis tema mungarüüga sobis, «lähme 
õige sisse ja palume neilt vaestelt patustelt almust. Pax vobiscum! Jah,» lisas ta oma 
õige häälega, «seda ma kartsingi. Ma olen selle virisemise veidi ära unustanud ja kui 
te lubate, kulla master Shelton, harjutan ma neis maakohtades natuke, enne kui ma sir 
Danieli juurde sisse astudes oma jämeda kaela mängu panen. Aga vaadake ometi,8 
kui tore on olla iga ameti peale meister! Kui ma poleks olnud laevamees, oleksite 
«Hea Lootusega» tingimata põhja läinud. Kui ma poleks olnud varas, poleks ma 
osanud teie nägu maalida, ja kui ma poleks olnud frantsisklane ega valjusti kooris 
laulnud ning vägevasti laua ääres söönud, poleks ma saanud seda moondrõivastust 
kanda, vaid isegi koerad oleksid meid välja nuuskinud ja petmise pärast meie peale 
haukunud.» 

Selle aja peale oli ta otse talu akna alla jõudnud ja tõusis kikivarvule, et sisse 
piiluda. 

«Noh,» hüüdis ta, «seda parem. Me proovime siin oma valenägusid igapidi ja 
teeme vend Capperile pealegi toredat nalja.» 

Nende sõnadega avas ta ukse ja astus esimesena majja. 

Laua ääres istusid ahnelt süües kolm meest nende endi salgast. Lindpriide 
pistodad, mis olid otsapidi nende kõrvale lauda torgatud, ja tumedad ähvardavad 
pilgud, millega nad majarahvas! ühtelugu üle külvasid, näitasid, et nad võlgnesid 
kostitamise eest tänu rohkem jõule kui poolehoiule. Näis, et nad pöörasid nüüd pilgud 
erilise vihaga kahele mungale, kes teatud alandliku väärikusega talu kööki astusid, ja 


üks neist — see oli John Capper isiklikult, kes etendas siin nähtavasti juhtivat osa — 
käskis neid jämedal toonil silmapilk kaduda. «Meil pole siin kerjuseid tarvis!» ütles 
ta. Teine aga, kes oli küll kaugel sellest, et Dicki ja Lawlessi ära tunda, oli siiski 
tagasihoidlikum. 

«Mitte nii,» hüüdis ta, «me oleme tugevad mehed ja võtame, need on aga nõrgad 
ja paluvad, kuid viimases lõpus jäävad nemad peale, meie aga alla. Ärge pange teda 
tähele, mu isa, vaid tulge ja jooge minu kruusist ja õnnistage mind.» 

«Te olete kergemeelsed inimesed, lihahimulised ja äraneetud,» ütles munk. 
«Pühakud hoidku mind selle eest, et ma peaksin kunagi sääraste kaaslastega koos 
jooma! Aga praegu tahan ma kaastundest patuste vastu jätta teile ühe õnnistatud 
reliikvia, mida ma käsin teil teie hinge huvides suudelda ja kalliks pidada.» 

Siiani müristas Lawless nende peale nagu jutlustaja kerjusmunk, nende sõnade 
juures aga tõmbas ta rüü alt musta noole, viskas selle kolme ehmunud lindprii ette 
lauale, keeras samal hetkel kannapealt ümber, tõmbas Dicki endaga kaasa ja enne kui 
kolm meest suutsid sõnagi lausuda või sõrmegi liigutada, olid valemungad ruumist 
väljas ja lumesajus kadunud. 

«Nii,» ütles Lawless, «oleme oma valenäod järele proovinud, master Shelton. 
Nüüd olen ma valmis oma nahka turule viima seal, kus te aga soovite.» 

«Hüva!» vastas Richard. «Tegevuseta olek tüütab mind ära. Asume Shoreby poole 
teele!» 

II PEATÜKK «MINU VAENLASTE MAJAS» 


Sir Danieli elamu Shorebys oli kõrge ruumikas krohvitud maja, mis oli ääristatud 
tammepuust nikerdistega ja kaetud madala õlgkatusega. Maja tagumisel küljel laius 
aed, mis oli täis viljapuid, puiesteid ja tihedaid lehtlaid. Üle aia kaugema otsa paistis 
kloostrikiriku torn. 

Hädakorral võis maja mahutada ka sir Danielist tähtsama mehe kaaskonna, kuid 
isegi praegu valitses seal suur kära. Õu kajas relvade tärinast ja hobuseraudade 
kõlinast, köök sumises toiduvalmistajate sagimisest nagu mesipuu, hallist kostis 
menestrelidel laulmist ja pillimängu ning veiderdajate, hüüdeid. Pillamise, lustakuse 
ja toreda majapidamise poolest võistles sir Daniel lord Shorebyga ja jättis lord 
Risinghami varju. 

Kõik külalised olid teretulnud. Menestrelid, veiderdajad, malemängijad, 
reliikviate, arstirohtude, lõhnaineteja iluasjade müüjad ning nende kõrval igasugused 
preestrid, kerjusmungad või palverändurid olid teretulnud madalama laua ääres ja 
magasid koos avarates lakkades ehk paljastel põrandalaudadel pikas söögihallis. 

«Hea Lootuse» hukule järgnenud õhtupoolikul olid toidukambrid, köögid, tallid ja 
katusega kaetud kuurialune, mis piiras õue kahest küljest, kõik logelevaid inimesi 
puupüsti täis. Need kuulusid osalt sir Danieli majapidamisse ja olid riietatud tema 
tumepunast ning sinist värvi vormirõivaisse, osalt olid need ebamäärase päritoluga 
võõrad isikud, keda oli meelitanud linna ahnus ja keda rüütel võttis vastu viisakuse 
pärast ja seepärast, et nii oli tol ajal moes. 

Lumi, mis vahetpidamata üha edasi sadas, äärmiselt külm õhk ja öö saabumine 
panid neid varju otsima. Nii veini, õlut kui raha oli külluses. Paljud vedelesid küünis 
õlgedel, mängides hasartmänge, paljud olid veel keskpäevasest söömaajast purjus. 
Tänapäeva inimesele oleks see tundunud rüüstatud linnana, kaasaegse inimese silmale 
oli see aga nagu iga teine rikas ja suursugune majapidamine pidude hooajal. 

Menestrel — keskaegne rändav laulik või muusikamees. 

Kaks munka — üks noor, teine vana — olid alles äsja saabunud ja soojendasid 
end praegu lõkketule ääres kuuri nurgas. Nende ümber oli mitmesugust rahvast — 
mustkunstnikke, silmamoondajaid ja sõdureid, kellega vanem mees oli varsti nõnda 
elavasse vestlusse astunud ja vahetanud nendega nii palju maameheiikke teravmeel- 
susi, et naerdi kogu aeg laginal ja rahvajõuk hakkas korrapealt suurenema. 

Noorem kaaslane, kelles lugeja on juba Dick Sheltoni ära tundnud, istus esimesest 
natuke tagapool ja nihkus järk-järgult eemale. Ta kuulas küll tähelepanelikult, kuid ei 
teinud suudki lahti ja tema tõsise näoilme järgi otsustades ei omistanud ta kaaslase 
naljadele suuremat tähelepanu. 

Tema pilk, mis rändas kogu aeg siia-sinna ja pidas silmas kõiki maja sissepääse, 
jäi viimaks peatuma väikesele rongkäigule, mis tuli peaväravast sisse ja läks poolviltu 
üle õue. Ees läks kaks paksudesse karusnahkadesse mähitud leedit, neile järgnes paar 
kammerneitsit ja neli tugevat sõdurit. Järgmisel hetkel olid nad kadunud majja. 
Lipsates läbi kuuri all logelejate jõugu, asus Dick neid kohe agaralt jälitama. 

«Pikem neist kahest oli leedi Brackley,» mõtles ta, «ja kus on leedi Brackley, sealt 
pole Joan kaugel.» 

Majaukse juures jäid sõdurid maha ja leedid läksid nüüd poleeritud tammepuust 
treppi mööda üles, saatjaks ainult kaks kammerneitsit. Dick oli neil tihedalt kannul. 
Väljas hämardus juba ja majas oli ööpimedus peaaegu saabunud. Trepiplatvormidel 
leegitsesid rauast pidemetes tõrvikud, pikkades seinavaipadega vooderdatud kori- 
dorides põles iga ukse juures lamp. Seal, kus uks lahti seisis, võis Dick heita pilgu 
vaipadega kaetud seintele ja lugadega ülepuistatud põrandatele, mis kaminatule val- 
guses kumasid. 

Kaks korrust oli möödas ja igal trepikäänakul oli noorem ning lühem leedi teraselt 
munga peale tagasi vaadanud. See aga hoidis silmad maas ja teeskles tagasi- 
hoidlikkust, mis tema moondriietusega sobis, pealegi oli ta neidu ainult üks kord 
näinud ega olnud teadlik sellest, et oli tema tähelepanu äratanud. Neljandal korrusel 
jagunes seltskond kaheks, noorem leedi astus üksinda 

edasi kõrgemale, teine läks mööda koridori paremale, kammermneitsi tema kannul. 

Dick ronis kärmesti trepist üles, pistis nurka hoidudes pea välja ning jälgis kolme 
naist silmadega. Ümber pööramata ja tagasi vaatamata läksid need koridori mööda 
edasi. 

«See on väga hea,» mõtles Dick. «Peaasi, kui ma ainult leedi Brackley kambri 
asukoha teada saaksin, siis peaks tõesti halvasti minema, kui ma ei leia sealt emand 
Hatchi mingi ülesandega.» 

Parajasti sel hetkel langes kellegi käsi talle õlale ja summutatud karjega kargas ta 
ühe hüppega ümber, et pealetungijast kinni haarata. 

Tal oli veidi häbi, kui ta leidis, et isik, kellest ta oli nõnda toorelt kinni hakanud, 
oli lühem karusnahkadesse riietatud leedi. Neiu omakorda oli kirjeldamatult kohku- 
nud ja hirmunud ning rippus värisedes tema haardes. 

«Armuline preili,» ütles Dick neiut lahti lastes, «anun teilt tuhat korda vabandusi;, 
kuid mul ei ole selja taga silmi ja, missa nimel, ma ei võinud kuidagi teada, et seal oli 
tüdruk.» 

Tütarlaps vaatas talle ikka veel otsa, kuid selle aja peale hakkas hirmule järgnema 
imestus ja imestusele kahtlus. Dick, kes võis lugeda neid muutusi tema näol, sattus 
ärevusse oma julgeoleku pärast selles vaenulikus majas. 

«Kaunis neid,» ütles ta muretust teeseldes, «lubage mul suudelda teie kätt selle 
märgiks, et te andestate mulle minu jämeda käitumise ja ma lahkun kohe.» 


«Te olete veider munk, noor sir,» vastas leedi, vaadates talle julgelt, kuid ühtlasi 
kelmikalt otse näkku, «ja kuna minu esimene hämmastus on juba osaliselt möödunud, 
avastan ma igas sõnas, mida te mulle lausute, midagi ilmalikku. Mida te siin teete? 
Miks te olete nõnda pühadust teotavalt mukitud? Kas te tulete rahus või vaenus? Ja 
miks te luurate leedi Brackley järele nagu varas?» 

«Armuline preili,» lausus Dick, «ma palun teid ühes asjas täiesti kindel olla: ma 
pole varas. Ja isegi, kui ma tulen siia vaenuga, nagu see teatud mõttes ongi, ei sõdi ma 
kaunite neidudega ja palun neid selles asjas tungivalt minu eeskujul talitada ja jätta 
mind rahule. Sest tõepoolest, 

kaunis käskijanna, karjuge kõvasti — kui see pakub teile lõbu —, karjuge ainult 
üks kord ja öelge, mida te nägite, ning vaene džentelmen teie ees on surnud mees. Ma 
ei suuda uskuda, et te olete halastamatu,» lisas Dick tütarlapse kätt õrnalt oma käte 
vahele võttes ja vaatas talle viisakas imetluses otsa. 

«Kas te olete siis salakuulaja, jorklane?» küsis neiu. 

«Armuline preili,» vastas Dick, «ma olen tõesti jorklane ja teatud mõttes ka 
salakuulaja, kuid see, mis toob mind sellesse majja, samuti asi, mis teie lahke südame 
kaastunde ja huvi minu poole võidab, pole seotud ei Yorgi ega Lancasteriga. Ma 
tahan oma elu täielikult teie kätte usaldada. Ma olen armastaja ja mu nimi on ...» 

Kuid siin lõi noor leedi äkki käe Dicki suu peale, vaatas ruttu üles ja alla, vasakule 
ning paremale ja kui ta nägi, et õhk on puhas, hakkas ta noormeest kõigest jõust 
ägedalt üles tirima. 

«Tasa!» ütles ta, «ja tulge kaasa! Pärast räägite.» 

Dick oli sattunud veidi segadusse ja laskis end trepist üles vedada, kiiresti mööda 
koridori talutada ja äkki mingisse kambrisse lükata, mida valgustas nagu paljusid 
teisigi leegitsev halg kaminas. 

«Noh,» ütles noor leedi, surudes ta väevõimuga toolile istuma, «istuge siia ja 
pange minu ülimalt häid soove tähele. Teie elu on minu käes ja ma ei mõtlegi oma 
võimu tarvitamises kõhelda. Vaadake ise, te olete mu kätt julmalt muljunud. Ta ei 
teadnud, et ma tütarlaps len, lausus ta! Kui ta oleks teadnud, et ma tütarlaps olen, 
oleks ta minu jaoks kindlasti rihma võtnud!» 

Ja nende sõnadega lipsas ta kähku toast välja, jättes Dicki imestusest õhku 
ahmima. Poiss polnud päris kindel, kas ta nägi und või oli ärkvel. 

«Oleks tema jaoks rihma võtnud!» kordas ta. «Oleks tema jaoks rihma võtnud!» 
Ja talle tulvasid pähe mälestused tollest õhtust laanes ning ta nägi jälle Matchami 
võpatavat keha ning härdalt paluvaid silmi. 

Seejärel meenus talle silmapilgu ohtlikkus. Kõrvalruumis kuulis ta mingit 
liikumist, nagu oleks keegi inimene astunud, järgnes ohe, mis kõlas imelikult lähedalt, 
seejärel aga algas jälle seelikute sahin ja jalgade kõpsimine. Kui ta seal kuulatades 
seisis, nägi ta seinavaipa 

kõrvale nihkuvat, oli kuulda ukse avamist, eesriided läksid laiali ja tuppa astus 
Joanna Sedley, lamp käes. 

Ta oli riietatud hinnalistesse, tumeda ja sooja värviga rõivastesse, nagu sobib 
talvel ja lumega. Juuksed olid tal üle pea kokku kammitud ja moodustasid midagi 
krooni-taolist. Tema, kes oli tundunud Matchani riietuses nõnda väikese ja 
kohmakana, oli nüüd pikk nagu noor paju ja hõljus üle põranda, justkui põlgaks ta 
kõndimise vaeva. 

Võpatamata, värinata tõstis ta lambi kõrgemale ja silmitses noort munka. 


«Mis toob teid siia, kulla vend?» päris ta. «Te olete kahtlemata valesse kohta 
sattunud. Keda te soovite?» Ja ta pani lambi seina küljes olevale alusele. 

«Joanna,» ütles Dick ja tema hääl ütles üles. «Joanna,» alustas ta uuesti. «Te 
ütlesite, et armastate mind ja ma olin nii suur lollpea, et teid uskusin!» 

«Dick,» hüüdis neiu, «Dick!» 

Ja poisi imestuseks oli see ilus sihvakas leedi ühe hüppega tema juures, heitis käed 
talle ümber kaela ja andis talle korraga sada suudlust. 

«Oh, rumal poiss!» hüüdis ta. «Oh, armas Dick! Oh, kui sa ennast näeksid! Oh, 
häda!» lisas ta peatudes. «Ma rikkusin su ära. Ma pühkisin natuke värvi maha. Aga 
seda saab parandada. Mida aga ei saa parandada, Dick, — õieti ma kardan väga, et 
seda ei saa — see on minu abielu lord Shorebyga.» 

«On's see otsustatud?» küsis poiss. 

«Homme enne lõunat, Dick, kloostrikirikus,» vastas neiu. «John Matcham ja 
Joanna Sedley saavad mõlemad õnnetult otsa. Pisarad ei aita siin midagi, muidu 
oleksin ma oma silmad juba peast välja nutnud. Ma pole paludes end säästnud, kuid 
taevas kortsutab minu palve peale kulmu. Ja armas Dick, kallis Dick, kui sa ei suuda 
mind siit majast enne hommikut ära toimetada, ei jää meil muud üle kui ainult 
suudelda ja öelda — jumalaga.» 

«Ei,» ütles Dick, «mina mitte. Ma ei mõtle seda sõna kunagi öelda. See sarnaneb 
meeleheitega, aga nii kaua, kui on elu, Joanna, on ka lootust. Ja mina tahan siiski 
loota. Tõesti, missa ja võidu nimel! Kuule siis ometi! Kas ma ei järgnenud sulle siis, 
kui sa polnud mulle rohkem kui paljas nimi, kas ma ei ajanud tublisti mehi kokku, 

kas ma ei pannud oma elu kokkupõrkes kaalule? Ja nüüd, kui ma olen näinud, kes 
sa tõeliselt oled, kõige kaunim ja suursugusem neiu Inglismaal, kas sa arvad, et ma 
võiksin meelt muuta? Kui ümberringi oleks sügav meri, läheksin ma sellest otse läbi, 
kui tee oleks täis lõvisid, ajaksin ma nad nagu hiired laiali.» 

«Ah,» ütles neiu kuivalt, «sa tõstad tühipalja taevassinise kleidi ümber suurt 
kära.» 

«Ei, Joan,» protesteeris Dick, «asi ei seisa ainult kleidis, kuid sa olid maskeeritud, 
tüdruk. Praegu olen mina valeriietes ja tõesõna, kas ma ei näe naljakas välja, päris 
rumal kohe!» 

«Jah, Dick, seda sa oled tõesti,» vastas neiu naeratades. 

«Näed siis!» lausus Diok. võidukalt. «Nii oli ka sinuga laanes, vaene Matcham. 
Tõesõna, tüdruk, sinu üle võis alles naerda. Aga nüüd!» 

Nii nad lobisesid vahetpidamata edasi, hoides teineteisel käest kinni, vahetades 
naeratusi ja armunud pilke ning muutes minuteid sekundeiks ja oleksid võinud niiviisi 
öö läbi jätkata. Varsti aga kuulsid nad selja tagant mingit krabinat ja märkasid väikest 
noort leedit, kes hoidis sõrme huultel. 

«Pühakud,» hüüdis ta, «kui suurt kära te teete! Kas te ei saa tasemini rääkida? Ja 
nüüd, Joanna, minu kaunis metsaneid, mida sa mõtled oma sõbrale selle eest anda, et 
ta su kallima siia tõi?» 

Joanna jooksis vastuse asemel neiu juurde ja kaisutas teda tormiliselt. 

«Ja teie, sir,» lisas noor leedi, «mida teie mulle annate?» 

«Armuline preili,» ütles Dick, «ma tasuksin teile meeleldi just sellesamaga.» 

«Tulge siis,» ütles leedi, «teile on see lubatud.» 

Dick aga läks punaseks nagu keedetud vähk ja suudles ainult neiu kätt. 

«Mis mu näol viga on, tubli sir?» päris neiu, tehes sügava niksu ja kui Dick oli 
teda viimaks väga leigelt kallistanud, lisas ta: «Joanna, sinu kallim on sinu silme ees 


väga häbelik, aga ma kinnitan sulle, et kui me esimest korda kohtusime, oli ta 
ettevõtlikum. Ma olen üleni 

siniseid plekke täis. Ärge uskuge kunagi ühtki mu sõna, kui ma pole praegu 
kaetud siniste plekkidega. Aga nüüd,» jätkas ta, «olete te öelnud kõik, mis teil öelda 
on? Ma pean ju meie rüütli kiiresti minema saatma!» 

Selle peale aga hüüdsid mõlemad, et nad pole jõudnud veel midagi rääkida, et öö 
on alles alanud ja nad ei lase end nii vara lahutada. 

«Aga õhtusöök?»' küsis noor leedi. «Kas me ei pea mitte minema alla õhtust 
sööma?» 

«Jah, tõepoolest!» hüüdis Joan. «Ma unustasin päris ära.» 

«Peitke mind siis kuhugi,» ütles Dick. «Pange mind vaiba taha, toppige kirstu või 
tehke, mis te tahate, et ma saaksin ainult olla siin, kuni te tagasi tulete. Tõesti, kaunis 
leedi,» lisas ta, «pidage seda meeles, et me oleme õnnetus olukorras ega tohi pärast 
seda ööd kuni surmani kunagi enam teineteisele otsa vaadata.» 

Selle peale läks noore leedi süda pehmeks ja natuke hiljem, kui kell kutsus sir 
Danieli kodakondseid lauda, pandi Dick seisma tihedalt vastu seina, sinna, kus ta võis 
vaipade vahekohas vabamalt hingata ja koguni tuppa vaadata. 

Ta polnud kuigi kaua seal seisnud, kui teda veidi imelikul kombel segati. Maja 
ülemisel korrusel valitsevat vaikust rikkus ainult leekide pragin ja toore halu- 
visisemine kaminas, kuid peagi kostis Dicki pingutatud kõrvu heli, nagu oleks keegi 
äärmiselt ettevaatlikult astunud, ja veidi hiljem läks uks lahti ning keegi väike 
tõmmunäo-line kääbusliku kasvuga sell lord Shoreby värvides pistis ukse vahelt sisse 
esiteks pea, seejärel aga libises kogu tema kõver keha kambrisse. Tal oli suu lahti, 
justkui tahaks ta paremini kuulda ja tema kilavad silmad vilksatasid rahutult siia- 
sinna. Ta käis ühtelugu ümber toa, koputades siin-seal vastu seinakatteid, kuid Dick 
jäi tal nagu ime läbi kahe silma vahele. Seejärel ta vaatas mööbli alla, uuris lampi ja 
kavatses viimaks, ränga pettumuse ilme näol, niisama tasa ära minna nagu ta oli 
tulnudki, kuid laskus äkki põlvili, võttis midagi lugade vahelt üles, uuris seda ja pistis 
ilmse- heameelega vöörihma küljes olevasse taskusse. 

Dicki süda vajus saapasäärde, sest see ese oli tutt tema enda vöö küljest ja talle oli 
selge, et too kääbus-nuhk, kes tundis oma ameti üle õelat rõõmu, viib selle aega 
viitmata oma peremehe, paruni kätte. Tal tekkis suur kiusatus vaip kõrvale lükata, 
lurjusele kallale tungida ja reetlik asitõend elu kaalule pannes ära võtta. Sel ajal, kui ta 
kõhkles, lisandus veelgi muret. Trepilt hakkas kostma joomisest kähisev ning kärisev 
hääl ja varsti seejärel kõlasid väljas koridoris ebaühtlased rasked koperdavad 
sammud. 

«Mis teete, mehed, siin ses suure laane varjus?» laulis hääl. «Mis te teete siin? 
Hei, lakekrantsid! Mis te teete siin?» lisas hääl joobnud naerulagina saatel ja kukkus 
siis jälle laulma: 

Kui joogilauda istun ma 

koos paksu munga Johniga, 

kui prassime — kaks sõbrameest — 

kes loeb siis missat meie eest? 

Oh häda! See oli maani täis Lawless, kes hulkus majas ringi, otsides mõnda nurka, 
kus ta võiks oma peatäie välja magada. Dick oli sisemiselt vihast pöörane. Nuhk 
kohkus esialgu, kuid sai julguse tagasi, kui leidis, et tal oli tegemist joobnud mehega, 
ja lipsas kärmelt nagu kass kambrist välja ning oligi Richardi silmist kadunud. 


Mida teha? Kui ta ei saa Lawlessiga öösel enam kokku, on ta võimetu otsustama, 
kas Joanna päästmist ainult kavatseda või täide viia. Teisest küljest, kui ta julgeb 
purjus lindpriid kõnetada, võib nuhk veel läheduses viibida, ja siis võib oodata kõige 
saatuslikumaid tagajärgi. 

Dick otsustas kõigest hoolimata selle viimase võimalusega siiski õnne katsuda. Ta 
lipsas seinakatte tagant välja ja jäi kambri lävele seisma, kätt hoiatavalt ülal hoides. 
Näost punane, klaasistunud silmadega Lawless tuli taarudes ja jalgu lohistades 
lähemale. Viimaks märkas ta ähmaselt oma pealikut ja hõikas teda Dicki tungivatest 
märguannetest hoolimata otsekohe valjusti nimepidi. 

Dick kargas juurde ja raputas joodikut metsikult. 

«Tõbras!» sisistas ta. «Tõbras, aga mitte mees! Olla niivõrd arust lage — see on 
hullem kui reetmine. Meile võidakse sinu lakkumise pärast mõlemale ots peale teha. 

Lawless aga ainult naeris ja tuikus ning püüdis noore Sheltoni õlale laksu lüüa. 

Just sel hetkel tabas Dicki kõrv kiire sahina seinavaiba taga. Ta kargas hääle 
suunas ja järgmisel silmapilgul oli tükk seinakatet maha rebitud ning Dick ja nuhk 
kukkusid mõlemad selle voltidesse takerdudes pikali. Nad veeresid mitu korda siia- 
sinna, haarasid teineteisel kõrist ja takerdusid ühtelugu vaipa, ilma et kumbki 
metsikus tapahimus sõnagi oleks lausunud. Dick oli aga hulga tugevam ja varsti oli 
nuhk tema põlve all maas ning üksainus hoop pika põueodaga tegi talle otsa peale. 


IIl PEATÜKK SURNUD SALAKUULAJA 


Kogu selle raevuka ja väga lühikese kokkupõrke ajal oli Lawless abitult pealt 
vaadanud ja isegi siis, kui kõik oli läbi ning Dick uuesti püsti tõusnud, kuulatades 
pingsa tähelepanuga kauget askeldust maja alumistel korrustel, kõikus vana lindprii 
ikka veel jalgel nagu põõsas kerges tuules, vahtides juhmilt jõllitades surnud mehele 
näkku. 

«Hea, et nad meid ei kuulnud, kiidetud olgu pühakud!» ütles Dick viimaks. «Aga 
mida ma pean nüüd selle näruse nuhiga tegema? Ma võtan vähemalt oma tuti tema 
taskust ära.» 

Nende sõnadega tegi Dick tasku lahti, leides sealt seest mõne rahatüki, vöötuti ja 
kirja, mis oli adresseeritud lord Wensleydale'ile ja pitseeritud lord Shoreby pitsatiga. 
Nini äratas Dickis mälestusi ja ta murdis otsekohe pitsati lahti ning luges kirja läbi. 
See oli lühike, kuid andis Dicki rõõmuks kindla tõendi, et lord Shoreby pidas Yorgi 
dünastiaga reetlikku kirjavahetust. 

Noormees kandis tindisarve ja kirjutusvahendeid harilikult endaga kaasas, nii ta 
siis põlvitas praegugi salakuulaja surnukeha kõrvale ja kirjutas paberinurgale 
järgmised sõnad: 


mv 
Mi t Mi 


nü la siis põlvitas praegugi salakuulaja surnukeha kõrvale ia kirjutas 
paherinurgate järgmised sõnad 

«Aulik lord Shoreby, kes te olete selle kirja kirjutanud, kas te tiate, miks teie mees 
on surnud? Äga las ma unnan teile lad nõu: ärge võtke naist! 

Jon Heakstegia.» 

Ta pani selle paberi laiba rinnale ja Lawless, kes oli jälginud neid viimaseid 
toiminguid vähehaaval tagasi tulema hakkava arunatukesega, tõmbas äkki rüü alt 
välja musta noole ja naelutas paberi sellega oma kohale kinni. Nähes säärast 
lugupidamatust või peaaegu julmust surnu vastu, pääses noore Sheltoni huulilt 
õuduskarje, kuid vana lindprii ainult naeris. 

«Noh, ma tahan oma ordu au kaitsta,» luksus ta. «Minu lõbusad poisid peavad 
saama selle au endale, — au, vend!» Seejärel pigistas ta silmad kinni, tegi nagu mõni 
eeslaulja suu lahti ja hakkas kohutaval häälel röökima: 

Kui joogilauda istun ma ... 

«Vait, lakard!» hüüdis Dick ja tõukas ta tugevasti vastu seina. «Veel üks sõna, kui 
mees, kelles on rohkem veini kui mõistust, üldse suudab minust aru saada, veel üks 
sõna, ja Neitsi Maria nimel, käi minema sellest majast, sest kui sa siia veel edasi jääd, 
lased mitte üksnes enda, vaid ka minu oksa tõmmata. Ausõna, vaata ette, ehk, missa 


nimel, ma võin unustada, et olen teatud mõttes sinu pealik ja teises mõttes sinu 
võlglane! Mine!» 

Valemunk oli nüüd mõistuse mingil määral tagasi saanud ja Dicki hääletoon ning 
silmade välkumine tagusid talle nende sõnade tähenduse ajju. 

«Missa nimel,» hüüdis Lawless, «kui mind pole tarvis, siis võin ma minna!» Ja ta 
läks tuigerdades mööda koridori tagasi, koperdades seina najal vaarudes trepist alla. 

Niipea, kui ta oli silmist kadunud, läks Dick peidupaika tagasi, olles kindlasti 
otsustanud oma ettevõtte lõpuni viia. Mõistus soovitas talle küll ära kaduda, kuid 
armastus ja uudishimu olid tugevamad. 

Tikuna seinavaiba taga seisva noormehe arvates venis aeg pikkamööda. Lõke toas 
hakkas kustuma, lambituli jäi väiksemaks ja ajas suitsu. Kuid miski ei kõnelnud ini- 
meste tagasitulekust maja ülemistesse tubadesse, kogu aeg kõlas kaugelt alt õhtulauas 
istujate nõrk sumin ja 

lauanõude klirin, ikka veel uinus Shoreby linn vaikselt tihedas lumesajus. 

Viimaks hakkasid sammud ja hääled trepil valjenema, varsti seejärel ilmusid mitu 
sir Danieli külalist trepikää-nakul nähtavale, keerasid ümber nurga koridori ja mär- 
kasid mahakistud seinavaipa ning salakuulaja laipa. 

Mõned jooksid edasi, teised tagasi ja hakkasid kõik koos valjusti karjuma. 

Nende kisendamise peale tormasid külalised, sõdurid, leedid, teenrid — ühe 
sõnaga kõik suure maja elanikud lennul igalt poolt kohale ning liitsid oma hääled selle 
lärmiga. 

Varsti tehti teed ja sir Daniel saabus isiklikult kohale, homne peigmees, lord 
Shoreby tema kannul. 

«Milord,» ütles sir Daniel, «kas ma pole rääkinud teile sellest neetud «Mustast 
Noolest»? Tõendiks vaadake seda! Seal ta seisabki otsapidi ja, ristilöödu nimel, vana- 
poiss, kas mõne teie mehe keres või on see siis keegi, kes on teie värvid varastanud.» 

«Tõepoolest, see oli minu mehi,» vastas lord Shoreby puigeldes. «Ma sooviksin, 
et mul oleks sääraseid rohkem. Ta oli terane nagu hagijas ja tumm kui kala.» 

«Kas tõesti, vanapoiss?» küsis sir Daniel huvitatult. «Ja mida ta tuli minu viletsas 
majas nii kõrgele nuhkima? Aga nüüd ta ei nuhi enam kunagi!» 

«Kui te lubate, sir Daniel,» ütles keegi, «siin on mingi asjaga kirjutatud paber 
tema rinna külge kinnitatud.» 

«Anna see minu kätte, nool ja kõik,» ütles rüütel. Ja kui ta oli noole oma pihku 
võtnud, vahtis ta seda sünges mõtiskluses mõnda aega' üksisilmi. «Jah,» ütles ta lord 
Shoreby poole pöördudes, «siin on tegemist kättemaksuga, mis on järelejätmatult ja 
tihedalt mu kannuh See must pulk või selle täpne teisik surub mind kunagi põrmu. Ja 
teate, sõber, lubage lihtsal rüütlil teile head nõu anda: kui need koerad on teist haisu 
ninna saanud, siis põgenege! See on nagu mingi haigus, mis kestab ikka edasi ja püsib 
liikmetes. Aga vaatame õige, mida nad on kirjutanud. Nii nagu ma arvasin, armuline 
lord. Metsamehed on teid ära märkinud justkui mõne vana tamme. Homme või 
ülehomme, nõnda kuidas saatus tahab, tuleb' kirves. Aga mida te selles kirjas 
kirjutasite?» 

Lord Shoreby napsas kirja noole küljest ära, luges seda, kortsutas selle siis käte 
vahel kokku, ja saanud üle vastumeelsusest, mis oli teda siiani eemal hoidnud, laskus 
laiba kõrvale põlvili ning hakkas agaralt taskuis tuhnima. 

Ta tõusis veidi nõutu ilmega püsti. 

«Vanapoiss,» ütles ta, «mul on tõesti suure tähtsusega kiri kaduma läinud ja kui 
ma saaksin kätte selle lurjuse, kes kirja ära võttis, peab ta jalamaid poomisnööri 


ehtima. Aga kõigepealt sulgeme ehk maja väljapääsud? Püha Jüri nimel, siin on juba 
küllalt palju halba sündinud!» 

Valvurid pandi tihedalt ümber maja ja aia, üks valvur igale trepikäänule, terve 
vahtkond peasissekäigu juurde halli ja peale selle veel üks vahtkond lõkketule 
lähedusse kuuri alla. Sir Danieli kaaskondlasi täiendasid lord Shoreby mehed, niiviisi 
polnud puudust ei meestest ega relvadest, et kindlustada maja või lõksu püüda 
luuravat vaenlast, kui mõni säärane olevus peaks majas leiduma. , Vahepeal kanti 
salakuulaja laip lumesajus välja ja pandi kloostrikirikusse. 

Alles siis, kui need korraldused olid täidetud ja tavaline rahu taastatud, tõmbasid 
tüdrukud Richard Sheltoni tema peidukohast välja ja rääkisid talle üksikasjaliselt 
kõigest, mis oli juhtunud. Tema omakorda jutustas salakuulaja tulekust, enda 
hädaohtlikust paljastamisest ja mehe kiirest lõpust. 

Joanna toetus jõuetult vastu vaipadega kaetud seina. 

«Sellest on vähe abi,» ütles ta. «Mind laulatatakse lõppude lõpuks ikkagi homme 
hommikul!» 

«Mis!» hüüdis tema sõbranna. «Ja siin on meie rüütel, kes ajab lõvisid laiali nagu 
hiiri! Sul on kindlasti vähe usku. Aga teate, sõber lõvide hirm, lohutage meid natuke, 
rääkige ja laske meil head nõu kuulda.» 

Dick sattus segadusse, et talle olid öeldud näkku tema enda liialdatud sõnad, aga 
kuigi ta punastas, rääkis ta siiski südilt edasi. 

«Me oleme tõesti kitsikuses,» ütles ta. «Kui mul õnnestuks kas või pooleks 
tunniks siit majast välja pääseda, siis võib kõik veel hästi minna, ütlen ma ausalt, mis 
aga puutub laulatusse, siis seda peaks saama takistada.» 

«Ja mis lõvidesse puutub,» ahvis tüdruk järele, «siis need aetakse ära.» 

«Ma palun teilt vabandust,» ütles Dick, «ma ei räägi praegu mitte mingis 
hooplemise hoos, vaid ennemini kui inimene, kes palub abi ja nõu, sest kui ma ei 
pääse nende valvurite vahelt läbi ja majast välja, ei suuda ma teha mitte kui midagi. 
Ma palun teid, saage minust õieti aru!» 

«Miks sa ütlesid, Joan, et ta on liiga tahumatu?» päris tüdruk. «Ma kinnitan, et tal 
on keel suus, tema kõne on soovi korral kärme, mahe ja julge. Mida sa veel tahad?» 

«Jah,» ohkas Joanna naeratades, «nad on minu Dicki ümber teinud, see on -kindel. 
Kui ma teda esimest korda nägin, oli ta tõesti jäme. Aga sel ei ole suurt tähtsust. Minu 
raske olukorra juures ei aita midagi ja ma pean siiski leedi Shorebyks saama!» 

«Ei, siis ma teen selle numbri ikkagi läbi. Kerjusmunka ei panda suurt tähele ja 
kui ma leidsin hea haldja, kes mind üles juhatas, võin ma arvatavasti leida ka teise, 
kes mind alla viib. Kuidas nad ütlesid selle salakuulaja nime olevat?» 

«Rutter,» ütles noor leedi. «Aga mida te kavatsete, lõvide hirm? Mis on teil mõttes 
teha?» 

«Katsuda julgelt ära minna,» vastas Dick, «ja kui keegi mind peatab, teha 
ükskõikne nägu ette ja öelda, et lähen Rutteri eest palvetama. Nad võivadki praegu 
tõepoolest tema viletsa põrmu juures palvetada.» 

«See plaan on natuke liiga lihtne, kuid võib siiski korda minna,» ütles tüdruk. 

«Ei,» lausus noor Shelton, «see polegi mingi plaan, vaid lihtsalt julgus, mis suures 
kitsikuses sageli paremini aitab.» 

«Teil on õigus,» ütles neiu. «Olgu peale, minge Neitsi Maria nimel ja aidaku teid 
taevas! Te jätate siia maha vaese tütarlapse, kes teid lõpmatult armastab ja teise, kes 
on kõigest südamest teie sõber. Olge nende pärast ettevaatlik ja ärge saatke end 
hukka!» 


«Jah,» lisas Joanna, «mine, Dick. Kas sa lähed või jääd, ohtu see ei suurenda. 
Mine, sa võtad mu südame endaga kaasa, pühakud kaitsku sind!» 

Dick läks esimesest valvurist niivõrd enesekindla näoga mööda, et mees ainult 
kiheles närviliselt ja jõllitas 

talle otsa, kuid teisel trepikäänul pani sõdur talle oda risti ette ja käskis öelda, 
kuhu ta läheb. 

«Pax vobiscum!» vastas Dick. «Ma lähen selle vaese Rutteri surnukeha juurde 
palvetama.» 

«Väga tõenäoline!» vastas valvur. «Kuid üksinda minna pole lubatud.» Ta kallutas 
end üle tammepuust käsipuude ja vilistas läbilõikavalt. «Üks tuleb!» hüüdis .ta ja 
andis Dickile märku edasi minna. 

AII trepi juures leidis ta vahtkonna jalul tema saabumist ootamas ja kui ta oli veel 
kord oma loo ära jutustanud, käskis valveposti pealik neljal mehel teda kirikusse 
saata. 

«Poisid, ärge laske tal ära lipsata,» ütles ta. «Viige ta sir Oliveri juurde, vastutate 
selle eest peaga!» 

Siis tehti uks lahti, kaks meest võttis Dickil mõlemalt poolt käest kinni, kolmas 
läks tõrvikuga ees, neljas, kellel oli vinnatõmmatud vibu nöörile pandud noolega käes, 
sammus kõige järel. Säärases korras läksid nad pilkases ööpimeduses ja tuiskavas 
lumes läbi aia ning lähenesid kloostrikiriku ähmaselt valgustatud akendele. Lääne- 
poolse sissekäigu juures seisis amburite valvepost. Nad katsusid võlvitud 
ukseõõnsuses mingit varju leida ja olid üleni lumised. Alles siis, kui Dicki saatjad olid 
nendega paar sõna vahetanud, lasti neid edasi minna ja astuda alla pühakoja löövi. 

Kirikut valgustasid vaevaliselt küünlad suurel altaril ja paar lampi, mis kõikusid 
võlvitud laes kuulsate perekondade erakabelite ees. Keset kooripealset lamas raamil 
surnud salakuulaja, käed vagalt kokku pandud. 

Võlvide all kajas kiire palvetuspomin, kapuutsides kogud põlvitasid kooril ja 
kõrge altari astmeil luges piiskopirüüs preester missat. 

Uute inimeste sisseastumisel tõusis üks kapuutsiga kogu üles, tuli alla astmeist, 
mis kooripealset muust löövist lahutasid, ja päris nelja mehe pealikult, mis asi neid 
kirikusse tõi. Aukartusest jumalateenistuse ja surnu vastu rääkisid nad summutatud 
häälel, kuid selles hiiglasuures, tühjas hoones püüdis kaja nende sõnad kinni, ja 
kordas ning kordas neid kõminal külglöövides. 

«Munk?» kordas sir Oliver (sest tema see oligi), kui 

ta oli amburi teadaande ära kuulanud. «Mu vend, ma ei oodanud teie tulekut,» 
lisas ta noore Sheltoni poole pöördudes. «Kõiki viisakusreeglid silmas pidades — kes 
te olete? Ja kelle soovil tulete te koos meiega palvetama?» 

Hoides peakotti näo ees andis Dick sir Oliverile märku paar sammu amburitest 
eemale astuda ja niipea, kui preester oli seda teinud, ütles ta: «Ma ei julge loata, et 
suudan teid petta, sir. Minu elu on teie võimuses.» 

Sir Oliver võpatas järsku. Tema paksud põsed muutusid kahvatuks ja mõnda aega 
oli ta vait. 

«Richard,» ütles ta, «ma ei tea, mis sind siia toob, kuid ma kardan väga, et kurjad 
mõtted. Sellest hoolimata ei tahaks ma sind meie endise hea vahekorra pärast hea- 
meelega hädasse saata. Sa pead istuma kogu öö minu kõrval pingil. Sa pead istuma 
seal, kuni armuline lord Shoreby on laulatatud ja seltskond õnnelikult koju läinud. Kui 
kõik läheb hästi ja sa pole halba kavatsenud, võid sa lõpuks minna, kuhu soovid. On 
sul aga verine eesmärk, pöördub see kõik sinu enda kaela tagasi. Aamen!» 


Ja preester lõi endale hardalt risti ette, keeras ümber ja kummardus altari poole. 

Seejärel rääkis ta sõduritega veel paar sõna, võttis Dickil käest kinni, viis ta üles 
koori peale ja pani enda kõrvale pinki, kus poiss pidi lihtsalt sündsuse pärast otsekohe 
maha põlvitama ja näitama, et ta on palvetamisega ametis. 

Tema mõtted ja silmad aga ekslesid kogu aeg ringi. Ta märkas, et kolm sõdurit 
olid majja tagasipöördumise asemel vaikselt külglöövi paremale kohale asunud. Pol- 
nud mingit kahtlust, et nad olid toiminud nii sir Oliveri käsul. Ta oli niisiis lõksus. Ta 
pidi veetma öö kirikus valitsevas viirastuslikus kumas ja hämaruses, vaadates selle 
inimese kahvatut nägu, kelle ta oli tapnud; siinsamas peab ta ka hommikul pealt 
vaatama, kuidas tema armsam tema enda silme all teise mehega laulatatakse. 

Kõigest sellest hoolimata oli ta siiski oma mõistuse peremees ja valmistus 
kannatlikult ootama, mis sellest kõigest välja tuleb. 

178 


IV PEATÜKK KLOOSTRIKIRIKUS 


Kogu öö läbi palvetati Shoreby kloostrikirikus lakkamatult, vahel psalmide 
laulmise, vahel kellahelina saatel. 

Rutterit, seda salakuulajat, valvati toredasti. Seal ta lamas, nagu nad olid ta 
vahepeal seadnud — kangestunud käed rinnal risti, tardunud silmad jõllitamas lakke 
ja sealsamas kõrval pingil ootas poiss, kes oli ta tapnud, valutava südamega hommiku 
saabumist. 

Kogu selle aja jooksul kallutas sir Oliver end ainult üks kord oma vangi poole. 

«Richard,» sosistas ta, «mu poeg, kui sa kavatsed mulle halba, tõendan ma sulle 
oma hingeõnnistuse juures, et sa plaanitsed seda süütule inimesele. Ma kuulutan end 
taeva silmis patuseks, kuid sinu ees, ma süüdi ei ole ega ole ka kunagi olnud.» 

«Mu isa,» vastas Dick sama tooniga, «uskuge mind, ma ei kavatse midagi, aga 
mis teie süütusse puutub, siis ma ei saa unustada, et te pesite endalt ainult osa süüd 
maha.» 

«Inimene võib olla ka süütu süüdlane,» kostis preester. «Teda võidi saata pimesi 
mingit ülesannet täitma, ja ta ei tarvitsenud selle tõelist eesmärki aimatagi. Nii oli ka 
minuga. Ma meelitasin sinu isa tõepoolest lõksu, ent nii tõesti, kui taevas näeb meid 
selles pühapaigas, ma ei teadnud, mida ma tegin.» 

«Võib-oLla,» lausus Dick. «Näete nüüd, missuguse imeliku võrgu te olete 
kudunud. Ma pean olema praegu ühe korraga nii teie vang kui ka kohtumõistja teie 
üle ja te ähvardate mulle lõppu teha, mõistes ühtlasi hukka minu viha. Ma arvan, et 
kui te oleksite olnud kogu oma eluaja õiglane inimene ja hea preester, ei tarvitseks teil 
mind nii karta ega ka nõndaviisi põlata. Nüüd aga asuge oma palvete juurde. Ma 
kuulan teie sõna, kuna ma olen sunnitud seda tegema, kuid teie seltskond on mulle 
koormav.» 

Preester ohkas nii südame põhjast, et see peaaegu liigutas poissi ja tekitas temas 
teatud kahjutunde. Sir Oliver toetas pea kätele nagu inimene, keda rusub murekoorem. 
Ta ei laulnud enam psalme kaasa, kuid Dick kuulis, 

kuidas helmed kubisesid tema sõrmede vahel ja ta hammaste vahelt palveid 
pomises. 

Veel vähe aega, ja koit hakkas murdma endale teed läbi kiriku värvuste akende, 
jättes varju küünalde kahvatu kuma. Vakas muutus pikkamööda suuremaks ja 
heledamaks ning varsti helkis kiriku seintel läbi kagupoolsete akende roosakas 
päikesevalgus. Torm oli üle. Suured pilved olid lumekoormast lahti saanud ja põge- 
nesid kaugemale, ning rõõmsal, valgesse mattunud talve-maastikul puhkes uus päev. 


Seejärel hakkasid kirikuteenrid askeldama. Surnuraam kanti surnukuuri ja 
põrandakivid pesti vereplekkidest puhtaks, et ükski sedalaadi halbaennustav märk lord 
Shoreby laulatust ei rüvetaks. Samad vaimulikud, kes olid kogu öö ohud ametis 
kurbade kohustustega, manasid endale ette tavalise näo, et teha au rõõmsale tsere- 
mooniale, mis rüüd pidi järgnema. Veel hiljem aga teadustasid uue päeva tulekust 
linna jumalakartlikud inimesed, kes hakkasid kogunema ja alustasid armsamate 
pühakujäänuste ees palveid või ootasid pihitooli juures järjekorda. 

Tänu sellele sagimisele oli igaühel muidugi kergesti võimalik sir Danieli 
valvuritest uksel tähelepanematult mööda hiilida ja kui Dick natukese aja pärast 
roidunult ümber vaatas, :närkas ta ei kedagi muud, kui Will Law-lessi, kes oli ikka 
veel munga rõivais. 

Samal hetke: tundis ka lindprii oma pealiku ära ja andis talle salaja käte ning 
silmadega märku. 

Dick oli loor.ulikult kaugel sellest, et andestada vanale kelmile joomis: äärmiselt 
ebasobival ajal, kuid tal polnud mingit soovi t3mmata teist hädaohtlikku olukorda, 
milles ta ise viibis, ja ta andis Lawlessile märku nii selgesti kui võis, et see kaoks. 

Lawless kaduski otsekohe samba taha, nagu oleks ta aru saanud, ja Dick hingas 
jälle kergemalt. 

Kui suur oli aga tema pahameel, kui ta tundis, et teda käisest sikutatakse, ja leidis, 
et vana röövel oli end;tema kõrval asuval istmel sisse seadnud ja kõigi tundemärkide 
järgi palvete iugemisse süvenenud! 

Otsekohe tõusis sir Oliver oma kohalt üles, libises pinkide taha ja suundus 
külglöövi valvesse jäänud sõdurite 

poole. Kui preestri kahtlusi oli olnud nõnda kerge äratada, oli õnnetus juba 
sündinud ja Lawless oli kirikus vangis. 

«Ära liiguta ennast,» sosistas Dick. «Me oleme neetult räbalas olukorras, tänu 
eelkõige sinu eileõhtusele sigadusele. Kui sa nägid, et ma olen veidralt istuma pandud 
siia, kus mul pole õigust ega huvi olla, siis kirevase pärast, kuidas sa ei haistnud 
hädaohtu ega koristanud end siit õelast pesast?» 

«Noh,» vastas Lawless, «ma mõtlesin, et te olete Ellisest midagi kuulnud ja olete 
siin mingi ülesandega.» 

«Ellis!» kordas Dick kajana. «On's Ellis tagasi?» 

«Kindlasti,» kostis lindprii. «Ta tuli möödunud ööl ja nahutas mind purjusolemise 
pärast rihmaga läbi, nii et teie eest on kätte makstud, armuline master. Ellis Duc- 
worth on pöörane imees! Ta on ülepeakaela Cravenist selleks siia ratsutanud, et seda 
laulatust takistada ja, master Dick, te teate tema kombeid, ta teebki seda!» 

«Noh,» vastas Dick külmavereliselt, «Sina ja mina, mu vaene vend, oleme siis 
surnud mehed, sest ma istun siin vangis, mind kahtlustatakse ja ma vastutan oma 
peaga sellesama laulatuse eest, mida ta kavatseb nurja ajada. Tõesõna, see on alles 
kena valik! Kas kaotada kallim või jääda elust ilma! Kuid olgu peale, liisk on 
langenud — see peab olema mu elu!» 

«Missa nimel!» hüüdis Lawless pooleldi üles tõustes. «Ma kaon!» 

Dicki käsi oli aga jalamaid tema õlal. «Sõber Lawless, istu rahulikult,» ütles ta. 
«Kui sul on silmad peas, siis vaata sinna altarilöövi nurka, kas sa ei näe, et isegi sinu 
püstitõusmise peale on nood relvastatud mehed jalul ja valmis su teed ära lõikama? 
Anna alla, sõber. Laevatekil olid sa julge, kui mõtlesid uppu-missurma surra, ole nüüd 
julge, kui pead varsti võllas surema.» 


«Master Dick,» ahmis Lawless õhku, «see asi on kuidagi hirmus äkiline. Aga 
andke mulle natuke aega, kuni ma end jälle kogun, ja missa nimel, ma teen oma 
südame sama kõvaks kui teilgi!» 

«Noh, nüüd on meie julge poiss jälle platsis!» lausus Dick. «Ja siiski, Lawless, 
mul on äärmiselt vastumeelt 

surra — aga kus virisemine ei aita, mispärast seal viriseda?» 

«Seda muidugi!» nõustus Lawless. «Ja halvemal juhul, mis see surm ka ära ei ole! 
Varem või hiljem tuleb see niikuinii läbi teha, master. Pealegi öeldakse, et ülespoo- 
mine ühes korralikus kakluses on kerge surm, kuigi ma pole kunagi juhtunud kuulma 
kedagi, kes oleks sealt tagasi tulnud ja sedasi öelnud.» 

Nende sõnadega laskus vana tüse kelm oma istmel seljakile, pani käed vaheliti 
ning hakkas kõige ülbema ja hoolimatuma näoga Tingi vahtima. 

«Ja mis puutub sellesse asjasse üldse,» lisas Dick, «siis kõige parem on meil siiski 
vakka oila. Me ei tea veel, mida Duckworth kavatseb, ja kui kõik on läbi ning juhtub 
kõige halvem, võime veel oma käed sellest puhtaks pesta.» 

Kui nad vait jäid, kuulsid nad väga kauget ja tasast lõbusat muusikat, mis tuli 
järjest lähemale ja lähemale, kõlas valjemalt ja lõbusamalt. Kellad tornis hakkasid 
korraga valjusti helisema ja ikka suurem ning suurem rahvamurd kogunes kirikusse, 
lüües jalgu lumest puhtaks, tagudes käsi kokku ja puhudes neile sooja. Läänepoolne 
uks paisati, pärani lahti ja nähtavale tuli tükike päikesepaistelist lumist tänavat. Uksest 
paiskus sisse külma hommikuõhku. Lühidalt, koik tundemärgid näitasid 'selgesti, et 
lord Shoreby soovis lasta end laulatada väga vara, ja et pulmarong lähenes juba. 

Mõned lord Shoreby mehed tegid nüüd keskmise löövi vahekäigu vabaks, tõrjudes 
inimesi piigivartega taga.si. Just sel hetkel võis sissekäigu ees märgata ilmalikke 
muusikante, kes tulid mööda külmunud lund lähemale. Vilepillimängijatel ja 
pasunapuhujatel olid suurest puhumisest näod punased, trummilööjad ja 
taidrikumehed tagusid kõigest jõust. 

Jõudnud pühakoja ukse juurde, rivistusid nad kahele poote üles ja seistes lumes, 
lõid nad hoogsale viisile jalaga takti kaasa. Kui mängijate read niiviisi kaheks 
jagunesid, ilmusid nende taga nähtavale suursuguse pulmarongi esimesed read. 
Pulmaliste riided olid nõnda mitmekesised ja eredavärvilised, nii tore oli see siidi ja 
sameti, karusnahkade ja satääni, tikandite ja pitside paraad, et kogu 

rongkäik eraldus lume taustal nagu lillapeenar keset teerada või värviline aken 
seinas. 

Esiteks tuli pruut, pakkudes kurba vaatepilti — näost kahvatu kui lumi, 
klammerdus ta sir Danieli käsivarre külge. Teda saatis pruutneitsi, see oli sama väike 
noor leedi, kes oh' Dicki eelmisel ööl aidanud. Otsekohe tema kannul tuli hiilgavas 
rõivastuses peigmees, podagrahai-get jalga longates. Kui ta üle pühakoja läve astus ja 
mütsi peast ära võttis, paistis, et tema paljas pealagi oli ärritusest roosa. 

Ja nüüd oli saabunud Ellis Duckworthi tund tegutsemiseks. 

Oimetuna vasturääkivate tunnete küüsis viibides oli Dick eesolevast pingist 
kramplikult kinni haaranud. Ta märkas rahva hulgas liikumist. Inimesed põrkasid 
rüsinat tagasi, koigi silmad vaatasid ülespoole, relvad olid üles tõstetud. Nende pilke 
järgides märkas ta kolme-nelja vinnatõmmatud vibudega meest, kes kummardusid üle 
koorirõdu ääre. Samal hetkel päästsid nad vibud lahti, ja enne kui üllatunud rahva kisa 
ning kära jõudis suureks paisuda, vilksatasid nad rõdult minema ja olid kadunud. 

Lööv oli tulvil sagivaid päid ja kiljuvaid hääli. Vaimulikud tormasid kabuhirmus 
rüsinal oma kohtadelt minema. Muusika lakkas, ja kuigi kellad ülal pea kohal veel 


mõne sekundi helisesid, näis, et mingi paha aimus leidis lõpuks tee ka üles kambrisse, 
kus kellamehed köitest kinni hoides üles-alla hüppasid, ja nemadki loobusid oma 
lõbusast tööst. 

Otse keset döövi lebas peigmees kahest mustast noolest läbistatuna surnult maas. 
Pruut oli minestanud. Sir Daniel seisis üllatunult ja vihaselt, ulatudes üle rahva peade 
— küünrapikkune nool võbises tema vasakus käsivarres, nägu aga jooksis verd 
haavast, mille oli tekitanud tema otsaesist riivanud nool. 

Ammu enne seda, kui jõuti hakata otsima süüdlasi selles traagilises vahejuhtumis, 
olid need kolinal mööda tagavaratreppi alla jooksnud ja kõrvalukse kaudu põgenenud. 

Dick ja Lawless jäid aga ikkagi panti. Nad olid esimese ärevuse peale küll kohe 
püsti tõusnud ja vapralt 

ukse poole trüginud, kuid see katse ei andnud tulemusi — osalt seepärast, et 
pinkide vahed olid kitsad, osalt aga seetõttu, et kõikjal tunglesid surmani ehmunud 
preestrid ja koorilauljad, ja mõlemad mehed asusid külmavereliselt jälle oma kohale. 

Nüüd aga tõusis sir Oliver õudusest kahvatuna jalule ja pöördus sir Danieli poole, 
näidates ühe käega Dicki suunas. 

«Siia,» karjus ta, «Siin on Richard Shelton, veresüüdlane, õnnetu olgu see tund! 
Võtke ta kinni! Andke käsk, et ta kinni võetaks! Meie kõikide elu pärast võtke ta kinni 
ja pange ta kõvasti köidikuisse! Ta on vandega meie langemist tõotanud.» 

Sir Daniel oli pime vihast ja soojast verest, mis kogu aeg üle ta näo voolas. 

«Kus?» müristas ta. «Tirige ta välja! Holywoodi risti nimel, ta veel kahetseb seda 
tundi!» 

Rahvahulk tõmbus tagasi, salk ambureid tungis üles koori peale, toored käed 
haarasid Dickist kinni, vedasid ta pea ees pingist välja ja tõukasid poissi õlgadest 
lükates altari astmeist alla. Lawless aga istus edasi, vait kui sukk. 

Pühkinud silmad verest puhtaks, jõllitas sir Daniel oma vangile silmi pilutades 
otsa. 

«Noh, reetur ja häbematu jõmpsikas, sa oled mul pihus,» ütles ta, «ja — kõigi 
mõjusate vannete juures — iga veretilga eest, mis praegu mu silmi niriseb, pigistan 
ma su kerest ühe oige välja. Viige ta minema!» lisas ta. «Siin pole koht tema jaoks. 
Viige ta minu majja. Ma nummerdan sul kõik liikmed piinamisega ära!» 

Dick aga tõukas kinnivõtjad eemale ja tõstis häält. 

«Varjupaiga-õigus!» hõikas ta. «Varjupaiga-õigus! Hei, teie seal, minu isad! Nad 
tahavad mind kirikust välja tassida!» 

«Kirikust, mida sa oled mõrvaga rüvetanud, poiss,» lisas keegi kõrgekasvuline 
toredasti riietatud mees. 

«Mis alusel?» hüüdis Dick. «Nad süüdistavad mind tõesti mingis kaassüüs, kuid 
pole seda küünevõrdki tõestanud. Ma olin tõepoolest üks neist, kes selle neiu kätt 
palus ja tema, ma julgen öelda, võttis minu kosimise vastu. Aga mis sellest! 
Armastada üht neidu pole kellegi 

kuritegu, ma arvan, samuti pole kuritegu ka tema armastuse võitmine. Kõiges 
Muus seisan ma siin praegu igasugusest süüst vabana.» 

Juuresolijatest käis läbi heakskiidupomin, nõnda julgelt oli Dick oma süütust 
tunnistanud, kuid samal ajal kerkis teisel pool üles terve trobikond süüdistajaid, kes 
karjusid, kuidas Dick möödunud oöl sir Danieli majast leiti ja kuidas ta end pühadust 
teotavate rõivastega varjas. Keset seda paabeli segadust juhtis sir Oliver nii sõnade 
kui ka käeliigutuste abil tähelepanu Lawlessi kui kaassüüdlase peale. Nüüd tiriti too 
omakorda pingist välja ja pandi oma pealiku kõrvale. Mõlemas leeris läksid rahva 


meeled keema ja sel ajal, kui ühed vedasid vange siia-sinna, et nende põgenemist 
soodustada, vandusid teised ja tagusid neid rusikatega. Dicki kõrvad kumisesid ja pea 
käis ringi nagu inimesel, kes võitleb käredas joes veekeeristega. 

Pikk mees, kes oli Dickile kord juba vastanud, seadis rahvasummas vaikuse ja 
korra võimsa häälega jalule. 

«Otsige läbi, kas neil pole relvi,» ütles ta. «Seejärel võime otsustada, mis 
kavatsused neil olid.» 

Dicki juures ei leidnud nad peale tema pistoda mingit muud relva ja see rääkis 
tema kasuks, kuni keegi mees tõmbas selle teenistusvalmilt tupest välja ja avastas, et 
see polnud veel Rutteri verest puhtaks pühitud. Selle peale tõusis sir Danieli 
kaaskondlaste hulgas suur kära, mille kõrgekasvuline mees käeliigutuse ja käskiva 
pilgu abil summutas. Kui aga kord Lawlessi kätte jõudis, leiti tema rüü alt kimp 
samasuguseid nooli kui need, mida kirikus oli lastud. 

«Mida te nüüd ütlete?» küsis pikk mees Dickilt kulmu kortsutades. 

«Sir,» vastas Dick, «ma kasutan praegu varjupaiga-oigust, eks ole? Hüva, sir, ma 
näen teie käitumise järgi, et te olete kõrgest seisusest ja märkan teie näos vagaduse 
ning õigluse jooni. Teile tahangi ma end vangi anda ja teen seda rõõmuga, loobudes 
pühapaiga eeliste kasutamisest. Selle asemel, et olla antud tolle mehe meelevalda, 
keda ma süüdistan praegu kõigi kuuldes minu lihase isa tapmises ja minu maade ning 
sissetulekute ebaõiges omastamises, palun ma parema meelega teid, kui te lubate, 

teha mulle siinsamas paigas oma suursuguse käega lõipp peale. Te kuulsite ise 
oma kõrvaga, kuidas ta ähvardas mind piinata, veel enne kui tõendati, et ma olen 
süüdi. Teie oma auga ei sobi mind minu verivaenlase ja ammuse rõhuja kätte anda. 
Minu süütegu peab seaduse põhjal arutama ja kui ma tõesti süüdi olen, tuleb saata 
mind armulikult surma.» 

«Milord,» hüüdis sir Daniel, «te ei mõtle ometi seda hunti kuulda võtta? Tema 
verisest pistodast aurab talle tõtt näkku.» 

«Jah, kuid kannatage siiski, tubli rüütel,» vastas kõrgekasvuline võõras, «teie enda 
ägedus räägib teatud mõttes teie vastu.» 

Pruut, kes oli mõni minut tagasi meelemärkusele tulnud ja seda stseeni 
meeleheitlikult pealt vaatas, päästis end nüüd lahti nende käest, kes teda kinni hoidsid, 
ja vajus võõra ette põlvili. 

«Armuline lord Risingham,» hüüdis ta, «kuulake mind lõpuni. See mees hoiab 
mind vägivaldselt oma võimuses, ma olen oma inimeste juurest väevõimuga ära 
röövitud. Sellest päevast peale pole mulle kunagi osaks saanud ei halastust, toetust 
ega lohutust sellelt jultunud mehelt, vaid ainult temalt, Richard Sheltonilt, keda nad 
praegu süüdistavad ja näevad vaeva, et teda hukka saata. Milord, kui ta oli eile öösi sir 
Danieli majas, siis olin see mina, kes ta sinna tõi. Ta tuli ainult minu palve peale ega 
kavatsenud midagi paha. Nii kaua veel, kui sir Daniel oli talle heaks isandaks, võitles 
ta koos nendega ustavalt «Musta Noole» vastu. Kui aga ta nurjatu hooldaja püüdis 
temalt alatute riugastega elu võtta ja ta oma elu päästmiseks öö varjul sellest verisest 
majast põgenes, kuhu ta pidi siis minema, abita ja pennita nagu ta oli? Ja kui tal tuli 
sattuda halba seltskonda, keda te peaksite siis süüdistama? Kas seda poissi, keda 
ülekohtuselt koheldi, või hooldajat, kes tema usaldust kurjasti tarvitas?» 

Ja siis vajus väike noor leedi Joanna kõrvale põlvili. 

«Ja mina, armuline hea lord ja lihane onu,» lisas ta, «võin avalikult puhta 
südametunnistusega tunnistada, et see, mida see neiu ütles, on tõsi. See olin mina, 
vääritu olevus, kes selle noormehe sisse juhatas.» 

Krahv Risingham oli kuulanud vaikides ja kui hääled vait jäid, seisis ta viivu 
sõnatult. Seejärel ulatas ta Joan-nale käe, et neiut püsti aidata, kuigi kõik võisid 
märgata, et tollele, kes oli end tema vennatütreks nimetanud, ta niisamasugust 
viisakust ei osutanud. 

«Sir Daniel, siin on tegemist päris keerulise looga,» ütles ta, «säärase looga, mille 
uurimine ja lahendamine jääb teie lahkel loal minu ülesandeks. Rahustuge nüüd, teie 
asi on kindlates kätes, teile peab tehtama õigust. Vahepeal aga minge otsekohe koju ja 
laske oma haavu ravida. Õhk on külm ja ma ei tahaks, et te peale nende kriimustuste 
veel külmetaksite.» 

Ta andis käega märku ja alandlikud teenrid, kes ootasid seal tema vähimatki 
märguannet, andsid teate mööda löövi edasi. Otsekohe kõlas väljas läbilõikav 
pasunahüüd ja amburid ning relvakandjad, kes olid riietatud ühtlaselt lord Risinghami 
värvidesse ja kandsid tema tunnusmärke, hakkasid läbi avatud peaukse hanereas 
kirikusse marssima. Nad võtsid Dicki ja Lawlessi üle sir Danieli meestelt, kes neid 
veel kinni pidasid, tõmbusid vangide ümber koomale, marssisid jälle minema ja 
kadusid. 

Kui nad mööda läksid, sirutas Joanna mõlemad käed Dicki järele välja ja hüüdis 
talle hüvasti, pruutneitsi aga, kes polnud'onu ilmsest meelepahast põrmugi rusutud, 
saatis talle järele õhusuudluse hüüdega: «Ärge heitke meelt, lõvide hirm!», mis 
meelitas esmakordselt pärast seda sündmust inimeste nägudele naeruvine. 


V PEATÜKK KRAHV RISINGHAM 


Kuigi krahv Risingham oli Shorebys teistest peajagu tähtsam isik, oli ta kehvas 
korteris kellegi lihtsa härrasmehe majas päris linna serval. Peale uste juures seisvate 
relvastatud meeste ja ratsakäskjalgade, kes vahetpidamata saabusid ja lahkusid, ei 
kõnelnud midagi sellest, et siin oli suure lordi ajutine asupaik. 

Juhtus nõnda, et ruumipuudusel pandi Dick ja Lawless kinni ühte ruumi. 

«Hästi öeldud, master Richard,» lausus lindprii, «see oli erakordselt hästi öeldud 
ja mina omalt poolt tänan teid südamest. Me oleme siin heades kätes, meie üle 
mõistetakse õiglaselt kohut ja täna õhtul riputatakse meid millalgi ilusti ühe ja sama 
puu otsa.» 

«Mu vaene sõber, ka mina usun seda kindlasti,» vastas Dick. 

«Meie vibul on siiski veel üks nöör,» kostis Lawless. «Ellis Duckworth on mees, 
keda leidub kümne tuhande hulgas üks. Te olete talle väga kallis nii teie enda kui"ka 
teie isa pärast, ja kuna ta teab, et te selles asjas süütu olete, paneb ta kõik rattad käima, 
et teid vabastada.» 

«Võib ka mitte olla,» ütles Dick. «Mida ta suudab teha? Tal on vaid käputäis 
mehi. Oh õnnetust! Oleks see ometi homme olnud, kui ma oleksin ometi homme, tund 
aega enne keskpäeva ühele kohtamisele saanud ilmuda, ma usun, et kõik oleks olnud 
teisiti. Nüüd aga pole meil kuskilt abi loota.» 

«Hea küll,» lõpetas Lawless, «kui te kavatsete seista minu süütuse eest, tahan 
mina teie süütuse eest seista, ja südilt seista. Sellest pole meil muidugi mingit kasu, 
aga kui mind peaks oksa tõmmatama, ei pea see sündima mitte sellepärast, et ma ei 
oska vannet anda.» 

Kuna Dick pühendus mõttemõlgutustele, keeras vana kelm end nüüd ühte nurka 
kerra, tõmbas munga pea-koti üle näo ja sättis end magama. Varsti norskas ta valjusti 
— niivõrd põhjalikult oli tema pikk raske ja seiklusrikkas elu hirmutunnet nüristanud. 


Oli hulk aega pärast keskpäeva ja päike hakkas juba loojuma, enne kui uks avanes 
ja Dick välja toodi ning viidi trepist üles, kus krahv Risingham seisis mõtteisse 
süvenenuna ühes väikeses soojas toas tule ääres. 

Vangi sissetulekul vaatas ta üles. 

«Sir,» ütles ta, «ma tundsin teie isa, kes oli lugupeetud mees, ja see mõjustab mind 
olema leebem, kuid ma ei või teie eest varjata, et teie vastu on tõstetud rasked 
süüdistused. Te käite läbi mõrtsukate ja röövlitega; on kindlaks tehtud, et te olete 
sõdinud kuninga rahu vastu, teid kahtlustatakse selles, et olete mereröövli kombel ühe 
laeva oma valdusse haaranud, teid avastati valeriietes 

oma vaenlase majas hiilimas, samal õhtul tapeti seal keegi mees ...» 

«Kui te lubate, milord,» segas Dick vahele, «tahan ma otsekohe oma süü üles 
tunnistada. Mina tapsin selle poisi, Rutteri, ja tõenduseks,» ta tuhnis põues, «on kiri 
tema taskust.» 

Lord Risingham võttis kirja, tegi selle lahti ja luges kaks korda läbi. 

«Te olete seda lugenud?» päris ta. 

«Ma olen seda lugenud,» vastas Dick. 

«Kas te olete Yorgi või Lancasteri poolt?» nõudis krahv. 

«Milord, kõigest natuke aega tagasi esitati mulle säärane küsimus ja ma ei 
teadnud, kuidas sellele vastata,» ütles Dick, «aga olles kord juba vastanud, ei muuda 
ma enam oma seisukohta. Milord, ma olen Yorgi poolt.» 

Krahv noogutas heakskiitvalt pead. 

«Ausalt vastatud,» sõnas ta. «Aga miks te andsite siis selle kirja minu kätte?» 

«Noh, aga milord, mõlemad pooled astuvad ju reeturite vastu välja,» hüüdis Dick. 

«Ma sooviksin, et nad seda teeksid, noor džentelmen,» vastas krahv, «ja ma kiidan 
vähemalt teie sõnad heaks. Ma märkan tõesti, et teis on rohkem noorust kui kavalust, 
ja kui sir Daniel poleks mitte vägev mees meie poolel, oleks mul suur kiusatus teid 
selles tülis toetada. Ma olen nimelt järele pärinud ja tuleb välja, et teiega on julmalt 
arveid õiendatud ning teil on küllalt vabandavaid põhjusi. Aga näete, sir, ma olen 
peale kõige muu juhtiv inimene kuninganna poolel ja kuigi ma olen oma meelest 
loomult õiglane ja kaldun isegi ülemäära armuline olema, pean ma oma teod siiski 
partei huvidele allutama ja sir Danieli toetamiseks püüan ma teha nii palju kui suu- 
dan.» 

«Milord,» lausus Dick, «te peate mind vist väga jultunuks, kui ma söandan teile 
nõu anda, aga kas te loodate sir Danieli ustavusele? Mulle tundub, ent ta on juba liiga 
sageli pooli vahetanud.» 

«Noh, Inglismaal on juba see mood. Mida te siis tahate?» nõudis krahv. «Kuid te 
olete Tunstalli rüütli vastu ülekohtune, ja sel ajal, kui ustavus selles truudusetus 

sugupõlves kaob, on ta viimasel ajal meile Lancasteri pooldajatele ausalt truu 
olnud. Isegi meie viimaste 
lüüasaamiste ajal oli ta kindlalt meie poolt.» 

«Kui te võtaksite nüüd vaevaks,» ütles Dick, «ja heidaksite pilgu sellele kirjale, 
võiksite oma arvamust tema kohta muuta,» ja ta ulatas' krahvile sir Danieli kirja lord 
Wensleydale'ile. 

Kirja mõju oli krahvi näol otsekohe märgata. Ta tõmbus küüru nagu vihane lõvi ja 
tema käsi haaras äkilise liigutusega kramplikult pistodast kinni. 

«Te olete seda samuti lugenud?» küsis ta. 

«Just nii,» ütles Dick, «see on teie lordliku kõrguse oma mõis, mida ta lord 
Wensleydale'ile pakub.» 


«See on nimelt minu oma mõis, nagu te ütlesite,» vastas krahv. «Selle kirja eest 
olen ma teie võlglane. See näitas mulle rebase uru kätte. Kasutage mind, master 
Shelton, ma ei taha tänuga kitsi olla ja kõigepealt, olge te kas Yorgi või Lancasteri 
poolt, õige mees või varas, ma lasen teid praegu tõepoolest vabaks. Minge Neitsi 
Maria nimel! Aga saage minust õigesti aru, et teie mehe Lawlessi pean ma kinni ja 
poon üles. Kuritegu oli nii avalik, kui veel vähegi võib, ja sündsus nõuab, et sellele 
järgneks mingi avalik karistus.» 

«Milord, minu esimene palve teile oleks jätta ta samuti ellu,» anus Dick. 

«See on vana süüdimõistetud kelm, varas ja hulkur, master Shelton,» ütles krahv. 
«Viimased paarkümmend aastat on ta olnud kogu aeg võlla sattumiseks küps. Ja kas 
see on ühe või teise asja eest, juhtub see homme või päev hiljem, on seal siis mingit 
vahet?» 

«Siiski, milord, ta tuli siia ainult armastuse pärast minu vastu,» kostis Dick, «ja 
ma oleksin toores ning tänamatu, kui ma ta maha jätaksin.» 

«Master Shelton, te olete tülikas,» lausus krahv karmilt. «See on halb tee selles 
maailmas edasi jõudmiseks. Aga olgu peale, et teie pealekäimisest lahti saada, annan 
ma veel kord teile järele. Minge pealegi koos, kuid minge ettevaatlikult ja katsuge, et 
Shoreby linnast kähku minema saate. See sir Daniel (et pühakud ta hävitaksid!) ihkab 
ju kõigest hingest teie verd!» 

«Milord, ma katsun oma tänulikkust teile praegu sõnadega edasi anda, kuid ma 
usun, et lühikese aja pärast saan ma teile osa sellest teenetega tasa teha,» vastas Dick, 
kui ta toast lahkus. 


VI PEATÜKK JÄLLE ARBLASTER 


Kui Dick ja Lawless lasti tagaukse kaudu minema hiilida majast, kus lord 
Risingham oma meeskonda pidas, oli õhtu juba käes. 

Nad jäid aiamüüri varju seisma, et pidada aru, mis suunas oleks parem minna. 
Hädaoht oli äärmiselt suur. Kui üksainus sir Danieli mees neid märkaks ja tooks 
kuuldavale märguhüüde, püütaks nad kinni ja notitaks otsekohe maha. Ja mitte üksnes 
Shoreby linn polnud neile lõksuks, vaid ka lageda maa poole suunduda tähendas 
riskeerida patrullide kätte sattumisega. 

Natuke maad eemal, veidi lagedamal kohal, märkasid nad tuuleveskit ja otse selle 
juures suurt lahtiste ustega viljaaita. 

«Mis oleks, kui me pikutaksime seal, kuni öö saabub?» tegi Dick ettepaneku. 

Kuna Lawlessil polnud midagi paremat soovitada, sööstsid nad jooksujalu otse 
viljaaida poole ja peitsid end ukse taha väheste õlgede sisse. Päevavalgus kustus 
kiiresti ja varsti hõbetas kuu külmuvat lund. Kas nüüd või mitte kunagi pidid nad 
kasutama juhust, et jõuda märkamatult «Kitse ja torupillidesse», kus neil tuli reetlikud 
riided ümber vahetada. Ja isegi siis oli soovitav minna linna äärest ringi, selle asemel 
et joosta üle turuplatsi nagu läbi kadalipu, kus ähvardas rahvamurrus suurem hädaoht, 
et neid ära tuntakse ja maha lüüakse. 

See oli pikk tee. Ta viis neid päris lähedalt mööda rannaäärsest majast, mis oli 
nüüd pime ja vaikne, ning tõi nad viimaks sadama juurde välja. Nagu nad heledas 
kuuvalguses näha võisid, olid paljud laevad ankru hiiva-nud ja rahulikku ilma 
kasutades kaugemale merele sõitnud. Vastavalt sellele polnud lihtsad õllepoed rannas 
enam külastajaist tulvil ega kajanud meremehelauludest 

(kuigi nende akendest paistis tulede kustutamise käsust hoolimata tule ja küünalde 
kuma). 

Kiiruga, pooljoostes, mungarüü põlvini üles tõstetud, sumasid nad sügavas lumes 
ja põiklesid kaldale uhutud puurisu vahelt läbi. Nad olid juba rohkem kui poolel teel 
ümber sadama ja möödusid parajasti jningist õllepoest, kui selle uks läks järsku lahti 
ja põgenevate kogude peale paiskus tugev valgusjuga. 

Nad peatusid silmapilkselt ja tegid näo, nagu oleksid nad tõsisesse jutuajamisse 
süvenenud. 

Kolm meest tuli üksteise järel õllepoest välja ja viimane sulges nende järel ukse. 
Kõik kolm püsisid ebakindlalt jalgel, otsekui oleksid nad päev läbi pummeldanud, ja 
nüüd seisid nad tuikudes kuuvalgel justkui teadmata, mida edasi teha. Kõige pikem 
neist kolmest rääkis valju kaebliku häälega: 

«Seitse vaati parimat gaskooni veini, mida ükski veini-kallaja on kunagi vaadist 
joosta lasknud,» ütles ta, «parim laev Dartmouthi sadama piirkonnas, Neitsi Maria 
kullatud kuju, kolmteist naela head kuldraha ...» 

«Mul on samuti suuri kaotusi olnud,» segas teine mees vahele, «mul on olnud oma 
kaotused, vanapoiss Arblas-ter. Mardipäeval rööviti mul ära viis šillingit ja nahk- 
tasku, mis oli väärt vähemalt üheksa ja veerand penni.» 

Dicki süda ähvardas kuuldu peale rinnust .välja karata. Kuni selle silmapilguni 
polnud ta vist küll kordagi mõelnud vaese kippari peale, kelle «Hea Lootuse» kaotus 
oli laostanud, niivõrd hoolimatud olid noil päevil relvi kandvad mehed endast alamate 
varanduse ja huvide suhtes. See ootamatu kokkusaamine tuletas Dickile aga tema 
ettevõtte vägivaldset iseloomu ja õnnetut lõppu selgesti meelde ja mõlemad, nii tema 
kui ka Lawless pöörasid pea kõrvale, et äratundmist vältida. 

Laevakoer oli vrakilt siiski ära pääsenud ja kuidagiviisi tagasi Shorebysse 
jõudnud. Loom oli praegu Arb-lasteri jalge juures, kuid hakkas äkki ninaga õhku 
vedama, ajas kõrvad kikki ja tormas siis edasi, pistes kahe võltsi kerjusmunga peale 
metsikult haukuma. 

Tema isand järgnes talle ebakindlal sammul. «Hei, meremehed,» hüüdis ta, «kas 
teil ei juhtu olema mõnda tühist penni vaesele vanale laevamehele, kelle 

piraadid on puupaljaks teinud? Ma oleksin neljapäeva hommikul teie mõlema eest 
maksnud, kuid nüüd on laupäeva öö ja ma kerjan kannu õlut! Küsige mu madruselt 
Tomilt, kui te mind ei usu. Seitse vaati head gaskooni veini, laev, mis oli päriselt 
minu oma ja oli olnud enne mind minu isa oma, plataanipuust pealt kullatud Neitsi 
Maria kuju ja kolmteist naela kullas ning hõbedas. Hei! Mis te nüüd ütlete? Mees, kes 
on ka prantslastega võidelnud, sest ma olen prantslastega võidelnud, olen lõiganud 
ulgumerel läbi rohkem prantslaste kõrisid, kui keegi teine mees, kelle kodusadamaks 
on Dartmouth. Noh, üks penn!» 

Ei Dick ega Lawless julgenud talle sõnagi vastata, et neid mitte häälest ära ei 
tuntaks, ja nad seisid seal abitult nagu laevad kaldal, teadmata, kuhu poole pöörata või 
mida veel oodata. 

«Kas te olete tumm, poiss,» päris kippar. «Sõbrad,» lisas ta luksudes, «nad on vist 
tummad. Mulle ei meeldi säärane ebaviisakas käitumine, sest kui inimene on tumm, 
ent viisakas, siis ma arvan, et ta ikka räägib, kui temaga kõneldakse.» 

Madrus Tornil, kes oli suure kehalise jõuga mees, oli selleks ajaks nende kahe 
sõnatu kogu suhtes nähtavasti mingi kahtlus tärganud ja kuna ta oli oma kaptenist kai- 
nem, astus ta äkki selle ette, haaras Lawlessil toorelt õlast kinni ja küsis tollelt 
vandudes, mis tal viga on, et ta sõnagi suust ei saa. Lawless mõtles, et kõik on läbi, 


sooritas kavala maadlusvotte, mis madruse liivale selili paiskas ja pani puuvirnade 
vahele plehku, kutsudes Dicki endale järele. 

Kogu see sündmus toimus sekundi jooksul. Enne, kui Dick jõudis jooksma 
hakatagi, oli ta Arblasteri käte vahel, Torn oli käpukil juurde roomanud ja tal jalast 
kinni võtnud, kolmas mees oli aga meremehemõõga välja tõmmanud ja vehkis sellega 
tema pea kohal. 

See polnud enam hädaoht ega sekeldus, mis noore. Sheltoni meeleolu praegu 
rikkus. See oli suur häbi, sest ta oli pääsenud sir Danieli käest, veennud lord Rising- 
hami ja sattus nüüd abitult selle vana purjus meremehe kätte, ja mitte ainult abituna, 
vaid — nagu tema süda-metunnistuski talle valjult, kuigi liiga hilja ütles — 

tegeliku süüdlasena, tegelikult maksujõuetu võlgnikuna selle mehe ees, kelle laeva 
ta oli varastanud ja hukutanud. 

«Viige ta tagasi õllepoodi, et ma saaksin ta nägu näha,» ütles Arblaster. 

«Ei, ei,» vastas Tom, «kõigepealt teeme parem tema tasku kergemaks, et teised 
poisid osast ilma jääksid.» 

Ent kuigi ta otsiti pealaest jalatallani läbi, ei leitud tema juurest pennigi, mitte 
midagi peale lord Foxhami pitsatsõrmuse, mis tal sõrmest toorelt ära kisti. 

«Keerake ta kuu poole,» sõnas kippar, võttis Dickil lõuast kinni ja lõi ta näo järsu 
nõksakuga valguse poole. «Õnnistatud neitsi!» hüüdis ta. «See ongi see mereröövel.» 

«Hei!» karjus Tom. 

«Bordeaux' neitsi nimel, see ongi see mees ise!» kordas Arblaster. «Mis, 
merevaras, oled sa mul nüüd käes?» karjus ta. «Kus on mu laev? Kus on mu vein? 
Hei! Kas see oled sina, kes on mul pihus? Tom, anna mulle üks nööriots siia, ma 
tahan sellel merevargal käed ja jalad kokku nöörida nagu praetud kalkunil, — jumala 
eest, ma tahan ta nõnda kinni siduda, - ja seejärel ma teda veel nüpeldan ... nüpeldan 
ta läbi!» 

Nii ta lobises edasi, mässides vahepeal nööri meremeestele iseloomuliku 
osavusega Dicki jäsemete ümber,, kindlustades seda igal keeru- ja ristumiskohal 
sõlmega ja kiskudes kogu selle puntra metsikult kokku. 

Kui ta oli lõpetanud, oli poiss üksainus pakk ta käes, abitu kui surnu. Kippar 
hoidis teda käe ulatuses ja naeris valjusti. Siis virutas ta Dickile oimetuks tegeva 
hoobi vastu kõrvu, keeras ta ümber ja tagus teda maruvihaselt ühtelugu jalaga. Viha 
tõusis Dicki rinnus nagu torm. Viha lämmatas teda ja ta mõtles, et sureb, aga kui 
meremees oma julmast mängust väsis ja laskis ta täies pikkuses liivale kukkuda ning 
pöördus ümber, et seltsimeestega nõu pidada, sai poiss enesevalitsuse otsekohe jälle 
tagasi. See oli lühike hingetõmme. Enne, kui nad hakkavad teda jälle piinama, leiab ta 
ehk mingi väljapääsu sellest alandavast ja saatuslikust olukorrast. 

Varsti võttiski ta südame rindu ja kui tema vangista-jad parajasti veel vaidlesid, 
mida temaga ette võtta, kõnetas ta neid küllaltki rahuliku häälega. 

«Armulised isandad,» alustas ta, «kas te olete päris tobedaks läinud? Taevas on 
andnud leile praegu nii suurepärase võimaluse rikkaks saada, kui ühel laevamehel 
iganes võib olla, — teiesugused mehed võiksid teha kolmkümmend reisi üle mere ega 
leiaks enam uuesti selletaolist, — ja missa nimel, mida te teete! Peksate mind! Noh, 
nõnda toimiks ainult mõni pahur laps! Aga võrreldes nupukate merekarudega, kes ei 
karda ei tuld ega vett ja armastavad kulda nagu liha, pole te minu arvates sugugi 
targad mehed.» 

«Ah nii,» ütles Tom, «nüüd, kui sa oled kinni seotud, tahaksid sa meid ninapidi 
vedada.» 


«Ninapidi vedada?» kordas Dick. «Noh, kui te olete lollpead, siis see polegi raske. 
Aga kui te olete kavalad poisid, nagu ma usun, oskate te selgesti näha, kus teie huvid 
peituvad. Kui ma teilt laeva ära võtsin, oli meid palju, me olime hästi riides ja hästi 
relvastatud, ja nüüd mõelge ise natukenegi järele — kes kogub endale säärase väe? 
Tingimata mõni inimene, kes on palju kulda kokku ajanud. Ja kui tema, ise juba rikas, 
jätkab jahtt veel suurema noosi peale isegi tormide käes, mõelge siis veidi järele, kas 
seal ei peaks olema tegemist kuskile peidetud varandusega?» 

«Mis ta sellega mõtleb?» küsis üks meestest. 

«Noh, kui te olete kaotanud mingi vana küna ja mõne kannu äädikaks muutunud 
veini,» jätkas Dick, «siis unustage need, sest see pole muud kui rämps ja asuge parem 
ettevõtte kallale, mis on ka seda väärt, mis üle öö otsustab igaveseks teie saatuse. Aga 
tõstke mind siit üles, lähme parem kuhugi siia lähedale ja ajame kannu juures pisut 
juttu, sest ma olen läbi pekstud ja külmanud ja mu suu on pooleldi lund täis.» 

«Ta katsub meid ainult ninapidi vedada,» lausus Torn põlglikult. 

«Ninapidi vedada! Ninapidi vedada!» karjus kolmas mees. «Ma tahaksin näha 
meest, kes saab mind ninapidi vedada! Oleks ta tõesti mõni ninapidi vedaja! Ma pole 
kah eile ilma sündinud. Ma näen kirikut, kui sellel on torn otsas, ja mis minusse 
puutub, vader Arblaster, siis mulle tundub, et selle noormehe jutul on mõte sees. Kas 

me ei läheks tõepoolest ja kuulaks teda? Ütle, kas me ei läheks ja kuulaks teda?» 

«Ma istuksin rõõmuga poti kange õlle juures, kulla isand Pirret,» vastas Arblaster. 
«Mida sina ütled, Torn? Kuid tasku on ju tühi!» 

«Ma maksan ise,» ütles teine. «Ma maksan. Ma tahaksin hea meelega näha, mis 
sest välja tuleb. Minu südametunnistuse juures, ma usun tõesti, et see lõhnab kulla 
järele.» 

«Noh, kui te jälle jooma kukute, on kõik läbi!» hüüdis Tom. 

«Vader Arblaster, sa annad oma mehele liiga suure vabaduse,» kostis master 
Pirret. «Kas sa mõtled end palgatud mehest juhtida lasta? Ptüi, ptüi!» 

«Rahu, poiss!» sõnas Arblaster Tomile. «Kas sa ei tahaks aeru sisse tõmmata? 
Tõesti kena lugu, kui meeskond hakkab kipparit noomima!» 

«Noh, olgu peale, tehke, kuidas tahate,» ütles Torn. «Mina pesen oma käed sellest 
puhtaks.» 

«Tõstke ta jalule,» lausus master Pirret. «Ma tean üht vaikset kohta, kus me võime 
juua ja aru pidada.» 

«Kui mul tuleb kõndida, peate te mu jalad vabastama,» tähendas Dick, kui ta oli 
jälle nagu post püsti aetud. 

«Ta räägib tõtt,» naeris Pirret. «Niimoodi rakkes, nagu ta praegu on, ei saaks ta 
tõesti kõndida. Lõika need katki. Too nuga lagedale ja lõika katki, vanapoiss.» 

Isegi Arblaster jäi selle ettepaneku peale mõtlema, ent kui tema kaaslane aina 
peale käis ja Dickil jätkus mõistust teha nõnda puiselt ükskõikne nägu ette, kui veel 
vähegi võimalik, ja viivitamisepeale ainult õlgu kehitada, nõustus kippar viimaks ja 
lõikas läbi nöörid, mis vangi sääri ja reisi sidusid. See andis Dickile mitte ainult või- 
maluse kõndida, ka kogu köidikute võrk andis järele, ta tundis, et käsivars hakkas 
selja taga vabamalt liikuma ja võis loota, et ta saab selle aja jooksul ja teatava vaevaga 
täiesti vabaks. Nii palju võlgnes ta juba isand Pirreti juhmile totrusele ning ahnusele. 

See tähtis mees asus nüüd etteotsa ja viis nad täpselt sellesama lihtsa õllepoe 
juurde, kuhu Lawless oli viinud Arblasteri tol tormisel päeval. Praegu oli see täiesti 
tühi, lõke kujutas endast kuhja punaseid süsi, mis kiirgasid 

põletavat kuumust, ja kui nad olid endale kohad valinud ning peremees oli pannud 
nende ette mõõdu vürtsitatud ja soojendatud õlut, sirutasid Pirret ja Arblaster jalad 
välja ning toetusid küünarnukkidele, justkui oleks neil kindel tahtmine siin mõnusat 
tundi mööda saata. 

Nagu kõik teisedki lauad õllepoes, moodustas sellegi, mille ääres nad istusid, 
raske nelinurkne tahvel, mis oli kahe vaadi peale asetatud ja iga mees neist neljast 
veidralt kokkusobivast vanast sõbrast istus nelinurga ise servas, Pirret vastamisi 
Arblasteriga ja Dick lihtmad-ruse vastas. 

«Nüüd aga tulge oma jutuga lagedale, noormees,» ütles Pirret. «Mulle näib, et te 
olete meie vana semu Arblasterit tõesti natuke petnud, kuid mis sellest? Tehke see asi 
jälle heaks, näidake talle ainult seda võimalust rikkaks saada ja ma kinnitan, et ta 
andestab teile.» 

Siiamaani oli Dick kaunis palju umbropsu rääkinud, nüüd aga oli tarvis kuue 
silma järelevalve all midagi välja mõelda, jutustada neile mingi suurepärane lugu ja 
kui võimalik, katsuda kätte saada kõige tähtsamat asja — pitsatit. Kõigepealt oli vaja 
aega võita. Mida kauem nad siin on, seda rohkem tema vangistajad joovad ja seda 
kindlam on tema põgenemine. 

Noh, Dick polnud muidugi kellegi luuletaja ja see, mida ta jutustas, oli väga 
sarnane Ali Baba looga, kus Shoreby ja Tunstalli laas olid Idamaade eest ja koopas 
peituvate aarete hulk oli ennem liialdatud, kui vähendatud. Nagu lugeja teab, on see 
suurepärane jutt, millel on ainult üks viga — et see pole tõsi —, ja kuna need kolm 
lihtsat laevameest kuulsid seda praegu esmakordselt, läksid nende silmad pungi ja nad 
ahmisid õhku nagu tursad kalakaupmehe juures. 

Üsna varsti telliti teine mõõt vürtsitatud ja soojendatud õlut ja kui Dick ikka veel 
kavalalt pikaks venitatud lugu heietas, järgnes teisele kolmas. 

Seltskonna olukord oli lõpuks selline: peaaegu täiesti purjus Arblaster kõlkus 
pooleldi tukkudes abitult toolil. Isegi Tornile oli see lugu väga meeldinud ja tema 
valvsus oli vastavalt vähenenud. Vahepeal oli Dick parema käe pisitasa köidikutest 
vabastanud ja oli valmis kõike kaalule panema. 

«Niisiis, teie olete üks neist?» ütles Pirret. 

«Mind tehti selleks vastu tahtmist,» vastas Dick, «aga kui mulle langeks osaks 
kott või kaks kulda, peaksin ma tõesti loll olema, et räpases koopas edasi elada ja 
nagu sõdur laskmist ning peksu kannatada. Meid on siin neli. Hea! Lähme siis homme 
enne päikese tõusu laande. Oleks parem, kui me saaksime endale ausal teel mõne 
eesli, aga kui ei saa, on meil neli tugevat turja ja ma kinnitan, et me tuleme koju 
koorma all taarudes.» 

Pirret limpsas huuli. 

«Ja see maagiline märk,» ütles ta, «see sõna, mis koopa lahti teeb, kuidas see 
kõlab, sõber?» 

«Ei, peale kolme varga ei tea keegi seda sõna,» vastas Dick, «kuid see on teile 
suureks õnneks, et just täna õhtul olen mina nõiamärgi teadja. See on asi, mida ei 
usaldata pealiku teadmata ühele inimesele sagedamini kui kord aastas.» 

«Nõidus!» lausus Arblaster pooleldi virgudes ja ühe silmaga Dicki poole 
kõõritades. «Kasi minema! Mitte mingit nõidust! Ma olen hea kristlane. Küsi või mu 
madruse Tomi käest.» 

«Kuid see on ju valge maagia,» ütles Dick. «Sel pole kuradiga midagi tegemist, 
ainult numbrite, rohtude ja planeetide jõud.» 


«Jaa, jaa,» sõnas Pirret, «see on ainult valge maagia, vana semu. Selles pole 
mingit pattu, kinnitan sulle. Aga räägi edasi, kulla noormees. See nõidus ... millest see 
koosneb?» 

«Hea küll, ma tahan seda teile otsekohe näidata,» kostis Dick. «On teil käepärast 
see sõrmus, mille te mu sõrmest võtsite? Väga hea! Hoidke seda päris sõrmeotstega 
käsivarre kaugusel enda ees süte paistel. Täpselt! Niimoodi see nõidus ongi ...» 

Üheainsa metsiku pilguga nägi Dick, et tema ja ukse vahel oli õhk puhas. Ta 
lausus endamisi ühe palve. Seejärel krahmas ta käega ja haaras sõrmuse ühe ropsuga 
pihku, samal hetkel kallutas ta lauatahvli üles ja läkitas selle kogu täiega meremees 
Tornile pähe. See vaene hing lendas karjudes laua rusude alla ja enne, kui Arblaster 
taipas, et midagi on viltu, või Pirret suutis oma segipai- 

satud mõistust koguda, oli Dick ukse juurde jooksnud ja kuuvalgesse öhe 
kadunud. 

Kuu, mis ujus praegu keset taevast, ja ülivalge lumi muutsid lageda maa sadama 
ümbruses niisama heledaks kui päeval ja noor Shelton, kes kargas puunottide keskel, 
rüü hõlmad üles tõstetud, torkas juba kaugelt silma. 

Tom ja Pirret järgnesid talle kisades. Igast joomakohast liitus nendega mehi, keda 
kära oli jalule ajanud ja varsti oli terve meremeeste vägi teda täie hooga taga ajamas. 
Kuid isegi viieteistkümnendal sajandil olid merekarud kaldal halvad jooksjad, peale 
selle oli Dickil edumaa, mida ta kiiresti suurendas, nii et lähenedes mingi kitsa tänava 
otsale, tegi ta isegi peatuse ja vaatas naerdes tagasi. 

Mööda valget lumevaipa tulid musta kobarana kõik Shoreby laevamehed ja sabas 
tilkus neid veel eraldi rühmadena. Kõik mehed hüüdsid või karjusid, kõik mehed 
vehkisid kätega õhus, mõni kukkus ühtesoodu, ja — et täiendada seda pilti — kui 
keegi kukkus, langes tosin meest veel talle otsa. 

Metsik lärm, mis kerkis kõrgele kuni kuuni üles, oli põgenikule, keda nad taga 
ajasid, osalt naljakas, osalt kohutav. See oli iseenesest võimetu kisa, sest ta oli kindel, 
et ükski meremees sadamas ei jaksa teda kinni püüda. Kuna aga paljas lärmgi pidi 
äratama Shorebys kõik magajad ja meelitama kõik varitsevad valvurid tänavale, 
ähvardas hädaoht teda eestpoolt. Nii lipsaski ta ühel nurgal pimedat ukseava silmates 
kähku sellest sisse ja kohmakad tagaajajad kihutasid temast mööda aina kisades ja 
kätega vehkides, kõik suurest kiirustamisest näost punased ja kukkumisest lumised. 

Võttis tõepoolest tüki aega, enne kui lõppes see sadama sissetung linna, ja alles 
hulga aja pärast valitses jälle vaikus. Kaua võis veel kuulda, kuidas eksinud mereme- 
hed trampisid mööda tänavaid ja kisasid kõikjal. Tekkisid kaklused, mõned nende 
endi vahel, mõned patrullidega, tõmmati välja noad, anti ja saadi hoope ja lumele jäi 
maha nii mõnigi surnukeha. 

Kui terve tund hiljem viimane meremees torisedes sadama kanti oma harilikku 
kõrtsi tagasi läks, võis temalt küsida, kas ta ka teadis, mis meest ta oli taga 

ajanud, kuid oli täiesti kindel, et ta oli selle juba unustanud. Järgmiseks 
hommikuks käisid juba ringi mitmesugused veidrad jutud ja mõni aeg hiljem oli 
Shoreby poiste hulgas tõsiloona liikvel lugu kuradi öisest külaskäigust. 

Viimase meremehe sadamasse tagasiminemine ei vabastanud noort Sheltonit veel 
eeskoja külmast vangistusest. 

Mõnda aega olid patrullid liikvel, eri salgad tulid välja ringkäike tegema ja 
kõnelesid üksteisele suurtest lordidest, kelle uinakut oli nõnda ebaharilikul viisil 
segatud. 


Öö oli juba peaaegu möödas, kui Dick julges peidukohast välja tulla ja jõudis 
õnnelikult ja tervelt, kuigi külmast ja peksust valutava kehaga «Kitse ja Torupillide» 
ukse juurde. Nagu seadus nõudis, polnud majas ei lõket ega küünlatuld. Dick läks 
kobamisi jääkülma külaliste-ruumi ühte nurka, leidis mingi vaibatüki, mille ta õlgade 
ümber mähkis, ronis tihedalt ilähema magaja külje alla ja vajus varsti unne. 


KOTTE SES TTETNA M AT 


KÜÜRAKAS 


VIIES RAAMAT KÜÜRAKAS 
I PEATÜKK LÄBITUNGIV PASUNAHÄÄL 


Järgmisel hommikul tõusis Dick väga vara, juba enne esimest päevavalgust, 
vahetas riided, relvastus jälle džentelmenina ja asus Lawlessi metsakoopa poole teele. 
Tuletagem meelde, et ta oli lord Foxhami paberid sinna jätnud, ja neid kätte saada 
ning õigel ajal noore Glou-cesteri hertsogiga kohtamisele jõuda võis ainult siis, kui ta 
asus varakult teele ja tegi väga kiiret käiku. 

Pakane oli erakordselt käre, õhk liikumatu ja kuiv ning külm näpistas 
ninasõõrmeid. Kuu oli loojunud, kuid arvukad tähed sirasid veel taevas ja lumi helkis 
kirkalt ning rõõmsalt. Polnud mingit tarvidust lambiga teed valgustada, samuti polnud 
kiusatust selles külmast lausa helisevas õhus viivitada. 

Dick oli käinud läbi suurema osa lagedast maast Shoreby ja laane vahel ning oli 
jõudnud väikese künka jalale umbes sada jardi siinpool Püha Mõrsja risti, kui läbi 
vaikse hommikuhämaruse kõlas äkki nõnda kime, selge ja läbitungiv pasunahääl, 


mille sarnast ta enda arvates kunagi polnud kuulnud. Pasunat puhuti üks kord, seejärel 
kiiresti veel teine kord, ja siis järgnes terase klirin. 

Selle peale ajas noor Shelton kõrvad kikki, tõmbas mõõga välja ja jooksis künkast 
üles. 

Varsti jõudis ta risti lähedale ja märkas, et risti ees maanteel möllas metsik võitlus. 
Kallaletungijaid oli seitse-kaheksa ja nende vastu kaitses end ainult üks mees, aga see 
üks oli nõnda teguvõimas ja osav, ta ründas ja kihutas oma vastaseid tõepoolest 
hulljulgelt laiali ja püsis nõnda osavalt jääl, et juba enne seda, kui Dick jõudis vahele 
segada, oli ta ühe maha löönud, teist haavanud ja hoidis kõiki vaos. 

205 

See oli siiski ime, et ta end veel kaitsta suutis. Üks hetk, üksainus õnnetu juhus, 
väikseimgi libistus või vale käeliigutus, ja ta oleks olnud kadunud. 

«Pidage vastu, sir, siit tuleb abi!» hüüdis Richard. Unustades, et ta oli üksi ja et 
tema hüüdmine oli veidi kohatu, karjus ta: «Noolte juurde! Noolte juurde!», ning 
tormas pealetungijaile selja tagant kallale. 

Need olid ka tursked poisid, sest nad ei tõmbunud sellise üllatuse peale sammugi 
tagasi, vaid pöördusid ümber ja tungisid Dickile hämmastava ägedusega kallale. Neid 
oli neli ühe vastu, mõõgad välkusid tähevalgel, sädemed lendasid metsikult, üks tema 
vastastest langes (võitlusärevuses teadis ta vaevalt, miks), siis sai Dick ise hoobi vastu 
pead ja kuigi terasmüts peakoti all teda kaitses, paiskas hoop ta ühele põlvele maha ja 
ta pea käis ringi nagu veskitiib. 

Selle asemel, et võitlusega ühineda, oli mees, kellele Dick oli appi tulnud, juba 
vahelesegamise algul tagasi karanud ja puhus jälle ning veel tungivamalt ja valjemalt 
sedasama läbilõikava häälega pasunat, millega ta oli häiret tõstnud. Järgmisel hetkel 
olid ta vaenlased tal uuesti kallal ja ta ründas ning taganes jälle hüples, torkas, laskus 
ühele põlvele ja kasutas nü mõõka kui pistoda, jalgu ja käsi ühesuguse kõigutamatu 
vapruse ja palavikulise kiiruse ning jõuga. 

Seda läbitungivat kutset oli viimaks siiski kuuldud. Kostis summutatud tormamist 
lumes ja just õigel ajal Dicki jaoks, kes nägi juba mõõgaotsi kori juures välkumas, 
valgus mõlemalt poolt metsast välja korratu hulk ratsa-sõdureid, kõik raudriides, 
näovarjud alla lastud, kõigil piigid jaluseis või paljastatud mõõgad üles tõstetud ja 
igaühe selja taga istus veel amburist või kannupoisist «reisija», kes kargasid üksteise 
järel oma kõrgetelt ist-metelt alla ja kahekordistasid peagi nende read. 

Nähes, et nad on vähemuses ja ümber piiratud, viskasid senised pealetungijad 
relvad sõnalausumata maha. 

«Võtke need mehed kinni!» ütles kasukaga kangelane ja kui tema korraldus oli 
kuulda võetud, nihkus ta Dickile lähemale ja vaatas talle otsa. 

Uurides omakorda teist, oli Dick üllatunud, avastades mehes, kes oli ilmutanud 
säärast jõudu, osavust ja teguvõimet, 

poisi, kes polnud temast endast põrmugi vanem”. See oli veidi moonutatud 
kehaga, üks õlg teisest kõrgem, nägu kahvatu, piinatud ning viltune. Silmad olid siiski 
terased ning julged. 

«Sir,» ütles see poiss, «te tulite parajal ajal ja mitte sugugi liiga vara.» 

«Milord,» vastas Dick, aimates uduselt, et ta viibib mone suure isiku läheduses, 
«te olete ise nõnda imetlusväärselt osav vehkleja, et oleksite minu arvates nendega 


*5 ] Richard Küürakas pidi olema sel ajal tegelikult palju noorem. 


kindlasti üksindagi toime tulnud. Kuid sellest hoolimata oli see mulle väga kasuks, et 
teie mehed ei viivitanud kauem, kui nad viivitasid.» 

«Kuidas te teadsite, kes ma olen?» päris võõras. 

«Isegi praegu, milord,» kostis Dick, «pole mul aimugi, kellega ma räägin.» 

«Tõesti?» küsis teine. «Ja siiski viskusite te pea ees sellesse ebavõrdsesse 
võitlusse.» 

«Ma nägin.üht meest vapralt paljude vastu võitlevat,» lausus Dick, «ja ma peaksin 
end autuks, kui ma poleks talle appi läinud.» 

Omapärane irvitus mängles noore üliku suu ümber, kui ta vastas: «Need on väga 
uljad sõnad. Aga lähme nüüd olulisemate küsimuste juurde. Olete te Yorgi või 
Lancasteri mees?» 

«Milord, ma ei tee sellest saladust, olen täiesti Yorgi poolt,» vastas Dick. 

«Missa nimel,» lausus teine, «see on teile kasulik.» 

Öelnud need sõnad, pöördus ta ühe kaaslase poole. 

«Oodake veidi,» Jätkas ta samal irvitaval ja karmil toonil, «las ma mõtlen, kuidas 
nendele vapratele džen-telmenidele korralik lõpp peale teha. Tõmmake nad oksa.» 

Pealetungijate salgast olid ainult viis meest järele jäänud. Amburid haarasid neil 
kätest kinni ja kihutasid nad metsa servale, iga mees pandi sobiva suurusega puu alla 
ja köis seati korda. Üks ambur võttis köie otsa pihku, ronis kähku üles ja enne, kui 
minut oli möödunud, ilma et kumbki pool sõnagi oleks lausunud, kõlkus viis meest 
kaelapidi okstes. 

«Nüüd aga tagasi oma kohtadele, ja kui ma teid järgmine kord kokku kutsun, olge 
terasemad tähele panema,» hüüdis nende moonutatud kehaga pealik. 

«Armuline hertsog,» ütles üks meestest, «palun teid väga, ärge viibige siin üksi. 
Hoidke endal käepärast kasvõi käputäis piike.» 

«Mees,» ütles hertsog, «ma olen hoidunud teiega aegluse pärast tõrelemast. 
Seepärast ärge segage end minu asjadesse. Hoolimata sellest, et ma olen küürakas, 
olen ma oma käe ja käsivarre peale kindel. Kui pasun hüüdis, olid sa kuskil tagapool, 
nüüd oled sa oma nõuannetega liiga ees. Kuid see on alati nii: piigiga viimane, 
keelega esimene. Olgu see edaspidi ümberpöördult!» 

Käeviipega, milles ei puudunud teatud annus ohtlikku suursugusust, saatis ta nad 
minema. 

Jalamehed ronisid jälle oma kohtadele ratsasõdurite selja taga ja kogu salk hakkas 
pikkamisi liikuma ning kadus paarikümnes eri suunas metsa varju. 

Päev hakkas selle aja peale koitma ja tähed kahvatuma. Esimene ähmane 
koidukuma valgustas kahe noore mehe nägu, kes pöördusid jälle ümber, et teineteist 
silmitseda. 

«Nüüd te olete näinud mu kättemaksu, mis on nagu mu mõõgateragi alati terav ja 
tegutsemisvalmis,» ütles hertsog. «Kuid ma ei tahaks ka kogu kristluse eest, et te 
peaksite mind tänamatuks. Teie, kes te tulite tubli mõõga ja veel tublima vahvusega 
mulle appi, tulge mu rinnale, kui te mu inetuse ees tagasi ei kohku.» 

Nende sõnadega sirutas noor pealik käed kaisutuseks välja. 

Dick tundis oma südame põhjas juba suurt hirmu ja mingit viha selle mehe vastu, 
kelle ta oli päästnud, kuid kutse oli nõndaviisi esitatud, et keelduda või kõhelda 
poleks olnud mitte ainult ebaviisakas, vaid ka solvav, ja ta kiirustas seda soovi täitma. 

«Ja nüüd, armuline hertsog,» ütles ta, kui ta oli jälle vabadusse pääsenud, «kas 'ma 
arvan õieti? Kas teie, milord, olete Gloucesteri hertsog?» 

«Mina olen Richard of Gloucester,» vastas teine. «Ja teie? Kuidas teid 
kutsutakse?» 

Dick ütles talle oma nime ja esitas lord Foxhami pitsati, mille hertsog otsekohe ära 
tundis. 

«Te tulete liiga vara,» lausus ta, «aga miks ma peaksin kaebama? Te olete nagu 
minagi — ma olin siin valvel kaks tundi enne koitu. Kuid see on minu meeste esi- 
mene väljatung. Selle ettevõttega, master Shelton, teen ma oma nime kuulsaks või 
hävitan ta hoopis. Seal asuvad mu vaenlased kahe vana kogenud pealiku, Rising-hami 
ja Brackley juhtimisel tugevuse poolest tõesti headel positsioonidel, usun ma, kuid 
kahes küljes pole neil siiski taganemisvõimalust, nad on surutud mere, sadama ja jõe 
vahele. Ma arvan, Shelton, et siin võiks anda neile võimsa löögi, kui me saaksime 
selle anda vaikselt ja ootamatult.» 

«Mina arvan täpselt samuti,» hüüdis Dick ägenedes. 

«Kas teil on lord Foxhami kirjad kaasas?» päris hertsog. 

Kui Dick oli seletanud, miks tal neid parajasti kaasas pole, võttis ta endale julguse 
pakkuda omalt poolt täpipealt niisama põhjalikku informatsiooni. 

«Ja mis minusse puutub, armuline hertsog,» lisas ta, «siis tungiksin ma koguni 
praegusel hetkel neile kallale, kui teil oleks küllalt mehi, sest vaadake, varavalgel 
lõpeb öine valvekord ära, päeval aga ei pea nad mingisugust valvet, vaid kammivad 
linnaservi ratsameestega. Nii et, kui öine valve on juba relvad ära pannud ja ülejäänud 
mehed söövad veel hommikust, oleks õige aeg neid purustada.» 

«Kuipalju neid on?» küsis Gloucester. 

«Neid pole üle kahe tuhande,» vastas Dick. 

«Mul on metsas meie selja taga seitsesada meest,» ütles hertsog, «seitsesada tuleb 
Kettleyst järele ja peaks otsekohe siin olema. Nende taga ja kaugemal on veel nelisada 
meest ja lord Foxhamil on viissada meest siit poole päeva teekonna kaugusel 
Holywoodis. Kas me ootame nende kohalejõudmist või tungime peale?» 

«Milord,» kostis Dick, «kui te tõmbasite need viis viletsat kelmi oksa, otsustasite 
te juba selle küsimuse. Kui neid leitakse praegusel rahutul ajal puudu olevat, haka- 
takse neid taga otsima, ja tõstetakse häiret, kuigi nad olid ainult talumehed. Seepärast, 
milord, kui te tõesti 

ootamatuse peale lootusi panete, pole minu viletsa arvamise järgi teie käsutusse 
jäänud rohkem kui üks täis-tund.» 

«Ma arvan samuti,» kostis Küürakas.- «Olgu peale, enne tunni möödumist olete te 
kõige ägedamas lahingumöllus kannuseid teenimas. 

Üks kiire mees lord Foxhami pitsatiga Holywoodi, teine maanteed mööda minu 
mahajäänud mehi kiirustama! Noh, Shelton, ristilöödu nimel, seda võiks proovida!» 

Seepeale pani ta pasuna veel kord suule ja puhus. 

Seekord ei lastud teda kaua oodata. Ühe hetkega oli lagendik risti ümber hobuseid 
ja jalamehi tukil täis. Richard of Gloucester asetus astmetele ja saatis käskjala 
käskjala järel minema, et kiirustada seitsmesaja metsas vahetus läheduses peidus 
oleva mehe kogunemist ja enne, kui veerand tundi oli möödunud ja kõik tema kor- 
raldused täidetud, asus ta oma meeste etteotsa ning hakkas künkast alla Shoreby poole 
liikuma. 

Tema plaan oli lihtne. Ta pidi võtma paremal pool maanteed asetseva osa Shoreby 
linnast oma valdusse ja kindlustama seal kitsastes tänavates oma positsioone, kuni 
täiendus järele tuleb. 

Kui lord Risingham otsustab taganeda, läheb Richard talle järele ja võtab ta kahe 
tule vahele, kui ta aga eelistab linna oma käes pidada, püütakse ta lõksu ja purus- 
tatakse ülekaalukate jõududega. 


Oli olemas ainult üks hädaoht, kuid see oli suur ja ähvardavalt lähedal. 
Gloucesteri seitsesada meest võidi esimeses kokkupõrkes põgenema ajada ja täielikult 
puruks lüüa ja et seda vältida, oli tarvis vaenlast oma saabumisega võimalikult 
rohkem üllatada. 

Ratsamehed võtsid seepärast jalamehed veel kord oma taha hobuste selga ja 
Dickile sai osaks erakordne au ronida Gloucesteri enda selja taha. Nii kaua, kuni oldi 
varjus, liikusid väeosad edasi aeglaselt, ja kui jõuti maanteed ääristava puuderea 
lõpuni, jäädi peatuma, et hinge tõmmata ja maad kuulata. 

Päike oli nüüd juba üsna kõrgel, ta kollane pärg säras jäiselt ja otse üle lagendiku 
paistsid vastu valgust Shoreby 

lumiste katuste ja punakate viilude metsa kohal keerlevad hommikused suitsujoad. 

Gloucester pöördus Dicki poole. 

«Selles näruses paigas, kus inimesed valmistavad praegu hommikusööki,» ütles ta, 
«aiman ma, et te kas teenite oma kannused ja mina alustan maailma silmade ees suurt 
auväärset ja kuulsusrikast elu, või me saame mõlemad surma, ja keegi ei saa meist 
midagi kuulda. Meid on kaks Richardit. Olgu siis, Richard Shelton, neist mõjemast 
kahest saadakse veel midagi kuulda! Nende mõõgad ei kõlise kiivrite vastu nõnda 
valjusti, kui nende nimed hakkavad inimeste kõrvus helisema.» 

Dicki hämmastas säärane kuulsusejanu, mida hertsog nii ägeda tooni ja ägedate 
sõnadega väljendas, ja ta vastas väga kainelt ning rahulikult, et mis temasse puutub, 
siis tõotab ta oma kohust täita ega kahtle võidus sugugi, kui kõik teised samuti teevad. 

Selleksajaks olid hobused korralikult puhanud, pealik tõstis mõõga, laskis ratsmed 
lõdvaks ja kogu ratsaho-buste summ kihutas oma kahekordse sõjameeste koormaga 
nõlvast alla ja galoppis edasi piki lumega kaetud lagendikku, mis neid veel Shorebyst 
eraldas. 


II PEATÜKK SHOREBY LAHING 


Kogu maa, mis tuli läbi sõita, polnud rohkem kui veerand miili pikk. Vaevalt olid 
Gloucesteri mehed aga puude varjust välja tulnud, kui nad silmasid mõlemal pool 
lumistel aasadel põgenevaid ja kisendavaid inimesi. Peaaegu samal hetkel tõusis suur 
kära, mis levis üle kogu linna ja kasvas järk-järgult valjemaks. Nad polnud veel poolel 
teelgi lähema majani, kui tornis hakkasid kellad helisema. 

Noor hertsog kiristas hambaid. Nii varajaste häiresignaalide juures kartis ta oma 
vaenlasi ettevalmistatuna eest leida, ja kui tal ei õnnestu linnas kanda kinnitada, 
purustatakse ja hävitatakse tema väike vägi lagendikul varsti. 

Linnas polnud Lancasteri mehed siiski kaugeltki headel positsioonidel. Oli nii, 
nagu Dick oli öelnud. Öised valvesalgad olid soomusrüü juba maha võtnud, kõik tei- 
sed vedelesid veel peatuskohtades relvade ja varustuseta, keegi polnud lahinguks 
valmis. Kogu Shorebys polnud vahest rohkem kui viiskümmend täies relvastuses 
meest ja viiskümmend hobust, kelle selga hüpata. 

Kellade tagumine, tänavail kisades ringi jooksvate ja ustele taguvate meeste 
hirmutavad hõiked äratasid vähemalt mitukümmend sellest poolestsajast mehest 
uskumatult lühikese ajaga üles. Need hüppasid kähku hobuste selga ja kihutasid 
tuhatnelja mitmes suunas minema, sellal kui häiresignaalid ikka veel metsikult ja 
jonnakalt kõlasid. 


Niiviisi juhtuski, et kui Richard of Gloucester jõudis Shoreby esimese majani, 
võttis teda tänava otsas vastu ainult paljas käputäis piike, mille kallaletungijad nagu 
torm paadi enda eest minema pühkisid. k 

Jõudnud umbes sada sammu linna sisse, puudutas Dick Shelton hertsogi käsivart. 
Hertsog tõmbas vastuseks ratsmed pingule, pani läbitungiva häälega, pasuna suu 
juurde, puhus mingit kokkulepitud signaali ja keeras paremale. Põigates kõrvale, 
keeras kogu meeskond otsekui üks mees talle järele ja kihutas galopeerides kitsast 
kõrvaltänavat mööda edasi. Ainult viimased paarkümmend ratsanikku tõmbasid 
ratsmed pingule ja keerasid tänava otsas ümber, samal hetkel kargasid maha jala- 
mehed, keda nad oma selja taga olid sõidutanud. Mõned neist hakkasid vibusid vinna 
tõmbama, teised tungisid mõlemal pool asuvatesse majadesse ja hakkasid neid 
kindlustama. 

Lancasteri vähesed mehed olid sellest ootamatust suunamuutmisest üllatatud ja 
järelväe kindlast rindest heidutatud, pärast lühikest nõupidamist keerasid nad ümber ja 
ratsutasid sügavamale linna sisse, et abiväge otsida. 

See linnaosa, mille Richard of Gloucester oli praegu Dicki nõuandel oma valdusse 
võtnud, koosnes viiest väikesest tänavast, viletsatest väheste elanikkudega majadest ja 
asus madalal kõrgendikul, mille tagumine külg oli vastu lagendikku. 

Kui kõik viis tänavat olid tugevate valvetõketega 

kindlustatud, võis reserv enda alla võtta väljaspool laskekaugust asetseva keskosa, 
olles siiski valmis abi andma seal, kus tarvis. 

Ümbruskond oli sedavõrd vilets, et ükski Lancasteri lordidest polnud seda 
peatuspaigaks valinud ja ainult vähesed nende läänimeestest olid siin korteris. 
Elanikud jätsid üksmeelselt majad maha ja põgenesid kisaga mööda tänavaid või üle 
aedade minema. 

Keskel, kus kõik viis teed kokku jooksid, seisis natuke halva kuulsusega õllepood, 
mille sildil uhkeldas malelaud; selle valiski Gioucesteri hertsog selleks päevaks 
peakorteriks. 

Dicki määras ta ühe tänava valvetõkke pealikuks. 

«Minge ja teenige oma kannused,» ütles ta. «Võitke mulle kuulsust, üks Richard 
teise eest. Ma ütlen teile, et kui mina tõusen, peate teie tõusma sedasama redelit 
mööda. Minge,» lisas ta poisi kätt raputades. 

Niipea aga, kui Dick oli läinud, pöördus ta kellegi väikesekasvulise viletsa 
välimusega amburi poole, kes tema kõrval seisis. 

«Mine, Dutton, ja üsna kähku,» lausus ta, «Mine sellele poisile järele. Kui näed, et 
ta on ustav mees, vastutad tema eest peaga. Häda sulle, kui sa temata tagasi tuled! 
Aga kui tuleb välja, et ta on truudusetu, või kui sa kahtled temas ainuski kord, pista ta 
selja tagant läbi.» 

Vahepeal tõttas Dick positsiooni kindlustama. Tänav, mida ta pidi kaitsma, oli 
väga kitsas ja majad ääristasid seda tihedalt mõlemast küljest, ulatudes koguni sõidu- 
teele. Kuigi tänav oli kitsas ja pime, suubus ta siiski linna turuplatsile ja lahingu 
saatus otsustati tõenäoliselt peamiselt siin. 

Turuplats oli tulvil korratult põgenevaid linnaelanikke, kuid seni polnud seal siiski 
ainsatki märki kallaletungiks valmistuvatest vaenlastest ja Dick otsustas, et tal oli 
varuks veel pisut aega kaitseliinide kordaseadmiseks. 

Kaks maja tänava lõpus seisid mahajäetuna, uksed pärani lahti, nagu elanikud olid 
nad põgenemisel jätnud. Neist majadest laskis Dick mööbli kiiruga välja loopida ja 
kitsa tänava suu barrikaadiks hunnikusse ajada. Tema käsutusse oli antud sada meest. 
Suurema osa paigutas ta majadesse, kus nad võisid varjul olla ja nooltega läbi 

akende lasta. Ülejäänutega, kes jäid kõik tema silma alla, asus ta barrikaadile. 

Vahepeal oli metsik kära ja segadus kogu linnas võimust võtnud. Kellade 
läbematu plärin, pasunate puhumine, hobuste kihutamine, pealikute hüüded ja naiste 
kriiskamine — kõik see kära tegi kõrvad peaaegu kurdiks. Varsti jäi möll vähehaaval 
vaiksemaks ja pisut aega hiljem hakkasid raudriietes meeste read ja amburite rühmad 
turuplatsile kogunema, kus nad moodustasid lahingurivi. 

Suur osa sellest meestehulgast oli riietatud tumepunasest ja sinisest materjalist 
rüüdesse ning hobuse seljas istuvas rüütlis, kes nende rivi käsutas, tundis Dick ära sir 
Daniel Brackley. 

Siis tuli pikk vaheaeg, mille järel kostis peaaegu ühekorraga nelja pasuna 
puhumine neljas erinevas linnaosas. Viies pasunahüüd kajas neile vastuseks 
turuplatsile ja samal ajal hakkasid meeste read liikuma. Noolteparv rabises 
hoopiderahena vastu barrikaadide ja tiibadel asuvate majade seinu. 

Üldise märguande järgi oli alanud rünnak linnaosa kõigi viie väljapääsu peale. 
Gloucester oli igast küljest sisse piiratud ja Dick otsustas, et kui ta tahab oma posit- 
siooni hoida, peab ta lootma täielikult neile sajale mehele,, kes on ta käsutuses. 

Seitse noolelainet järgnesid üksteisele. Keset kõige tihedamat nooltesadu puudutas 
keegi seljatagant Dicki käsivart ja ta märkas üht kannupoissi, kes ulatas talle-läikivate 
soomusplaatidega tugevdatud nahkvammuse. 

«See on milord Gloucesteri käest,» ütles kannupoiss. «Ta märkas, et te läksite 
lahingusse kaitseriietuseta, sir Richard.» 

Dickil käis südamest läbi kuum juga, et teda nii'kõnetati, ta tõusis püsti ja tõmbas 
kaitsevammuse kannupoisi abiga selga. Parajasti sel ajal lendas kaks noolt kolksudes, 
viga tegemata vastu plaati, kolmas aga virutas kannupoisi surmavalt haavatuna tema 
jalge ette maha. 

Vahepeal oli kogu vaenlaste jõuk üle turuplatsi järjest lähemale nihkunud ja oli 
selleks ajaks juba nõnda ligidale jõudnud, et Dick andis käsu nende laskmisele vas- 
tata. Silmapilk paiskus kaitsevalli tagant ja majade 

akendest välja surmakülvav nooltepilv. Lancasteri mehed aga, justkui oleksid nad 
ainult märguannet oodanudki, karjusid vastuseks valjusti ja hakkasid tormijooksuga 
kaitsevalli vallutama, allalastud näovarjudega hobuse-mehed hoidusid veel tahapoole. 

Sellele järgnes visa käsikähmlus elu ja surma peale; Hoides oma lühikest mõõka 
ühes käes, katsusid ründajad teise käega barrikaadi maha kiskuda. Teisel pool barri- 
kaadi olid osad vahetatud ja kaitsjad võitlesid nagu hullumeelsed, et oma kaitsevalli 
hoida. Niiviisi möllas lahing mõni minut peaaegu vaikselt, sõpru ja vaenlasi kukkus 
üksteise otsa. Kuid purustada on alati kergem, ja kui ainuke fanfaariheli kutsus 
pealetungiva salga hulljulge ülesande täitmiselt tagasi, oti suur osa barrikaadi 
tükkhaaval laiali kistud, kogu ehitus oli vajunud poole madalamaks ja ähvardas 
hoopis ümber kukkuda. 

Nüüd tõmbusid turuplatsil jooksvad jalamehed igas küljes tagasi. Hobusemehed, 
kes olid seisnud kahekordses reas, keerasid järsku kaares ümber, nii et nende tiib 
muutus pea rindeks, ja kogu see pikk terasesse riietatud viirg viskus nagu salvav rästik 
kokkuvarisenud barrikaadi peale. 

Esimesest kahest hobusemehest üks kukkus — ratsanik ja ratsu mõlemad — ja 
tema kaaslased sõitsid talle otsa. Teine kargas otse kaitsevalli tippu ja torkas amburi 
piigiga läbi. Peaaegu samal hetkel kisti ta sadulast maha ja tema hobusele tehti ots 
peale. 


Ja siis paiskus kogu rünnakuhoog ja raskus kaitsjatele kaela ning ajas nad laiali. 
Sõdurid tormasid langenud seltsimeestest mööda, sööstsid metsiku rünnaku hooga 
läbi Dicki murdunud rinde ja valgusid teisel pool valli mürinal mööda tänavat edasi, 
justkui veevool paiskub ja valgub üle purunenud tammi. 

Võitlus polnud siiski veel läbi. Tänava sissekäigu kitsaste lõugade vahel töötasid 
Dick ja vähesed ellujäänud nagu puuraiujad usinasti oma hellebardidega ja kogu 
läbikäigu laiuselt oli tekkinud teine, kõrgem ja tõhusam kaitsevall langenud meestest 
ja hobustest, kelle sisikond oli välja tulnud ja kes veel surmaheitluses visklesid. 

Sellest uuest takistusest segadusse sattunud, hakkas ülejäänud ratsavägi taanduma, 
ja kui nooltesadu majaakendest 

seda liikumist nähes kahekordistus,, muutus taandumine korra peaaegu 
põgenemiseks. 

Need, kes olid üle barrikaadi tulnud ja mööda tänavat edasi tunginud, sattusid 
peaaegu samal ajal «Malelaua» ukse ees hirmuäratavale küürakale ja kogu jorklaste 
reservile ning pistsid äärmises korratuses ja kabuhirmus põgenema. 

Dick ja tema poisid keerasid ümber, värsked mehed valgusid majadest välja, julm 
noolterahe lendas põgenikele otse näkku, kuna Gloucester ajas nende viimastele 
ridadele juba hobused peale. Poolteise minuti pärast polnud tänaval ainsatki elavat 
Lancasteri meest. 

Siis, alles siis tõstis Dick verest nõretava mõõgatera üles ja päästis valla 
rõõmukisa. 

Vahepeal tuli Gloucester hobuse seljast maha ja tuli ettepoole, et positsiooni 
uurida. Ta nägu oli valge nagu lina, kuid silmad särasid peas nagu mingid 
kummalised kalliskivid ja kui ta rääkis, oli ta hääl lahingujoovastusest ja edust kähe 
ning kärisev. Ta silmitses kaitsevalli, millele ei tohtinud praegu ettevaatuseta läheneda 
ei sõber ega vaenlane, nõnda metsikult heitlesid hobused surmavalus. Seda suurt 
veresauna nähes naeratas ta virilalt. 

«Tapke need hobused ära, nad takistavad teil kasutamast soodsat positsiooni. 
Richard Shelton, te meeldite mulle,» lisas ta. «Laskuge põlvili.» 

Lankasterlased olid hakanud juba uuesti vibudega laskma ja nooli sadas tihedalt 
tänava algusesse, kuid hertsog ei pannud seda üldse tähele, ta tõmbas mõõga 
rahulikult välja ja lõi Richardi siinsamas rüütliks. 

«Ja nüüd, sir Richard,» jätkas ta, «kui te lord Rising-hami näete, andke mulle 
sellest teada. Ka siis, kui te peaksite selleks kasutama oma viimast meest. Ma 
annaksin pigem oma positsiooni käest ära, kui loobuksin hoobist tema pihta. Sest 
pange nüüd kõik tähele,» lisas ta häält tõstes, «kui krahv Risingham langeb kellegi 
teise ja mitte minu käe läbi, pean seda võitu kaotuseks.» 

«Armuline hertsog,» ütles üks tema kaaslastest, «kas teie heldus pole tüdinenud 
asetamast oma kallist elu tarbetult hädaohtu? Miks te viibite siin?» 

«Catesby,» vastas hertsog, «lahing käib siin, mitte 

kuskil mujal. Kõik teised on ainult pettepealetungid. Siin me peame võitma. Ja 
mis puutub elu hädaohtu aseta-misse... Kui te oleksite inetu küürakas ja lapsed mõni- 
taksid teid tänaval, peaksite teiegi oma keha odavaks ja tunniajalist kuulsust 
samaväärseks kogu eluga. Aga olgu peale, kui te tahate, ratsutame pealegi edasi ja 
käime ka teistel positsioonidel. Sir Richard, minu nimekaim, hoiab seda sissepääsu ka 
edaspidi enda käes ja kahlab pahkluudeni kuumas veres. Me võime teda usaldada. 
Aga pange tähele, sir Richard, see pole veel kõik. Halvem on ees, ärge magage!» 


Ta tuli noore Sheltoni juurde, võttis ta käe talle otse silmi vaadates oma 
mõlemasse pihku ja pigistas seda nõnda tugevasti, et veri oleks peaaegu välja 
pursanud. Dick värises tema pilgu ees. See ebanormaalne erutus, vahvus ja julmus, 
mida ta sellest välja luges, täitis teda kartusega tuleviku suhtes. Sellel noorel hertsogil 
jätkus tõepoolest uhket vaimu, et ratsutada sõjameeste ridades kõige ees, kuid pärast 
lahingut, rahu päevil ja ustavate sõprade ringis tuli karta, et see vaim külvab surma 
edasi. 


III PEATÜKK SHOREBY LAHING (järg) 


Jälle enda hooleks jäetud, hakkas Dick ümber vaatama. Vibulaskmine oli veidi 
vaibunud. Igal pool tõmbus vaenlane tagasi ja suurem osa turuplatsist oli nüüd tühjaks 
jäänud. Lumi oli sõtkutud punakaskollaseks mudaks, mis oli kohati tardunud 
vereloikudega kaetud, kõikjal vedelesid surnud mehed ja hobused, lumi oli täis 
otsapidi sisse tunginud sulisnooli. 

Temal endal olid rängad kaotused. Vaikse tänava suu ja barrikaadi rusud olid 
surnuid ja surijaid kuhjaga täis. Nendest sajast mehest, kellega ta oli lahingut 
alustanud, polnud järel seitsetkümmetki, kes oleksid suutnud veel relvi käsitseda. 

Samal ajal arenes päev edasi. Iga silmapilk võis juba oodata esimeste abivägede 
saabumist ja lankasterlastel, keda nende hulljulge, kuid ebaõnnestunud rünnaku tule- 

mused olid vapustanud, polnud tuju uusi sissetungijaid kinni pidada. 

Ühe tiival asuva maja seinal oli päikesekell, mis näitas külmas talvises päikeses 
kümnendat hommikutundi. 

Dick pöördus enda kõrval seisva mehe poole — see oli väikesekasvuline 
silmapaistmatu ambur, kes oma käehaava sidus. 

«See oli kõva lahing,» ütles ta, «ja tõesõna, teist korda nad meid ei ründa.» 

«Sir,» lausus väike ambur, «te olete Yorgi eest päris hästi võidelnud, veel 
paremini aga iseenda eest. Veel kunagi pole ükski inimene nõnda lühikese ajaga 
niivõrd tugevasti hertsogi poolehoidu võitnud. See on ime, et ta on usaldanud säärase 
posti inimesele, keda ta ei tunne. Aga hoidke oma nuppu, sir Richard! Kui teid 
võidetakse, jah, kui te annate kas või jalatäie maad ära, karistavad kirves või köis teid 
selle eest, ja mina olen pandud siia selleks — ma ütlen teile ausalt ära —, et pista teid 
selja tagant läbi, kui te midagi kahtlast teete.» 

Dick silmitses väikest meest hämmastunult. 

«Teie!» hüüdis ta. «Ja selja tagant!» 

«Täpselt nii,» vastas ambur, «ja ma räägin teile kõigest seepärast, et see asi ei 
meeldi mulle. Te peate seda positsiooni oma elu hinnaga kindlustama. Oo, meie Küü- 
rakas on vapper mõ6k ja hea sõjamees, kuid olgu ta külmavereline või olgu ta veri 
keema läinud, laseb ta kõik asjad täpselt oma käsu järgi teha. Läheb see kellelgi nurja 
või takistab keegi midagi, peab see inimene surema.» 

«Kuid pühakute nime juures, on see tõesti nii?» hüüdis Richard. «Ja kas mehed 
tahavad säärasele juhile järgneda?» 

«Noh, nad järgnevad talle lõbuga,» kostis teine, «sest kuigi ta on täpne mees 
karistama, on ta ka väga heldekäeline tasuma. Ja kui ta ei säästa teiste verd ega higi, ei 
säästa ta kunagi ka enda oma — lahingus alati esimestes ridades ja viimane magama 
minema. See mees jõuab kaugele, jõuab kaugele see Küürakas, Nick of Gloucester!» 

Kui noor rüütel oli olnud varem vapper ja tähelepanelik, siis nüüd kaldus ta olema 
seda enam valvas ja julge. 

Ta hakkas taipama, et soosing, millesse ta ootamatult oli sattunud, tõi endaga 
kaasa ohte. Ja ta pöördus amburist eemale ning uuris veel kord üksikasjaliselt 
turuplatsi. See oli tühi nagu ennegi. 

«Mulle ei meeldi see vaikus,» ütles ta. «Nad valmistavad meile kahtlemata mõne 
üllatuse.» 

Justkui vastuseks tema märkusele hakkasidki amburid jälle barrikaadile lähenema, 
ja nooli sadas tihedalt. Kuid selles rünnakus oli midagi kõhklevat. Nad ei tulnud otse 
peale, vaid näisid ennem mingit edasist märguannet ootavat. 

Dick vaatas rahutult ümber, püüdes avastada mingit varjatud hädaohtu. Ja 
tõepoolest, umbes väikese tänava keskel löödi üks uks seestpoolt lahti ja mõne 
sekundiga valgus nii maja uksest kui ka akendest välja terve trobikond Lancasteri 
ambureid. Niipea kui nad olid välja hüpanud, asusid nad rivisse, tõmbasid vibud vinna 
ja lennutasid Dicki meestele selja tagant pihta terve parve nooli. 

Samal ajal lasksid pealetungijad turuplatsil kaks korda tihedamini ja hakkasid 
mitmest küljest barrikaadile lähenema. 

Dick kutsus kogu meeskonna majadest välja ja seadis nad näoga mõlemas suunas. 
Õhutades ise nende vaprust nii sõna kui ka teoga, vastas ta nii hästi kui suutis kahe- 
kordsele nooltesajule, mis tema positsioonile langes. 

Vahepeal tehti tänaval üks majauks teise järel lahti ja lankasterlased valgusid välja 
ustest ning kargasid alla akendest, ise sealjuures võidukalt karjudes: kuni vaenlaste 
arv Dicki selja taga oli peaaegu võrdne nende arvuga, kes talle eestpoolt lähenesid. 
Oli selge, et ta ei suutnud oma positsiooni enam hoida. Ja mis veelgi hullem — kui ta 
ka oleks suutnud seda enda käes pidada, oli see nüüd juba tarbetuks muutunud, ja 
kogu jorklaste vägi oli abitus seisundis täieliku hukkumise lävel. 

Vaenlased tema selja taga lõid üldisesse kaitsesüsteemi suure mõra ja nende poole 
pööraski Dick oma meeste rünnaku. Nii äge oli see rünnak, et Lancasteri amburid 
taandusid, lõid vankuma, ja nende read lagunesid lõpuks, nad hakkasid rüsinal tagasi 
minema majadesse, kust nad olid äsja nõnda uhkelt välja tunginud. 

Vahepeal olid mehed turuplatsilt karjakaupa üle kaitseta jäänud barrikaadi roninud 
ja tungisid teiselt poolt ägedalt peale. Dick pidi uuesti ümber pöörama ning minema 
neid tagasi lööma. Jälle sai tema meeste vahvus ülekaalu. Nad puhastasid võidukalt 
tänava, aga parajasti sel ajal, kui nad sellega tegevuses olid, voolasid teised jälle 
majadest välja ja tungisid neile uuesti, seekord kolmandat korda selja tagant kallale. 

Jorklased hakkasid laiali põgenema. Mitu kordajeidis Dick end üksinda vaenlaste 
hulgast oma särava mõõgaga usinasti elu eest töötamas. Mitu korda tundis ta, et sai 
viga. Ja vahepeal voogas lahing tänaval ilma kindla tulemuseta edasi-tagasi. 

Järsku kuulis Dick linna serva-poolt valju pasunapuhu-mist. Jorklaste sõjahüüd 
kaikus taevani, otsekui oleks palju hääli võidukalt karjunud. Samal ajal hakkasid 
mehed tema ees kiiresti taanduma, voolates tänavalt turuplatsile tagasi. Keegi andis 
käsu põgeneda. Puhuti hullunult pasunaid, mõningaid kogunemiseks, teisi rünnakuks. 
Oli antud ilmselt tugev löök ja vähemalt seks korraks paisati lankasterlased täielikus 
korratuses ja koguni paanikas tagasi. 

Siis järgnes nagu teatritrikk Shoreby lahingu viimane vaatus. Mehed Richardi ees 
keerasid selja justkui koerad, keda koju vilistatakse, ja pistsid nagu tuul põgenema. 
Samal ajal tuli üle muruplatsi ratsameeste laine põgenedes ja jälitades, lankasterlased 
keerasid ümber, et mõõgaga rabada, jorklased tõukasid neid piikidega alla. 

Dick märkas lahingumöllust selgesti eralduvat Küürakat. Temas oli juba tunda 
seda metsikut vaprust ja osavust rajada endale teed läbi sõdade, millest aastaid hiljem, 
kui ta oli kuritegudest määritud, Bosworthi lahinguväljal peaaegu piisas, et muuta 


lahingu tulemust ja Mglise trooni saatust. Kõrvale põigeldes, hoope jagades, otsa 
kihutades sundis ta oma tugevat hobust järjest taga, manööverdas, kaitses end väga 
osavalt ja külvas vastaste hulgas niivõrd heldelt surma, et oli kõige esimestest 
rüütlitest praegu kaugel ees. Verine mõõk nagu nui pihus, raius ta endale teed sinna, 
kus lord Risingham kõige vapramaid mehi kokku kogus. Veel üks hetk, ja nad 

kohtusid — kõrgekasvuline, tore, kuulus sõjamees ja moonutatud kehaga haiglane 
poiss. 

Shelton ei kahelnud üldse selle võitluse tulemuses ja kui võitlusmöll seejärel 
natuke vaibus, oli krahv kadunud, kuid Küürakas Dick oli aina keset kõige ohtlikumat 
lahingumöllu, ajades edasi oma suurt ratsut ja vibutades mõõka nagu nuia. 

See poiss, keda järeltulevad põlved hiljem needes meenutasid Richard III nime all, 
oli nõndaviisi oma esimese lihtsama lahingu võitnud tänu Sheltoni vaprusele, kes 
kaitses tänavasuud esimese rünnaku vastu, ja seits-mesajamehelise abiväe õigeaegsele 
saabumisele. 


IV PEATÜKK SHOREBY RÜÜSTAMINE 


Nii kaugele, kui silm ulatas, polnud enam ühtki vaenlast järele jäänud ja kui Dick 
oma väesalga riismeid otsides nukralt ringi vaatas, hakkas ta võidu hinda arvestama. 
Nüüd, millal hädaoht oli möödunud, olid ta liikmed kõik kanged ja valusad, ta oli 
nõnda muljutud, täkitud ja marraskil ning kõigele lisaks lakkamatust meeleheitlikust 
võitlusest äärmiselt kurnatud, nii et' ta näis igasuguseks uueks pingutuseks täiesti 
võimetu olevat. 

Puhketund polnud aga veel käes. Shoreby oli võetud tormijooksuga ja kuigi ta oli 
kindlustamata linn ja teda ei saadud kuidagi vastupanus süüdistada, oli selge, et' nüüd, 
millal lahing oli läbi, ei muutu need toored sõjamehed sugugi õrnemaks, ja võis 
juhtuda koguni nii, et kõige hirmsamat osa sõjast hakati etendama just praegu. 
Richard of Gloucester polnud nende pealikute hulgast, kes oleks linnaelanikke 
maruvihaste sõdurite eest kaitsnud, ja kui tal säärane tahtmine ka oleks olnud, on 
küsitav, kas tal selleks võimu oleks piisanud. 

Dick pidi seepärast Joanna üles leidma ja teda kaitsma. Selle eesmärgiga 
silmitseski ta oma mehi ümberringi. Ta tõmbas kõrvale kolm-neli sõdurit, kes 
tundusid olevat kõige enam seda nägu, et nad on sõnakuulelikud 

mehed ega joo ennast täis. Lubades neile rikkalikku tasu ja erilisi soovitusi 
hertsogi ees, viis ta nad üle turuplatsi, mis oli nüüd ratsameestest tühi, teisel pool 
väljakut asuvatesse tänavatesse. 

Tänavatel möllasid veel igal pool väikesed lahingud paari kuni tosina mehe vahel, 
siin-seal piirati mõnda maja, kusjuures kaitsjad viskasid toole ja laudu peale- 
tungijatele kaela. Lumi oli täis relvi ja surnukehi, kuid need väikesed taplused välja 
arvatud, olid tänavad tühjad ja lahtiste või siis jälle suletud ja barrikaadidega 
kindlustatud ustega majade korstnatest ei tõusnud enam suitsu. 

Dick põikas nende võitluspaikade vahelt läbi ja viis oma kaaslased kärmesti 
kloostrikiriku suunas edasi, aga kui ta peatänava lõppu jõudis, pääses tema huulilt hir- 
mukarjatus. Sir Danieli suur maja oli tormijooksuga vallutatud. Väravad kõikusid 
pilbastena hingede küljes. Suur rahvasumm voolas sealt kogu aeg sisse ja välja, 
otsides ja tassides sõjasaaki. Samal ajal avaldati ülemistel korrustel rüüstajaile veel 
mõnesugust vastupanu, sest parajasti siis, kui Dick nõnda kaugele jõudis, et maja oli 
juba näha, paisati üks aken seestpoolt lahti ja keegi õnnetu tumepunases ja sinises 


riietuses mees, kes karjudes vastu pani, tõugati jõuga läbi aknaava ja visati alla 
tänavale. 

Dicki haaras otse halvav kartus. Ta jooksis edasi justkui hullumeelne, rajas endale 
jõuga kõige ees teed majja ja tormas peatumata üles neljandale korrusele selle kambri 
juurde, kus ta oli viimane kord Joannast lahkunud. See oli paljas rusuhunnik: mööbel 
oli ümber paisatud, kapid lahti murtud ja ühes kohas suitses hõõguvatel sütel 
mahakistud seinavaiba nurk. 

Dick astus peaaegu mehaaniliselt välja algavast tule-kahjukoldest ja jäi segaselt 
seisma. 

Sir Daniel, sir Oliver, Joanna olid kõik läinud, kas nad olid aga põgenemisel 
tapetud või pääsesid õnnelikult Shorebyst minema — kes seda teadis? 

Ta haaras kellegi möödamineva amburi kuuest kinni. 

«Kuule mees,» küsis ta, «kas sa olid siin, kui see maja vallutati?» 

«Lase lahti!» ütles ambur. «Võtku sind katk! Lase lahti, või ma löön!» 

«Kuule,» vastas Richard, «sellega võib ka mõni teine hakkama saada. Seisa paigal 
ja räägi otsekoheselt välja.» 

Mees oli joomisest ja lahingust üles köetud, ta lõi Dickile ühe käega õlale, teisega 
aga rabas ta riietest kinni. Seepeale kaotas noor pealik täiesti enesevalitsuse. Ta haaras 
mehe oma tugevasse embusse ja muljus ta nagu lapse vastu soomustatud rinnaplaate, 
seejärel hoidis ta meest käsivarre kaugusel ja käskis tal rääkida, kui ta elu kalliks 
peab. 

«Palun teilt halastust!» ahmis ambur. «Kui ma oleksin teadnud, et te nii vihane 
olete, ma poleks julgenud teie teele ette juhtuda. Ma olin tõesti siin.» 

«Kas sa sir Danieli tead?» päris Dick. 

«Miks ma ei peaks teadma,» vastas mees. 

«Oli ta majas?» 

«Jah, sir, oli küll,» kostis ambur, «aga just siis, kui me õueväravast sisse tulime, 
ratsutas ta aia kaudu minema.» «Üksi?» hüüdis Dick. 

«Tal võis olla kaasas umbes paarkümmend piiki,» lausus mees. 

«Piiki! Siis mitte ühtki naisterahvast?» küsis Shelton. 

«Tõesti, ma ei näinud,» ütles ambur, «kuid ka majas polnud ühtki naist, kui te just 
neid otsite.» 

«Tänan sind,» sõnas Dick, «siin on sulle mõni münt valurahaks.» 

Kui aga Dick taskus tuhnis, ei leidnud ta midagi. 

«Otsi mind homme üles,» lisas ta. «Richard Shel —, sir Richard Shelton,» 
parandas ta, «ja ma tahan selle eest hoolitseda, et sulle korralikult tasutakse.» 

Siis tuli Dickile hea mõte. Ta läks kähku alla õue, jooksis nii kiiresti kui võis läbi 
aia ja jõudis suure kirikuukse .juurde. See oli pärani lahti. Sees oli iga nurgake täis 
põgenevaid linnakodanikke, ümbritsetud perekondadest ja koormatud kõige 
hinnalisema varaga, kuna kõrgel altaril anusid täies vaimuliku ametirüüs preestrid 
jumalalt halastust. Parajasti siis, kui Dick sisse läks, hakkas võlvitud katuse all 
valjusti kõlama koorilaul. 

Dick ruttas põgenike salkade vahelt läbi ja jõudis trepiukse juurde, mis viis üles 
torni. Siin astus keegi 

pikakasvuline vaimulik talle teele ette ja pidas teda kinni. «Kuhu, mu poeg?» 
küsis ta rangelt. 

«Mu isa,» vastas Dick, «ma olen siin sõjaretke asjus. Ärge pidage mind kinni. Ma 
kasutan siin milord Glou-cesteri nimel.» 


«Lord Gloucesteri nimel?» kordas preester. «Kas lahing on siis nii kurvalt 
lõppenud?» 

«Lahing on lõpul, isa, Lancasteri vägi on täielikult põgenema löödud, lord 
Risingham, taevas olgu talle armuline, jäi lahinguväljale maha. Ja nüüd ma ajan teie 
lahkel loal oma asju edasi.» Lükanud kõrvale preestri, keda need uudised näisid 
jahmatavat, tõukas Dick ukse lahti ja jooksis kordagi peatumata ning komistamata 
trepist üles, ikka neli astet korraga, kuni jõudis välja torni tipus olevale lahtisele 
platvormile. 

Shoreby kiriku torn valitses mitte ainult üle kogu linna, mis oli näha nagu kaardil, 
vaid siit avanes vaade ka mõlemale poole üle mere ja maa. Oli peaaegu keskpäev, ilm 
äärmiselt selge ja lumi pimestav. Kui Dick ümber vaatas, võis ta hinnata lahingu 
tagajärgi. 

Tänavalt kostis temani segane kõmisev kära ja vahetevahel, kuigi väga harva, 
mõõgakõlin. Ainsatki laeva, veel vähem paati polnud sadamasse jäänud, kuid meri oli 
tikitud täis põgenikega laaditud purje- ja aerupaate. Lumised aasad kaldal olid samuti 
ratsameeste jõukudega üle puistatud. Mõned rajasid endale teed laane servale, teised, 
kes olid kahtlemata Yorgi poolt, astusid südilt vahele ja lõid nad linna poole tagasi. 
Kogu lagendik oli üleni kaetud tohutu hulga langenud meeste ja hobustega, kes olid 
lume taustal selgesti eraldatavad. 

Seda pilti täiendasid veel need jalamehed, kes polnud ühelgi laeval kohta leidnud 
ja jätkasid sadama ümbruses ning rannaäärsete kõrtside varjust võitlust vibu ja noo- 
lega. Selles linnaosas oli paarile majale ka tuli otsa pandud ja suits tõusis külmas 
päikesevalguses kõrgele ning tuul puhus seda paksude sagaratena ära mere poole. 

Juba päris metsa piiril ja Holywoodiga peaaegu ühel joonel köitis noore vaatleja 
tähelepanu iseäralik põgenevate ratsanike salk. See oli kaunis arvukas — üheski teises 
paigas lahinguväljal ei hoidunud enam nii palju lankasterlasi kokku. Nad olid jätnud 
lumele järele laia 

värvitu raja ja Dick võis samm-sammult jälgida nende teed sealt peale, kus nad 
olid linnast lahkunud. 

Kui Dick seisis ja neid vaatles, olid nad jõudnud takistamatult raagus metsa 
esimeste puudeni. Nad pöördusid senisest suunast veidi kõrvale ja päike valgustas 
hetkeks täielikult nende ridu, tõstes neid tumeda metsa taustal selgesti esile. 

«Tumepunane ja sinine!» hüüdis Dick. «Ma võin vanduda, et tumepunane ja 
sinine.» 

Järgmisel hetkel laskus ta juba trepist alla. 

Nüüd pidi ta Gloucesteri hertsogi üles otsima, sest selles vägede segadikus võis 
ainult tema Dicki piisava arvu meestega varustada. Linnas eneses oli võitlus nüüd 
tegelikult lõpule jõudnud ja kui Dick pealikut otsides siia ja sinna jooksis, olid 
tänavad hulkuvaid sõdureid täis. Mõned olid koormatud suurema sõjasaagiga, kui nad 
taarudes kanda suutsid, teised lärmasid joobnult. Ühelgi neist polnud vähimatki aimu, 
kus hertsog võis viibida ja see oli viimaks õnnelik juhus, et Dick leidis ta sadulast, 
juhatamas parajasti amburite sadama piirkonnast väljalöömise operatsiooni. 

«Sir Richard Shelton! See on hea, et ma teid leidsin,» ütles ta. «Ma võlgnen teile 
midagi, mida ma vähe hindan — oma elu, ja midagi, mille eest ma ei suuda kunagi 
tasuda — selle võidu. Catesby, kui mul oleks kümme säärast pealikut kui sir Richard 
Shelton, marsiksin ma otsemat teed Londoni peale. Aga nüüd, sir, nõudke oma tasu.» 

«Heameelega, milord,» lausus Dick. «Heameelega ja avalikult. Keegi, kelle vastu 
ma viha kannan, on põgenenud ja võtnud endaga kaasa inimese, keda ma armastan ja 
teenin. Andke mulle seepärast viiskümmend piiki, et ma võiksin minna neid taga 


ajama, ja see vabastab tema helduse igast kohustusest, mida ta on suvatsenud endale 
võtta.» 

«Kuidas teda kutsutakse?» päris hertsog. 

«Sir Daniel Brackley,» vastas Dick. 

«Järele talle, silmakirjateenrile!» hüüdis Gloucester. «Siin pole tegemist mitte 
tasuga, sir Richard, siin on pakutud uusi teeneid ja kui te mulle tema pea toote, lasub 
minu südametunnistusel uus võlg. Catesby, 

muretse talle need piigid, teie, sir, aga mõelge vahepeal järele, millist meelehead, 
au või teeneid ma peaksin teile pakkuma.» 

Just sel silmapilgul vallutasid jorklased ühe rannaäärse kõrtsi, tungides sinna 
kolmest küljest trobikonnas sisse, ja ajasid selle kaitsjad välja või võtsid vangi. Küü- 
rakas Dick tervitas seda vägitegu kiiduhüüdega, ajas hobuse pisut lähemale ja ütles, et 
ta tahtvat vange näha. 

Seal oli neli või viis meest, teiste hulgas üks lord Risinghami ja kaks lord Shoreby 
meest ja viimaks — Dicki silmis siiski viimane nende hulgas — keegi pikakasvuline 
hallide juustega vana laevamees, kes oli parajalt vintis. Vanamees kõndis jalgu järele 
vedades ja koer niutsus ning kargles tema ümber. 

Noor hertsog vaatas neid karmilt. 

«Hüva,» ütles ta, «tõmmake nad oksa.» 

Ja ta keeras teisale, vaatama, kuidas võitlus edasi areneb. 

«Milord, kui te lubate, siis ma olen oma tasu leidnud,» sõnas Dick. «Kinkige 
tollele vanale laevamehele elu ja vabadus.» 

Gloucester keeras ümber ja vaatas rääkijale otse näkku. 

«Sir Richard,» ütles ta, «ma ei pea sõda mitte paabu-linnusulgede, vaid 
terasnooltega. Need, kes on mu vaenlased, tapan ma ja teen seda vabandust palumata 
ning mingit armu osutamata. Sest mõelge ise, selles osadeks tükeldatud Inglise riigis 
ei ole ainsatki minu meest, kellel poleks teises leeris venda või sõpra. Kui ma hakkak- 
sin neile nüüd armu andma, võiksin ma parem mõõga; tuppe pista.» 

«See võib nii olla, milord, kuid ma tahaksin siiski ülijulge olla ja teie lubadust 
meelde tuletada, riskides sealjuures isegi teie poolehoidu kaotada,» vastas Dick. 

Richard of Gloucester läks näost punaseks. 

«Pange nüüd hästi tähele,» lausus ta karmilt. «Ma ei armasta armu anda, veel 
vähem meeldivad mulle armu-palujad. Te olete täna suurele õnnele aluse pannud. Kui 
te seate mulle vastu minu enda sõna, mille kaudu ma olen tõotusega seotud, annan ma 
järele. Kuid taeva õndsuse nimel, sellega koos kaob ka minu poolehoid!» 

«Kaotuse osaliseks jään siin mina,» lausus Dick. 

«Andke talle see meremees,» ütles hertsog, keeras hobuse teisale, pöörates 
noorele Sheltonile selja. 

Dick polnud ei rõõmus ega kurb. Ta oli näinud noorest hertsogist liiga palju, et 
tema poolehotule liiga suurt lootust panna, hertsogi enda kuulsus oli tulnud tumedaist 
allikaist ja kasvanud liiga kiiresti, et erilist usaldust äratada. Ta kartis ainult üht — et 
kättemaksuhimuline pealik võis piikide pakkumise tagasi võtta. Selles asjas aga ei 
olnud ta õiglane ei Gloucesteri au (kui niisuguse), veel vähem aga hertsogi 
kindlameelsuse vastu. Kui ta oli kord otsustanud, et Dick on õige mees sir Danieli 
jälitama, polnud ta nende hulgast, kes oma otsust muudavad. Seda ta varsti tõendaski, 
hüüdes Catesbyle, et see läheks ruttu, sest rüütel ootas. 

Vahepeal pöördus Dick vana laevamehe poole, kes oli nii oma hukkamõistmise 
kui ka pärastise vabastamise vastu pealtnäha täiesti ükskõikne. 


«Arblaster,» ütles Dick, «ma olen sulle paha teinud,, kuid ma arvan, tõesõna, et 
olen oma arve õiendanud.» 

Vana kippar aga vahtis talle ainult tuimalt otsa ega lausunud sõnagi. 

«Kuule,» jätkas Dick, «elu on elu, vana riiukukk, ja see on enam väärt kui laevad 
või märjuke. Ütle, et sa annad mulle andeks, sest kui su elu sulle endale midagi väärt 
pole, on ta mulle siiski mu õnne alguse maksma läinud. Noh, ma olen selle eest kallilt 
maksnud, ära ole nii sünge.» 

«Kui mu laev oleks minu käes olnud,» ütles Arblaster, «oleksin ma minema 
purjetanud ja õnnelikult ulgumerel olnud, mina ja mu madrus Torn. Teie aga võtsite 
mu laeva, vanapoiss, ja ma olen kerjus ja mis minu madrusesse, Torni, puutub, siis 
laskis keegi punakaspruuni kuuega teenripoiss ta maha. «Tabagu sind katk!» lausus 
Torn ega rääkinud enam. «Tabagu sind katk!» olid tema viimased sõnad, ja tema 
vaene hing lahkus kehast. Ta ei saa enam kunagi purjetada, mitte kunagi enam, minu 
Tom.» 

Dicki haaras lootusetu patukahetsus ja kahjutunne. Ta katsus kippari kätt haarata, 
kuid Arblaster vältis tema puudutust. 

227 

«Ei, las olla,» ütles ta. «Te olete teinud mulle kuradi tembu ja olge sellega rahul.» 

Sõnad takerdusid Dicki suhu. Ta nägi läbi pisarate, kuidas vaene vanamees, 
märjukesest ja kurbusest uimane, läks longus päi, jalgu lohistades üle lume minema, 
tähelepandamatu koer niuksudes tal kannul. Esimest korda hakkas poiss aru saama 
sellest meeleheitlikust mängust, mida me elus mängime, ja et tegu, mis on kord 
tehtud, ei saa enam muuta ega mingi patukahetsusega parandada. 

Tal polnud aga asjatuks kahetsemiseks enam aega. Catesby oli nüüd ratsamehed 
kokku kogunud, ratsutas Dicki juurde ja pakkus talle oma hobust. 

«Täna hommikul,» lausus ta, «olin ma teie edu peale natuke kade, ent see tunne 
pole jõudnud kuigi suureks kasvada ja nüüd, sir Richard, pakun ma teile tõesti puhtast 
südamest seda hobust, et te saaksite minema ratsutada.» 

«Kannatage veel üks silmapilk,» kostis Dick. «See minu edu ... millel see 
põhines?» 

«Teie nimel,» vastas Catesby. «See on milordi tähtsamaid ebausklikke arvamusi. 
Oleks mu nimi Richard, oleksin ma homme krahv.» 

«Hüva, sir, tänan teid,» lausus Dick, «ja kuna mul pole erilist tahtmist seda suurt 
õnne taga ajada, tahan ma isegi hüvasti öelda. Ma ei hakka teesklema, nagu poleks 
mulle meeldinud mõelda, et käin nüüd õnneteed, kuid ma ei taha ka säärast nägu teha, 
justkui oleksin ma hirmus kurb, et sellel on lõpp. Võim ja rikkus —need on tõepoolest 
vahvad asjad, kuid...ma ütlen teile kõrva sisse — too teie hertsog on üks hirmuäratav 
poiss.» 

Catesby naeris. 

«Noh, täitsa tõsi,» ütles ta, «kes ratsutab koos Küüraka Dickiga, see saab alles 
ratsutada. Olgu peale. Jumal hoidku meid kõiki kurja eest! Head teed!» 

Seepeale asus Dick oma meeste etteotsa, andis käskluse ja ratsutas minema. 

Ta suundus otse läbi linna, ratsutades mööda sir Danieli oletatavat liikumisteed ja 
otsides ümberringi mõnda märki, mis kindlasti ütleks, kas ta läheb õieti või mitte. 

Tänavad olid surnute ja haavatutega üle külvatud. 

Viimaste saatus oli käredas pakases eriti haletsemis-väärne. Võitjate jõugud käisid 
majast majja, röövides ja pussitades ning mõnikord kooris lauldes. 


Kui noor Shelton edasi ratsutas, kostsid mitmesugustest linnaosadest ta kõrvu 
hääled, mis kõnelesid vägivallast ja ülekohtust, kord kõlasid vasarahoobid vastu bar- 
rikaadiga kindlustatud ust, kord naiste õnnetu kiljumine. 

Dicki südametunnistus oli nüüd ärganud. Ta oli äsja omaenda käitumise julmi 
tagajärgi näinud ja mõte sellest õnnetuse hulgast, mis praegu kogu Shorebys või- 
mutses, täitis ta meeleheitega. 

Viimaks jõudis ta linna servale ja nägi seal enda ees tõepoolest sedasama üle lume 
tallatud rada, mida ta tornitipust oli märganud. Nüüd hakkas ta kiiremini edasi 
liikuma, kuid silmitses ratsutades kogu aeg teraselt langenud mehi ja hobuseid, mis 
tee kõrval vedelesid. Ta nägi kergendustundega, et paljud neist olid sir Danieli 
värvides ja mõne selili lebava mehe näo tundis ta isegi ära. 

Umbes poolel teel linna ja laane vahel olid need, keda ta jälgis, ilmselt amburite 
rünnaku alla sattunud, sest surnukehi vedeles kaunis tihedalt maas ja kõik olid nool- 
test läbistatud. Siin silmaski Dick teiste hulgas kellegi väga noore poisi keha, kelle 
nägu oli talle kuidagi väga tuttav. 

Ta jättis väesalga seisma, tuli hobuse seljast maha ja tõstis poisi pea üles. 
Seejuures langes peakott tagasi ja pikad pruunid juuksekiharad valgusid kapuutsi alt 
välja. Samal ajal läksid ka poisi silmad lahti. 

«Ah! Lõvide Hirm!» ütles nõrk hääl. «Ta on kaugemal eespool ... ratsutage 
kiiresti!» 

Ja vaene noor leedi minestas uuesti. 

Kellelgi Dicki meestest oli kaasas plasku mingi kange ergutusvahendiga ja Dickil 
õnnestus neiu selle abil jälle meelemärkusele tuua. Seejärel tõstis ta Joanna sõbratari 
sadulakaarele ja hakkas jälle laane poole rühkima. 

«Miks te mind kaasa võtate?» küsis tüdruk. «Te ainult vähendate kiirust.» 

«Noh, preili Risingham,» vastas Dick, «Shoreby on täis verd, laaberdamist ja 
meeletust. Siin te olete kindlas kohas, olge rahulik.» 

«Ma ei taha kellelegi teie leerist tänu võlgu jääda,» hüüdis neiu, «pange mind 
maha!» 

«Armuline preili, te ei tea, mida te räägite,» kostis Dick. «Te olete haavatud ...» 

«Mitte mina,» ütles neiu. «See oli minu hobune, kes tapeti.» 

«See ei muuda asja mitte küünevõrtki,» lausus Richard. «Te olete siin keset 
lumelagendikku, ümbritsetud vaenlastest. Kas te tahate või mitte, ma viin teid endaga 
kaasa. Mul on rõõm, et säärane juhus tuli, sest ma saan niiviisi vähemalt osagi meie 
võlast tasuda.» 

Neiu oli veidi aega vait. Siis ta küsis äkki: 

«Minu onu?» 

«Lord Risingham?» lausus Dick. «Ma teataksin teile heameelega häid uudiseid, 
kuid mul ei ole neid. Ma nägin teda kord lahingus, kuid ainult üks kord. Loodame 
kõige paremat.» 


V PEATÜKK ÖÖ METSAS ALICIA RISINGHAM 


Oli peaaegu kindel, et sir Daniel oli suundunud kindluse poole, kuid arvestades 
sügavat lund, hilist aega ja vajadust vähestest teedest kõrvale hoiduda ning otse läbi 
metsa liikuda, oli niisama kindel, et ta ei võinud loota enne homset kohale jõuda. 

Dicki ees oli lahti kaks teed: kas jälgi mööda edasi minna ja selsamal ööl rüütlile 
kallale tungida, kui ta suudab, või minna oma rada ja katsuda sir Danieli ning tema 
sihtkoha vahele jõuda. 


Mõlemale plaanile oli tõsiseid vastuväiteid ja Dick, kes kartis Joannat lahinguohtu 
saata, polnud metsaservale jõudes veel valikut teinud. 

Selles paigas oli sir Daniel keeranud veidi vasakule ja kadunud siis otse kõrgesse 
metsatukka. Tema väesalk oli siin tihedamini kokku tõmbunud, et puude vahelt läbi 
pääseda, ja rada oli sedavõrd sügavamini lumme tallatud. Silmadega jälgides võis 
näha, kuidas see kitsas rada jooksis raagus tammede raamistikus otse edasi. Puud 

kõrgusid selle kohal oma sõlmeliste harudega ja üle kõige ulatus suurte okste 
mets. Polnud kuulda ainustki heli, ei inimese ega looma häält, mis oleks punakurgu- 
kese liigatamisest valjem olnud, ja talvepäike kuldas lumevaipa läbi varjude võrgu. 

«Mis te arvate,» küsis Dick ühelt mehelt, «kas minna mööda jälgi otse edasi või 
liikuda läbi metsa Tunstalli poole?» 

«Sir Richard,» vastas sõdur, «ma läheksin mööda rada edasi, kuni nad laiali 
lähevad.» 

«Sul on kahtlemata õigus,» kostis Dick, «kuid me tulime selle ülesande peale välja 
üsna suure kiiruga, nagu olukord ette kirjutas. Siin pole ühtki maja, samuti toitu ega 
peavarju, ja homme koidu ajal teame me, mis on nii külmetanud sõrmed kui ka tühi 
kõht. Mida te arvate, poisid? Kas tahate sõjakäigu huvides püksirihma pingutada või 
peame me Holywoodi poole pöörama ja koos Emakese Kirikuga õhtust sööma? Kuna 
olukord on natuke kahtlane, ei taha ma ühtki meest sundida, aga kui te laseksite mind 
endid juhtida, valiksin ma esimese.» 

Mehed vastasid peaaegu ühel häälel, et nad järgnevad sir Richardile, kuhu see 
neid iganes viib. 

Ja Dick andis hobusele kannuseid ning hakkas jälle edasi liikuma. 

Lumi oli rajal väga kõvaks trambitud, nii et jälitajail oli jälitavate ees suur 
paremus. Nad rühkisid tõepoolest parajal sammul edasi. Kakssada kapja tagusid 
vaheldumisi vetruvat lumesillutist ja relvade kõlin ning hobuste norskamine tekitasid 
hääletu metsavõlvi all sõjakat kära. 

Varsti jõudsid tagaaetavate jäljed välja Holywoodist tulevale maanteele. Mõnda 
aega polnud nad eraldatavad ja kui nad kaugemal uuesti puutumatusse lumme kadu- 
sid, nägi Dick üllatunult, et see rada oli kitsam ja vähem tallatud. Sir Daniel oli ilmselt 
maanteed kasutades hakanud meeskonda laiali saatma. 

Kuna mõlemad võimalused olid igal juhul võrdsed, jätkas Dick otse viivate 
jälgede ajamist. Pärast tund aega kestnud ratsutamist, mille järel nad jõudsid sügava 
laane keskele, jagunes rada äkki nagu lõhkev mürsk 

kaheks tosinaks jäljeks, mis igasse ilmakaarde laiali viisid. 

Dick tõmbas ratsmed meeleheites pingule. Lühike talvepäev oli peaaegu lõpul. 
Päike — tuhm punakaskollane kiirtekera — hõljus madalal raagus põõsaste vahel. 
Varjud lumel olid miilipikkused. Pakane näpistas halastamatult sõrmeküüsi ja hobuste 
hingeõhk ning aur tõusid pilvena üles. 

«Olgu peale, meid on ninapidi veetud,» tunnistas Dick. «Kõigest hoolimata me 
ratsutame siiski Holywoodi poole. See on meile ikkagi lähemal kui Tunstall, vähemalt 
peaks olema päikese järgi arvestades.» 

Nad keerasidki kaares vasakule, pöörates punasele päikesekettale selja, ja 
suundusid läbi metsa kloostri poole. Kuid nüüd oli olukord muutunud. Nad ei saanud 
enam mööda vaenlaste poolt kõvaks tallatud teerada kiiresti edasi kapata selles sihis, 
mille rada neile kätte juhatas. Nüüd pidid nad pikkamööda läbi takistava lume 
sumama, ühtelugu hangedes rabeldes ja järjest peatudes, et liikumissuunda kindlaks 


määrata. Päike jättis nad peagi maha, kuma läänes hääbus ja varsti rändasid nad 
pimeduse varjus külmade tähtede all. 

Mõne aja pärast pidi kuu künkatipud nähtavaks tegema ja laskma neil teekonda 
uuesti jätkata. Seni aga võis iga huupi astutud samm nende rännakut pikendada. Ei 
jäänud muud üle, kui laagrisse asuda ja oodata. 

Valvurid pandi välja, väike maalapp tehti lumest puhtaks ja pärast mõningaid 
ebaõnnestumisi leegitses keset seda platsi korralik lõke. Ratsasõdurid istusid tihedas 
ringis ümber selle metsakolde, jaotades toidumoona, mis neil kaasas juhtus olema, ja 
lastes plaskul ringi käia. Kogunud kokku kõige paremad suutäied oma lihtsast ja 
napist söömaajast, tõi Dick need lord Risinghami vennatütrele, kes sõduritest eemal 
puu najal istus. 

Neiu istus hobusetekil, mähitud ise teise tekki, ja vahtis üksisilmi enda ette tulest 
valgustatud laagripaigale. Toidu pakkumise peale võpatas ta justkui unest üles ja 
keeldus siis tasa. 

«Armuline preili,» ütles Dick, «lubage teid paluda, et te ei karistaks mind nõnda 
valjult. Millega ma olen teid solvanud, ma ei tea. Ma võtsin teid küll kaasa, kuid sõb- 
raliku 

vägivallaga, ma olen teid karmi öö kätte toonud, kuid kiirus, mida ma taga ajan, 
taotleb lõpuks ühe teise inimese elu säilitamist, kes on niisama õrn ja samuti sõpradeta 
nagu teiegi. Armuline preili, ärge vähemalt ennast karistage ja sööge, kui mitte nälja 
pärast, siis vähemalt selleks, et uut jõudu saada.» 

«Ma ei kavatse võtta vastu toitu inimese käest, kes on tapnud minu sugulase,» 
vastas neiu. 

«Armas preili,» hüüdis Dick, «ma vannun teile risti nimel, et ma pole teda 
puudutanud.» 

«Vanduge mulle, et ta elab,» kostis neiu. 

«Ma ei taha teiega vigurdada,» lausus Dick. «Kaastunne käsib mul teid haavata. 
Ma usun oma südames tõesti, et ta on surnud.» 

«Ja teie palute mind süüa!» hüüdis neiu. «Ja teid kutsutakse veel «sir»! Te olete 
minu hea sugulase tapmisega endale kannused teeninud. Ja kui ma poleks olnud nii 
lollpea kui ka reetur ega oleks päästnud teid vaenlase majas, oleksite te surnud ja 
tema, kes oli väärt kahtteist-kümmend teiesugust, tema oleks olnud elus.» 

«Ma tegin ainult seda, mida mees suudab teha, täpselt samuti nagu teie sugulane 
teises leeris,» vastas Dick. «Kui ta oleks elus — ma kinnitan taeva ees pühalikult, et 
ma soovin seda — kiidaks ta mind ega laidaks mitte.» 

«Sir Daniel rääkis mulle,» lausus neiu. «Ta märkas teid barrikaadil. Ta ütleb, et 
teie peale oligi nende leer rajatud. See olite teie, kes lahingu võitis. Järelikult olitegi 
siis teie see, kes minu hea lord Risinghami tappis, niisama kindlasti, nagu oleks te 
tema surnuks kägistanud. Ja te tahate, et ma koos teiega sööksin ... ja teie käed pole 
sellest veel puhtaks pestud? Kuid sir Daniel vandus, et te hukkute. Tema see ongi, kes 
minu eest kätte maksab!» 

Õnnetu Dick vajus süngesse meeleollu. Talle tuli meelde vana Arblaster ja ta 
oigas valjusti. 

«Kas te peate mind nõnda suureks süüdlaseks?» ütles ta. «Teie, kes te mind 
kaitsesite. .. teie, kes te olete Joanna sõbranna?» 

«Mida te lahingus tegite?» küsis neiu vastu. «Te ei kuulu ühtegi leeri. Te olete 
alles poisike, ainult jalad ja 

keha ilma mõistuse juhtimiseta! Mispärast te võitlete? Ihast haiget teha, 
noormees!» 

«Ei,» hüüdis Dick, «ma ei tea. Aga nagu Inglise riikki praegu — kui vaene 
džentelmen ei võitle ühel pool, on ta sunnitud võitlema teisel pool. Ta ei saa jääda 
eemale, see pole loomulik.» 

«Need, kellel pole otsustusvõimet, ei peaks mõõka tõmbama,» vastas noor leedi. 
«Teie, kes te võitlete ainult hea õnne peale, pole muud kui lihunik. Sõja põhjus on 
õilis, teie aga olete seda teotanud.» 

«Armuline preili,» ütles õnnetu Dick, «ma näen osaliselt oma eksitust. Ma olen 
liiga kiirustanud. Ma toppisin oma nina enne vahele, kui mu aeg tuli. Ma varastasin 
ühe laeva, arvates — ma vannun seda tõesti — et toimin hästi, ja põhjustasin sellega 
paljude süütute inimeste surma ja kurvastust ning laostumise ühele vaesele vana- 
mehele, kelle nägu torkas mu täna päeval läbi nagu pistoda. Ja mis täna hommikusse 
puutub, siis ma kavatsesin ainult endale nime teha ja kuulsaks saada, et siis abielluda, 
ja näete nüüd! Ma olen põhjustanud teie kalli sugulase surma, kes oli minu vastu 
lahke. Ja mida veel peale selle, seda ma ei teagi. Sest — oh häda! Ma olen võib-olla 
Yorgi troonile pannud ja see on ehk veel hullem asi ja teeb Inglismaale kahju. Oh, 
armuline preili, ma näen tõesti oma pattu. Ma ei kõlba eluks. Kui ma olen selle 
ettevõtte kord lõpule viinud, lähen ma kloostrisse — karistuseks ja selleks, et 
suuremat halba vältida. Ma ütlen vande all lahti Joannast ja sõjamehe elukutsest. 
Tahan saada kerjusmungaks ja kogu oma elu teie hea sugulase hinge eest paluda.» 

Selles äärmises enesealandamises ja patukahetsuses näis Dickile, et noor leedi 
naerab. 

Nägu ülespoole tõstes märkas poiss tule valgusel, et neiu vaatas tema peale alla 
veidi iseäraliku, kuid mitte lahkusetu ilmega. 

«Armuline preili,» hüüdis ta, pidades naeru ainult eksituseks, kuid lootes neiu 
muutunud pilkude järgi, et oli tema südant puudutanud, «armuline preili, kas see ei 
rahulda teid? Ma loobun kõigest, et teha olematuks seda, mida ma olen pahasti teinud. 
Ma tahan lord Risinghamile igavesti õndsust paluda. Ja kõik seda selsamal päeval, 

millal ma võitsin endale kannused ja pidasin end kõige õnnelikumaks nooreks 
džentelmeniks maa peal!» 

«Oh, poiss,» ütles neiu, «hea poiss!» 

Dicki äärmiseks üllatuseks pühkis neiu kõigepealt väga õrnalt tema põskedelt 
pisarad ära, heitis siis justkui mingile ootamatule ajendile alistudes mõlemad käed 
talle ümber kaela, tõstis poisi näo üles ja suudles teda. Haletsusväärne hämmeldus 
haaras lihtsameelse Dicki oma võimusesse. 

«Kuulge ometi,» ütles neiu väga lahkelt, «te olete ju pealik, te peate sööma. Miks 
te õhtust ei söö?» 

«Kallis preili Risingham,» vastas Dick, «esiteks tahtsin raa ainult oma vangi 
teenida, kuid patukahetsuse tõttu ei talu ma, tõtt öelda, enam toidu nägemist. Ma 
pigem paastuksin ja palvetaksin, kallis leedi.» 

«Kutsuge mind Aliciaks,» ütles neiu. «Me oleme ju vanad sõbrad? Ja nüüd 
kuulake: ma tahan süüa teiega koos, suutäis suutäie ja lonks lonksu vastu. Nii et, kui 
teie ei söö, ei taha mina ka süüa, aga kui teie sööte isuga, õhtustan mina nagu 
künnimees.» 

Ta hakkaski otsekohe pihta ja Dick, kellel oli suurepärane isu, sõi temaga kogu 
aeg kaasa, esialgu vastu tahtmist, aga pärast, kui ta järk-järgult hoogu sattus, üha 
suurema agaruse ja andumusega, kuni ta unustas viimaks isegi oma eeskuju jälgida ja 
taastas suure isuga selle päeva tööst ning ärevusest vähenenud jõuvarusid. 


«Lõvide Hirm,» ütles tüdruk viimaks, «te ei imetlegi meeste vammuses neiut?» 

Kuu oli nüüd tõusnud ja nad viivitasid ainult seepärast, et lasta väsinud hobustel 
puhata. Kuuvalgel märkas veelgi pattu kahetsev, kuid nüüd juba täis kõhuga Richard 
neiut kuidagi edvistavalt tema peale alla vaatavat. 

«Armuline preili ...» kogeles ta, üllatunud uuest pöördest neiu käitumises. 

«Ei,» segas neiu vahele, «pole mõtet salata, Joanna jutustas mulle. Aga kuulge, sir 
Lõvide Hirm, vaadake mulle otsa — kas ma olen nõnda inetu — noh!» 

Ja ta tegi poisile kõigest väest silmi. 

«Te olete tõesti natuke väikesevõitu .. .» alustas Dick 

Siin segas neiu jälle vahele, seekord helisevalt naerma 

puhkedes, mis viis poisi lõplikult segadusse ja hämmeldusse. 

«Väikesevõitu!» hüüdis ta. «Noh, olge nüüd ometi niisama aus kui julge. Ma olen 
kääbus, või pisut enam, aga kõigest hoolimata — kuulge, öelge mulle ometi! Kõigest 
hoolimata olen ma vaatamiseks ilus küll, eks?» 

«Noh, armuline preili, äärmiselt ilus,» ütles ahastav rüütel, katsudes armetul 
kombel sundimatuna näida. 

«Ja mehed oleksid üsna rõõmsad, kui saaksid minuga abielluda?» jätkas Alicia. 

«Oo, armuline preili, väga rõõmsad!» nõustus Dick. 

«Ütelge mulle Alicia,» sõnas neiu. 

«Alicia,» lausus sir Richard. 

«Teate siis, Lõvide Hirm,» jätkas neiu, «et kuna te lõite mu sugulase maha ja 
jätsite mind1 toeta, on teie aukohus anda mulle ükskõik missugust kahjutasu, eks 
ole?» 

«See on õigus, armuline preili,» ütles Dick, «kuigi südame põhjas ma pean end 
selle vapra rüütli vere valamises ainult osaliselt süüdlaseks.» 

«Kas te tahate kõrvale hiilida?» hüüdis neiu. 

«Armuline preili, mitte seda. Ma ütlesin teile, et teie käsu peale tahan ma isegi 
mungaks hakata,» sõnas Richard. 


«Teie au juures, te olete siis minu päralt?» lõpetas Alicia. 


-».On's sel siis mingit tähtsust, kummaga te abiellute? 


«Minu au juures, armuline preili, ma arvan ...» alustas noormees. 

«Suu kinni!» segas neiu vahele. «Te olete riukaid täis. Teie au juures, kas te olete 
minu päralt, kuni te olete selle kuriteo heaks teinud?» 

«Minu au juures, olen küll,» ütles Dick. 

«Siis kuulake,» jätkas Alicia. «Ma arvan, et teist saaks vaid vilets munk, ja kuna 
ma kavatsen käsutada teid oma heaksarvamist mööda, mõtlen ma teid koguni oma 
meheks võtta. Ei, ei, mitte üht sõna!» hüüdis neiu. «Neist pole teil mingit kasu. Sest 


vaadake, kui õiglane see on, et teie, kes te võtsite mult ühe kodu, peate muretsema 
asemele teise. Ja mis Joannasse puutub, siis uskuge mind, et tema on esimene, kes 
selle vahetuse heaks kiidab, sest kui me oleme lõppude lõpuks head sõbran- 

nad — on's sel siis mingit tähtsust, kummaga te abiellute? Mitte põrmugi!» 

«Armuline preili,» ütles Dick, «kui te arvate heaks käskida, lähen ma kloostrisse, 
aga abielluda selles laias maailmas kellegi teisega peale Joanna Sedley, on asi, 
millega ma ei nõustu ei mehe sunnil ega ka leedi meeleheaks. Vabandage mind, et ma 
räägin oma otsekohesed mõtted avameelselt välja, aga seal, kus neiud on väga julged, 
peab vaene mees koguni veel julgem olema.» 

«Dick,» ütles Alicia, «te armas poiss, te peate tulema siia ja mind nende sõnade 
eest suudlema. Ei, ärge kartke, te peate suudlema mind Joanna asemel ja kui me koh- 
tume, annan ma talle selle tagasi ja ütlen, et ma,varastasin selle. Ja mis sellesse 
puutub, mida te mulle võlgnete, siis arvan ma, kallis tobu, et te polnud mitte üksi 
selles suures lahingus, ja isegi siis, kui York saab troonile, polnud see teie, kes ta 
sinna pani. Aga mis puutub heasse, armsasse südamesse, Dick, siis see on teil olemas 
ja kui ma leiaksin oma hinges põhjust teie Joannat millegi pärast kadestada, 
kadestaksin ma teda just teie armastuse pärast.» 


VI PEATÜKK ÖÖ METSAS (järg) DICK JA JOAN 


Hobused olid selleks ajaks väikesele söödatagavarale lõpu teinud ja väsimusest 
täiesti välja puhanud. Dicki käsu peale kustutati lõke lumega ja kui ta mehed jälle 
väsinult sadulasse ronisid, meenus talle endale, kuigi veidi hilja, metsamaade 
ettevaatlikkus, mis kunagi alt ei vea. Ta otsis välja pika tamme ja ronis vilkalt selle 
kõige kõrgemale harule. Siit võis ta näha kaugele üle kuuvalgusesse uppuva laane. 
Silmapiiril tumedana taeva taustal eraldudes paistsid edelas need kõrgemad nõmme- 
alad, kus temale ja Joannale oli juhtunud see kohutav äpardus pidalitõbisega. Seal 
märkaski ta silm säravat punakat punkti, mis polnud suurem kui nõelasilm. 

Ta siunas end tõsiselt, et oli jätnud sellise asja enne 

hooletusse. Kui see oli sir Danieli laagritule kuma, nagu näis, oleks ta pidanud 
seda ammu nägema ja sinnapoole liikuma. Kõigepealt poleks ta ise mitte mingil 
tingimusel tohtinud lõket põlema süüdata ja niiviisi oma lähedalolekust märku anda. 
Kuid nüüd ei võinud ta enam kallist aega raisata. Otsejoones oli kõrgmaa umbes kahe 
miili kaugusel, kuid vahepealt jooksis läbi väga sügav, kitsas ja järsk org, mis oli 
ratsanikele läbipääsmatu, ja kiiruse huvides näis Diokile olevat soovitav hobused 
maha jätta ning katsuda seda ettevõtet jala lõpule viia. 

Kümme meest jäeti maha hobuseid valvama, lepiti kokku märguannete suhtes, 
mille abil nad võisid hädakorral ühendusse astuda, ja Dick asus ülejäänute eesotsas 
teele, Alicia Risingham südilt tema kõrval. 

Mehed olid end raskeist raudriideist vabastanud ja piigid maha jätnud, seepärast 
sammusid nad külmanud lumes ja kuu elustavas säras väga heas tujus edasi. Las- 
kumine orgu, kus mingi oja rajas endale vulksudes teed läbi lume ja jää, toimus täies 
korras ja vaikuses. Teisel kaldal, kõige rohkem poole miili kaugusel sellest kohast, 
kus Dick oli tulekuma näinud, jäi salk peatuma, et enne rünnakut hinge tõmmata. 

Metsa ääretus vaikuses oli ka kõige tasasem heli kaugele kuulda ja Alicia, kel olid 
terased kõrvad, tõstis sõrme hoiatavalt üles, tõmbudes ise kühmu, et kuulatada. Kõik 
järgnesid tema eeskujule, kuid peale ummistunud oja ägamise orus otse nende selja 


taga ja rebase haukumise kuskil laanes" mitme miili kaugusel ei kuulnud Dick kõige 
terasema kuulatamise peale vaatamata mitte kõppugi. 

«Kuid ma olen siiski kindel, et ma kuulsin hobuseriis-tade kõlinat,» sosistas 
Alicia. 

«Armuline preili,» vastas Dick, kes kartis seda noort leedit rohkem kui kümmet 
tursket sõjameest, «ma ei mõtle sellele vihjata, et te eksinud olete, kuid see võis tulla 
niisama hästi mõlemalt laagriplatsilt.» 

«See ei tulnud sealt, see tuli lääne poolt,» seletas neiu. 

«See võib olla mis tahes,» kostis Dick, «ja peabki olema, nagu taevas tahab. Me ei 
hooli sellest põrmugi, vaid rühime seda kärmemalt edasi ja vaatame järele. Üles, 
sõbrad, aitab hingetõmbamisest.» 

Kui nad edasi liikusid, muutus lumi ikka enam ja enam hobusekapjadest sõtkutuks 
ja nad lähenesid ilmselt kaunis suure ratsanikesalga laagrile. Varsti võisid nad näha, 
kuidas suits tõusis puude vahelt üles, altpoolt punakalt kumades ja eredaid sädemeid 
laiali paisates. 

Vastavalt Dicki korraldustele hakkasid ta mehed siin hargnema, roomasid vargsi 
mööda tihnikut, et vastaste laagrit igast küljest sisse piirata. Dick ise pani Alicia suure 
tamme varju ja hiilis otse tule suunas. 

Viimaks sai ta läbi puudevahelise tühiku ülevaate kogu laagriplatsist. Lõke oli 
tehtud väikesele nõmmekünkale, mis oli kolmest küljest padrikuga piiratud. See põles 
praegu väga ägedalt, mühisedes ja leegitsedes. Tule ümber istus veidi vähem kui tosin 
soojalt riietatud inimest, ent kuigi lumi oli ümberringi ära sõtkutud, justkui oleks terve 
rügement siit läbi käinud, otsis Dick asjatult hobuseid. Tal tekkis kohutav aimus, et 
vaenlane on ta oma manöövriga üle trumbanud. Samal ajal tundis ta ühes 
pikakasvulises teraskiivriga mehes, kes leekide juures käsi soojendas, ära oma vana 
sõbra ja ikka veel lahke vaenlase Bennet Hatchi. Kahes teises inimeses, kes istusid 
natuke tagapool, avastas ta isegi meeste rõivastusest hoolimata Joanna Sedley ja sir 
Danieli naise. 

«Olgu peale,» mõtles ta endamisi, «isegi siis, kui ma hobused kaotan, peaasi, et 
ma oma Joanna kätte saan. Mille üle ma peaksin siis veel kaebama?» 

Siis kostis laagriplatsi teisest servast tasane vile, mis teadustas sellest, et tema 
mehed olid ühinenud ja sisse-piiramise lõpetanud. 

Bennet kargas selle hääle peale ehmunult jalule, kuid enne, kui ta jõudis relvi 
haarata, hõikas teda Dick. 

«Bennet!» ütles ta. «Bennet, vana sõber, anna alla. Sa valad vaid asjata meeste 
verd, kui sa vastu paned.» 

«Püha Barbara nimel, see on master Shelton!» hüüdis Hatch. «Alla anda? Sa küsid 
liiga palju. Kui suured jõud sul on?» 

«Ma ütlen sulle, Bennet, et sa oled nii arvulises vähemuses kui ka ümber 
piiratud,» lausus Dick. «Isegi Caesar ja Karl Suur paluksid armu. Minu vile peale 
asuvad 

tegevusse nelikümmend meest ja ühe nooltepilvega võin ma anda teile kõigile 
vastuse.» 

«Master Dick,» sõnas Bennet, «see käib mu südametunnistuse vastu, kuid ma 
pean täitma oma kohust. Pühakud aidaku sind!» Seepeale tõstis ta väikese pasuna 
suule ning puhus hoogsat kutset. 

Järgnes hetkeline segadus, sest kui Dick kartis leedide pärast ja kõhkles anda 
käsklust laskmiseks, haaras Hatchi väike salk relvad ja asus nagu vihaseks vastu- 


panuks seljad vastamisi seisma. Kui mehed kiiruga oma kohtadelt lahkusid, kargas 
Joanna oma kohalt üles ja jooksis nagu nool armsama kõrvale. 

«Siin, Dick,» hüüdis neiu poisi käest kinni haarates. 

Dick aga seisis ikka veel otsustusvõimetuna, ta oli sõjas ettetulevate 
kahetsusväärsete olukordade jaoks veel liiga noor ja mõte vanast leedi Brackleyst 
takerdas käskluse tal keelele.Ta mehed muutusid kärsituks. Mõned hüüdsid teda 
nimepidi, teised hakkasid oma käe peal laskma ja esimeste noolte lennates langes 
vaene Bennet surnult maha. Nüüd ärkas Dick nagu unest. 

«Peale!» karjus ta. «Laske, poisid, ja hoiduge varju! Inglismaa ja York!» 

Parajasti sel hetkel kostis järsku öövaikuses paljude hobuste kapjade tume müdin 
lumes, lähenedes ja valjenedes uskumatult kiiresti. Samal ajal vastasid pasunad järjest 
Hatchi kutsele. 

«Koguneda! Koguneda!» karjus Dick. «Kogunege minu juurde! Kogunege, kui 
teil elu armas!» 

Tema mehed olid aga jalgsi ja laiali pillatud, neid üllatati parajasti siis, kui nad 
olid kerget võitu lootnud, ja nad hakkasid selle asemel üksikult taganema, seisid 
kõheldes paigal ja kadusid tihnikusse. Ja kui esimesed ratsamehed tulid rünnates 
puude vahelt ja ajasid ratsud vihaselt padrikusse, paisati vähesed mahajäänud sõdurid 
maha või torgati põõsaste vahe! piigiga läbi. Enamik Dicki meeskonnast oli aga nende 
tulekut kuuldes lihtsalt laiali jooksnud. 

Dick seisis hetke oma läbematu ja rumala vapruse vilja maitstes. Sir Daniel oli 
tuld näinud. Ta oli sõitnud peajõududega välja, kas siis selleks, et jälitajaid rünnata, 
või tungida neile selja tagant peale, kui nad ise 

rünnata söandavad. Tema oli see, kes etendas läbi ja läbi targa pealiku osa, Dicki 
käitumine oli agara poisikese oma. Siin nüüd seisis see noor rüütel, tema armsam 
hoidis tal küll kõvasti käest kinni, kuid muidu oli ta üksi, kogu tema meeste ja hobuste 
salk oli kadunud pimedusse ja ääretusse laande nagu nööpnõelad heinakuhja. 

«Pühakud andku mulle mõistust!» mõtles ta. «See on hea, et mind tänahommikuse 
teo eest rüütliks löödi, praegune teeb mulle vähe au.» 

Seepeale hakkas ta jooksma, Joannat kogu aeg käest hoides. 

Ööpimedust lõhestasid nüüd Tunstalli meeste hüüded, kui nad kihutasid nelja siia 
ja sinna, pidades põgenikele jahti. Dick murdis endale julgelt teed läbi alusmetsa ja 
jooksis nagu hirv otse edasi. Kuu hõbedane sära paljal lumel suurendas oma 
kontrastsusega tihnikus valitsevat hämarust ja võidetute täielik laialivalgumine viis 
jälitajad äärmiselt erinevatele radadele. Seepärast jäid Dick ja Joanna natukese aja 
pärast tihedasse padrikusse peatuma ja kuulsid jälitamise hääli igas suunas laiali kan- 
duvat, kuid need kadusid juba kaugusse. 

«Kui ma oleksin vaid ühe varusalga koos hoidnud,» hüüdis Dick kibedalt, «ma 
oleksin võinud veel otsa ümber keerata! Kuid olgu peale, elame — näeme, järgmine 
kord peab minema paremini, tõesõna!» 

«Aga Dick, mis tähtsus sel on?» ütles Joanna. «Me oleme nüüd jälle koos.» 

Poiss vaatas talle otsa — seal ta oligi, see John Matcham, nagu vanastigi — 
pükstes ja vammuses. Nüüd ta aga tundis tüdrukut isegi selles kohmakas riietuses. 
Neiu naeratas talle otsa armastusest särades ja poisi süda joobus rõõmust. 

«Armsam,» lausus ta, «kui sa selle eksisammu mulle andeks annad, mis ma siis 
enam muretsen? Lähme otse Holywoodi poole. Seal asub sinu hea eestkostja ja minu 
parem sõber lord Foxham. Seal meid laulatatakse ja kas me oleme vaesed või rikkad, 
kuulsad või tundmatud, mis tähtsus sel on? Tänasel päeval, kallis arm, võitsin ma 


endale kannused. Suured mehed kiitsid mind minu vapruse pärast. Ma pidasin ennast 
kõige tublimaks sõjameheks 

kogu laial mglismaal. Seejärel ma kaotasin kõigepealt suurte meeste poolehoiu ja 
nüüd olen ma korralikult kolki saanud ja oma sõduritest täiesti ilma jäänud. See oli 
langus upsakuse pärast! Aga armas, ma ei hooli sellest... armas, kui sa armastad mind 
veel ja tahad minuga abielluda, siis laseksin ma endalt rüütliseisuse ära võtta ega 
hooliks sellest põrmugi.» 

«Minu Dick!» hüüdis neiu. «Ja nad lõid su tõesti rüütliks?» 

«Jah, armas, sa oled nüüd mu leedi,» vastas poiss hellalt, «või saad selleks veel 
homme enne keskpäeva, eks ju?» 

«Ma tahan seda rõõmsa südamega, Dick,» kostis neiu. «Tõesti, sir? Mulle tundub, 
et te pidite mungaks hakkama!» ütles kellegi hääl nende kõrva ääres. «Alicia!» hüüdis 
Joanna. 

«See ma olen,» vastas noor leedi lähemale tulles. «Alicia, kelle sa jätsid surnu 
pähe maha ja kelle sinu Lõvide Hirm leidis ja jälle ellu äratas ning kellele ta, ausõna, 
armastust avaldas, kui sa teada tahad.» 

«Ma ei usu seda,» hüüdis Joanna. «Dick!» 

«Dick!» ahvis Alicia. «Dick, tõepoolest! Tõesti kena sir, kes vaesed tüdrukud 
hätta jätab!» jätkas ta noore rüütli poole pöördudes. «Te jätate nad tammede taha 
istuma. See on õige, mida räägitakse, et rüütliaeg olevat möödas.» 

«Armuline preili,» ütles Dick meeleheitlikult, «minu hingeõnnistuse juures, ma 
olin teid täiesti unustanud. Armuline preili, te peate katsuma mulle andestada. Te 
näete ju, et ma leidsin Joanna jälle üles!» 

«Ma ei arvanudki, et te tegite seda sihilikult,» kostis neiu. «Kuid minu eest 
tasutakse julmalt kätte. Ma kavatsen jutustada ühe saladuse armulisele leedi 
Sheltonile, see tähendab, tulevasele,» lisas ta niksu tehes. «Joanna,» jätkas ta, «ma 
usun oma hingeõnnistuse juures, et sinu armsam on lahingus julge poiss, kuid ta on — 
luba, ma ütlen sulle otsekohe välja — kõige pehmema südamega tola kogu 
Inglismaal. Pea suu! Sa võid temaga teha, mis sulle meeldib! Ja nüüd, rumalad lapsed, 
suudelge mind kõigepealt mõlemad õnne ja lahkuse pärast ning siis suudelge 
teineteist kella järgi täpselt üks minut, mitte sekunditki 

kauem, seejärel asume kõik kolmekesi Holywoodi poole teele nii kiiresti, kui jalad 
kannavad, sest on äärmiselt külm ja mulle paistab, et need metsad on tulvil ohte.» 

«Aga kas minu Dick kurameeris sinuga?» küsis Joanna armsama vastu liibudes. 

«Ei, rumal tüdruk,» vastas Alicia, «see olin mina, kes temaga kurameeris. Ma 
tegin talle tõega ettepaneku abielluda, kuid tema käskis mul minna ja abielluda, kel- 
lega tahes. Need olid tema sõnad. Jah, seda ma pean ütlema, et ta on rohkem 
otsekohene kui meeldiv. Aga nüüd, lapsed, oleme mõistlikud ja asume teele. Kas me 
läheme veel kord üle oru või rühime otse Holywoodi poole?» 

«Noh,» ütles Dick, «ma roniksin kõige parema meelega hobuse selga, sest nendel 
viimastel päevadel olen ma nii või teisiti armetult vintsutada saanud ja läbi pekstud, 
nii et mu vaene keha on üksainus muljutud muhk. Aga kuidas teie arvate? Kui need 
mehed on võit-lushäire peale põgenema pistnud, teeksime me asjata ringi. Holywoodi 
pole siit otse rohkem kui kolm lühikest miili. Kell pole veel üheksagi löönud. Lumi on 
astumiseks kaunis kõva, kuu paistab selgesti, mis oleks, kui me läheksime just nii, 
nagu me praegu oleme?» 

«Nõus!» hüüdis Alicia, Joanna aga surus ainult Dicki käsivart. 


Nii nad hakkasidki minema läbi paljaste raagus metsatukkade, mööda lumme 
mattunud radu talvise kuu kahvatu palge all. Dick ja Joanna sammusid käsikäes seits- 
mendas taevas ja nende kergemeelne kaaslane, kes oli omaenda raske kaotuse 
täielikult unustanud, järgnes neile paar sammu tagapool, nokkides neid vahel 
vaikimise pärast, vahel maalides õnnelikke pilte nende tulevikust ja ühisest eluteest. 

Kaugemal metsas oli siiski veel kuulda Tunstalli ratsanikke, kes jätkasid 
tagaajamist ja aeg-ajalt kõnelesid hüüded või terase kõlin, et vaenlased olid kokku 
põrganud. Nendes noortes inimestes, kes olid kasvanud üles keset sõjakoledusi ja olid 
alles äsja suurest hulgast hädaohtudest pääsenud, polnud hirmu ega kaastunnet sugugi 
nii kerge äratada. Leides rahuldusega, et hääled 

liikusid järjest kaugemale ja kaugemale, pühendusid nad täielikult käesoleva hetke 
nautimisele, minnes edasi juba pulmarongis, nagu Alicia korraldas, ja ei laane karmil 
üksinduse! ega pakasel jätkunud jõudu varjutada või hajutada nende Õnne. 

Viimaks avanes neile ühelt järsult künkalt vaade Holywoodi orgu. Metsakloostri 
suured aknad särasid tõrvikute ja küünalde tuledes, kõrged tornid ja teravikud ulatusid 
selgepiiriliselt ja tummalt üle metsa ning kõige kõrgema teraviku otsas sädeles 
kuuvalguses eredalt kuldrist. Igal pool ümberringi põlesid lagendikul laagrituled ja 
maapind oli tihedalt onnidega kaetud. Kogu selle vaatepildi keskelt lookles läbi kinni 
külmunud jõgi. 

«Missa nimel!» ütles Richard. «Lord Foxhami poisid on ikka veel laagris. 
Käskjalg pole kindlasti kohale jõudnud. Olgu peale, seda parem. Meil on siis jõud 
käepärast, et sir Danielile vastu astuda.» 

Põhjus, miks lord Foxhami mehed asusid veel Holywoodis pikalt jõe äärsel 
kaldaribal laagris, oli siiski teine, kui Richard oletas. Nad olid marssinud tõepoolest 
Shoreby poole, kuid enne, kui nad jõudsid poolele teele, tuli neile vastu teine käskjalg 
ja käskis neil minna tagasi hommikusse laagripaika, et tõkestada Lancasteri põgenikel 
tee ja olla niiviisi palju lähemal Yorgi armee peajõududele. Pärast seda, kui Richard 
of Gloucester oli lahingule lõpu teinud ja oma vaenlased selles piirkonnas maha 
surunud, asus ta juba rännakule, et vennaga ühineda, ja natuke aega pärast lord 
Foxhami läänimeeste tagasipöördumist peatas Küürakas ise kloostriukse ees hobuse. 
Selle kõrge külalise auks särasidki aknad tuledes ja sel ajal, kui Dick koos oma 
armsama ja viimase sõbratariga saabus, kostitati kogu hertsogi kaaskonda söögisaalis 
sellele võimsale ja uhkele kloostrile sobiva toredusega. 

Dick toodi nende ette mitte just omal tahtel. Gloucester, kes oli väsimusest 
tülpinud, istus oma kahvatut ja kohutavat nägu ühele käele toetades. Haavast pooleldi 
paranenud lord Foxham istus aukohal tema vasakul käel. 

«Kuidas on, sir?» küsis Richard. «Kas tõite mulle sir Danieli pea?» 

«Armuline hertsog,» vastas Dick küllaltki südilt, kuid 

mingi rahutusega südames. «Mul polnud isegi nii palju õnne, et meeskonnaga 
koos tagasi pöörduda. Kui teie heldus lubab — ma olen korralikult peksa saanud.» 

Gloucester vaatas talle otsa hirmuäratava kulmukortsutusega. 

«Ma andsin teile viiskümmend piiki”° , Sir,» ütles ta. 

«Armuline hertsog, mul oli ainult viiskümmend ratsasõdurit,» kostis noor rüütel. 

«Mida see tähendab?» küsis Gloucester. «Ta palus mult ju viiskümmend piiki.» 


* | Piik — piikide all mõeldi ratsasodureid, kelle juurde kuulus ka teatav arv 
jalamehi. 


«Teie lahkel loal, heldus,» vastas Catesby libedalt, «andsime me talle 
tagaajamiseks ainult ratsamehi.» 

«See on hea,» lausus Richard ja lisas: «Shelton, te võite minna.» 

«Pidage!» ütles lord Foxham. «Sel noormehel oli minu käest samuti üks ülesanne. 
Võib-olla on ta selle paremini täitnud. Ütelge, master Shelton, olete te neiu üles leid- 
nud?» 

«Ma kiidan pühakuid, milord,» sõnas Dick, «ta on selles majas.» 

«On see tõesti nii? Hea küll siis, armuline hertsog,» jätkas lord Foxham, «teie 
lahkel loal kavatsen ma korraldada homme, enne kui sõjavägi teele asub, ühe laula- 
tuse. See noor kilbikandja . . .» 

«Noor rüütel,» segas Catesby vahele. 

«Kas ma kuulsin õieti, sir William?» hüüdis lord Foxham. 

«Mina ise lõingi ta hea teenistuse eest rüütliks,» ütles Gloucester. «Ta on mulle 
kaks korda vapralt teeneid osutanud. See pole mitte käte tugevus, mis tal puudub, vaid 
mehe raudne tahe. Ta ei tõuse, lord Foxham. See poiss võitleb lahingus tõesti vapralt, 
kuid tal on nuum-kuke süda sees. Sellest hoolimata laulatage ta Maria nimel, kui ta 
peab abielluma, ja lool lõpp!» 

«Noh, ta on tõesti vahva poiss, ma tean seda,» ütles lord Foxham. «Olge siis rahul, 
sir Richard. Ma lahendasin master Hamleyga selle küsimuse ära ja homme on teie 
laulatus.» 

Seepeale pidas Djok mõistlikumaks eemalduda, kuid ta polnud söögisaalist veel 
päris välja jõudnud, kui keegi mees, kes oli äsja värava juures sadulast maha hüpanud, 
tuli neli astet korraga võttes joostes trepist üles, tormas kloostriteenrite vahelt läbi ja 
viskus hertsogi ette ühele põlvele. 

«Võit, milord,» hüüdis ta. 

Ja enne, kui Dick oli jõudnud kambrisse, mis oli temale kui lord Foxhami 
külalisele eraldi valmis seatud, hõiskas sõjavägi tulede ümber rõõmust, sest samal 
päeval oli vähem kui kahekümne miili kaugusel antud Lancas-teri jõududele teine 
hävitav löök. 


VII PEATÜKK DICKI KÄTTEMAKS 


Järgmisel hommikul oli Dick enne päikest jalul. Pannud end lord Foxhami 
varustust kasutades kõige paremini riidesse ning saanud Joanist häid teateid, läks ta 
välja, et oma kärsitust jalutamisega vaigistada. 

Veidi aega tiirles ta sõdurite ümber, kes relvastusid talvise koidu hämaruses ja 
tõrvikute punases kumas, lonkis siis aga järk-järgult kaugemale, jõudis viimaks eel- 
postist täiesti mööda ja jalutas üksi mööda külmanud laant, oodates päikesetõusu. 

Mõtted ta peas olid nii rahulikud kui ka õnnelikud. Ta ei leidnud südames põhjust 
taga kurta oma lühikest soosingut hertsogi juures. Omades Joani abikaasaks ja lord 
Foxhami usaldusväärseks patrooniks, võis ta ülirõõmsalt tulevikku vaadata ja 
minevikust leidis ta vähe, mida taga nutta. 

Kui ta niiviisi mõtiskledes edasi lonkis, kasvas pühalik hommikuvalgus 
suuremaks, päike värvis juba idatae-vast ja kerge lõikav tuul keerutas üles jäätanud 
lund. Ta pööras ümber, et koju minna, kuid just sel hetkel sattus ta pilk mingile 
kogule puu taga. 

«Seis!» hüüdis ta. «Kes seal on?» 

Kogu astus puu tagant välja ja liigutas kätt nagu tumm inimene. Ta oli rõivastatud 
palverändurina, pea- 

Poiss astus talle lähemale, tõmmates mõõga välja.... 

kott varjas nägu, kuid Dick tundis temas silmapilk ära sir Danieli. 


Poiss astus talle lähemale, tõmmates mõõga välja, ja rüütel pani käe põue, otsekui 
tahaks ta haarata mingit peidetud relva, ja ootas enesekindlalt poisi lähenemist. 

«Noh, Dickon?» ütles sir Daniel. «Mis siis nüüd? Kas sa lööd maaslamajat?» 

«Ma pole teie elu kallale kippunud,» vastas poiss. «Ma olin teie ustav sõber, kuni 
te tahtsite minu elu võtta, teie olete seda aga kõigest väest teha püüdnud.» 

«Jah — enesekaitseks,» lausus rüütel. «Aga nüüd on sõnumid sellest lahingust ja 
tolle küüraka kuradi viibimisest minu oma metsas mind laostanud, nii et miski ei aita 


enam. Ma lähen Holywoodi pühakotta varjule, sealt üle mere sellega, mida ma jaksan 
kaasa võtta, ja alustan Burgundias või Prantsusmaal jälle uut elu.» 

«Te ei tohi Holywoodi minna,» ütles Dick. 

«Kuidas? Ei tohi?» küsis rüütel. 

«Teate mis, sir Daniel, täna hommikul on minu laulatus,» sõnas Dick, «ja too 
päike seal, mis peab tõusma, teeb selle päeva kaunimaks, kui mul on eales olnud. Teie 
elu on läbi, kahekordselt läbi, minu isa surma tõttu ja teie enda sepitsuste pärast minu 
oma hooletuse vastu. Kuid mina ise olen teinud halba, ma olen põhjustanud inimeste 
surma, ja sellel rõõmupäeval ei taha ma olla ei kohtunik ega timukas. Kui te oleksite 
ka kurat, ei paneks ma kätt teie külge. Kui te oleksite ka kurat- ise, minu pärast võite 
te minna, kuhu soovite. Otsige jumalalt andeksandmist, minult olete te selle 
takistamatult saanud. Holywoodi minemine on aga teine asi. Mina kannan relvi Yorgi 
teenistuses ja ma ei lase nende ridadesse ühtki salakuulajat. Võite kindel olla, et kui te 
veel sammu edasi teete, tõstan ma häält ja kutsun lähima valveposti, et see teid kinni 
võtaks.» 

«Sa irvitad mu üle,» ütles sir Daniel. «Väljaspool Holywoodi pole mul mingit 
pääsu.» 

«See mind enam ei huvita,» vastas Richard. «Ma luban teil minna itta, läände või 
lõunasse, põhja poole ma teid ei lase. Holywood on teile suletud. Minge ja ärge kat- 
suge tagasi tulla. Kui te olete kord läinud, hoiatan ma iga valveposti nende vägede 
ümber ja siis seatakse sisse 

nii range valve kõigi palverändurite järele, et kui te oleksite ka vanakurat ise, 
leiaksite te endale otsa, kui te veel kord proovi teeksite.» 

«Sa saadad mu hukka,» ütles sir Daniel süngelt. 

«Ma ei saada teid hukka,» vastas Richard. «Kui teile nii väga meeldib oma 
vaprust minu vastu seada, tulge välja ja kuigi ma kardan, et see pole minu leeri suhtes 
aus, võtan ma väljakutse avalikult vastu ja võitlen teiega täiesti ainult omal jõul ega 
kutsu kedagi appi. Nii tasun ma täiesti teadlikult oma isa eest kätte.» 

«Nojah, sul on pikk mõõk minu pistoda vastu,» lausus sir Daniel. 

«Ma loodan ainult taevale,» kostis Dick, visates mõõga selja taha lumele. «Kui 
teie õnnetu saatus teid käsib, tulge nüüd, ja Kõikvõimsa loal võtan ma endale julguse 
sööta teie kondid koertele.» 

«Ma ainult proovisin sind, Dickon,» sõnas rüütel ja üle ta näo libises midagi 
kohmetu naeratuse taolist. «Ma ei taha su verd valada.» 

«Siis minge, enne kui on hilja,» lausus Shelton. «Viie minuti pärast kutsun ma 
valveposti. Ma hakkan märkama, et ma olen liiga kannatlik. Kui meie osad oleksid 
olnud vahetatud, oleksin ma mõne minuti pärast olnud käsist ja jalust seotud.»' 

«Hea küll, Dickon,» vastas sir Daniel, «ma lähen. Kui me järgmine kord kohtume, 
siis sa kahetsed, et olid nii karm.» 

Nende sõnadega pööras rüütel ümber ja hakkas puude all eemalduma. Dick 
silmitses teda segaste tunnetega, kui sir Daniel kärmesti ja ettevaatlikult edasi läks, 
ühtesoodu ümber pöörates ja pidades õelalt silmas poissi, kes oli ta ellu jätnud ja keda 
ta kogu aeg kahtlustas. 

Seal, kus ta praegu sammus, oli ühel pool padrik tihedalt halja luuderohuga läbi 
põimitud ja isegi talvisel ajal ei paistnud see läbi. Äkki helises seal vibunöör nagu 
mingi muusikaheli. Üks nool lendas läbi õhu, valju lämmatatud viha- ning 
valukarjega paiskas Tunstalli rüütel käed õhku ja kukkus otseti lumme. 

Dick hüppas tema kõrvale ja tõstis ta üles. Rüütli nägu tõmbles metsikult ja kogu 
tema keha vappus krampides. 

«Kas nool on must?» ahmis ta. 

«See on must,» vastas Dick tõsiselt. 

Ja enne, kui ta suutis veel sõnagi lisada, rappus haavatud mees pealaest jalatallani 
meeletus valuhoos, nii et ta keha hüppas Dicki toetavate käte vahel, ja sel talumatu 
valukihvatuse hetkel lahkus tema hing vaikselt kehast. 

Noormees asetas ta õrnalt lumele tagasi ning palvetas selle lahkumiseks 
ettevalmistamata ja süüdlase hinge pärast ning kui ta palvetas, kerkis päike ühe 
hüppega üles ja punakurgukesed hakkasid luuderohus siristama. 

Kui Dick püsti tõusis, leidis ta, et mõni samm temast tagapool oli teine mees 
põlvili ja Dick ootas paljastatud päi, kuni ka see palve sai läbi. See võttis tükk aega. 
Mehe pea oli kummargil ja nägu kätesse peidetud. Ta palvetas nii, nagu oleks ta meel 
segamini või rõhutud. Vibu järgi, mis tema kõrval maas lamas, otsustas Dick, et see 
polnud keegi muu, kui sama ambur, kes oli sir Danieli maha sirutanud. 

Viimaks tõusis ka tema püsti ja paljastas Ellis Duckworthi näo. 

«Richard,» ütles ta väga tõsiselt, «ma kuulsin sind. Sa võtsid endale parema osa ja 
andsid andeks, mina valisin halvema ja seal lamab minu vaenlase porm. Palveta minu 
eest.» 

Ja ta pigistas kõvasti poisi kätt. 

«Sir,» ütles Richard, «ma tahan tõesti teie eest palvetada, kuigi ma ei tea, kas mu 
palve aitab. Aga kui te olete nii kaua kättemaksu taga ajanud ja leiate ta nüüd nii mõru 
olevat, kas te ei arva, et oleks hea teistele andeks anda? Hatch ... ta on surnud, see 
vaene mehike! Ma oleksin parema meelega ta peale halastanud. Ja mis sir Danielisse 
puutub, siis siin lamab ta surnult. Kuid preestri suhtes, kui ma saaksin teid kuidagi 
mõjutada, sooviksin ma, et te laseksite tal minna.» 

Ellis Duckworthi silmis välgatas midagi. 

«E1,» lausus ta, «kurivaim on minus veel liiga tugev. Kuid olge rahulik. Must nool 
ei lenda enam iialgi. Vennaskond on lagunenud. Need, kes on veel elus, peavad elama 
rahulikult ja külluses oma elu otsani, kuivõrd see 

minust oleneb, kuni taevas arvab, et nende aeg on käes. la mis puutub teisse, jsiis 
minge sinna, kuhu teie õnn teid kutsub, ja ärge mõelge enam Ellisele.» 


VIII PEATÜKK LÕPPSÕNA 


Kella üheksa paiku hommikul, kui lord Foxham juhtis oma hoolealust, kes oli jälle 
riietatud nii, nagu tema soole kohane, koos Alicia Risinghamiga Holywoodi kirikusse, 
tuli Richard Küürakas neile risti teele ette ja jäi seisma, otsaesine juba murelikult 
kortsus. 

«Kas see ongi see neiu?» küsis ta, ja kui lord Foxham oli jaatavalt vastanud, lisas: 
«Lapsuke, tõstke nägu ülespoole, et ma näeksin, kuidas see välja näeb.» 

Ta vaatas neiule veidi aega kibestunult otsa. 

«Te olete ilus,» ütles ta viimaks, «ja nagu räägitakse, kaasavaraga "tütarlaps. Mis 
oleks, kui ma teeksin teile ettepaneku sõlmida uhke abielu, mis oleks teie välimusele 
ja päritolule sobiv?» 

«Armuline hertsog,» vastas Joanna, «kui teie heldus lubab, siis ma laseksin end 
meelsamini sir Richardiga laulatada.» 

«Kuidas nii?» päris hertsog karmilt. «Teil tarvitseb ainult abielluda selle mehega, 
kelle nime ma teile nimetan, ja ta peab saama minu lordiks ning teie minu leediks, 


enne veel, kui öö saabub. Sest lubage teile avameelselt öelda, sir Richard sureb ka sir 
Richardina.» 

«Ma ei palu taevalt enamat, milord, kui surra sir Richardi naisena,» kostis Joanna. 

«Vaadake nüüd, lord,» ütles Gloucester lord Foxhami poole pöördudes. «Siin on 
teile paras paar. Kui ma andsin sellele poisile hea teenistuse eest võimaluse valida 
minu poolehoiu ja muude asjade vahel, palus ta ainult ühele vanale purjus 
laevamehele armu. Ma hoiatasin teda korduvalt, kuid ta oli oma lolluses kangekaelne. 
«Sellega kaob minu poolehoid,» ütlesin mina ja tema, milord, vastas mulle jultunud 
häbematusega: «Kaotuse 

osaliseks jään siin mina.» Nii ta ütles. See saabki nõnda olema, tõesõna!» 

«Kas tõesti ütles nii?» hüüdis Alicia. «Siis oli see hästi öeldud, Lõvide Hirm!» 

«Kes see on?» küsis hertsog. 

«Keegi sir Richardi vang,» vastas lord Foxham. «Preili Alicia Risingham.» 

«Vaadake, et ta abielluks kindla mehega,» ütles hertsog. 

«Ma olen mõelnud oma sugulasele Hamleyle, kui see teie heldusele meeldib,» 
vastas lord Foxham, «ta on meie poolel truult teeninud.» 

«See meeldib mulle väga,» lausus Richard. «Laske neid kiiresti laulatada. Ütelge, 
ilus neiu, kas te tahaksite abielluda?» 

«Armuline hertsog,» ütles Alicia, «kui see mees on sirge...» Seal jahmatas ta ja 
sõna suri ta keelel. 

«Ta on sirge, mu armas,» vastas Richard rahulikult. «Ma olen ainuke küürakas 
meie leeris, muidu oleme me enam-vähem hea kujuga. Leedid ja teie, milord,» lisas ta 
ootamatult tõsiselt viisakaks muutudes, «ärge pidage mind liiga ebaviisakaks, kui ma 
teist lahkun. Sõja ajal pole pealik oma aja käsutaja.» 

Ja meeldiva tervitusega läks ta edasi, ohvitserid tema kannul. 

«Oh õnnetust!» hüüdis Alicia. «Kõik on läbi!» 

«Te ei tunne teda,» lausus lord Foxham. «See on tühine asi. Ta on teie sõnad juba 
täielikult unustanud.» 

«Ta on siis see päris rüütliseisuse õis,» arvas Alicia. 

«Ei; tal on ainult teised asjad meeles,» lausus lord Foxham. «Ei maksa enam 
viivitada.» 

Altariesisel leidsid nad eest Dicki, kes ootas seal koos mõne noormehega, ja seal 
ühendatigi tema ja Joan. Kui nad tulid õnnelikena, kuid siiski tõsistena jälle välja 
kargesse õhku ja päikesepaistesse, looklesid sõjaväe pikad read juba mööda teed 
edasi. Gloucesteri hertsogi lipp oli lahti rullitud ja hakkas liikuma kloostri ees keset 
piikide metsa. Lipu järel, ümbritsetuna raudriides rüütlitest, sõitis musta 
südametunnistusega julge ja auahne küürakas oma lühikese valitsemisaja ja kestva 
kurikuulsuse poole. Pulmarong aga keeras teise suunda ja istus 

tagasihoidlikult lõbusana einetama. Isa keldrihoidja hoolitses nende vajaduste eest 
ja istus nendega koos lauda. Hamley, kes oli kogu armukadeduse unustanud, hakkas 
piirama Aliciat, kes sellega meeleldi nõus oli. Ja keset pasunate puhumist, sõdurite 
raudriiete kolinat ja järjest eemalduvate hobuste kabjamüdinat istusid Dick ja Joan 
külg külje kõrval, õrnalt käest kinni hoides ja vaatasid üha suureneva armastusega 
teineteisele silma. 

Tollest ajast peale läks selle taltsutamatu ajajärgu tolm ja veri neist mööda. Nad 
elasid sõjakoledusest eemal rohelises laanes, kus nende armastus algas. 

Samal ajal tundsid kaks vana meest Tunstalli külast suures külluses ja rahus ning 
võib-olla õlle ja veini ülikülluses elades rõõmu muretust vanusest. Üks neist oli olnud 


kogu oma elu laevamees ja jätkas kuni surmatunnini madrus Torni taganutmist. Teine, 
kes oli natukene kõiksugu ameteid pidanud, kaldus viimaks vagadusse ja suri 
naaberkloostris vend Honestuse nime all väga usklikku surma. Niisiis oli Lawless 
saanud oma tahtmise ja suri kerjusmungana. 


R. L. STEVENSON 


Robert Louis Stevenson sündis 12. nov. 1850. a. Edinburgis. Ta .isa ja vanaisa 
olid insenerid. Mõlemad olid spetsialiseerunud üsna ebatavalisele alale — nad 
ehitasid majakaid. Ka Robert Louis Stevenson valmistus võitlema meremeeste elude 
pärast udude ja tormidega. Inseneri temast aga siiski ei saanud, kuigi ta on kirjutanud 
koguni uurimuse majakate tuledest. Stevenson katkestas oma tehnikaalased õpingud 
ja läks üle õigusteaduskonda. Aga ka juristina pole ta kunagi praktiseerinud. Juba 
ülikoolis kavatses Stevenson hakata kirjanikuks. 

Kogu Stevensoni elule on vajutanud oma pitseri tema nõrk tervis. Tegutsemise 
asemel, millest ta unistas, tuli kirjanikul põdeda; oma armastatud kodumaal, niiskes ja 
uduses Sotis elamise asemel pidi Stevenson kogu aeg otsima tervislikuma kliimaga 
paiku, kus ta tundis end tugevamana ja reipamana. Unelmad vaprusest, julgusest ja 
seiklustest võis ta teoks teha ainult oma teostes. 

Stevenson haigestus juba üsna varakult tuberkuloosi, millest ta ei paranenudki. 
1863. aastal viibis ta koos vanematega Lõuna-Prant-susmaal ja Itaalias. 1873. aastast 
alates oli ta jälle Lõuna-Prantsusmaal, kus hakkas kirjutama novelle ja esseid, mis 
ilmusid ajakirjanduses. Hiljem on need koondatud kogusse «Virginibus Pueris-gue'» 
(1881). Oma esimestes raamatutes «Mandrireis mööda vett» (An Inland Voyage, 
1878) ja «Matkad eesliga Cevenne'ides» (Tra-vels with a Donkey in the Cevennes, 
1879) kirjeldab Stevenson oma neil aegadel ettevõetud matku Prantsusmaal, Belgias 
ja Hollandis. 

1878. a. sõitis Stevenson Ameerikasse, kuhu ta jäi paariks aastaks, peatudes 
peamiselt San Franciscos. Siin Stevenson abiellub. Ta saab endale kasupoja, kellega 
koos ta hiljem kirjutab mõned raamatud, nagu «Vale kast» (The Wrong Box, 1889) ja 
«Avarriitekitaja» (The Wrecker, 1892). 


1 Virginibus puerisgue — neiud ja noormehed (ladina k). 

Järgmised seitse aastat sunnib tervislik olukord kirjanikku viibima Davoses 
Šveitsis, Prantsuse Rivieras, Bournemouthis, kust ta vahetevahel külastab Londonit ja 
Sotimaad. Sel perioodil kirjutab ta «Aarete saare» (Treasure Island, 1883), «Röövitu» 
(Kid-napped, 1886), «Musta Noole» (The Black Arrow 1887) jt. 

1887. aastal lahkub Stevenson jälle Euroopast, kuhu ta enam kunagi tagasi ei 
pöördu. Aasta veedab ta Ameerikas. Järgmisel suvel sõidab kirjanik koos 
perekonnaga Havai saartele, sealt edasi Polüneesiasse, kuhu jääb peatuma Samoa 
saartele. Pärast lühikest reisi Austraaliasse otsustab Stevenson alatiseks Samoa 
saartele elama asuda. Samas veedab ta oma viimased neli aastat. Ta astub mitu korda 
välja pärismaalaste kaitseks, keda rõhuvad saksa, inglise ja ameerika kolonisaatorid. 
Saksa võimud tahtsid kirjanikku saartelt välja saata, kuid loobusid lõpuks sellest, 
kartes tüli mglismaaga. 

1892 ilmub «Ääremärkusi ajaloole» (Footnote to History), milles Stevenson 
naerab välja huumorivabad ennast täis saksa kolonistid. Lõppsõnas tegi Stevenson 
Saksa keisrile ettepaneku segada vahele ametnike korrarikkumistesse ja kaitsta 


pärismaalaste õigusi. Raamat põletati Saksamaal ja väljaandjale määrati trahv. See oli 
Saksa keisri vastus. 

Stevenson tundis end Samoal nii hästi kui harva oma elu jooksul. 3. dets. 1894 
suri ta ootamatult. Ta maeti Mount Vaea tippu, 1300 m kõrgusele merepinnast. 
Pärismaalased matsid kirjaniku selliste auavalduste ja tseremooniate saatel, mida neil 
on kombeks osutada oma pealikutele. 

Stevensoni sulest on ilmunud rida romaane, esseid, luuletusi, ballaade ja 
näidendeid. Tuntuimaks on ta saanud seiklusjuttude kirjutajana. 

Tähtsamaid Stevensoni romaane on «Aarete saar», põnev jutustus piraatidest. 
Hispaanlaste, hollandlaste ja prantslastega peetud sõdade ajal oli piraatlus Inglismaal 
väga levinud. Sellega tegelesid ka rahulikud kaupmehed, isegi valitsusele langes 
sageli osa piraatide saagist. On loomulik, et see aine on saanud aluseks sadadele 
mereröövli-romaanidele, mille hulgas Stevensoni «Aarete saar» on üks paremaid. 

«Must Nool» käsitleb seda perioodi Inglismaa ajaloos, millal Yorkide ja 
Lancasterite dünastiate vahel toimus äge võitlus Inglise trooni pärast. Seda sõda on 
hakatud nimetama Rooside sõjaks mõlema suguvõsa vappide järgi, kus olid kujutatud 
roosid — Lancasteritel valge, Yorkidel punane roos. 

Rooside sõda kestis kolmkümmend aastat (1455 —1485). Väga paljud aadlikud 
käisid selle sõja jooksul pidevalt ühest leerist teise, olles kord Yorkide, kord 
Lancasterite poolt — kuidas aga parajasti sobivamana tundus. Selliseid mõisnikke 
esindab romaanis sir Daniel Brackley. Niisugune poolte vahetamine tekitas muidugi 
kogu maal suure segaduse, mis omakorda kutsus esile taltsutamatu rüüstamise ja 
omavolitsemise. Seda ei suutnud talupojad pikapeale kannatada. Romaanis näeme üht 
sellist talupoegade ja lihtsate inimeste protesti avaldust — lindpriidest koosnevat 
«Musta Noole» salka, kes püüab kaitsta alamate kihtide huve. 

Stevenson pole aga kaugeltki ainult ajaloo illustraator. Tema teosed köidavad 
kõigepealt oma kaasakiskuva tegevusega ja põnevate situatsioonidega, mis teeb nad 
hinnatud lektüüriks eriti noorsoole, kellele nad on mõeldudki. Stevenson on huvitav 
aga ka täiskasvanuile, sest ta oskab lisaks köitvale süžeele luua isikupäraseid ja 
psühholoogiliselt usutavaid karaktereid ning maalida tõepärase pildi ajastust, mida ta 
kirjeldab. 

